Odpoveď pani Vassiliouovej v mene Komisie
(23. novembra 2011)
Konferenciu, na ktorú sa v svojej otázke odvoláva vážená pani poslankyňa, Komisia zorganizovala v septembri 2009.
Zišli sa na nej zástupcovia futbalu (federácií, líg, klubov a hráčov), ako aj zástupcovia iných kolektívnych športov, ktoré majú záujem o licenčné systémy.
Konferencia napomohla výmene názorov a osvedčených postupov, ktoré sa týkajú tejto témy.
Komisia sa vo svojom oznámení „Rozvíjanie európskeho rozmeru v športe“ (KOM(2011) 12 v konečnom znení) domnieva, že licenčné systémy v kolektívnych športoch ponúkajú cenný nástroj na zabezpečenie čestnosti súťaží a že sú účinné pri podpore dobrej správy a finančnej stability športu.
Okrem toho Komisia víta prijatie opatrení zameraných na zvyšovanie spravodlivého počínania v oblasti financovania európskeho futbalu, pričom súčasne pripomína, že také opatrenia musia rešpektovať pravidlá vnútorného trhu a hospodárskej súťaže.
Komisia v súvislosti s prípadnými porušeniami pravidiel EÚ týkajúcich sa slobody usadiť sa zastáva názor, že pravidlá a rozhodnutia v oblasti športu by sa mali, bez ohľadu na ich povahu, prešetrovať individuálne v každom jednom prípade, aby sa posúdilo, či sú zlučiteľné s pravidlami EÚ o vnútornom trhu.
