Fórum občanov: Česi a Slováci o eure a reforme vinárstva
Budúcnosť Európy/európska integrácia
2007-09-18 - 17:16
Prvé česko-slovenské Fórum občanov sa uskutočnilo na Morave
Hlbokú priepasť vo vnímaní perspektívneho zavedenia eura odhalilo prvé cezhraničné česko-slovenské Fórum občanov, ktoré sa uskutočnilo 14. septembra v juhomoravskej obci Dolní Dunajovice.
Zatiaľ čo starší občania spájajú avizovaný príchod eura s veľkými a často aj s neopodstatnenými obavami, mladí ľudia sa naň pozerajú s veľkým očakávaním.
Naopak, odmietanie z Bruselu navrhovanej reformy režimu vína spája nielen Čechov a Slovákov, ale aj mladšiu a staršiu generáciu.
Fórum občanov zorganizovali Informačné kancelárie Európskeho parlamentu na Slovensku a v Českej republike.
Diskusné podujatie sa tešilo veľkému záujmu dôchodcov a študentov, ktorí privítali príležitosť konfrontovať svoje názory s českými europoslancami Petrom Duchoňom (skupina ľudovcov a európskych demokratov), Vladimírom Železným (skupina Nezávislosť/demokracia), ako aj funkcionármi EP a kvalifikovanými odborníkmi.
Hoci diskusné fórum za účasti takmer sto občanov z oboch štátov bolo zamerané aj na oblasti, akými sú budúcnosť Európy a rozšírenie Schengenu, v debate dominovali témy perspektívneho zavedenia eura v Českej republike a na Slovensku a reforma režimu vína.
Reforma vinárstva
Podujatie sa uskutočnilo v tradičnom vinárskom regióne, takže nechýbali na ňom ani tí, ktorí svoj život spájajú s pestovaním vínnej revy a výrobou vína.
"Som z vinárskeho regiónu a hoci nie som vinárkou, nechápem, prečo by si vinári nemohli vysadiť toľko viniča, koľko chcú", podelila sa so svojim názorom dôchodkyňa Anna Lorencová.
Učiteľku A. Kukumberovú zaujímali konkrétne návrhy reformy režimu vína, napríklad prečo chce Brusel zakázať pridávanie cukru do vína.
Svoj odmietavý postoj k reforme vinárstva predloženej Európskou komisiou a najmä navrhované vyklčovanie 200 tisíc hektárov viníc tlmočil poslanec V. Železný.
Poukázal pritom na rôzne diskriminačné opatrenia tohto návrhu.
Zrušenie prisladzovania by sa podľa neho malo riešiť s otázkou pridávaním kyselín do vína v južnej Európe.
Odpovedajúc na otázku učiteľa J. Matejoviča z Modry ohľadom možnosti absolvovania stáží pre mladých vinárov český europoslanec varoval aj pred odchodom najväčších odborníkov do európskych štruktúr.
Euro?
Česi nie, Slováci áno
Za zavedenie eura až v neskoršom období sa vyslovili obaja českí europoslanci.
Podľa nich je potrebné počkať na obdobie, keď bude výhodné zaviesť jednotnú menu pre daný štát.
Poslanec Železný sa domnieva, že zavedenie eura nemá v súčasnosti nijaké ekonomické opodstatnenie a ide iba o politické rozhodnutie, ktorého uplatnenie poškodí záujmy dôchodcov najmä kvôli očakávanému zaokrúhľovaniu cien smerom nahor.
Reagujúc na obavy dôchodkyne A. Lorencovej zo zvyšovania cien a zhoršenia životnej úrovni po zavedení eura šéf Informačnej kancelárie EP na Slovensku Robert Hajšel zdôraznil, že predísť zvyšovaniu cien bude do veľkej miery možné súbežným uvádzaním cien v oboch menách, čo bude povinným opatrením pre všetkých obchodníkov na Slovensku.
Učiteľ J.Matejovič vyzdvihol ekonomické výhody a nové príležitosti pre mladých ľudí, ale takisto dodal: "Ako budúci dôchodca sa obávam sociálnych dôsledkov na starších občanov".
Napriek istým obavám zo zvyšovania cien hodnotili slovenskí študenti nastávajúce zavedenie eura ako pozitívny krok.
Účastníci fóra vyjadrili spokojnosť s jeho priebehom a privítali by konanie podobných podujatí aj v budúcnosti.
Pochvaľovali si najmä možnosť konfrontovať svoje názory s postojmi poslancov EP.
20070913STO10368 Informačná kancelária EP na Slovensku
SK
1
PHOTO
20070917PHT10481.jpg
SK
2
LINK
http://www.europskyparlament.sk/index/index.php
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
