6.9.2010 B7-0502/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o situácii rómskeho obyvateľstva v Európe
Niki Tzavela
,
Jaroslav Paška
,
Paul Nuttall
,
Fiorello Provera
,
Nikolaos Salavrakos
,
Mario Borghezio
,
Oreste Rossi
,
Mara Bizzotto
v mene skupiny EFD
PE446.585v01-00 B7‑0502/2010 Uznesenie Európskeho parlamentu o situácii rómskeho obyvateľstva v Európe
Európsky parlament ,
– so zreteľom na článok 20 ods. 1 a 2 a článok 21 ods. 1 Zmluvy o fungovaní EÚ,
– so zreteľom na zmluvy o pristúpení Bulharska a Rumunska,
– so zreteľom na smernicu Európskeho parlamentu a Rady 2004/38/ES,
– so zreteľom na článok 110 ods. 2 rokovacieho poriadku,
A. keďže v niektorých členských štátoch, najmä vo Francúzsku, sa na základe zmlúv o pristúpení Bulharska a Rumunska uplatňujú prechodné opatrenia týkajúce sa práva na slobodu pohybu pracovníkov, pričom obmedzenie tohto práva sa vzťahuje na všetkých štátnych príslušníkov Bulharska a Rumunska najneskôr však do 31. decembra 2013,
B. keďže prvoradý význam majú právne aspekty tejto otázky, ktoré by sa nemali zahmlievať politickými úvahami, ale mali by sa nimi zaoberať príslušné súdy,
C. keďže ani v minulosti, ani dnes nebola presvedčivo zodpovedaná otázka integrácie Rómov,
1. domnieva sa, že je zvrchovanou povinnosťou štátu určovať podmienky vstupu, usadenia sa a zamestnávania na svojom území, a to s náležitým dodržiavaním zásady ľudskej dôstojnosti, a pripomína, že právo na pobyt by sa nemalo stať neprimeraným zaťažením systému sociálnej pomoci hostiteľského členského štátu;
2. varuje pred akýmkoľvek politickým zneužívaním tejto vysoko citlivej a právne komplexnej otázky;
3. odporúča, aby sa namiesto toho priamo venovala pozornosť dôvodom, z ktorých určité skupiny obyvateľstva emigrujú, a naliehavo vyzýva Rumunsko a Bulharsko, aby účinným spôsobom integrovali Rómov;
4. poveruje svojho predsedu, aby postúpil toto uznesenie Rade, Komisii a parlamentom členských štátov.
