Otvorenie júlového zasadnutia
Inštitúcie
2007-07-09 - 19:08
Predseda EP Hans-Gert PÖTTERING dnes o 17:00 otvoril ďalšie plenárne zasadnutie Parlamentu v Štrasburgu.
Pri tejto príležitosti v mene predsedov politických skupín EP predniesol vyhlásenie, v ktorom odsúdil nedávne pokusy o teroristické útoky v Londýne a Glasgowe, ako aj zabitie siedmych španielskych turistov a dvoch jemenských občanov pri samovražednom bombovom útoku na turistický konvoj v Jemene.
Poslanci si ich pamiatku uctili minútou ticha.
Hans-Gert PÖTTERING vo svojom vyhlásení vyslovil úprimnú sústrasť rodinám a blízkym obetí a uviedol, že EÚ má povinnosť bojovať proti terorizmu, vyplývajúcemu zo "snahy slepým násilím ničiť hodnoty, na ktorých je Únia založená a ktoré ju spájajú".
Pripomenul, že Parlament sa bude na tomto zasadnutí okrem iného zaoberať aj správou, ktorá sa vyjadruje k návrhu smernice o ochrane kritickej infraštruktúry proti teroristickým útokom v rámci EÚ a dodal, že je potrebné prijať všetky opatrenia, ktoré sú potrebné na účinný boj proti terorizmu, no "samozrejme len za dodržiavania zásad právneho štátu".
Svoj prejav zakončil citáciou nového britského premiéra Gordona Browna a teroristom odkázal: "nedáme sa zastrašiť, nedáme sa ponížiť".
Po tomto príspevku nasledovali jednominútové vystúpenia, v rámci ktorých požiadali o slovo dvaja slovenskí europoslanci.
Jednominútové vystúpenia:
Poslanec EP Árpád DUKA-ZÓLYOMI (EPP-ED, SK) vystúpil v pléne s kritikou slovenskej vlády , ktorá podľa jeho slov "postupne spochybňuje a obmedzuje získané menšinové práva".
Slovensko pred vstupom do EÚ podľa neho "relatívne dobre" vyhovelo požiadavkám kodanských kritérií, vrátane postavenia a práv národnostných menšín, no "s nástupom Ficovej vlády sa všetko stalo zdanlivé".
"Ukážkovým príkladom" je podľa Duku-Zólyomiho "nedávny útok Ministerstva kultúry proti maďarskému denníku na Slovensku, že protiprávne uvádza názvy obcí v maďarskom jazyku".
Útok a argumentácia pritom podľa jeho slov "neobstoja, pretože právo používať názvy obcí v materinskom jazyku garantujú medzinárodné dokumenty a vyžadujú to aj pravidlá každého jazyka, teda aj maďarského".
Za hlavný problém "tohto zarážajúceho prípadu" označil to, že platný jazykový zákon "je stále v rozpore s medzinárodnými dokumentmi, ktoré ratifikovala aj Slovenská republika", a tiež to, že existuje "neochota implementácie záväzkov Európskej jazykovej charty".
Znepokojujúce je podľa neho tiež to, že "Ficová vláda opäť vybudila slovensko-maďarské napätie v takej oblasti, kde bol v uplynulých rokoch relatívny pokoj".
Slovenský poslanec Sergej KOZLÍK (NA, SK) sa vyjadril k otázke vstupu nových krajín do eurozóny , pričom pripomenul, že pred rokom bol zamietnutý vstup Litvy, hoci "s výrazným predstihom a oveľa lepšie než väčšina krajín eurozóny plnila maastrichtské kritériá".
To podľa neho spôsobilo v tejto krajine "značnú vnútropolitickú krízu", v súvislosti s čím pripomenul, že v budúcom roku sa bude posudzovať vstup Slovenska.
SR v súčasnosti konvergenčné kritériá podľa jeho slov plní, no z kruhov Európskej centrálnej banky a Komisie sa už začínajú ozývať hlasy o trvalej udržatelnosti plnenia kritérií.
"To je fajn, keby uvedené gumové pravidlo platilo aj pre členské krajiny eurozóny", uviedol a dodal, že takýto prístup vyvoláva oprávnenú otázku, či je záujem o rozšírenie eurozóny o štáty východnej Európy skutočný, alebo len fiktívny.
Najdôležitejšie udalosti zasadnutia:
Za najdôležitejšiu legislatívu, o ktorej bude Parlament hlasovať na tomto zasadnutí, sa označuje návrh smernice, ktorá má priniesť liberalizáciu trhu s poštovými službami v celej EÚ.
Národní poštoví prevádzkovatelia tým prídu o monopol aj na zásielky s hmotnosťou do 50 gramov.
Poslanci mali hlasovať aj o dlhoočakávanom návrhu smernice o bezpečnosti ciest , ktorá má v EÚ riešiť otázku spoločného plánovania, údržby a výstavby ciest s cieľom predchádzať dopravným nehodám, v úvode pléna však rozhodli vrátiť správu o tejto smernici späť do Výboru pre dopravu .
Pri poslednom hlasovaní vo výbore poslanci túto smernicu tesnou väčšinou odmietli.
V rámci konzultačného postupu sa Parlament vyjadrí k smernici zameranej na ochranu kritickej infraštruktúry v EÚ proti teroristickým útokom .
Ide o súčasť európskej stratégie, ktorá bola vytvorená po teroristických útokoch v Madride a Londýne.
Hlasovať sa bude aj o návrhu nariadenia, ktoré má aktualizovať pravidlá pre prevádzkovanie leteckých služieb zakotvené v legislatíve z roku 1992.
Súčasťou nového návrhu je aj požiadavka, aby sa stanovila povinnosť leteckých spoločností uvádzať presné a jasné údaje o cenách leteniek, ktoré by nezavádzali spotrebiteľov .
Až štyri nariadenia, ktoré sa zaoberajú reštrikciami v oblasti pridávania prísad, aróm a enzýmov do potravín , budú ďalšou témou tohto plenárneho zasadnutia.
Poslanci sa budú zaoberať tiež smernicou, ktorá čoskoro prinesie zákaz predaja neelektrických meracích zariadení obsahujúcich ortuť , vrátane bežne používaných teplomerov.
Z iniciatívnych správ bude zaujímavá napríklad správa, ktorá sa zaoberá perspektívami vnútorného trhu Únie so zemným plynom a elektrinou .
Úplná liberalizácia tejto sféry nastúpila 1. júla toho roku.
Europoslanci budú tiež za prítomnosti Európskej komisie, predsedu Euroskupiny, luxemburského premiéra Jeana Clauda JUNCKERA a predsedu Európskej centrálnej banky Jeana Clauda TRICHETA hovoriť o eurozóne, ECB a o výmenných kurzoch .
Na programe je tiež návrh smernice zaoberajúcej sa úrovňou spotrebnej dane na alkohol, ktorá bola pri májovom hlasovaní kvôli nezhodám vrátená výboru.
V Parlamente ďalej odznie vyhlásenie portugalského premiéra o programe predsedníctva jeho krajiny v Rade , ako aj vyhlásenie Rady a Komisie o zriadení Medzivládnej konferencie k novej Zmluve či k situácii v Palestíne .
Poslanci EP budú okrem toho schvaľovať kalendár plenárnych zasadnutí na rok 2008 a počas zasadnutia v Štrasburgu sa tiež uskutoční slávnostná inaugurácia nového mena parlamentnej budovy doposiaľ známej ako IPE 3 , v ktorej sídli aj tlačové oddelenie Európskeho parlamentu.
O novom mene rozhodlo Predsedníctvo EP, ktoré stanovilo, že budova bude pomenovaná podľa jedného z bývalých predsedov EP, Pierra PFLIMLINA .
20070706IPR08886
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
