Mier ako priorita: rozhovor s predsedom EP Pötteringom
Inštitúcie
2007-12-18 - 18:14
Hans-Gert Pöttering
Odkedy sa Hans-Gert Pöttering začiatkom roka 2007 ujal funkcie predsedu Európskeho parlamentu, medzi svoje a takisto aj parlamentné priority, zaradil mierový proces na Blízkom východe a dialóg medzi kultúrami.
Nejde len o nejaké záležitosti ležiace v spodnej zásuvke popredného európskeho politika.
Pozorovatelia sa zhodujú, že tieto priority patria k tým najúpornejším a najcitlivejším problémom, pred ktorými súčasní politici stoja.
Pre Pötteringa sú tiež zdrojom osobnej motivácie.
V minulom roku sa uskutočnilo viacero podujatí, na ktorých sa predseda Pöttering a celý Európsky parlament snažil presadzovať svoje ciele: podporovať mierový proces a zbližovať kultúry.
Predseda EP navštívil niektoré ťažko skúšané krajiny susediace s EÚ, rokoval s vplyvnými politikmi, stretol sa s náboženskými lídrami rôzneho vierovyznania, ale aj s obyčajnými ľuďmi žijúcimi v mimoriadnych podmienkach.
Rok 2007 sa končí a nahradí ho Európsky rok dialógu medzi kultúrami.
Pri tejto príležitosti sme sa porozprávali s predsedom EP o úlohe, ktorú má Parlament zohrávať v budúcnosti pri presadzovaní mieru a tiež o jeho osobných skúsenostiach, ktoré v tomto smere v uplynulom roku nadobudol.
20071213FCS15254
Pöttering: "Nádej a optimizmus sú súčasťou nášho života"
Hans-Gert Pöttering Jednou z tém, v ktorých sa výrazne angažuje celý Európsky parlament, je aj mierový proces na Blízkom východe.
Snaží sa o to aj prostredníctvom dialógu medzi kultúrami.
O tejto téme sme sa porozprávali s predsedom EP Hansom-Gertom Pötteringom.
Vaša prvá oficiálna zahraničná cesta vo funkcii predsedu EP smerovala do Izraela, Palestíny a Jordánska.
Veríte, že povojnové európske zmierenie môže ponúknuť nádej alebo ukázať cestu obyvateľom Blízkeho východu?
Boli sme veľmi úspešní, keď sme po druhej svetovej vojne v Európe priniesli mier do priestoru, ktorý dnes nazývame Európska únia.
Niektorí tvrdia, že tento európsky prípad nemôže slúžiť ako príklad pre iné časti sveta.
Pýtam sa však: Prečo nie?
V minulosti boli vojny medzi európskymi národmi v takmer každej generácii.
Napokon sme sa však poučili.
Rovnako by sa to malo dať uskutočniť aj na Blízkom východe.
Našou veľkou ambíciou musí byť to, aby aj Izrael aj Palestínčania žili bezpečne, rozvíjali dobré vzťahy, hľadali spoločné záujmy a spolu budovali partnerstvo.
Je našou zodpovednosťou urobiť maximum pre podporu dialógu medzi Palestínčanmi a Izraelčanmi.
Samozrejme, do tohto procesu musia byť zapojené všetky krajiny tohto regiónu, vrátane celého arabského sveta.
Naši americkí priatelia na tom pracujú, ale my Európania ich v tom nesmieme nechať samých.
Mali sme sa viac zapojiť: nielen poskytovaním finančnej pomoci, ale aj rozhodným postojom pokiaľ ide o podporu mierového procesu na Blízkom východe.
To je jednou z veľkých výziev na rok 2008, ktorý tiež bude rokom dialógu medzi kultúrami.
Vaše aktivity signalizujú vieru, že Európsky parlament môže hrať dôležitú rolu v celosvetovom úsilí o mier a zmierenie na Blízkom východe a v širšom okolí.
Aký špeciálny vplyv môže Parlament podľa vášho názoru využiť?
Kľúčové je rozprávať sa s ľuďmi, ktorí nesú zodpovednosť: s politikmi v Izraeli, s politikmi v Palestíne.
Mnoho predstaviteľov EÚ to robí: Javier Solana (Vysoký predstaviteľ EÚ pre spoločnú zahraničnú a bezpečnostnú politiku) a eurokomisárka pre vonkajšie vzťahy Benita Ferrero-Waldner.
Lídri politických skupín v Parlamente nedávno prijali môj návrh pozvať na budúci rok izraelského prezidenta Šimona Peresa do Parlamentu.
Rozhodli sme sa tiež pozvať prezidenta Palestínskej samosprávy Mahmúda Abbása.
Takže dúfajme, že obaja prídu.
Pozvali sme tiež veľkého muftiho z Damasku, Dr. Ahmada Badruddina Hassouna.
Je to len zlomok z tých, ktorých pozývame na konferenciu v Európskom parlamente v prvej polovici roka 2008.
Zúčastní sa nej aj Tony Blair, ktorý nesie svoju mieru zodpovednosti za Blízky východ.
Dúfame, že takýmto spôsobom prispejeme k mierovému procesu.
V roku 2008 tiež plánujeme organizovať "arabský týždeň", ako aj podujatia na oslavu 60. výročia založenia štátu Izrael.
Chceme pozvať mladých ľudí z Izraela a Palestíny medzi mladých Európanov, aby sme im pomohli rozvinúť v sebe schopnosť vzájomne si porozumieť.
Takéto kroky pomáhajú budovať dôveru a širší mierový proces.
Budúci rok bude rokom dialógu medzi kultúrami.
Uviedli ste, že je to pre vás kľúčové.
Prečo vás zaujíma práve táto téma?
Porozumenie medzi kultúrami je kľúčové pre svetový mier.
Konkrétne, vzťahy medzi západným svetom a arabským či islamským svetom budú v 21. storočí rozhodujúce.
Som hlboko presvedčený, že terorizmus by nemal mať šancu zapustiť korene.
Niektorí teroristi tvrdia, že používajú silu, pretože ich tak učí Islam.
Toto je neprijateľné, pretože Islam sám o sebe je mierovým náboženstvom.
Nikdy nezabudnem na prejav bývalého egyptského lídra Anwara Al Sadata v Európskom parlamente, kedy silno poukázal na tento bod: skutočný Islam je náboženstvom mieru.
Musíme využiť príležitosť skontaktovať sa s ľuďmi dobrej vôle v islamskom svete.
Ak tak urobíme, niektorými predpovedaná "zrážka civilizácií" sa neskutoční.
Je teda našou zodpovednosťou rozvíjať tento dialóg, ktorý musí byť založený na vzájomnej tolerancii a pravde.
Nemôže sa jednať o "jednosmerku".
Niekedy niet dôvodu pre nádej.
Ste optimistom, že veci sa skutočne môžu posunúť správnym smerom?
Videli ste už niekedy, aby zvíťazil pesimista?
Musíme byť optimistami.
Ako kresťan hovorím, že nádej a optimizmus sú súčasťou nášho života.
Úspech a svoje ciele dosiahnete len ak v nich veríte.
Vezmite si napríklad proces európskej integrácie.
Mal som tú možnosť byť v Európskom parlamente od roku 1979.
V tom čase by si veľa ľudí ani nepomyslelo, že Európa by raz mohla byť opätovne zjednotená, že by sme mohli mať silný Európsky parlament, silnú európsku menu.
A predsa sme toto všetko dosiahli.
Nie za jeden týždeň, ale usilovnou prácou, dobrou vôľou a spoluprácou s ostatnými.
Takže som optimistický, že uspejeme, pokiaľ ide o dialóg kultúr.
November 2007:Konferencia v Annapolise Jún 2007: Vyhlásenie k situácii v Palestíne Máj 2007: Pöttering v Knesete vyzýva na nový začiatok Videozáznam: Prejav Pötteringa v Knesete Prepis prejavu Pötteringa v Knesete Prejav Pötteringa na konferencii o mierovom procese na Blízkom východe (anglicky) 2008: Európsky rok dialógu medzi kultúrami (anglicky) Parlamentné zhromaždenie EUROMED (anglicky)
Návšteva združenia Bnat n'Soumer v Alžírsku
Pöttering a členky združenia Bnat n'Soumer V tomto a nasledujúcich dvoch sekciách nájdete osobné dojmy predsedu Pötteringa, ktoré nadobudol pri niektorých aktivitách zameraných na podporu mieru.
V októbri ste zavítali do Alžírska, ktorým značne otriasli útoky teroristov.
Stretli ste sa tam aj so združením žien Bnat n'Soumer.
Čo vás na týchto ženách tak zaujalo?
Bolo veľmi dojímavé vidieť, že tieto dámy, mladé dámy, staršie dámy, sa venujú obetiam terorizmu.
Ľudia v tejto oblasti kvôli terorizmu veľmi trpia a potrebujú psychologickú pomoc a podporu.
To, že tieto dámy sú im ich pripravené poskytnúť, je pravým príkladom toho, čo nazývame "láska k blížnemu".
Poukázalo to aj na reálnu túžbu po zmierení v spoločnosti.
Zmierenie je nádherným základom pre to, aby ľudské bytosti mohli spoločne vykročiť do budúcnosti.
Terorizmus tak nedostáva šancu.
Redakčná poznámka: Rozhovor s predsedom EP sa uskutočnil ešte pred bombovými útokmi v Alžírsku z 11. decembra.
Po posledných udalostiach Hans-Gert Pöttering odsúdil útoky a v mene Európskeho parlamentu vyjadril súcit s alžírskym obyvateľstvom.
November 2007: Uznesenie EP o terorizme (anglicky) Videozáznam: návšteva v Alžírsku December 2007: predseda EP odsudzuje útoky v Alžírsku (anglicky)
Návšteva školy v Ramaláhu
Trieda v jednej zo škôl v Ramaláhu V rámci návštevy Palestínskej samosprávy v máji tohto roka, ste privítali aj stretnutia s obyčajnými ľuďmi.
K takým patrila aj návšteva školy v Ramaláhu.
Ako si na ňu spomínate?
Priviedlo ma to k poznaniu, že palestínski žiaci a žiačky sú tak isto šťastní a niekedy smutní ako izraelskí žiaci a žiačky.
Študujú rovnako dôkladne ako izraelskí chlapci a dievčatá.
Takže ľudskí bytosti sú rovnaké.
V Knesete (izraelskom parlamente) som uviedol: dôstojnosť Izraelčanov je rovnaká ako dôstojnosť Palestínčanov.
Musíme priznať dôstojnosť každej ľudskej bytosti, pretože tým uznávame potrebu spolupráce a dialógu.
To je základom pre spolužitie.
Silno na vás zapôsobí, keď sa stretnete s takzvanými obyčajnými ľuďmi a vidíte že reagujú rovnako: chcú žiť v mieri, napĺňať svoje ambície a žiť v slobodnej spoločnosti.
O tom je celá ľudskosť.
Videozáznam: Návšteva palestínskych území Október 2007: EP prijal uznesenie k situácii v pásme Gazy
Zamyslenie sa nad tragédiami z minulosti - Jad Vašem
Pöttering pri pamätníku Jad Vašem V Izraeli, tiež počas vašej májovej cesty, ste navštívili jeruzalemský pamätník obetí holokaustu Jad Vašem.
Môže uvažovanie o najtemnejších škvrnách európskej histórie ponúknuť niečo, čo by pomohlo priviesť mier na dnešný Blízky východ?
Návšteva pamätníka Jad Vašem mi pripomenula, akých zločinov a akého teroru sú schopné ľudské bytosti.
Ako Nemec som bol mimoriadne smutný pri spomienke, že toto všetko spáchali ľudia pochádzajúci najmä z mojej vlasti.
To, čo sa stalo v tom otrasnom období v Európe, v Nemecku, musí byť pre nás všetkých ponaučením: nikdy sa to už nesmie zopakovať.
A nikdy sa už nesmieme na iných dívať na základe rasy.
Všetky ľudské bytosti sú si rovné a my musíme brániť dôstojnosť všetkých ľudských bytostí.
Minulosť musí byť ponaučením tak pre prítomnosť, ako aj pre budúcnosť.
Stránka pamätníka Jad Vašem Vyhlásenie Pötteringa k Medzinárodnému dňu holokaustu
A napokon...
Veselé Vianoce a šťastný Nový rok!
Rozprávali sme sa o niektorých závažných témach.
Prichádzajú však Vianoce a Nový Rok a každý si zaslúži prestávku.
Aké máte plány počas sviatkov?
Štedrý večer strávim so svojou rodinou.
Po Vianociach sa pôjdem lyžovať s dospelými synmi do Švajčiarska.
Odtiaľ môžete lyžovať na druhú stranu hory, v Taliansku a vrátiť sa tak do Európskej únie!
Všetkým čitateľom prajem veselé Vianoce a všetko najlepšie v roku 2008!
Stránka predsedu EP
SK
1
PHOTO
20071218PHT16055.jpg
SK
2
PHOTO
20071217PHT15853.jpg
SK
6
LINK
/president/video/files/20070530SpeechInKnesset.asf
SK
7
LINK
/president/speeches/en/files/sp0034.htm
SK
8
LINK
/president/speeches/en/files/sp0027.htm
SK
9
LINK
http://ec.europa.eu/culture/eac/dialogue/year2008_en.html
SK
10
LINK
/intcoop/empa/default.htm
SK
11
PHOTO
20071217PHT15847.jpg
SK
13
LINK
/president/video/files/OfficialvisitofPresidentPotteringtoAlgeria-28-31102007.wmv
SK
14
LINK
/president/press_releases/en/files/cp0139.htm
SK
15
PHOTO
20071217PHT15845.jpg
SK
16
LINK
/president/video/files/20070529-VisitOfTheWestBank(52203).asf
SK
18
PHOTO
20071218PHT16053.jpg
SK
19
LINK
http://www.yadvashem.org/
SK
20
LINK
/president/press_releases/en/files/cp0003.htm
SK
21
PHOTO
20071217PHT15851.jpg
SK
22
LINK
/president/defaulten.htm
-//EP//TEXT IM-PRESS 20071126STO13626 0 NOT XML V0//SK
-//EP//TEXT IM-PRESS 20070615IPR07913 0 NOT XML V0//SK
-//EP//TEXT IM-PRESS 20070530STO07238 0 NOT XML V0//SK
-//EP//TEXT IM-PRESS 20071126IPR13592 0 NOT XML V0//SK
-//EP//TEXT IM-PRESS 20071008IPR11354 0 NOT XML V0//SK
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
