Poslanci hlasovali o kontrole poľnohospodárskej politiky EÚ
Poľnohospodárstvo
2008-03-12 - 13:52
Poslanci prijali pomerom hlasov 510:88:80 iniciatívnu správu týkajúcu sa kontroly stavu spoločnej poľnohospodárskej politiky EÚ (SPP).
Parlament sa domnieva, že táto kontrola by mala umožniť konsolidovať posledné reformy bez toho, aby došlo k ďalšiemu znižovaniu financií pre poľnohospodárske trhy a tiež bez diskriminácie priamych podpor.
Podľa poslancov treba okrem toho zohľadniť špecifickosť regiónov, ktoré čelia problémom a zjednodušiť pravidlá pre poľnohospodárov.
Schválená nelegislatívna správa vo veľkej miere súhlasí s postojom Európskej komisie vyjadrenom v dokumente o kontrole stavu SPP, s výnimkou projektov týkajúcich sa znižovania priamych podpôr poskytovaných veľkým poľnohospodárskych podnikom, a dodatočného "odlíšenia" prostriedkov z prvého piliera (podpora pre poľnohospodárske trhy) do druhého piliera (rozvoj vidieka).
EP ďalej zdôrazňuje, že akékoľvek zmeny systému priamych podpor a zvýšenie kvót na produkciu mlieka musia byť uplatňované v členských štátoch na dobrovoľnej báze.
Priame podpory
EP v prijatom texte súhlasí, aby bola členským štátom poskytnutá väčšia flexibilita pre ďalšie oddelenie priamych podpor od ich národných historických referenčných hodnôt a žiada, aby bola vypracovaná dopadová štádia týkajúca sa prípadného zavedenia platby na hektár, najmä pokiaľ ide poľnohospodárske podniky s veľkým počtom chovaných zvierat na danú rozlohu.
Poslanci tiež schvaľujú začlenenie určitých produktov rastlinného pôvodu (suché krmivo, ľan, konope, zemiakový škrob) do režimu jednotnej platby, avšak len v prípade, že to neohrozí ich existenciu.
EP sa naopak domnieva, že zvláštne platby za chov hospodárskych zvierat by nemali byť momentálne menené, najmä vzhľadom na zvyšovanie cien krmív.
Poslanci súčasne zdôrazňujú, že priame podpory budú aj po roku 2013 naďalej nutné, a to nielen v prípade problémov na trhu, ale tiež ako kompenzácia za opatrenia prijímané v súvislosti vysokými štandardmi EÚ v oblasti životného prostredia, hygienických podmienok a dobrých životných podmienok zvierat.
Vynímanie pôdy z produkcie a podmienenosť podpôr
Podľa poslancov nemá požiadavka vyňatia pôdy z produkcie, rovnako ako ani priame platby bez podmienenosti (cross-compliance), žiadne opodstatnenie.
Domnievajú sa tiež, že EÚ by mala po určitú dobu pomáhať novým členským krajinám pri aplikácii pravidiel podmienenosti.
Progresívne odlíšenie, alternatíva k povinnému odlíšeniu a znižovaniu
EP v správe odmieta znižovanie priamych podpôr pre najväčšie poľnohospodárske podniky, ktoré navrhuje Európska komisia, a to predovšetkým z dôvodu chýbajúcej súvislosti medzi veľkosťou podniku a jeho finančnou situáciou.
Poslanci zdôrazňujú, že tento návrh nezohľadňuje pracovníkov týchto podnikov a najväčšie podniky by neodôvodnene znevýhodnil.
EP sa ďalej vyslovuje proti dodatočnému odlíšeniu prostriedkov z prvého piliera (podpora pre poľnohospodárske trhy) do druhého piliera (podpora pre rozvoj vidieku), ktoré navrhla Európska komisia.
To by podľa poslancov totiž znamenalo zníženie priamych platieb pre poľnohospodárov o 8 % do roku 2013.
Naopak, domnievajú sa, že namiesto toho by mohlo byť zavedené postupné odlíšenie.
Revízia článku 69
EP vyslovuje v schválenej správe presvedčenie, že existujúci „mechanizmus článku 69“, ktorý členským štátom umožňuje ponechať si a prerozdeliť svojim poľnohospodárom až 10 % priamych podpôr v rámci prvého piliera, by mal byť revidovaný tak, aby boli uvoľnené prostriedky prednostne použité na zachovanie chovu hospodárskych zvierať v horských oblastiach, v oblastiach trpiacich suchom, vlhkom či v inak znevýhodnených oblastiach, na reštrukturalizáciu kľúčových odvetví, na priame environmentálne podpory na plochu (napr. ekologické poľnohospodárstvo) a na riadenie rizík.
Tento nástroj by mal byť tiež podľa EP využívaný tak, aby neviedol k „znárodňovaniu“ SPP.
Mliečne kvóty
EP si je vedomý toho, že existujúci systém mliečnych kvót nebude zrejme po roku 2015 obnovený v súčasnej podobe, a žiada preto Komisiu, aby predložila realistický plán na udržanie produkcie mlieka v Európe, vrátane horských oblastí a oblastí so sťaženými podmienkami.
Poslanci sa tiež v správe vyjadrujú za dobrovoľné zvýšenie kvót o 2 % v hospodárskom roku 2008/2009.
Rozprava (11.
3.
2008)
V rozprave o preskúmaní Spoločnej poľnohospodárskej politiky (SPP) vystúpil slovenský europoslanec Peter BACO (NA, SK).
"Veľmi si cením prácu spravodajcu k tejto správe pána Goepela.
Príprava správy bola zložitá aj preto, lebo v podkladovom materiály Komisie chýbali analýzy, zhodnotenie variantov možných riešení, príslušné prípadové štúdie a nevyhnutné exaktné údaje.
Napríklad Komisia obhajuje redukciu priamych platieb pre veľké poľnohospodárske podniky všeobecným konštatovaním, že veľké podniky takúto pomoc nepotrebujú.
Pritom ale fakty potvrdzujú úplný opak.
V SR väčšinou hospodária takéto podniky a to so strojmi na 75 % nad 20 rokov veku.
Príklad Východného Nemecka potvrdzuje, že keď sa do veľkých podnikov dobre investovalo zaradili sa medzi najvýkonnejšie podniky vo svete.
A naopak, v tých postsocialistických krajinách, kde sa administratívnymi nástrojmi tieto znevýhodňovali, došlo k najväčšej deštrukcii nielen agrárnych sektorov, ale aj vidieka a celých regiónov.
Na druhej strane, komisia nereaguje na veľmi nebezpečný nárast volatility na agropotravinárskom trhu.
Riziko narušenej potravinovej bezpečnosti EÚ, pri opakovaní minuloročnej situácie, reálne existuje.
Eliminácia prirodzenej nestability agrárneho trhu je predsa najdôležitejšou úlohou každej agrárnej politiky.
Nemôžeme preto súhlasiť s terajšou situáciou, keď chaotickými opatreniami, z roka na rok, meníme podpory pestovania energetických plodín, rušíme výmeru pôdy vynechanej z obhospodarovania /set aside/, meníme kvóty výroby a pod. Keď hovoríme o preskúmaní SPP ako o "zdravotnej prehliadke" mali by sme mať preto na zreteli najmä prevenciu a v tomto ohľade treba návrh Komisie dopracovať."
20080311IPR23701 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
