23.5.2008
NÁVRH UZNESENIA
v súlade s článkom 103 ods. 2 rokovacieho poriadku
predkladá Salvador Garriga Polledo
o európskej virtuálnej knižnici
Uznesenie Európskeho parlamentu o európskej virtuálnej knižnici
Európsky parlament ,
–
so zreteľom na článok 113 rokovacieho poriadku,
A.
keďže v Európskej únii sa každoročne vydáva veľmi veľký počet knižných titulov,
B.
keďže táto skutočnosť predstavuje mimoriadny impulz pre kultúrny rozvoj vo všetkých oblastiach v rámci Európskej únie,
C.
keďže rozloha a národnostná rozmanitosť členských štátov neuľahčujú prácu vedcov ani tých, ktorí by chceli spoznať iné kultúrne pomery, odlišné od kultúry ich vlastnej krajiny,
D.
keďže Európska únia musí každému občanovi Spoločenstva uľahčiť získavanie informácií o všetkých knižných tituloch publikovaných na celom jej území,
1.
žiada Európsku úniu, aby podporila vytvorenie virtuálnej knižnice;
2.
žiada, aby táto virtuálna knižnica zhromažďovala všetky knižné tituly publikované v jednotlivých členských štátoch a aby tak podporovala vzájomnú informovanosť o ich edičnej činnosti;
3.
odporúča zriadiť túto virtuálnu knižnicu v blízkosti niektorých najvýznamnejších univerzitných inštitúcií Spoločenstva, aby tak pod ich záštitou predstavovala záruku univerzálnosti v rámci kontextu Spoločenstva.
