KONEČNÉ ZNENIE
A6-0303/2007
30.7.2007
SPRÁVA
o stratégii EÚ na podporu členských štátov pri znižovaní rozsahu škôd súvisiacich s požívaním alkoholu
(2007/2005(INI))
Výbor pre životné prostredie, verejné zdravie a bezpečnosť potravín
Spravodajca:
Alessandro Foglietta
PE 386.293v03-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA...........................................................................................................12
POSTUP...................................................................................................................................16
NÁVRH UZNESENIA EURÓPSKEHO PARLAMENTU
o stratégii EÚ na podporu členských štátov pri znižovaní rozsahu škôd súvisiacich s požívaním alkoholu
( 2007/2005(INI) )
Európsky parlament ,
— so zreteľom na článok 152 Zmluvy o ES;
— so zreteľom na oznámenie Komisie o stratégii EÚ na podporu členských štátov pri znižovaní rozsahu škôd súvisiacich s požívaním alkoholu ( KOM(2006)0625 ),
— so zreteľom na odporúčanie Rady 2001/458/ES z 5. júna 2001 týkajúce sa požívania alkoholu mladými ľuďmi, najmä deťmi a mladistvými
Ú. v.
ES L 161, 16.6.2001, s.
38. ,
— so zreteľom na závery Rady z 5. júna 2001 o stratégii Spoločenstva zameranej na znižovanie rozsahu škôd súvisiacich s požívaním alkoholu
Ú. v.
ES C 175, 20.6.2001, s.
1. ,
— so zreteľom na odporúčanie Komisie 2004/345/ES zo 6. apríla 2004 o presadzovaní právnych predpisov v oblasti bezpečnosti na cestách
Ú. v.
EÚ L 111, 17.4.2004, s.
75. ,
— so zreteľom na štokholmskú deklaráciu Svetovej zdravotníckej organizácie (SZO) o mladých ľuďoch a alkohole z roku 2001,
— so zreteľom na rôzne rozsudky Súdneho dvora Európskych spoločenstiev (vec Franzen (C-189/95), vec Heinonen (C-394/97), vec Gourmet (C-405/98), Katalánsko (C-190 a C-179/90), zákon Evin (C-262/02 a C-429/02),
— so zreteľom na uznesenie SZO z 25. mája 2005 o problémoch verejného zdravia zapríčinených škodlivým požívaním alkoholu (WHA 58.26),
— so zreteľom na cieľ číslo 12 programu Zdravie 21 z roku 1999 a na Akčný plán pre alkohol na obdobie 2000 – 2005 európskeho regiónu SZO,
— so zreteľom na článok 45 rokovacieho poriadku,
— so zreteľom na správu Výboru pre životné prostredie, verejné zdravie a bezpečnosť potravín ( A6‑0303/2007 ),
A. keďže terminológia, ktorá sa má používať v diskusii o škodách súvisiacich s požívaním alkoholu, by sa mala zakladať na oficiálnej terminológii Svetovej zdravotníckej organizácie, aby sa tak predišlo nejednoznačnosti vyjadrovania a významu,
B. keďže problém nebezpečného a škodlivého požívania alkoholu, predovšetkým medzi mladými ľuďmi, je v Európe zrejmý; keďže toto nadmerné požívanie poškodzuje ľudský organizmus, a to najmä detí a mladých ľudí, a je príčinou úmrtí na choroby s ním spojené, ako aj pri nehodách, aj príčinou sociálnych problémov a kriminality a zároveň vo veľkej miere poškodzuje európske hospodárstvo, a keďže je v súčasnosti prioritou všetkých členských štátov potreba uplatňovať politiky v oblasti alkoholu založené na dôkazoch;
C. keďže nebezpečné a škodlivé požívanie alkoholu výrazným spôsobom ovplyvňuje zdravie a ohrozuje verejné zdravie, pričom je zodpovedné za celú škálu zdravotných a sociálnych škôd,
D. keďže v súlade so zásadou subsidiarity stanovenou v článku 152 Zmluvy o ES patrí prevencia škôd spojených s alkoholom do právomoci členských štátov; keďže práca na úrovni EÚ – určovanie a šírenie osvedčených postupov, ktoré v tejto oblasti priniesli pozitívne výsledky – je dôležitým doplnkom opatrení vnútroštátnej politiky; keďže posúdenie účinných národných akčných plánov by malo byť základom podobných opatrení v iných členských štátoch a malo by vytvoriť synergiu na vnútroštátnej úrovni,
E. keďže hospodárske a sociálne faktory (stres na pracovisku, nadmerná pracovná záťaž, nezamestnanosť, neistota spojená s pracovným miestom atď.) môžu zohrať kľúčovú úlohu pri vysokorizikovom požívaní alkoholu, a tým, že spôsobia závislosť od alkoholu,
F. keďže členské štáty používajú rôzne stratégie na prevenciu nadmerného užívania alkoholu a na zníženie počtu zdravotných problémov súvisiacich s alkoholom,
G. keďže Európska únia môže podniknúť opatrenia v úzkej spolupráci s členskými štátmi s cieľom zabrániť škodám súvisiacim s alkoholom, ktoré zasahujú jeho požívateľov, ako aj tretie osoby, a medzi ktoré patria škodlivé zdravotné následky, ako sú fetálne poruchy alkoholového spektra, ochorenia pečene, rakovina, zvýšený krvný tlak a srdcové príhody, a dopravné nehody a pracovné úrazy, ale aj sociálne škody, ako sú domáce násilie a násilie v rodine, zanedbávanie detí, nezamestnanosť, chudoba, sociálna stigmatizácia a sociálne vylúčenie,
H. keďže Súdny dvor Európskych spoločenstiev opakovane potvrdil, že boj proti škodám súvisiacim s požívaním alkoholu je dôležitým a platným cieľom verejného zdravia,
I. keďže návyky a tradície ovplyvňujúce pitie alkoholu sa v rôznych členských štátoch Európskej únie líšia a keďže túto skutočnosť treba pri tvorbe európskeho prístupu k problémom súvisiacim s alkoholom brať do úvahy, aby sa každému členskému štátu umožnilo prispôsobiť jeho reakciu problémom a povahe príslušných škôd spojených s alkoholom ; keďže pri vytváraní jednotnej a rovnakej politiky v oblasti alkoholu pre všetky členské štáty je nevyhnutné zaoberať sa obchodnými postupmi, riadením motorových vozidiel a cezhraničnými trhmi a regiónmi,
J. keďže politické opatrenia na vnútroštátnej úrovni či na úrovni EÚ nikdy nemôžu nahradiť zodpovednosť za striedme a obmedzené požívanie alkoholu, ktorá je v konečnom dôsledku na jednotlivcovi a na rodine,
K. keďže usmernenia pre nízkorizikovú konzumáciu možno v Európe uviesť prostredníctvom kampaní určených pre verejnosť a prispôsobených konkrétnym podmienkam v členských štátoch; keďže by sa mali prijať prísne cielené opatrenia na zamedzenie nebezpečnej a škodlivej konzumácie alkoholu v prípade vodičov a zamestnancov; keďže by sa tiež mali prijať opatrenia na zamedzenie konzumácie alkoholu neplnoletými osobami a tehotnými ženami,
L. keďže spoločnosť platí významnú časť nákladov na nebezpečnú a škodlivú spotrebu alkoholu; keďže v dôsledku toho by z efektívneho zníženia škôd spojených s alkoholom mal prospech každý; keďže je preto rozumné, aby sa prijali isté obmedzenia v prístupe k alkoholickým nápojom,
M. keďže alkoholické nápoje sa podľa nariadenia Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách
Ú. v.
EÚ L 404, 30.12.2006, s.
9; korigendum v Ú. v.
EÚ L 12, 18.1.2007, s.
3. nesmú označovať zdravotnými tvrdeniami vôbec a výživovými tvrdeniami len výnimočne,
N. keďže konzumácia alkoholu významným spôsobom ovplyvňuje metabolizmus rôznych živín; keďže konzumácia alkoholu má vplyv na účinky rôznych liečiv z dôvodu interakcie, ktorá medzi nimi existuje,
O. keďže škodlivé účinky konzumácie alkoholu na pečeň sú dobre známe, rovnako ako zhubné účinky na centrálny a periférny nervový systém, a to ešte viac v dnešnej starnúcej spoločnosti,
1. víta prístup Komisie uplatnený v oznámení o nebezpečnej a škodlivej konzumácii alkoholu a jej škodlivých účinkov na zdravie; vyzýva však Komisiu, aby bez oslabenia zásady subsidiarity stanovila pre členské štáty ambiciózne všeobecné ciele na účely zamedzenia nebezpečnej a škodlivej konzumácie alkoholu; vyzýva členské štáty, aby venovali osobitnú pozornosť zraniteľným sociálnym skupinám, akými sú deti, mladí ľudia a tehotné ženy, a aby sa venovali problémom nebezpečného a škodlivého požívania alkoholu mladými ľuďmi, pracovníkmi a vodičmi prostredníctvom informačných kampaní a kampaní na zvýšenie informovanosti a tam, kde je to vhodné, prostredníctvom kontroly dodržiavania existujúcich vnútroštátnych zákonov;
2. uznáva, že konzumáciu alkoholu možno považovať za súčasť európskeho kultúrneho dedičstva a životného štýlu; uznáva, že nízka konzumácia alkoholu, t. j.
10 gramov denne podľa regionálnej kancelárie SZO pre európsky akčný plán pre alkohol 2000 – 2005 (PAEA), pomáha pri prevencii kardiovaskulárnych chorôb a ischémii u niektorých ľudí v strednom veku; uznáva, že hoci striedmi konzumenti alkoholu predstavujú väčšinu, nadmerné požívanie a zneužívanie alkoholu sa výrazným spôsobom v menšej miere vyskytuje;
3. pripomína, že nadmerné požívanie alkoholu sa vyskytuje vo všetkých sociálnych skupinách a spôsobuje ho široká škála faktorov, preto je potrebný komplexný prístup k boju s týmto problémom;
4. uznáva, že ak sa má nebezpečné a škodlivé požívanie alkoholu účinne znížiť, sú potrebné opatrenia založené na riadnom vedeckom hodnotení; domnieva sa, že keďže je alkohol jedným z dôležitých faktorov v oblasti zdravia, je veľmi dôležité zbierať údaje v Európskej únii, najmä údaje o vzájomnom vzťahu medzi hladinami alkoholu a automobilovými nehodami, medzi alkoholom a ochoreniami pečene, a alkoholom a neuropsychologickými poruchami, syndrómami a ochoreniami; vyzýva preto členské štáty a všetky zúčastnené strany, aby zvýšili prostriedky na kampaň a programy týkajúce sa informovanosti a prevencie; vyzýva preto členské štáty a všetky zúčastnené strany, aby zvýšili prostriedky určené na zbieranie údajov, na zlepšenie účinnosti informácií a na kampane a programy týkajúcich sa prevencie;
5. poukazuje na to, že najzávažnejšie problémy nadmerného požívania alkoholu sa týkajú jeho vplyvu na mladých ľudí, ktorí sú fyzicky a duševne zraniteľnejší a sú takisto citlivejší na negatívne sociálne dôsledky požívania alkoholu nimi samotnými alebo inými ľuďmi;
6. vyjadruje znepokojenie nad nárastom konzumácie alkoholu mladými ľuďmi a poukazuje na znepokojujúci trend, keď čoraz mladší ľudia začínajú s požívaním alkoholu a vzhľadom na ich väčšiu ochotu riskovať pestujú nebezpečné formy správania, ako sú stavy opitosti, kombinovaná konzumácia alkoholu a drog a jazdenie pod vplyvom alkoholu a drog;
7. zdôrazňuje, že dospievajúci ľudia majú tendenciu zvyšovať spotrebu alkoholu pri vstupe do univerzitného života; domnieva sa, že zvýšené úsilie na univerzitách môže prispievať k zníženiu počtu konzumentov veľkého množstva alkoholu v budúcnosti; vyzýva preto členské štáty, aby zintenzívnili svoje prevenčné programy v tejto oblasti;
8. i) vyzýva Komisiu, aby vytvorila zoznam a vyčíslila konkrétne škodlivé účinky nadmerného požívania alkoholu medzi mladými ľuďmi v členských štátoch tak, aby bolo potom možné sformulovať európske ciele pre členské štáty zamerané na obmedzenie nadmerného požívania alkoholu mladými ľuďmi, pričom by sa členské štáty zaviazali znížiť škodlivé účinky nadmerného požívania alkoholu mladými ľuďmi do roku 2012 aspoň o 20 % súčasného priemeru a do roku 2020 aspoň o 50 %,
ii) zdôrazňuje, že bez toho, aby boli dotknuté povinnosti vyplývajúce z právnych predpisov Spoločenstva, členské štáty si môžu slobodne vybrať formu opatrení, ktoré na vnútroštátnej úrovni prijmú, ale mali by Komisii podať v polovici a na konci stanoveného obdobia správu o pokroku dosiahnutom v boji proti nadmernému požívaniu alkoholu mladými ľuďmi,
iii) berie na vedomie, že Komisia má pri dosahovaní európskych cieľov zohrať podpornú úlohu tým, že členským štátom pomôže s výmenou poznatkov a osvedčených postupov a s realizáciou európskeho výskumu o boji proti škodlivým účinkom konzumácie alkoholu mladými ľuďmi;
9. vyzýva Komisiu a členské štáty, so zapojením príslušných mimovládnych organizácií a hospodárskych združení v kontexte Fóra pre problematiku alkoholu a zdravia, ktoré navrhla Komisia, aby podporovali výmenu osvedčených postupov, najmä s cieľom predchádzať nebezpečnému a škodlivému požívaniu alkoholu deťmi a mladými ľuďmi, a aby prijali tieto opatrenia:
i) začať výchovno-vzdelávaciu kampaň o rizikách nebezpečného a škodlivého požívania alkoholu, a to najmä prostredníctvom školských výchovno-vzdelávacích programov určených deťom a mladistvým, ktoré by ich predovšetkým povzbudzovali k pravidelným športovým činnostiam, ale zároveň určené aj ich rodičom s cieľom pripraviť ich na to, aby sa o problémoch alkoholizmu rozprávali v rodine, a takisto učiteľom; od raného veku by sa tiež mal predkladať model zodpovednej a umiernenej konzumácie alkoholu dospelých osôb
ii) obmedziť prístup mladých ľudí k alkoholickým nápojom, napríklad prostredníctvom prísneho uplatňovania platných právnych predpisov zakazujúcich predávanie alkoholu mladým ľuďom, častejších kontrol predajcov a distribútorov, napríklad reštaurácií a barov, obchodných domov a malopredajcov;
iii) zapojiť do určovania potrieb a realizácie konkrétnych opatrení maloobchodníkov a reštaurácie, aby sa zabránilo podávaniu alkoholických nápojov a predaju alkoholu mladistvým,
iv) zamerať sa obzvlášť na nápoje s nižším obsahom alkoholu, ktoré sú určené práve mladým ľuďom, s cieľom zabezpečiť, aby spotrebitelia mohli jasne rozpoznať, že ide o alkoholický nápoj a aby predaj takýchto nápojov mladým ľuďom bol zakázaný; presadzovať tiež vyššie zdanenie takýchto nápojov;
v) prijať spoločný právny rámec minimálnych pravidiel týkajúcich sa stanovenia vekovej hranice na predaj alkoholických nápojov mladým ľuďom, ktorý sa bude vykonávať na národnej úrovni,
vi) prijať na európskej úrovni pravidlo 0-percentného obsahu alkoholu v krvi v prípade čerstvých držiteľov vodičského preukazu, ako to už navrhol Parlament vo svojom uznesení z 18. januára 2007 o Európskom programe bezpečnosti na cestách
Prijaté texty, P6_TA(2007)0009 . – strednodobá revízia, so zreteľom na to, že niektoré potravinové výrobky môžu obsahovať stopy alkoholu;
vii) poskytnúť viacero možností, ako zisťovať a overovať obsah alkoholu v krvi (BAC), tiež prostredníctvom využitia automatickej kalkulácie na Internete, a zaobstarať širokú dostupnosť prístrojov na meranie obsahu alkoholu v krvi prostredníctvom analyzátorov dychu, najmä na diskotékach, v baroch, na štadiónoch a vo všeobecnosti na diaľniciach a cestných komunikáciách, a to hlavne v nočných hodinách, a zabezpečiť, aby sa k spotrebiteľom dostal odkaz, že pitie alkoholu a šoférovanie nie sú zlučiteľné;
viii) podniknúť opatrenia na zvýšenie kontrol zameraných na jazdenie pod vplyvom alkoholu;
ix) stanoviť prísnejšie postihy za jazdu pod vplyvom alkoholu zo strany členských štátov, ako sú napríklad dlhodobé odobratie vodičského preukazu a zabavenie vozidla na určitú dobu;
x) podporiť členské štáty, aby zabezpečili dostupnosť alternatívnych verejných dopravných prostriedkov pre vodičov, ktorý požili alkohol,
xi) podporiť rozvoj programov určených vodičom (napr. „kto šoféruje, nepije“) prostredníctvom výchovno-vzdelávacích prostriedkov, so zreteľom na ich kladný vplyv na bezpečnosť na cestách, a zároveň upozorňovať cestujúcich na účinky nebezpečnej a škodlivej konzumácie alkoholu;
xii) zaviesť európsku cenu za najlepšiu kampaň proti nadmernému požívaniu alkoholu, na ktorej by sa zúčastňovali školy a mladí ľudia,
xiii) zintenzívniť výmenu osvedčených postupov medzi členskými štátmi v súvislosti s tým, ako bojovať proti nadmernému požívaniu alkoholu, a medzi národnými zložkami polície, pokiaľ ide o kontroly jázd mladých ľudí pod vplyvom alkoholu,
xiv) podporiť iniciatívy zamerané na zabezpečenie psychologickej pomoci neplnoletým osobám, ktoré v dôsledku vážnej otravy alkoholom boli hospitalizované;
10. i) vyzýva Komisiu, aby vyčíslila výskyt fetálneho alkoholového syndrómu a fetálnych porúch alkoholového spektra v členských štátoch tak, aby bolo potom možné sformulovať európske ciele pre členské štáty zamerané na obmedzenie fetálneho alkoholového syndrómu a fetálnych porúch alkoholového spektra,
ii) zdôrazňuje, že bez toho, aby boli dotknuté povinnosti vyplývajúce z právnych predpisov Spoločenstva, si členské štáty môžu slobodne vybrať formu opatrení, ktoré na vnútroštátnej úrovni prijmú, ale mali by Komisii podať v polovici a na konci stanoveného obdobia správu o pokroku dosiahnutom v boji proti fetálnemu alkoholovému syndrómu a fetálnym poruchám alkoholového spektra,
iii) berie na vedomie, že Komisia má pri dosahovaní európskych cieľov zohrať podpornú úlohu tým, že členským štátom pomôže s výmenou poznatkov a osvedčených postupov a s realizáciou európskeho výskumu o boji proti fetálnemu alkoholovému syndrómu a fetálnym poruchám alkoholového spektra;
11. zastáva názor, že ženy aj muži by mali byť lepšie informovaní o rizikách požívania alkoholu počas tehotenstva, a to najmä o fetálnych poruchách alkoholového spektra, aby novonarodené deti a dospievajúci ľudia neboli postihnutí chorobami a vývojovými poruchami spôsobenými požívaním alkoholu počas tehotenstva; zdôrazňuje, že vhodné varovania na obaloch alkoholických nápojov môžu ženám zabrániť v pití alkoholu pred tehotenstvom a počas neho; ďalej konštatuje, že u problémových konzumentov môže byť potrebná ďalšia podpora počas tehotenstva a následná popôrodná starostlivosť; ďalej navrhuje, aby gynekológovia a pracovníci predpôrodných oddelení nemocníc absolvovali školenia, kde sa naučia, ako u svojich pacientok čo najskôr určiť potenciálne prípady nebezpečnej a škodlivej konzumácie alkoholu a ako tieto ženy počas tehotenstva podporovať pri dodržiavaní úplnej abstinencie;
12. zastáva názor, že muži by mali byť lepšie informovaní o väzbe medzi konzumáciou alkoholu a impotenciou,
13. domnieva sa, že problém alkoholovej reklamy, ktorej cieľovou skupinou sú neplnoleté osoby, by sa mal urýchlene riešiť;
14. žiada Komisiu a členské štáty, aby pripravili usmernenia pre reklamu na alkoholické nápoje v televízii a aby zabezpečili realizáciu novej smernice Televízia bez hraníc po tom, čo bude prijatá; žiada Komisiu, aby vyzvala poskytovateľov audiovizuálnych mediálnych služieb, aby do svojich realizačných pravidiel zaradili pravidlá o časovom plánovaní reklamy na alkoholické nápoje;
15. víta a podporuje snahy o samoreguláciu zo strany napríklad reklamného sektora a výrobcov alkoholických nápojov; v tejto súvislosti vyzýva Komisiu a členské štáty, aby kontrolovali dodržiavanie týchto záväzkov, a v prípade ich nedodržiavania ukladali sankcie;
16. pripomína, že členské štáty sú v súčasnosti schopné zaviesť povinné zdravotné varovania pre alkoholické nápoje; pripomína, že na prednej strane balenia môže byť uvedené varovanie, že alkohol môže spôsobiť vážne zdravotné a psychické problémy, že alkohol je návykový a že konzumácia alkoholu počas tehotenstva môže byť škodlivá pre plod; berie tiež na vedomie, že zdravotné varovania môžu vyžadovať európsku harmonizáciu podobne ako zdravotné varovania v prípade tabaku, a žiada preto Komisiu, aby do 1. januára 2010 zverejnila buď legislatívny návrh na zavedenie zdravotných varovaní pre alkoholické nápoje alebo oznámenie na vysvetlenie toho, prečo v protiklade so zdravotnými varovaniami v prípade tabaku nie je zavedenie alebo harmonizácia zdravotných varovaní v prípade alkoholu potrebná; tvrdí, že zdravotné varovania by mohli varovať najmä pred nebezpečenstvom spojeným s konzumáciou alkoholu počas tehotenstva;
17. vyzýva Komisiu, aby podporovala iniciatívy zamerané na výmenu osvedčených lekárskych postupov, ako aj informačné kampane zamerané na zvyšovanie informovanosti o rizikách nebezpečného a škodlivého požívania alkoholu; kampane by sa mali zameriavať aj na ľudí náchylných na neuropsychické poruchy, syndrómy a choroby a na starých, osamelých, odlúčených či izolovaných ľudí, pretože sú častejšie vystavení tomu, že hľadajú úľavu v konzumácii alkoholu, a tým ešte zhoršujú svoj stav a zvyšujú riziko neuropsychických porúch, syndrómov a chorôb;
18. žiada zároveň Komisiu, aby podporila šírenie takých nástrojov, ako napríklad AUDIT (Alcohol Use Disorders Identification test), ktorý vyvinula Svetová zdravotnícka organizácia a ktorý umožňuje rýchlu identifikáciu rizikových osôb ešte predtým, ako takéto osoby priznajú problémy s alkoholom; poukazuje na to, že včasný neformálny dialóg medzi všeobecnými lekármi a pacientmi je jedným z najúčinnejších prostriedkov, ako pacientov informovať o rizikách spojených s nebezpečným a škodlivým požívaním alkoholu a podporovať potrebné zmeny v správaní osôb, ktorí majú problémy s pitím alkoholu; vyzýva členské štáty, aby podporovali vzdelávanie všeobecných lekárov v oblasti rozpoznávania problémov a porúch spojených s alkoholom a ich adekvátne riešenia;
19. domnieva sa, že Komisia a členské štáty by mali podniknúť potrebné opatrenia na boj proti škodlivým sociálnym vplyvom alkoholu, ako je napríklad týranie a domáce násilie; žiada o väčšiu sociálnu podporu pre rodiny, ktoré trpia v dôsledku nadmerného požívania alkoholu; žiada o špeciálnu sociálnu pomoc pre deti žijúce v rodinách, ktoré majú problémy s alkoholom; navrhuje, aby sa zaviedlo núdzové telefónne číslo na nahlasovanie prípadov zneužívania v rodinách v dôsledku alkoholu;
20. je znepokojený množstvom alkoholu, ktoré konzumujú mnohí starší ľudia často z dôvodu fyzickej bolesti alebo pocitu osamelosti a beznádeje; pripomína, že problémy s alkoholom vo vysokom veku predstavujú dôležitú otázku, ktorá sa v dôsledku demografického starnutia stáva stále naliehavejšou;
21. považuje za dôležité, aby sa v súlade s predpismi pracovného práva Európskej únie a členských štátov problémy alkoholizmu na pracovisku riešili prostredníctvom podpory toho, aby dotknuté osoby vyhľadali pomoc, ale pripomína, že treba mať vždy na zreteli právo na súkromie a individuálne práva dotknutých osôb; nalieha na zamestnávateľov, aby obzvlášť venovali pozornosť nadmernému požívaniu alkoholu na pracovisku, organizovali preventívne výchovno-vzdelávacie programy a poskytovali pomoc pracovníkom, ktorí majú problémy s alkoholom;
22. vyjadruje presvedčenie, že prioritou Európskej únie je zníženie dopravných nehôd a súvisiacich škôd (17 000 úmrtí za rok), preto:
i) vyzýva Komisiu, aby vytvorila zoznam a vyčíslila konkrétne škodlivé účinky riadenia motorových vozidiel pod vplyvom alkoholu v členských štátoch tak, aby bolo potom možné sformulovať európske ciele pre členské štáty zamerané na obmedzenie riadenia motorových vozidiel pod vplyvom alkoholu, pričom sa členské štáty zaviažu, že obmedzia škody spôsobené konzumáciou alkoholu a zohľadnia snahy, ktoré sa už v tejto oblasti vyvinuli;
ii) zdôrazňuje, že bez toho, aby boli dotknuté povinnosti vyplývajúce z právnych predpisov Spoločenstva, si členské štáty môžu slobodne vybrať formu opatrení, ktoré na vnútroštátnej úrovni prijmú, ale mali by Komisii podať v polovici a na konci stanoveného obdobia správu o pokroku dosiahnutom v boji proti riadeniu motorových vozidiel pod vplyvom alkoholu,
iii) berie na vedomie, že Komisia má pri dosahovaní európskych cieľov zohrať podpornú úlohu tým, že členským štátom pomôže s výmenou poznatkov a osvedčených postupov a s realizáciou európskeho výskumu o boji proti škodlivým účinkom riadenia motorových vozidiel pod vplyvom alkoholu;
23. s cieľom lepšie reagovať na riziká spojené s nadmerným požívaním alkoholu na cestách vyzýva Komisiu a členské štáty, by sa mali prijať tieto opatrenia:
i) podporiť významné zvýšenie počtu kontrol na obsah alkoholu v krvi a na európskej úrovni stanoviť minimálne pravidlá o počte kontrol a určiť miesta, na ktorých by sa ich vykonávanie malo zintenzívniť (diaľnice, cesty, bary, diskotéky, a to najmä v nočných hodinách),
ii) podporiť prísnejšie postihy za jazdu pod vplyvom alkoholu, ako je napríklad dlhodobé odobratie vodičského preukazu,
iii) presadiť stanovenie maximálneho obsahu alkoholu v krvi na 0,5 g/l pre vodičov dopravných prostriedkov, pri ktorých sa vyžaduje vodičský preukaz skupiny A a B a na 0,2 g/l pre vodičov dopravných prostriedkov, pri ktorých sa vyžaduje vyššia skupina vodičského preukazu a pre všetkých vodičov z povolania, s ohľadom na to, že niektoré potravinové výrobky môžu obsahovať stopy alkoholu;
24. zdôrazňuje, že by sa mali podporovať všetky účinné opatrenia na prevenciu jázd pod vplyvom alkoholu; vyzýva k ďalšiemu rozvoju blokovacích zariadení a iných nástrojov, ktoré mechanicky zabraňujú jazde pod vplyvom alkoholu, najmä v prípade vodičov z povolania;
25. vyzýva Komisiu, aby organizovala nestranné a nezávislé informačné kampane členských štátov, ktoré by vykonávali členské štáty v spolupráci so záujmovými skupinami, propagujúce zodpovednosť a striedmosť pri konzumácii alkoholu a zvýrazňujúce negatívne vplyvy nebezpečného a škodlivého požívania alkoholu na fyzické a duševné zdravie, ako aj spoločenské blaho, alebo aby takéto kampane podporovala;
26. vyzýva Komisiu a členské štáty, aby urýchlili a skoordinovali svoje aktivity zamerané na boj proti rôznym formám závislosti a aby do roku 2010 predložili vyčerpávajúci všeobecný prehľad vysokorizikových zvykov konzumácie a správania v prípade závislosti, a príčin týchto javov;
27. nalieha na členské štáty, aby riešili problém ilegálneho obchodovania s alkoholom, kontrolovali kvalitu predávaného alkoholu a zvýšili počet kontrol podomácky vyrobeného alkoholu, napríklad destilátov, ktoré môžu byť pre človeka smrteľné;
28. vyzýva všetky zúčastnené strany, aby v rámci Fóra pre problematiku alkoholu a zdravia, ktoré navrhla Komisia, podporili realizáciu konkrétnych krokov a programov s cieľom riešiť škody súvisiace s požívaním alkoholu, pričom hlavnými cieľmi fóra budú výmena osvedčených postupov, spájanie aktérov pre spoločné kroky, zabezpečenie náležitého hodnotenia podniknutých krokov a monitorovanie ich účinného vykonávania; očakáva od Komisie, že do Fóra pre problematiku alkoholu a zdravia zapojí aj zástupcov Európskeho parlamentu a že bude Parlamentu predkladať výročné správy o pokroku dosiahnutom v rámci tohto fóra;
29. poveruje predsedu Parlamentu, aby postúpil toto uznesenie Rade a Komisii a vládam a parlamentom členských štátov.
DÔVODOVÁ SPRÁVA
Problémy s nadmerným požívaním alkoholu dnes nadobúdajú znepokojujúce rozmery vo všetkých členských štátoch Európskej únie, a to napriek tomu, že zvyky a kultúrne tradície spojené s alkoholom sa líšia v závislosti od jednotlivej tradície, regiónu a štátu.
Zvyčajné základné rozlišovanie je založené na rozdieloch existujúcich medzi juhom a severom Európy.
Hovorí sa tak o regiónoch, ktorých „tolerantná“ kultúra odovzdáva tisícročnú tradíciu z generácie na generáciu, a to už od detstva.
Víno sa tu prináša na stôl v čase jedla, ktorého je príjemným doplnkom.
Táto kultúra odmieta nadmerné požívanie alkoholu a jeho konzumáciu považuje za súčasť kultúrneho dedičstva a miestnej tradície.
Odlišuje sa od „abstinentnej“ kultúry, v ktorej sa psychoaktívna hodnota alkoholu len málo spája s každodenným životom.
Táto kultúra uprednostňuje konzumáciu alkoholu mimo jedla, predovšetkým na konci týždňa a vo veľkom množstve.
Táto konzumácia alkoholu má uvoľňujúci účinok na sociálne vzťahy a jej cieľom je únik z uniformity a strnulosti sociálnych noriem.
Už niekoľko desaťročí však v celej Európe nastáva určitý vývoj.
Smeruje k zjednocovaniu správania týkajúceho sa pitia alkoholu, najmä u mladších osôb, u ktorých možno pozorovať výrazný nárast konzumácie alkoholu zo spoločenských dôvodov a pre psychotropný účinok.
Štúdie uskutočnené viacerými inštitúciami, vládnymi orgánmi, združeniami a prevádzkovateľmi v tomto odvetví ukazujú znepokojujúcu tendenciu v európskej populácii, aj keď jasne menšinovú, ktorá spočíva v nevhodnom využívaní alkoholických nápojov, často prerastajúcom do jeho nadmerného požívania.
Ak možno striedmu konzumáciu alkoholických nápojov považovať za element, ktorý ako taký nie je negatívny, ale ktorý charakterizuje kultúru a tradície viacerých národov, tak nadmerné požívanie alkoholu sa musí považovať za škodiace blahu európskych občanov.
V skutočnosti nikto neignoruje skutočnosť, že požívanie alkoholu môže byť zdraviu škodlivé a má nepriame dôsledky, ako sú dopravné nehody, zlé zaobchádzanie v rámci rodiny, najmä voči deťom, zvyšovanie agresívneho správania a zneužívanie maloletých.
Údaje týkajúce sa vplyvu nadmerného požívania alkoholu na európsku spoločnosť nútia zamyslieť sa.
Predovšetkým štúdie realizované Európskou komisiou uvádzajú, že úmrtia ako dôsledok nadmerného požívania alkoholu sa v Európe počítajú na tisíce a z viac ako polovice sú tvorené dopravnými nehodami spojenými s konzumáciou alkoholu.
Nadmerné požívanie alkoholu stojí na počiatku 16 % prípadov týrania detí v rámci rodiny.
Okrem toho, 60 000 osôb v Európskej únii trpí fetálnym alkoholovým syndrómom.
Je nevyhnutné priniesť primerané riešenie týchto problémov v rámci celej Európy.
Členské štáty sa podujali predchádzať problémom spojeným s nadmerným požívaním alkoholu a v rámci Svetovej zdravotníckej organizácie ich redukovať.
Opatrenia prijaté na vnútroštátnej úrovni sa však líšia z jednej krajiny na druhú a vyúsťujú do extrémne odlišných prístupov, ktoré znižujú účinnosť zavedených opatrení, predovšetkým v najvzdialenejších regiónoch.
Pre všetky tieto dôvody je na mieste priradiť boju proti nadmernému požívaniu alkoholu v rámci Európy väčší význam, keďže podľa článku 152 Zmluvy o ES má Európska únia právomoc dopĺňať národné opatrenia a keďže kultúrna rozmanitosť medzi členskými štátmi extrémne sťažuje až znemožňuje návrh jednotného modelu pre všetkých 27 európskych štátov.
Je však možné prijať základné opatrenia a nabádať obyvateľov k zodpovednému správaniu, poskytovať informácie o škodách spôsobovaných nadmerným požívaním alkoholu, zvyšovať podiel zodpovednosti výrobcov a distribútorov, požadovať spoluprácu s prevádzkovateľmi z odvetvia, spolupracovať s rodinou a školou, dávať mladým príklad a informovať najohrozenejšie osoby.
Tieto opatrenia by mali byť súčasťou globálnej stratégie kombinujúcej opatrenia na koordináciu medzi nástrojmi a opatreniami prijatými na národnej úrovni a zdieľaním informácií a osvedčených spôsobov.
Spravodajca je presvedčený, že je nevyhnutné odhodlane zasiahnuť prostredníctvom opatrení, ktoré sa už osvedčili.
Domnievam sa, že v prvom rade je nevyhnutné rozširovať presné informácie v rámci informačných kampaní na viacerých úrovniach, a to v rodine, v školách a v médiách.
Najnovšie výskumy, ktoré uskutočnila Svetová zdravotnícka organizácia ukázali, že informačné kampane, ktoré sa viedli takýmto spôsobom a ktorých cieľom bolo zvýšiť informovanosť, boli obzvlášť účinné, ale takisto ukázali, že podpora šírenia tohto druhu podnetov je potrebná.
Po druhé, ak sa máme radovať z oznámenia Komisie, ktoré je zamerané najmä na päť priorít boja proti škodám spôsobeným nadmerným požívaním alkoholu, tak intervencia Európskej únie sa musí zamerať predovšetkým na ochranu mladistvých.
Následky nadmernej konzumácie alkoholu u mladistvých boli jasne dokázané.
Okrem toho sa tento fenomén spája s čoraz skoršou konzumáciou alkoholických nápojov.
V celej Európskej únii sa presadzujú relatívne jednotné modely nebezpečnej a sociálne tolerovanej konzumácie, a to alkoholové záťahy, čiže požitie viac ako piatich jednotiek alkoholu naraz s cieľom straty kontroly a zablokovania mechanizmov zábran, alebo súčasné požitie alkoholu a omamných látok, či znásobovanie príležitostí, počas ktorých je nadmerná konzumácia alkoholu vyhľadávaná.
V tejto oblasti by mala byť dynamika zavedená členskými štátmi a Európskou úniou prísnejšia a účinnejšia.
Je na inštitúciách, aby sa uistili, či sú najzraniteľnejšie osoby chránené proti masovým, zdraviu škodlivým fenoménom.
Mladiství patria medzi zraniteľné osoby, pretože v porovnaní s ich staršími rovesníkmi sú vo všeobecnosti častejšie vystavení riziku v dôsledku konformizmu a vplyvu módy a trendov spoločnosti.
Dnešní mladiství sú budúcimi konzumentmi a ak dostanú primeranú výchovu, prispejú k zníženiu neblahých zdravotných dôsledkov nadmerného požívania alkoholu v budúcej spoločnosti.
Nie je však vôbec jednoduché stanoviť nejakú hranicu alebo vek, do ktorého môže byť nejaká osoba považovaná za mladistvú, a teda rizikovú, a po presiahnutí ktorého môžu spoločnosť alebo inštitúcie znížiť svoju obozretnosť a povedať, že slobodná vôľa sa kryje s právnymi povinnosťami.
Členské štáty tento aspekt problematiky takisto hodnotili rôznymi spôsobmi, ale ochranná hranica, pod ktorou je zakázané predávať alebo podávať alkohol mladistvým, bola vo všeobecnosti stanovená na šestnásť až osemnásť rokov.
Bolo by vhodné stanoviť rovnakú hranicu v celej Európskej únii, ktorá by sa podľa mňa mala zhodovať s vekom plnoletosti.
Európska únia nemá právomoc nariadiť túto hranicu, ale môže ju živo presadzovať, čo chceme dosiahnuť pomocou tejto stratégie.
Je potrebné, okrem iného, znásobiť kontroly a sankcie v oblasti predaja alkoholu osobám, ktoré nedosiahli plnoletosť.
Pri mladých ľuďoch, ktorí dosiahli plnoletosť, ale ktorí stále ostávajú zraniteľní, je potrebné zaviesť opatrenia na obmedzenie ich prístupu ku konzumácii alkoholu.
Navrhujem predovšetkým obmedziť dostupnosť alkoholu a možností zásobovania sa mladých ľudí alkoholom, a to aj prostredníctvom nárastu cien cez zvýšenie špecifickej dane z alkoholických limonád ako alkoholických nápojov špeciálne určených pre mladých ľudí.
V každom prípade by bolo potrebné zaviesť vhodné podnety zamerané predovšetkým na propagáciu znalosti rizík a škodlivých účinkov nadmerného požívania alkoholu na telesné a duševné zdravie.
Trvám na tom, že je dôležité konať prostredníctvom výchovy a informovania, pretože problém s nadmerným požívaním alkoholu predstavuje, a to podľa vzoru všetkých ostatných otázok dotýkajúcich sa správania, predovšetkým mentálny problém.
Z toho vyplýva, že na zlepšenie spoločnosti je nevyhnutné pozdvihovať mentalitu.
V súvislosti s cieľom obmedziť dopravné nehody spôsobené alkoholom, kde možno s poľutovaním skonštatovať, že hlavnými obeťami sú mladí ľudia, je dôležité znásobiť kontroly vodičov, aby pochopili, že kontroly sú nielen možné, ale tiež veľmi pravdepodobné.
Iba týmto spôsobom možno dosiahnuť odstrašujúci efekt a zabrániť vodičom v požívaní alkoholu.
Som priaznivo naklonený vydaniu silného signálu na boj proti alkoholickej pohrome mladých ľudí a navrhujem stanovenie veľmi nízkej povolenej hladiny alkoholu v krvi pre mladých vodičov.
Tieto opatrenia by boli užitočné aj pri osobách, ktoré sa učia šoférovať v dospelom veku a ešte nemajú potrebnú skúsenosť na vedenie vozidla s hladinou alkoholu v krvi, ktorá je povolená pre ostatných vodičov.
Ani v tejto oblasti nie je Európska únia oprávnená stanovovať obmedzenia, ale táto stratégia nám musí umožniť podať informáciu ďalej a odkázať na odporúčanie Európskej únie o potrebe zvyšovania informovanosti v členských štátoch v súvislosti s týmto problémom.
Domnievam sa tiež, že je potrebné znížiť povolenú hladinu alkoholu v krvi pre vodičov vozidiel, u ktorých sa vyžaduje vyššia kategória vodičského oprávnenia a pre profesionálnych vodičov, a to z dôvodu nebezpečnosti týchto vozidiel a tiež aby konzumácia alkoholu neznižovala reflexy počas práce.
V súvislosti so zdravotnou otázkou je dôležité uprednostňovať šírenie nástrojov na úrovni základnej zdravotnej starostlivosti.
Treba podporiť prieskum patologických prejavov spojených s alkoholom u všeobecných lekárov.
Ide o predloženie jednoduchého dotazníka všetkým pacientom, ktorí navštívia lekára z akéhokoľvek dôvodu: tieto dotazníky by mali umožniť izolovať prípadné problémy spojené s nadmerným požívaním alkoholu.
Výsledky prvých uskutočnených pokusov sú povzbudzujúce: rizikové osoby si vo všeobecnosti nie sú vedomé skutočnosti, že ich správanie môže viesť k závislosti od alkoholu a tento dotazník im môže pomôcť vstúpiť si včas do svedomia.
Domnievam sa, že je potrebné poskytovať viac informácií o rizikách spojených s konzumovaním alkoholu v tehotenstve.
Údaje týkajúce sa fetálneho alkoholového syndrómu, ktorým trpí 6 000 osôb v Európe, ku ktorým sa pridávajú údaje týkajúce sa nedostatočnej pôrodnej váhy v dôsledku konzumácie alkoholu v Európe, zahŕňajúce približne 60 000 narodení ročne, v základe udávajú, že informácie k tejto otázke sú nedostatočné.
Pre páry, ktoré chcú mať deti, a najmä pre budúce matky je nevyhnutné zavádzať dynamické kampane na zvyšovanie pocitu zodpovednosti.
Nadmerné požívanie alkoholu je častým pôvodcom násilného správania najmä v rodine.
Preto sa v rámci Európy navrhuje zaviesť zelené telefónne číslo, kde bude možné zavolať a oznámiť skutky týrania v rodine s cieľom ochrany predovšetkým detí.
Komisia ukázala možnosť vypracovania účinného prístupu, ktorým je možné čeliť problému nebezpečného a škodlivého požívania alkoholu na pracovisku, najmä ak si uvedomíme, že pracovisko je privilegované miesto na šírenie informácií prostredníctvom siete.
Zamestnávatelia môžu byť tiež podnietení k zodpovednému konaniu na základe dialógu so zamestnancami, ktorí sú konfrontovaní s problémom alkoholu, a k pomoci týmto zamestnancom.
Treba však poznamenať, že ide o súkromný problém zamestnanca, a preto je nevyhnutné rešpektovať ho.
Vítaným podnetom je fórum pre problematiku alkoholu a zdravia, ktoré Komisia navrhla s cieľom podporovať všeobecné šírenie informácií a s cieľom zaviesť nové opatrenia, ktoré by sa mohli prijať na obmedzenie fenoménu nadmerného požívania alkoholu.
Vďaka spoločnému zdieľaniu údajov zhromaždených na národnej úrovni by mali byť vyvodené účinné závery.
Všetky opatrenia sa musia prijať čo najúčinnejším spôsobom, pričom je potrebné zohľadniť skutočnosť, že intervencie v rámci Európskej únie musia predstavovať pridanú hodnotu a musia dopĺňať stratégie vypracované na národnej a miestnej úrovni.
POSTUP
Názov
Stratégia EÚ na podporu členských štátov pri znižovaní rozsahu škôd súvisiacich s požívaním alkoholu
Referenčné čísla
2007/2005(INI)
Gestorský výbor dátum oznámenia na schôdzi
ENVI 18.1.2007
Výbory požiadané o stanoviská dátum oznámenia na schôdzi
CULT
18.1.2007
EMPL
18.1.2007
TRAN
18.1.2007
Bez predloženia stanovísk dátum rozhodnutia
CULT
21.3.2007
EMPL
22.11.2006
TRAN
22.11.2006
Rozšírená spolupráca dátum oznámenia na schôdzi
Spravodajca: dátum menovania
Alessandro Foglietta 28.11.2006
Predchádzajúci spravodajca(-ovia)
Prerokované vo výbore
2.5.2007
Dátum schválenia
17.7.2007
Výsledok záverečného hlasovania
+
-
53
4 7
Poslanci prítomní na záverečnom hlasovaní
Margrete Auken, Liam Aylward, Pilar Ayuso, Irena Belohorská, Johannes Blokland, John Bowis, Frieda Brepoels, Hiltrud Breyer, Dorette Corbey, Chris Davies, Avril Doyle, Edite Estrela, Jill Evans, Anne Ferreira, Karl-Heinz Florenz, Alessandro Foglietta, Matthias Groote, Françoise Grossetête, Satu Hassi, Gyula Hegyi, Jens Holm, Marie Anne Isler Béguin, Caroline Jackson, Dan Jørgensen, Christa Klaß, Eija-Riitta Korhola, Holger Krahmer, Urszula Krupa, Jules Maaten, Linda McAvan, Alexandru-Ioan Morţun, Roberto Musacchio, Riitta Myller, Péter Olajos, Miroslav Ouzký, Vladko Todorov Panayotov, Dagmar Roth-Behrendt, Guido Sacconi, Amalia Sartori, Karin Scheele, Carl Schlyter, Kathy Sinnott, Bogusław Sonik, María Sornosa Martínez, Evangelia Tzampazi, Thomas Ulmer, Marcello Vernola, Anja Weisgerber, Åsa Westlund, Anders Wijkman, Glenis Willmott
Náhradníci prítomní na záverečnom hlasovaní
Alfonso Andria, Antonio De Blasio, Bairbre de Brún, Christofer Fjellner, Jiří Maštálka, Miroslav Mikolášik, Renate Sommer, Andres Tarand, Lambert Van Nistelrooij
Náhradníci (čl. 178 ods. 2) prítomní na záverečnom hlasovaní
Albert Deß, Flrancesco Ferrari, Hans-Peter Mayer, Salvatore Tatarella
Dátum predloženia
30.7.2007
Poznámky (k dispozícii iba v jednom jazyku)
