A7-0051/2011
7.3.2011
***I
SPRÁVA
o návrhu nariadenia Európskeho parlamentu a Rady, ktorým sa mení a dopĺňa nariadenie Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011
(KOM(2010)0142 – C7-0135/2010 – 2010/140(COD))
Výbor pre medzinárodný obchod
Spravodajca: Helmut Scholz
PE 452.776v01-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
Pozmeňujúce a doplňujúce návrhy k návrhu aktu
V pozmeňujúcich a doplňujúcich návrhoch Európskeho parlamentu je zmenený a doplnený text označený hrubou kurzívou .
Štandardná kurzíva označuje príslušným oddeleniam tie časti návrhu aktu, ku ktorým sa navrhuje oprava pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť schválené príslušnými oddeleniami.
V záhlaví každého pozmeňujúceho a doplňujúceho návrhu týkajúceho sa platného aktu, ktorý sa má návrhom aktu zmeniť, sa v treťom riadku uvádza platný akt a vo štvrtom riadku príslušné ustanovenie tohto aktu.
Časti prevzaté z ustanovenia platného aktu, ktoré chce Európsky parlament zmeniť a doplniť, ktoré sa však návrhom aktu nezmenili, sa označujú tučným písmom .
Prípadné vypustenia týkajúce sa takýchto častí textu sa označujú takto: [...] .
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO Výboru pre rozvoj ...............................................................................10
POSTUP...................................................................................................................................18
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu nariadenia Európskeho parlamentu a Rady, ktorým sa mení a dopĺňa nariadenie Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011
( KOM(2010)0142 – C7-0135/2010 – 2010/140(COD))
(Riadny legislatívny postup: prvé čítanie)
Európsky parlament ,
– so zreteľom na návrh Komisie pre Európsky parlament a Radu ( KOM(2010)0142 ),
– so zreteľom na článok 294 ods. 2 a článok 207 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu ( C7‑0135/2010 ),
– so zreteľom na článok 294 ods. 3 Zmluvy o fungovaní Európskej únie,
– so zreteľom na článok 55 rokovacieho poriadku,
– so zreteľom na správu Výboru pre medzinárodný obchod a stanovisko Výboru pre rozvoj ( A7‑0051/2011 ),
1. prijíma návrh Komisie ako svoju pozíciu v prvom čítaní;
2. žiada Komisiu, aby mu vec znovu predložila, ak má v úmysle podstatne zmeniť svoj návrh alebo ho nahradiť iným textom;
3. vyzýva Komisiu, aby bezodkladne predložila návrh nového nariadenia, ktorým sa uplatňuje systém všeobecných colných preferencií;
4. poveruje svojho predsedu, aby postúpil túto pozíciu Rade, Komisii a národným parlamentom.
DÔVODOVÁ SPRÁVA
V roku 1968 Konferencia OSN pre rozvoj a obchod (UNCTAD) odporučila vytvorenie všeobecného systému preferencií (VSP), v rámci ktorého by priemyselné krajiny udelili na nerecipročnom základe obchodné preferencie všetkým rozvojovým krajinám, a to nielen bývalým kolóniám.
Európske spoločenstvo ako prvé zaviedlo VSP v roku 1971.
Od svojho vzniku je VSP jedným z kľúčových nástrojov obchodnej a rozvojovej politiky EÚ na pomoc rozvojovým krajinám pri znižovaní chudoby vytváraním príjmov prostredníctvom medzinárodného obchodu.
Ide o najvyužívanejší z podobných systémov rozvinutých krajín.
V rámci VSP EÚ sa výrobkom dovezeným z krajín zvýhodnených prostredníctvom VSP poskytuje buď bezcolný prístup alebo znížené colné sadzby podľa toho, ktoré opatrenia VSP krajina uplatňuje.
V prípade zvýhodnených krajín sú v platnosti tri druhy opatrení:
1) všetky zvýhodnené krajiny požívajú výhody všeobecného opatrenia;
2) osobitné stimulačné opatrenie pre trvalo udržateľný rozvoj a dobrú správu verejných vecí („VSP+“) poskytuje dodatočné výhody krajinám, ktoré ratifikujú a vykonávajú zoznam v súčasnosti 27 medzinárodných dohovorov a protokolov o ľudských a pracovných právach, ochrane životného prostredia, drogách a boji proti korupcii;
3) osobitné opatrenie pre najmenej rozvinuté krajiny, ktoré je známe aj pod označením iniciatíva Všetko okrem zbraní, ponúka najvýhodnejšie podmienky zo všetkých s cieľom poskytnúť najmenej rozvinutým krajinám prístup na trh EÚ bez ciel a kvót.
Harmonogram
VSP sa vykonáva prostredníctvom na seba nadväzujúcich nariadení s obdobím platnosti tri roky v prípade každého z nich.
Prvé viacročné vykonávacie nariadenie bolo v platnosti od 1. januára 2006 do 31. decembra 2008.
Druhé nariadenie je platné od 1. januára 2009 do 31. decembra 2011.
V roku 2008 bol návrh nariadenia platného v súčasnosti postúpený v rámci konzultačného postupu Parlamentu.
Základné ustanovenia predošlého nariadenia o VSP zostali nezmenené, boli však predmetom preskúmania v záujme uľahčenia uplatňovania systému.
Nanešťastie a v rozpore so želaním, ktoré vyjadril Parlament, Komisia neodovzdala svoj návrh v dostatočnom časovom predstihu (do 1. júna 2007), aby umožnila v plnej miere konzultácie s Európskym parlamentom v primeranom časovom rámci.
V skutočnosti Komisia predložila návrh až 21. decembra 2007.
Rada 31. januára 2008 požiadala Parlament, aby predložil svoje stanovisko do 10. apríla.
Proces konzultácií s Európskym parlamentom bol teda unáhlený.
Parlament vo svojom uznesení z 5. júna 2008 jasne uviedol, že to nie je prijateľné, že v budúcnosti bude potrebovať viac času na to, aby splnil svoju úlohu, a vyzval, aby Komisia postúpila návrh revidovaného nariadenia, ktoré sa vzťahuje na obdobie od 1. januára 2012 do 31. decembra 2014, Európskemu parlamentu, Rade a Európskemu hospodárskemu a sociálnemu výboru do 1. júna 2010.
Platnosť súčasného systému uplynie 31. decembra 2011.
Komisia predložila návrh 26. mája 2010.
Predĺženie
Tento návrh však nie je požadovaným návrhom nového nariadenia, ale len predĺžením existujúceho.
V záujme prípravy nového návrhu Komisia otvorila verejnú konzultáciu až v marci 2010.
Museli sa preskúmať výsledky, zozbierať štatistické údaje a bolo potrebné vykonať štúdiu hodnotenia vplyvu.
Predĺženie je teda podľa Komisie potrebné, keďže zostávajúce obdobie platnosti nariadenia o VSP nie je dostatočné na to, aby umožnilo Komisii predložiť návrh nového nariadenia a Parlamentu a Rade dosiahnuť dohodu o následnom nariadení prostredníctvom riadneho legislatívneho postupu pred uplynutím platnosti súčasného nariadenia o VSP.
Spravodajca súhlasí s tým, že toto predĺženie je potrebné na zabezpečenie právnej istoty a zaručenie záujmov EÚ i zvýhodnených krajín.
Zdôrazňuje však, že predĺženie neznamená, že súčasná – neuspokojivá – situácia sa predĺži na ďalšie dva roky.
Lisabonská zmluva
I keď bol návrh zverejnený dlho po vstupe Lisabonskej zmluvy do platnosti, keďže ide o predĺženie, nezohľadnil postupy výmeny informácií a prijímania rozhodnutí požadované zmluvou, ktorými sa rozšírili právomoci Európskeho parlamentu v obchodných otázkach.
Platnosť súčasného nariadenia uplynie dva roky po vstupe Lisabonskej zmluvy do platnosti.
So zreteľom na navrhované predĺženie by tento stav pokračoval ďalšie dva roky do 31. decembra 2013, t. j. štyri roky po vstupe Lisabonskej zmluvy do platnosti.
V rámci súčasného nariadenia nemá Parlament možnosť vyjadriť sa ku kritériám oprávnenosti, zoznamu zvýhodnených krajín, zoznamu príjemcov VSP+, účinnému vykonávaniu dohovorov, dočasnému stiahnutiu preferenčných opatrení atď.
V skutočnosti je povinnosťou poslancov Parlamentu, aby zabezpečili dodržiavanie práv a právomocí, ktoré získali zvolení zástupcovia ľudu Európskej únie prostredníctvom Lisabonskej zmluvy.
Podľa článku 207 ods. 2 ZFEÚ je v súčasnosti postupom na prijatie a zmenu a doplnenie nariadenia o VSP riadny legislatívny postup, čo má dôsledky pre práva, ktoré musí Parlament využívať pri demokratickej kontrole nariadenia.
Spravodajca vyjadruje presvedčenie, že existujú prvky nariadenia (ES) č. 732/2008, ktoré treba zmeniť a doplniť s cieľom dodržiavať nové právomoci, ktoré Parlament získal Lisabonskou zmluvou, a najmä zabezpečiť dodržiavanie nových právomocí Parlamentu podľa článku 290 ZFEÚ o delegovaných aktoch.
V skutočnosti spravodajca identifikuje opatrenia v nariadení o VSP, ktoré sa majú považovať za delegované akty: článok 10 ods. 2, článok 11 odseky 7 a 8, článok 16 ods. 3, článok 19 odseky 3, 4 a 5 a článok 25, ktorými sa Parlamentu udeľuje právo veta, a teda oveľa silnejšie kontrolné právomoci než v rámci postupu uplatňovaného v súčasnosti.
V záujme stanovenia pravidiel výkonu, kontroly a konečného odvolania delegovaných aktov by sa mali vložiť články 27a, 27b, 27c, 27d a 27e.
Vzhľadom na naliehavosť prijatia tohto nariadenia, s cieľom zabezpečiť právnu istotu príjemcov a zamedziť súbežným rokovaniam však bolo dohodnuté, že záujmy Európskeho parlamentu budú predmetom rokovaní o horizontálnych legislatívnych návrhoch na zosúladenie všetkých postupov na prijatie aktov v rámci spoločnej obchodnej politiky s Lisabonskou zmluvou, takzvaných návrhoch „omnibus“.
Európska komisia medzitým prisľúbila vyhovieť mnohým legitímnym žiadostiam o intenzívnejšiu výmenu informácií s Európskym parlamentom.
Nové nariadenie
V tejto fáze sa preto nenavrhujú žiadne zmeny, i keď spravodajca sa domnieva, že je potrebné celkové prepracovanie VSP a VSP+.
Spravodajca vyjadruje súhlas s tým, že celkové preskúmanie nariadenia by malo byť predmetom návrhu nového nariadenia, ktoré chce Parlament bezodkladne predložiť.
Spravodajca by však chcel zdôrazniť, že nový návrh nariadenia by mal mať tieto základné ciele: (1) vytvoriť účinný systém, ktorý vo väčšej miere reaguje na záujmy zvýhodnených krajín a hospodárskych subjektov; (2) vypracovať pravidlá, ktorými sa stanoví lepšie regulovaný reformný proces, v rámci ktorého sa zaručí zapojenie príjemcov; (3) zabezpečiť, aby nariadenie prikladalo primeranú dôležitosť úlohe demokratickej kontroly, ktorej vykonávanie sa vyžaduje od Parlamentu.
Ako zdôraznil Európsky parlament v správe Helmutha Markova v roku 2008, charakteristickým znakom EÚ musí byť väčšia transparentnosť a právna istota.
Cieľom nového návrhu by mala byť zmena VSP na jasnejší a transparentnejší systém.
Pravidlá pôvodu
Pravidlá pôvodu a súvisiace administratívne postupy sú jedným z hlavných dôvodov nedostatočného využívania obchodných preferencií, ktoré sa udeľujú v rámci VSP, najmä medzi najmenej rozvinutými krajinami.
Pravidlami pôvodu možno zabrániť tomu, aby mala teoretická preferencia pozitívny vplyv, pričom rizikom je, že tieto pravidlá vytvoria zavedením nedosiahnuteľných obchodných cieľov prekážku obchodu, čím spôsobia, že preferencie sa využijú nedostatočne alebo sa nevyužijú vôbec.
Nové, revidované pravidlá pôvodu by mali nadobudnúť účinnosť aspoň súbežne s novým VSP.
Reforma by mala umožňovať regionálnu kumuláciu a zahŕňať aj možnosť horizontálnej kumulácie medzi regiónmi alebo globálnej kumulácie pre krajiny využívajúce osobitné opatrenia v rámci VSP.
V tejto súvislosti by sa malo zvážiť zavedenie zvýhodnených pravidiel o požiadavkách na uznanie pôvodu výrobku.
Navrhuje sa, aby Európska únia vyjadrila svoju vôľu považovať VSP za prioritu v súvislosti s činnosťami, ktoré sa vykonávajú v rámci WTO v oblasti harmonizácie pravidiel pôvodu.
Výber krajín
Výber krajín bol predmetom kritiky zo strany zvýhodnených krajín a mimovládnych organizácií, ako aj výskumných pracovníkov.
Často dochádza k situácii, keď sú chudobné krajiny s diverzifikovaným hospodárstvom okamžite vylúčené z najvýhodnejších systémov.
Limit dovozu by sa mohol nahradiť inými kritériami, ktoré sú jednoznačnejšie a najmä bezprostrednejšie súvisia so stupňom rozvoja (dobrým príkladom takéhoto kritéria je Giniho koeficient).
Krajiny, ktoré by mohli najviac využívať colné preferencie, sú často tie, ktoré sú neúspešné v teste zraniteľnosti potrebnom na zahrnutie do VSP+.
Navyše a s cieľom zabrániť narušeniu preferencií je potrebné zhodnotiť v budúcom nariadení možnosti preradenia výrobkov v súčasnosti klasifikovaných ako „citlivé“ do kategórie „necitlivých“ výrobkov.
Technická pomoc
Spravodajca sa domnieva, že je potrebné zvýšiť vplyv súčasného systému a zlepšiť mieru využívania VSP poskytovaním technickej pomoci, ktorá je osobitne určená na vytvorenie inštitucionálnej a regulačnej kapacity potrebnej na to, aby tie krajiny, ktoré sú v najväčšej núdzi, mohli čo najviac využívať výhody medzinárodného obchodu a systému VSP.
Pomoc sa musí poskytovať, napríklad v podobe partnerských programov, v záujme podpory príjemcov VSP+ pri účinnom vykonávaní medzinárodných dohovorov požadovaných v rámci tohto stimulačného opatrenia a ich záväzkov.
Komisia by sa mala aktívne snažiť o kontrolu dodržiavania týchto záväzkov.
Mala by automaticky začať vyšetrovanie vždy v prípade, keď výbor ILO pre uplatňovanie noriem venuje „osobitný odsek“ zvýhodnenej krajine, ktorá nespĺňa základné pracovné normy.
Vyšetrovanie by malo vždy zahŕňať spoluprácu s Európskym parlamentom a predstaviteľmi občianskej spoločnosti (vrátane sociálnych partnerov) príslušnej krajiny.
10.11.2010
STANOVISKO Výboru pre rozvoj
pre Výbor pre medzinárodný obchod
k návrhu nariadenia Európskeho parlamentu a Rady, ktorým sa mení a dopĺňa nariadenie Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011
( KOM(2010)0142 – C7‑0135/2010 – 2010/0140(COD) )
Spravodajkyňa výboru požiadaného o stanovisko: Eva Joly
STRUČNÉ ODÔVODNENIE
VSP
Všeobecný systém preferencií (VSP) EÚ je obchodný mechanizmus, ktorý umožňuje EÚ poskytovať preferenčný nerecipročný prístup na trh rozvojovým krajinám prostredníctvom nižších colných sadzieb.
Okrem využívania štandardného prístupu VSP, ktorý je otvorený pre všetky rozvojové krajiny, sú niektoré rozvojové krajiny oprávnené využívať VSP+.
Znamená to ďalšie znižovanie sadzieb pre rozvojové krajiny, ktoré splnia určité podmienky.
Kritériami oprávnenosti VSP sú zraniteľnosť/závislosť, ktoré sú splnené vtedy, keď päť najviac vyvážaných druhov tovaru tejto krajiny do EÚ v rámci VSP predstavuje viac ako tri štvrtiny celkového vývozu v rámci VSP a keď vývoz krajiny do EÚ v rámci VSP predstavuje menej ako 1 % celkového dovozu do EÚ v rámci VSP.
Krajiny využívajúce VSP+ musia tiež ratifikovať a uplatňovať približne 27 medzinárodných dohovorov v oblasti ľudských práv, kľúčových pracovných noriem, trvalo udržateľného rozvoja a dobrej správy vecí verejných.
Ak krajina neplní tieto kritériá, môže sa prístup k VSP+ pozastaviť.
Všetkých 49 najmenej rozvinutých krajín je oprávnených využívať režim Všetko okrem zbraní, ktorý im poskytuje bezcolný a bezkvótový prístup na trh EÚ pri akomkoľvek vývoze.
Časový výhľad
Súčasný systém VSP bol zavedený nariadením Rady (ES) č. 732/2008.
Jeho účinnosť sa skončí na konci roka 2011, keď VSP zanikne, pokiaľ sa nezavedie náhradný systém.
Komisia očakáva, že začiatkom roka 2011 predloží nový návrh, čo by znamenalo, že náhradný VSP by sa začal uplatňovať najskôr v polovici roka 2012, a predstavovalo právnu medzeru v dĺžke viac ako 6 mesiacov.
Cieľom tohto návrhu je teda predĺženie platnosti súčasného VSP maximálne o 2 roky, kým nenadobudne účinnosť nové nariadenie.
Spravodajkyňa sa domnieva, že toto riešenie nie je ideálne, znamená to, že EP sa môže k systému vyjadriť až štyri roky po tom, čo Lisabonská zmluva vstúpi do platnosti.
Ide však o uspokojivý prístup, keďže zamedzuje neželanému skončeniu programu VSP.
Pre rozvojové krajiny by bolo zrejme škodlivé, keby sa museli vrátiť k sadzbám podľa doložky najvyšších výhod (DNV) EÚ a skončil by sa preferenčný prístup k nim, hoci dočasne.
Z uvedeného vyplýva, že je dôležité, aby Komisia vypracovala svoj návrh na nový VSP v čo najkratšom čase a aby sa legislatívny postup skončil čo najrýchlejšie.
O novom pláne VSP však na rozdiel od jeho predchodcov budú spolurozhodovať Rada a Parlament; musí sa zamedziť časovému tlaku, aby sa zabránilo uzurpovaniu demokratických výsad Parlamentu.
Parlament musí využiť nové právomoci v oblasti obchodu získané Lisabonskou zmluvou.
Súčasný návrh
Podstatnejšia revízia systému VSP sa predpokladá na budúci rok, keď sa navrhne nové nariadenie týkajúce sa VSP.
Spravodajkyňa však predložila niekoľko pozmeňujúcich a doplňujúcich návrhov k súčasnému nariadeniu o VSP.
Predovšetkým zásada preferenčného a diferenčného zaobchádzania, ktorá sa týka našich obchodných vzťahov s rozvojovými krajinami, je kľúčovou.
Podiel vývozu rozvojových krajín na celkovom dovoze do EÚ je zanedbateľný.
Obchodné preferencie im však umožňujú uniknúť z bludného kruhu závislosti od pomoci.
Návrhy na rovnocenné obchodné vzťahy EÚ s rozvojovými krajinami nie sú teraz, keď sú súčasné možnosti EÚ a komparatívne výhody na oveľa vyššej úrovni, realistické.
Podľa článku 208 Lisabonskej zmluvy samozrejme EÚ zohľadní ciele rozvojovej spolupráce pri uskutočňovaní politík, ktoré môžu ovplyvniť rozvojové krajiny.
Predstavuje to záväzok zo strany EÚ vyhýbať sa politickým rozhodnutiam, ktoré pôsobia proti jej činnosti v oblasti rozvojovej spolupráce a samozrejme pristupovať v celom politickom spektre k takým opatreniam, ktoré budú prínosom pre rozvojové krajiny.
Pre obchod to platí par excellence .
Je takisto dôležité, aby Komisia pod starostlivým dohľadom Parlamentu úzko a prísne monitorovala neustále plnenie kritérií, ktoré oprávňujú zvýhodnené krajiny na VSP+.
Komisia v súčasnosti vypracúva hodnotenie vplyvu na trvalo udržateľný rozvoj týkajúce sa VSP.
Parlament by mal požiadať Komisiu, aby ho informovala o referenčnom rámci, výsledkoch a ponaučeniach vyplývajúcich z tohto hodnotenia, ako aj o ďalších plánoch Komisie týkajúcich sa uplatňovania hodnotenia vplyvu na trvalo udržateľný rozvoj v rámci nového systému VSP.
Spravodajkyňa je presvedčená o potrebe celosvetového obchodného systému založeného na etike, demokracii a transparentnosti, nie výhradne na zisku, systému, z ktorého profituje spoločnosť ako celok, a nielen obmedzený počet podnikov.
Dodržiavanie medzinárodne dohodnutých noriem, ktoré sa týkajú ľudských práv, pracovných noriem, životného prostredia a správy vecí verejných, je životne dôležitým prvkom VSP+, ktorý sa v budúcnosti možno bude musieť sprísniť.
Preto je mimoriadne dôležitý úzky dohľad nad odvetviami, akými sú rybné hospodárstvo, lesníctvo a banský priemysel, ako aj nad zaobchádzaním so ženami a menšinami, pokiaľ ide o vstup na trhy práce a pracovné podmienky.
V záujme demokracie a transparentnosti je takisto dôležité, aby všetky konzultácie o aktuálnom plnení kritérií VSP+ so zvýhodnenými krajinami zahŕňali dialóg s národnými parlamentmi a miestnymi aktérmi občianskej spoločnosti.
POZMEŇUJÚCE A DOPLŇUJÚCE NÁVRHY
Výbor pre rozvoj vyzýva Výbor pre medzinárodný obchod, aby ako gestorský výbor zaradil do svojej správy tieto pozmeňujúce a doplňujúce návrhy:
Pozmeňujúci a doplňujúci návrh
1
Návrh nariadenia – pozmeňujúci návrh
Článok 1 – bod 1a (nový)
Nariadenie (ES) č. 732/2008
Odôvodnenie 2a (nové)
Text predložený Komisiou
Pozmeňujúci a doplňujúci návrh
1a.
Za odôvodnenie 2 sa vkladá nové odôvodnenie:
2a.
EÚ musí v politikách, ktoré uplatňuje a ktoré môžu ovplyvniť rozvojové krajiny, zohľadňovať ciele rozvojovej spolupráce, a preto musí VSP prispievať k rozvojovým cieľom EÚ vrátane dosahovania rozvojových cieľov tisícročia.
Pozmeňujúci a doplňujúci návrh
2
Návrh nariadenia – pozmeňujúci návrh
Článok 1 – bod 1a (nový)
Nariadenie (ES) č. 732/2008
Článok 5 – odsek 2
Text predložený Komisiou
Pozmeňujúci a doplňujúci návrh
1a.
Článok 5 ods. 2 sa nahrádza takto:
„Na účely opatrení uvedených v článku 1 ods. 2 sa uplatnia pravidlá pôvodu, ktoré sa týkajú vymedzenia pojmu „ pôvodné výrobky “ , a súvisiace postupy a metódy administratívnej spolupráce ustanovené v nariadení (EHS) č. 2454/93.
Forma, obsah a postupy systému pravidiel pôvodu podliehajú pravidelnej revízii, aby sa vyhodnotil ich vplyv na mieru využitia všeobecných colných preferencií a aby lepšie slúžili na účel podpory hospodárskeho rozvoja.“
Pozmeňujúci a doplňujúci návrh
3
Návrh nariadenia – pozmeňujúci návrh
Článok 1 – bod 4
Nariadenie (ES) č. 732/2008
Článok 10
Text predložený Komisiou
Pozmeňujúci a doplňujúci návrh
(4) V článku 10 ods. 3 sa bodka za písmenom b) nahrádza bodkočiarkou a za písmenom b) sa vkladá toto:
(4) Článok 10 sa mení a dopĺňa takto:
a) Článok 10 ods. 1 sa nahrádza takto:
„ 1.
Komisia preskúma žiadosť s pripojenými informáciami uvedenými v článku 9 ods. 2.
Pri preskúmaní žiadosti Komisia zohľadní zistenia príslušných medzinárodných organizácií a agentúr.
Môže položiť žiadajúcej krajine akékoľvek otázky, ktoré považuje za dôležité, a poskytnuté informácie si môže overiť v žiadajúcej krajine alebo u akéhokoľvek iného relevantného zdroja vrátane Európskeho parlamentu a zástupcov občianskej spoločnosti, napríklad u sociálnych partnerov. “
b) V odseku 3 sa bodka za písmenom b) nahrádza bodkočiarkou a za písmenom b) sa vkladá toto:
„ alebo
alebo
c) do 15. decembra 2011 pre žiadosť podľa článku 9 ods. 1 písm. a) bodu iii)
c) do 15. decembra 2011 pre žiadosť podľa článku 9 ods. 1 písm. a) bodu iii)
alebo
alebo
d) do 15. júna 2013 pre žiadosť podľa článku 9 ods. 1 písm. a) bodu iv).“
d) do 15. júna 2013 pre žiadosť podľa článku 9 ods. 1 písm. a) bodu iv).“
Pozmeňujúci a doplňujúci návrh
4
Návrh nariadenia – pozmeňujúci návrh
Článok 1 – bod 4a (nový)
Nariadenie (ES) č. 732/2008
Čĺánok 10a (nový)
Text predložený Komisiou
Pozmeňujúci a doplňujúci návrh
4a.
Za článok 10 sa vkladá nový článok:
Článok 10a
„Komisia informuje Európsky parlament o výsledkoch všetkých hodnotení vplyvu na trvalo udržateľný rozvoj vypracovaných v rámci VSP.“;
Pozmeňujúci a doplňujúci návrh
5
Návrh nariadenia – pozmeňujúci návrh
Článok 1 – bod 4b (nový)
Nariadenie (ES) č. 732/2008
Článok 17 – odsek - 1 (nový)
Text predložený Komisiou
Pozmeňujúci a doplňujúci návrh
4b.
Do článku 17 sa pred bod 1 vkladá nový odsek:
„-1.
Komisia pravidelne monitoruje, či zvýhodnené krajiny dodržiavajú záväzky a či sa nevyskytli dôvody uvedené v článku 15 odsekoch 1 a 2 a v článku 16 odsekoch 1 a 2 na dočasné zrušenie preferenčných opatrení.
Komisia uverejní výročnú správu o dočasnom zrušení a zašle ju Rade, Európskemu parlamentu a členským štátom.“
Pozmeňujúci a doplňujúci návrh
6
Návrh nariadenia – pozmeňujúci návrh
Článok 1 – bod 4c (nový)
Nariadenie (ES) č. 732/2008
Článok 18 – odsek 3
Text predložený Komisiou
Pozmeňujúci a doplňujúci návrh
4c.
Článok 18 ods. 3 sa mení a dopĺňa takto:
„3.
Komisia vyhľadáva všetky informácie, ktoré považuje za potrebné, vrátane dostupných hodnotení, pripomienok, rozhodnutí, odporúčaní a záverov ostatných európskych inštitúcií a relevantných dozorných orgánov OSN, ILO a iných príslušných medzinárodných organizácií.
Tieto slúžia ako východiskový bod na prešetrovanie, či je dočasné zrušenie oprávnené z dôvodu uvedeného v článku 15 ods. 1 písm. a).
Informácie získané od hospodárskych subjektov , aktérov občianskej spoločnosti, parlamentov zvýhodnených krajín a dotknutej zvýhodnenej krajiny si môže Komisia overiť.“
Pozmeňujúci a doplňujúci návrh
7
Návrh nariadenia – pozmeňujúci návrh
Článok 1 – bod 4a (nový)
Nariadenie (ES) č. 732/2008
Článok 18 – odsek 3
Text predložený Komisiou
Pozmeňujúci a doplňujúci návrh
4a.
Článok 18 ods. 3 sa nahrádza takto:
„ 3.
Komisia vyhľadáva všetky informácie, ktoré považuje za potrebné, vrátane dostupných hodnotení, pripomienok, rozhodnutí, odporúčaní a záverov relevantných dozorných orgánov OSN, ILO a iných príslušných medzinárodných organizácií.
Predložené informácie sa v záujme transparentnosti zverejnia a slúžia ako východisko na prešetrovanie, či je dočasné zrušenie oprávnené z dôvodu uvedeného v článku 15 ods. 1 písm. a).
Informácie získané od hospodárskych subjektov a dotknutej zvýhodnenej krajiny si môže Komisia overiť.“
Pozmeňujúci a doplňujúci návrh
8
Návrh nariadenia – pozmeňujúci návrh
Článok 1 – bod 4a (nový)
Nariadenie (ES) č. 732/2008
Článok 19 – odsek 1
Text predložený Komisiou
Pozmeňujúci a doplňujúci návrh
4a.
Článok 19 ods. 1 sa nahrádza takto:
„1.
Komisia predloží správu o svojich zisteniach výboru uvedenému v článku 27 a Európskemu parlamentu .“
Pozmeňujúci a doplňujúci návrh
9
Návrh nariadenia – pozmeňujúci návrh
Článok 1 – bod 4b (nový)
Nariadenie (ES) č. 732/2008
Článok 19 – odsek 4
Text predložený Komisiou
Pozmeňujúci a doplňujúci návrh
4b.
Článok 19 ods. 4 sa nahrádza takto:
„4.
Ak Komisia považuje dočasné zrušenie za nevyhnutné, predloží po tom, ako informovala Európsky parlament, príslušný návrh Rade, ktorá o ňom rozhodne kvalifikovanou väčšinou do dvoch mesiacov.
V prípade uvedenom v odseku 3 Komisia predloží návrh na konci obdobia stanoveného v uvedenom odseku.“
Pozmeňujúci a doplňujúci návrh
10
Návrh nariadenia – pozmeňujúci návrh
Článok 1 – bod 4c (nový)
Nariadenie (ES) č. 732/2008
Článok 20 – odsek 7
Text predložený Komisiou
Pozmeňujúci a doplňujúci návrh
4c.
Článok 20 ods. 7 sa nahrádza takto:
„7.
Ak prešetrovanie znemožnia výnimočné okolnosti, ktoré si vyžadujú okamžité konanie, Komisia môže po tom, ako informovala výbor uvedený v článku 27 a Európsky parlament, prijať akékoľvek nevyhnutné preventívne opatrenie.“
Pozmeňujúci a doplňujúci návrh
11
Návrh nariadenia – pozmeňujúci návrh
Článok 1 – bod 4d (nový)
Nariadenie (ES) č. 732/2008
Článok 22 – odsek 1
Text predložený Komisiou
Pozmeňujúci a doplňujúci návrh
4d.
Článok 22 ods. 1 sa nahrádza takto:
„Komisia čo najskôr informuje dotknutú zvýhodnenú krajinu o každom rozhodnutí prijatom v súlade s článkom 20 alebo 21 pred tým, ako toto rozhodnutie nadobudne účinnosť.
Komisia o ňom informuje aj Radu , Európsky parlament a členské štáty .“
POSTUP
Názov
Zmena a doplnenie nariadenia Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011
Referenčné čísla
KOM(2010)0142 – C7-0135/2010 – 2010/0140(COD)
Gestorský výbor
INTA
Výbor, ktorý predložil stanovisko
dátum oznámenia na schôdzi
DEVE
15.6.2010
Spravodajkyňa výboru požiadaného o stanovisko
dátum menovania
Eva Joly
22.6.2010
Dátum prijatia
9.11.2010
Výsledok záverečného hlasovania
+:
–:
0:
20
Poslanci prítomní na záverečnom hlasovaní
Thijs Berman, Corina Creţu, Nirj Deva, Charles Goerens, Catherine Grèze, András Gyürk, Eva Joly, Filip Kaczmarek, Gay Mitchell, Norbert Neuser, Bill Newton Dunn, Maurice Ponga, Birgit Schnieber-Jastram, Michèle Striffler, Alf Svensson, Eleni Theocharous, Ivo Vajgl, Anna Záborská, Iva Zanicchi
Náhradníci prítomní na záverečnom hlasovaní
Judith Sargentini
