20.2.2008
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Jürgen Schröder, Bernd Posselt, Eija-Riitta Korhola, Charles Tannock a Ari Vatanen v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Alain Hutchinson, Josep Borrell Fontelles, Marie‑Arlette Carlotti a Elena Valenciano Martínez-Orozco v mene Socialistickej skupiny v Európskom parlamente
– Philippe Morillon, Frédérique Ries, Marios Matsakis a Claire Gibault v mene Skupiny Aliancie liberálov a demokratov za Európu
– Adam Bielan, Ryszard Czarnecki, Hanna Foltyn-Kubicka, Ewa Tomaszewska, Mieczysław Edmund Janowski, Marcin Libicki a Konrad Szymański v mene Skupiny Únie za Európu národov
– Marie-Hélène Aubert a Raül Romeva i Rueda v mene Skupiny zelených/Európskej slobodnej aliancie
– Luisa Morgantini v mene Konfederatívnej skupiny Európskej zjednotenej ľavice - Nordickej zelenej ľavice
o Severnom Kivu
Uznesenie Európskeho parlamentu o Severnom Kivu
Európsky parlament ,
- so zreteľom na svoje uznesenie zo 17. januára 2008 o situácii v Konžskej demokratickej republike (KDR) a znásilnení ako vojnovom zločine, a s ohľadom na svoje predchádzajúce uznesenia o porušovaní ľudských práv v Konžskej demokratickej republike,
- so zreteľom na uznesenie spoločného parlamentného zhromaždenia AKT – EÚ z 22. novembra 2007 o situácii v Konžskej demokratickej republike, najmä na východe krajiny, a jej dôsledkoch v regióne,
- so zreteľom na svoje uznesenie z 15. novembra 2007 o odpovedi Európskej únie na citlivé situácie v rozvojových krajinách,
- so zreteľom na správu Komisie Rade, Európskemu parlamentu, Hospodárskemu a sociálnemu výboru a Výboru regiónov z 25. októbra 2007 s názvom K odpovedi EÚ na citlivé situácie – angažovanie sa v náročných podmienkach v záujme trvale udržateľného rozvoja, stability a mieru (KOM(2007)0643) a na pracovný dokument oddelení Komisie, ktorý tvorí jej prílohu (SEC(2007)1417),
- so zreteľom na rezolúciu Valného zhromaždenia OSN 60/1 z 24. októbra 2005 o výsledkoch svetového samitu, ktorý sa konal v roku 2005, najmä na jej odseky 138 až 140 týkajúce sa zodpovednosti za ochranu,
- so zreteľom na článok 115 ods. 5 rokovacieho poriadku,
A. keďže od roku 1998 si konflikt v Konžskej demokratickej republike vyžiadal životy piatich miliónov štyristo tisíc osôb, a keďže je aj naďalej priamou či nepriamou príčinou každodenného úmrtia 1 500 osôb,
B. keďže boje medzi konžskou armádou, povstalcami padlého generála Laurenta Nkundu a bojovníkmi Demokratických síl za oslobodenie Rwandy (FDLR) spôsobujú už dlhé mesiace civilnému obyvateľstvu oblasti Severného Kivu obrovskú biedu,
C. keďže za posledných 18 mesiacov spáchali povstalecké skupiny Laurenta Nkundu, ako aj vojaci FDLR a samotnej konžskej armády na východe KDR masakre, znásilnenia dievčat, matiek a starých matiek, vykonali násilný nábor občanov a detí za vojakov, ako aj mnoho iného násilia a závažného porušovania ľudských práv,
D. pripomínajúc, že mandát Misie OSN v Konžskej demokratickej republike spadá pod kapitolu VII Charty OSN, čo ju oprávňuje používať všetky prostriedky potrebné na zabránenie všetkým pokusom o použitie sily zo strany zahraničných alebo konžských ozbrojených skupín, najmä bývalých FAR a Interhamwe, ktoré by ohrozili politický proces, a s cieľom zabezpečiť ochranu občanov, ktorým bezprostredne hrozí fyzické násilie,
E. keďže 25. januára 2008 oznámil predstaviteľ generálneho tajomníka OSN v KDR vyslanie pozorovateľov poverených dohliadať na prímerie na všetkých územiach až dovtedy okupovaných ozbrojenými skupinami, ako aj vojenské a civilné posilnenie kancelárie MONUC-u v Gome,
F. berúc do úvahy sľuby postupnej demobilizácie a nastolenia prímeria formulované na konferencii za mier, bezpečnosť a rozvoj v Gome 23. januára 2008, na ktorej sa stanovilo zastavenie paľby všetkých strán zúčastnených na konflikte, odzbrojenie všetkých nevládnych síl, návrat a opätovné prisťahovanie všetkých presídlených osôb na východ RDC, ako aj zavedenie dočasného kontrolného mechanizmu prímeria,
G. keďže praktické podrobnosti tejto demobilizácie je potrebné ešte spresniť v rámci zmiešaného technického výboru Mier a bezpečnosť pod spoločnou záštitou vlády a medzinárodnej podpory týkajúcej sa tohto záväzku,
H. berúc do úvahy účasť FDLR v bojoch, ktorého bojovníci našli útočisko v tejto oblasti,
I. keďže konžská armáda nemá k dispozície potrebné ľudské, technické a finančné prostriedky na zabezpečenie svojich misií v Severnom Kivu a keďže to je hlavný dôvod, prečo predstavuje nebezpečenstvo pre obyvateľstvo namiesto toho, aby mu slúžila a aby slúžila mieru,
J. keďže pre upevnenie mieru a demokracie, podporu stability a rozvoj dobrých životných podmienok všetkých obyvateľov oblasti Veľkých jazier, je nevyhnutné nájsť politické riešenie krízy v Severnom Kivu,
K. berúc do úvahy stretnutie ministrov zahraničných vecí Rwandy a KDR v septembri 2007 v rámci riešenia konfliktu v Severnom Kivu,
L. berúc do úvahy stretnutie, ktoré sa konalo 28. až 30. januára 2008 v Beni pod spoločnou záštitou ministra obrany KDR Chikeza Diemua a ministra obrany Ugandy Crispusa Kiyongu,
M. keďže od konca roka 2006 spôsobil konflikt v KDR aj presídlenie približne 400 000 osôb a keďže provincia Severné Kivu má v súčasnosti celkovo 800 000 presídlených osôb,
N. keďže civilná vojna, ktorá trvá už tri roky, sa prejavuje sústavným drancovaním bohatstva krajiny, ktorému spojenci aj nepriatelia konžskej vlády,
O. keďže významné zlepšenie zdravia a zníženie úmrtnosti v KDR všeobecne, a najmä v Severnom Kivu, si bude vyžadovať výraznú angažovanosť a značné finančné investície zo strany konžskej vlády, ako aj zo strany medzinárodného spoločenstva,
P. keďže 3. februára 2008 zasiahlo oblasť Veľkých jazier zemetrasenie o sile 6 stupňov Richterovej stupnice, a to najmä v dôsledku ktorých došlo k veľkému počtu úmrtí, zranení ako aj materiálnych škôd,
Q. keďže v dôsledku nepokojov, ku ktorým došlo koncom roka 2007, bolo viacero humanitárnych organizácií nútených pozastaviť svoju činnosť, zatiaľ čo mnohé zdravotné strediská prestali byť zásobované alebo ich opustil zdravotnícky personál,
R. keďže organizácia Lekári bez hraníc konštatuje, že v Severnom Kivu je miestne a presídlené obyvateľstvo čoraz slabšie a že v dôsledku pokračovania bojov majú humanitárne organizácie zamedzený prístup do niektorých oblastí, ktoré však naliehavo potrebujú potravinovú a lekársku pomoc,
S. keďže podvýživa je v súčasnosti v Severnom Kivu ďalšou formou krajnej zraniteľnosti obyvateľstva a keďže údaje získané v rámci programov lekárskej pomoci organizácie Lekári bez hraníc poskytujú alarmujúci obraz o rozsahu podvýživy obyvateľstva Severného Kivu a vzbudzujú obavy o rodiny, ku ktorým nie je možné dopraviť pomoc,
1.
je hlboko pobúrený krviprelievaním a zločinmi proti ľudskosti, ktoré sa v Severnom Kivu páchajú už príliš dlho, a žiada všetky príslušné vnútroštátne a medzinárodné orgány, aby systematicky stíhali a súdili všetkých vinníkov, a žiada Bezpečnostnú radu OSN, aby naliehavo prijala opatrenia, ktoré by mohli skutočne zabrániť tomu, aby akýkoľvek útočník mohol opäť napadnúť civilné obyvateľstvo Severného Kivu;
2.
a preto žiada Radu a Európsku komisiu, aby zabezpečili, že nedávne posilnenie MONUC-u bude viesť k významnému zvýšeniu bezpečnosti obyvateľstva Severného Kivu a že v prípade, ak k tomu nedôjde, sa u Bezpečnostnej rady OSN bude naliehavo zasadzovať za to, aby MONUC mohol naplniť svoju misiu, počínajúc účinnou a trvalou ochranou civilného obyvateľstva regiónu,
3.
vyzýva na nulovú toleranciu sexuálneho násilia páchaného na dievčatách a ženách, ktoré sa používa ako vojnová zbraň, a žiada prísne tresty pre páchateľov týchto zločinov; pripomína význam dostupnosti služieb v oblasti reprodukčného zdravia v konfliktných situáciách a v utečeneckých
táboroch, berúc do úvahy potrebu nájsť politické riešenie konfliktu, ktorý zasahuje východ Konžskej demokratickej republiky, víta usporiadanie mierovej konferencie v Gome; napriek značnému nedostatku zástupcov Interhamwe (FDLR) však zdôrazňuje krehkosť sľubov o odzbrojení a prímerí, ktoré bolo vyhlásené 23. januára 2008 na tejto konferencii, a naďalej sa zasadzuje o to, aby všetci účastníci tohto konfliktu neustále vyvíjali úsilie o dosiahnutie mieru, zastavenie porušovania ľudských práv a medzinárodného humanitárneho práva, zastavenie útokov na civilistov, a aby umožnili humanitárnym agentúram dopraviť pomoc civilnému obyvateľstvu;
4.
pripomína, že praktické podrobnosti odzbrojenia bude treba spresniť v rámci zmiešaného technického výboru pre mier a bezpečnosť pod záštitou vlády Konžskej demokratickej republiky a v rámci medzinárodnej pomoci týkajúcej sa tohto záväzku, a preto žiada, aby sa tento výbor ustanovil čo najskôr v záujme dosiahnutia konečnej podoby otázok odzbrojenia,
5.
víta stretnutie konžského a rwandského ministra zahraničných vecí, ktoré sa uskutočnilo v septembri 2007 a žiada rwandské orgány, aby v snahe vyriešiť konflikt v Severnom Kivu podnikli konkrétne kroky, najmä v oblasti súdneho stíhania, odzbrojenia, demobilizácie a repatriácie príslušníkov Interhamwe, ktorí sa nachádzajú v Severnom Kivu,
6.
žiada Radu a Európsku komisiu, aby odblokovali núdzové fondy z dôvodu krajnej vážnosti humanitárnej situácie, ktorej musí čeliť obyvateľstvo Severného Kivu nielen v dôsledku konfliktov, ktoré naďalej zasahujú daný región, ale aj zemetrasenia, ku ktorému došlo 3. februára tohto roku, a aby dohliadali na to, aby humanitárni pracovníci mohli vykonávať svoju misiu v čo najlepších podmienkach,
7.
žiada Radu a Európsku komisiu, aby odteraz realizovali programy lekárskej pomoci civilnému obyvateľstvu na východe Konžskej demokratickej republiky v záujme uspokojenia okamžitých potrieb ako aj budúcej obnovy krajiny,
8.
žiada účinné zavedenie kontrolných mechanizmov, ako je proces z Kimberley, vo veci certifikácie pôvodu prírodných zdrojov dovážaných na trh EÚ; žiada Radu Európskej únie ako aj každý členský štát EÚ, aby poskytli osobitnú pomoc obyvateľstvu na východe KDR;
9.
poveruje misiu EÚ v severnom Kivu, ktorá sa plánuje na marec 2008, aby mu podala správu;
10.
poveruje svojho predsedu, aby toto uznesenie postúpil Rade, Komisii, orgánom Africkej únie, vysokému predstaviteľovi SZBP, vládam a parlamentom členských štátov, generálnemu tajomníkovi OSN, Bezpečnostnej rade OSN, Výboru OSN pre ľudské práva, prezidentovi, ako aj parlamentu a vláde Konžskej demokratickej republiky, prezidentovi, ako aj parlamentu a vláde Rwandskej republiky.
