P6_TA(2005)0074
Obchodovanie s ľudskými vaječnými bunkami
B6-0199 , 0200 , 0201 , 0202 , 0203 , 0204 a 0205/2005
Uznesenie Európskeho parlamentu o obchodovaní s ľudskými vaječnými bunkami
Európsky parlament,
–
so zreteľom na Zmluvu o založení Európskeho spoločenstva, najmä na jej článok 152 ods. 4 písm a),
–
so zreteľom na Chartu základných práv Európskej únie, najmä na jej článok 3, v ktorom je uvedený zákaz využívania ľudského tela a jeho jednotlivých častí ako zdroja finančného prospechu,
–
so zreteľom na smernicu Európskeho parlamentu a Rady 2004/23/ES z 31. marca 2004 o stanovení kvalitatívnych a bezpečnostných noriem darcovstva, zaobstarávania, testovania, spracovávania, konzervovania, skladovania a distribúcie ľudských tkanív a buniek
1
Ú. v.
EÚ L 102, 7.4.2004, s.
48.
,
–
so zreteľom na svoje uznesenie z 23. októbra 2003
2
Ú. v.
EÚ C 82 E, 1.4.2004, s.
580.
o predchádzaní a kontrole obchodovania s ľudskými orgánmi a tkanivami,
–
so zreteľom na článok 103 ods. 4 rokovacieho poriadku,
A.
keďže správy médií na konci decembra 2004 odhalili v Rumunsku existenciu kliniky, ktorá sa špecializuje na darcovstvo vaječných buniek obyvateľom Európskej únie, najmä občanom Veľkej Británie, výmenou za finančnú náhradu,
B.
keďže tím, ktorý do Rumunska vyslal Úrad pre oplodňovanie a embryológiu Veľkej Británie (HFEA), a ktorý mal vyšetriť obavy z platieb darcom, nenašiel nijaké dôkazy o tom, že by rumunskí darcovia dostávali zaplatené viac než zákonnú náhradu nákladov, ale na druhej strane rumunská vláda rozhodla o zatvorení kliniky a o postúpení prípadu prokurátorovi,
C.
keďže HFEA uverejnil konzultačný dokument, v ktorom je uvedená možnosť vyplatenia 1000 libier darkyni, a žiadal verejnosť, aby sa k nemu vyjadrila,
D.
keďže zbieranie vaječných buniek predstavuje vysoké lekárske riziko pre život a zdravie žien, vyplývajúce, okrem iného, z nadmernej stimulácie vaječníkov,
E.
keďže aj napriek možnosti vážnych následkov na život a zdravie žien, vysoká cena za vaječné bunky podnecuje a podporuje ich darovanie, vzhľadom na relatívnu chudobu darkýň,
F.
keďže prísľub finančného prospechu by mohol spôsobiť, že žena, najmä ak sa nachádza v stave finančnej núdze, začne zvažovať predaj svojho vajíčka, čo môže viesť k vážnemu ohrozeniu jej vlastného života a zdravia, ako aj života a zdravia prijímateľky, pretože darkyňa nemusí uviesť svoju anamnézu alebo zdravotné riziká, z dôvodu ktorých by darovanie nebolo vhodné,
G.
keďže z článku 12 ods. 1 smernice 2004/23/ES jednoznačne vyplýva, že platby, ktoré presahujú náhradu nákladov za darovanie buniek a tkanív, sú v Európe neprijateľné a že s bunkami a tkanivami sa nesmie obchodovať,
H.
keďže zaobstarávanie buniek sa nesmie vykonávať pod tlakom ani na základe prísľubu zisku, a keďže sa musí zaručiť dobrovoľné a bezplatné darcovstvo vaječných buniek, aby sa ženy nestali "dodávateľkami surovín",
1.
pripomína, že ľudské telo by nemalo byť zdrojom finančných ziskov a osobitnú pozornosť je potrebné venovať bezbranným jednotlivcom, ktorým hrozí nebezpečenstvo, že sa stanú obeťami obchodovania, najmä ženám;
2.
odsudzuje každé obchodovanie s ľudským telom a jeho časťami a zdôrazňuje, že článok 12 ods. 1 smernice 2004/23/ES vyžaduje od členských štátov, aby zabezpečili dobrovoľné a bezplatné darcovstvo tkanív a buniek;
3.
pripomína tiež, že toto ustanovenie ponecháva v rukách členských štátov zodpovednosť za povoľovanie a stanovenie úrovne náhrad v rámci príslušnej smernice;
4.
domnieva sa, že činnosť kliniky Global Arts v Rumunsku a podobných zariadení je možné považovať za obchodovanie, a preto je neprijateľná;
5.
vyzýva Komisiu, aby podrobne preskúmala uvedené správy a aby osobitne objasnila rozpory medzi informáciami získanými od orgánov Veľkej Británie a od orgánov Rumunska;
6.
vyzýva členské štáty, aby do 7. apríla 2006, keď musí byť smernica 2004/23/ES vykonaná, prijali potrebné opatrenia na realizáciu transparentnej a progresívnej politiky vo vzťahu k náhradám za výdavky a ťažkosti spojené s darcovstvom tkanív a buniek;
7.
vyzýva Komisiu, aby čo najskôr zhodnotila národnú legislatívu o darcovstve vaječných buniek a systém náhrad za darovanie orgánov a reproduktívnych buniek a toto hodnotenie zverejnila;
8.
domnieva sa, že jednou z najdôležitejších praktických otázok je potreba poskytnúť neplodným párom čakajúcim na darovanie vajíčka reálne riešenie a vyzýva Komisiu, aby zintenzívnila a posilnila alternatívy prevencie a liečby neplodnosti;
9.
vyjadruje želanie, aby darcovstvo vaječných buniek, podobne ako darcovstvo orgánov vo všeobecnosti, bolo prísne regulované s cieľom ochrániť tak darcov ako aj príjemcov a bojovať proti všetkým formám vykorisťovania ľudí;
10.
zdôrazňuje, že každá žena, prinútená predať akúkoľvek časť svojho tela vrátane reproduktívnych buniek, sa stáva korisťou sietí organizovaného zločinu, ktoré obchodujú s ľuďmi a orgánmi;
11.
víta rezolúciu Valného zhromaždenia OSN z 8. marca 2005 (A/59/516/príl.
1), ktorá výslovne poukazuje na potrebu zabránenia zneužívaniu žien, a v súlade s tým žiada Komisiu, aby nepripustila podporu a financovanie klonovania ľudí žiadnym z programov EÚ;
12.
vyzýva Komisiu, aby zistila, či sa takéto prípady vyskytujú aj v členských štátoch, kandidátskych krajinách či v tretích krajinách;
13.
vyzýva členské štáty, aby prijali opatrenia na zabránenie vykorisťovaniu žien pri aplikácii biológie;
14.
víta rozhodnutie 6. výboru OSN z 18. februára 2005 a v súlade s ním žiada Komisiu, aby vyňala klonovanie ľudí z financovania prostredníctvom 7. rámcového programu pre oblasť výskumu;
15.
žiada Komisiu, aby v súvislosti s inými formami výskumu embryí a embryonálnych kmeňových buniek uplatnila zásadu subsidiarity tak, aby členské štáty, v ktorých je takýto druh výskumu legálny, museli financovať tento výskum z vnútroštátnych rozpočtov; domnieva sa, že financovanie EÚ by sa malo sústreďovať na alternatívy, akými je výskum somatických kmeňových buniek a kmeňových buniek z pupočnej šnúry, ktorý je povolený vo všetkých členských štátoch a viedol už k úspešnej liečbe pacientov;
16.
poveruje svojho predsedu, aby toto uznesenie postúpil predsedníctvu Európskej únie, Rade, Komisii a vládam a parlamentom členských štátov.
