23.11.2010 B7-0674/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Ukrajine
Adina-Ioana Vălean
,
Siiri Oviir
,
Johannes Cornelis van Baalen
,
Jelko Kacin
,
Marielle De Sarnez
v mene skupiny ALDE
PE450.490v01-00 B7‑0674/2010 Uznesenie Európskeho parlamentu o Ukrajine
Európsky parlament ,
– so zreteľom na svoje predchádzajúce uznesenia o Ukrajine,
– so zreteľom na spoločné vyhlásenie prijaté na samite EÚ – Ukrajina, ktorý sa konal 22. novembra 2010 v Bruseli,
– so zreteľom na záverečné vyhlásenie a odporúčania vydané po 15. schôdzi parlamentného výboru pre spoluprácu EÚ – Ukrajina, ktorá sa konala 4. – 5. novembra 2010 v Kyjeve a Odese,
– so zreteľom na správu delegácie poslancov Európskeho parlamentu z parlamentného výboru pre spoluprácu EÚ – Ukrajina, vyslanej na pozorovanie komunálnych volieb 31. októbra 2010 na Ukrajine,
– so zreteľom na uznesenie č. 1755 Parlamentného zhromaždenia Rady Európy o fungovaní demokratických inštitúcií na Ukrajine, prijaté 5. októbra 2010,
– so zreteľom na závery Európskej rady o Ukrajine zo 16. septembra 2010,
– so zreteľom na správu monitorovacieho výboru Parlamentného zhromaždenia Rady Európy prijatú 9. septembra 2010,
– so zreteľom na zmenený a doplnený volebný zákon schválený ukrajinským parlamentom v auguste 2010,
– so zreteľom na spoločné vyhlásenie o Východnom partnerstve, ktoré bolo založené 7. mája 2009 v Prahe,
– so zreteľom na Dohodu o partnerstve a spolupráci medzi Európskou úniou a Ukrajinou, ktorá vstúpila do platnosti 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na článok 110 ods. 2 rokovacieho poriadku,
A. keďže Ukrajina je európskou krajinou so strategickým významom pre EÚ; keďže Ukrajina má v Európe vďaka svojej rozlohe, zdrojom, obyvateľstvu a geografickej polohe osobitné postavenie a je kľúčovým aktérom v regióne, zatiaľ čo úloha Ukrajiny v tranzite energetických zdrojov má zásadný význam pre energetickú bezpečnosť Európskej únie,
B. keďže demokraticky zvolený prezident Ukrajiny Viktor Janukovyč aj ukrajinský parlament (Verchovna rada) potvrdili odhodlanie Ukrajiny vstúpiť do Európskej únie,
C. keďže podľa niektorých obvinení boli v nedávnych mesiacoch ohrozené demokratické slobody, ako je sloboda zhromažďovania, sloboda prejavu a sloboda médií; keďže korupcia je tam stále rozšírená systematická;
D. keďže po prezidentských voľbách sa vo zvýšenej miere vyskytujú znepokojujúce náznaky porušovania demokracie a pluralizmu, dôkazom čoho je najmä zaobchádzanie s niektorými MVO a individuálne sťažnosti novinárov na nátlak zo strany šéfredaktorov alebo vlastníkov médií, ktorého cieľom je informovať alebo neinformovať o niektorých udalostiach, ako aj zintenzívnená a politicky motivovaná činnosť ukrajinskej bezpečnostnej služby a zneužívanie administratívnych a súdnych zdrojov na politické účely;
E. keďže 13. októbra 2010 zástupca OBSE pre slobodu médií uviedol, že Ukrajina dosiahla vysokú úroveň slobody médií, musí však prijať naliehavé opatrenia na jej zabezpečenie, a vyzval ukrajinskú vládu, aby sa zdržala všetkých pokusov o ovplyvňovanie alebo cenzúru obsahu médií a aby dodržiavala medzinárodné normy slobody médií a svoje záväzky v rámci OBSE týkajúce sa slobody médií ,
F. keďže rozsudok ukrajinského ústavného súdu z 1. októbra 2010 obnovuje prezidentský systém vládnutia; keďže vytvorenie demokratického, účinného a trvalého systému kontrol a vyvážených právomocí by malo zostať prioritou a tento proces by mal byť otvorený, inkluzívny a prístupný všetkým politickým stranám a aktérom na Ukrajine,
G. keďže organizáciu a priebeh komunálnych volieb na Ukrajine z 31. októbra 2010 kritizovali viacerí medzinárodní činitelia a organizácie občianskej spoločnosti,
H. keďže ukrajinské orgány zaviedli niekoľko dôležitých reforiem vrátane reformy zákona pre plynárske odvetvie a Ukrajina podpísala protokol o pristúpení k Zmluve o Energetickom spoločenstve,
I. keďže 14. samit EÚ – Ukrajina, ktorý sa konal 22. novembra 2010 v Bruseli, ďalej posunul program dvojstrannej spolupráce, keď sa obe strany dohodli na akčnom pláne liberalizácie vízového režimu a podpise protokolu k súčasnej dohode o partnerstve a spolupráci, ktorý Ukrajine umožňuje zúčastňovať sa na programoch EÚ
1. zdôrazňuje, že Ukrajina má silné historické, kultúrne a hospodárske väzby s Európskou úniou, je jedným z kľúčových partnerov EÚ spomedzi východných susediacich krajín a má významný vplyv na bezpečnosť, stabilitu a prosperitu celého kontinentu;
2. pripomína, že vzťahy EÚ a Ukrajiny sú založené na spoločných hodnotách a spoločnej histórii a že EÚ uznáva európske snahy Ukrajiny a uznáva jej európsku orientáciu; poznamenáva, že hĺbka vzťahov medzi EÚ a Ukrajinou bude závisieť od uskutočňovania reforiem a ďalšieho upevňovania spoločných hodnôt;
3. berie na vedomie najnovší vývoj na Ukrajine, pokiaľ ide o ústavu; vyzýva ukrajinské orgány, aby zabezpečili, aby sa prebiehajúci proces ústavnej reformy vyvíjal inkluzívnejším a komplexnejším spôsobom a aby sa uskutočňoval v úzkej spolupráci s Európskou komisiou pre demokraciu prostredníctvom práva (Benátska komisia) Rady Európy;
4. zdôrazňuje že spolupráca s Benátskou komisiou je kľúčová na zabezpečenie toho, aby reformné legislatívne balíčky, ktoré sa v súčasnosti vypracúvajú, boli v plnom súlade s európskymi normami a hodnotami; vyzýva preto všetky príslušné politické subjekty vrátane vlády a opozície, aby sa zúčastnili na tomto procese;
5. víta dôležité reformy, ktoré Ukrajina uskutočnila najmä v hospodárskej oblasti; berie na vedomie dohodu dosiahnutú s MMF o pohotovostnej pôžičke pre Ukrajinu, ktorá je založená na programe makroekonomickej stability;
6. je znepokojený rastúcim množstvom podložených správ o porušovaní základných práv a slobôd; vyzýva orgány, aby dôsledne vyšetrili všetky správy o porušení práv a slobôd, stíhali páchateľov a napravili všetky zistené porušenia;
7. vyzýva Ukrajinské orgány, aby preskúmali úlohu bezpečnostných služieb Ukrajiny (BSU) a ich zjavné zasahovanie do domácej politiky; domnieva sa, že zákon o bezpečnostných službách, a najmä ustanovenia, podľa ktorých má BSU právomoc viesť bežné vyšetrovanie trestných činov, by sa mali dôkladne preskúmať s cieľom zosúladiť ich plne s európskymi normami; je znepokojený konfliktom záujmov v prípade pána Choroškovského, ktorý stojí na čele SBU a je zároveň členom vysokej súdnej rady a vplyvným podnikateľom na Ukrajine, pričom jeho finančné holdingy majú značný vplyv na verejnú sféru;
8. je sklamaný zo zrejmého zhoršenia situácie, pokiaľ ide o dodržiavanie demokratických slobôd a záväzkov na Ukrajine, ako sa ukázalo pri komunálnych voľbách 31. októbra 2010; vyzýva príslušné orgány, aby sa zaoberali početnými správami o neobjektívnych volebných komisiách, selektívnej registrácii kandidátov v prípade miestnych volebných komisií, zastrašovaní opozičných kandidátov a ich prívržencov a nedostatočnom zabezpečení tajného hlasovania;
9. podporuje potrebu zlepšiť volebný systém a za povzbudivú považuje činnosť vykonanú v spolupráci s expertmi EÚ a OBSE na návrhu volebného zákona; zdôrazňuje, že transparentnosť volebného procesu si vyžaduje jasný právny rámec; vyzýva ukrajinské orgány, aby zabezpečili včasnú finalizáciu právnych predpisov, v dostatočnom predstihu pred parlamentnými voľbami v roku 2012;
10. víta akčný plán liberalizácie vízového režimu s Ukrajinou, ktorý bol schválený na 14. samite EÚ – Ukrajina 22. novembra 2010; považuje akčný plán za praktický nástroj, ktorý urýchli základné reformy v príslušných oblastiach; najmä upevnenie zásad právneho štátu a dodržiavanie základných slobôd bude mať zásadný význam pri plnení kritérií liberalizácie vízového režimu v oblasti verejného poriadku, bezpečnosti a vonkajších vzťahov; vyzýva Európsku komisiu, aby pomohla ukrajinským orgánom v ich snahe pokročiť pri dosahovaní liberalizácie vízového režimu;
11. víta podpísanie protokolu k súčasnej dohode o partnerstve a spolupráci, ktorý Ukrajine umožňuje zúčastňovať sa na programoch EÚ v oblastiach, ako sú obchod a podnikanie, energetika a informácie, komunikácia a technológie;
12. považuje za povzbudivý pokrok v rokovaniach o dohode o pridružení medzi EÚ a Ukrajinou, predovšetkým jej orientáciu na vytvorenie rozsiahlej a komplexnej zóny voľného obchodu (DCFTA); konštatuje, že ukončenie rokovaní o dohode závisí od schopnosti a ochoty ukrajinskej strany zabezpečiť aproximáciu právnych predpisov s Európskou úniou; vystríha pred akýmkoľvek možným krokom späť v dohodnutých rokovaniach v oblasti obchodu a energetiky;
13. je znepokojený zhoršovaním podnikateľského prostredia na Ukrajine: korupcia, netransparentné daňové a colné systémy, absencia nezávislého súdneho a spoľahlivého právneho prostredia a prevaha záujmov oligarchie v jednotlivých oblastiach podnikania – to sú stratené príležitosti Ukrajiny, ktoré sú prekážkou posilnenia obchodných vzťahov EÚ – Ukrajina;
14. je znepokojený nedávnymi udalosťami, ktoré by mohli ohroziť slobodu a pluralitu médií; vyzýva orgány, aby prijali všetky potrebné opatrenia na ochranu týchto kľúčových aspektov demokratickej spoločnosti a aby sa zdržali akýchkoľvek pokusov o priamu či nepriamu kontrolu obsahu správ v celoštátnych médiách; zdôrazňuje naliehavú potrebu reformy zákonov o médiách, a víta preto nedávny návrh týkajúci sa zavedenia verejnoprávneho vysielania na Ukrajine; víta verejné ubezpečenia ukrajinských orgánov, že právny rámec nutný na zriadenie verejnoprávneho vysielania bude dokončený do konca roku; vyzýva orgány, aby zabezpečili, že právne postupy nebudú mať za následok selektívne odoberanie vysielacích frekvencií, a aby preskúmali každé rozhodnutie alebo vymenovanie, ktoré by mohlo viesť ku konfliktu záujmov;
15. vyzýva ukrajinskú vládu, aby zosúladila právne predpisy o slobode médií s normami OBSE; významné opatrenie v tomto smere by posilnilo kandidatúru Ukrajiny na úradujúce predsedníctvo OBSE na rok 2013;
16. vyzýva ukrajinské orgány, aby vystupňovali úsilie v boji proti korupcii, a v tejto súvislosti očakáva, že kladné politické vyhlásenia sa budú spájať s rozhodnými opatreniami na boj proti korupcii na všetkých úrovniach; je znepokojený skutočnosťou, že Verchovna rada prijala k zákonu o verejnom obstarávaní pozmeňujúce a doplňujúce návrhy, podľa ktorých sú z pôsobnosti tohto zákona vylúčené tovary, práce a služby spojené s usporiadaním Majstrovstiev Európy vo futbale 2012 na Ukrajine;
17. poveruje svojho predsedu, aby toto uznesenie postúpil Rade, Komisii, vládam členských štátov, prezidentovi, vláde a parlamentu Ukrajiny a parlamentným zhromaždeniam Rady Európy a OBSE.
