Parlament diskutoval o legislatívnom pláne EK na rok 2007
Inštitúcie
2006-11-14 - 17:39
Plénum Európskeho parlamentu si vypočulo vyhlásenie Európskej komisie o legislatívnom a pracovnom programe na rok 2007, v ktorom predseda EK José Manuel BAROSSO europoslancov oboznámil s prioritami pre prvý rok nového sedemročného únijného rozpočtu.
Po vyhlásení nasledovala parlamentná rozprava, avšak samotné hlasovanie o legislatívnom pláne EK prebehne až v decembri.
Európska komisia v zverejnenom pracovnom programe uvádza nasledovné prioritné oblasti:
Modernizácia európskeho hospodárstva
Reakcia na výzvy európskej spoločnosti
Lepšie riadenie migračných tokov
Bezpečná, konkurencieschopná a trvalo udržateľná energetika
Premena Európy na miesto, kde sa lepšie žije
Európa ako svetový partner
Plné znenie legislatívneho a pracovného programu EK nájdete prostredníctvom doleuvedeného odkazu.
Rozprava:
Predseda Európskej komisie José Manuel BARROSO v úvode rozpravy stručne predstavil priority legislatívneho programu a zdôraznil, že EÚ musí teraz viac než kedykoľvek predtým postupovať spoločne.
Pripomenul napríklad nedávny výpadok elektrického prúdu v EÚ, ktorý podľa jeho slov "opätovne poukázal na závislosť Únie od dodávateľov" a označil to za jednu z udalostí signalizujúcich potrebu spoločných riešení v globalizovanom svete.
Rovnako je podľa neho potrebné, aby Únia postupovala spoločne v otázkach zvládania terorizmu, či zvyšovania konkurencieschopnosti.
"Je tiež najvyšší čas prestať hovoriť o starých a nových členských štátoch - musíme postupovať jednotne a spolu čeliť výzvam 21. storočia", uviedol.
Françoise GROSSETÊTE (EPP-ED, FR) v mene Skupiny Európskej ľudovej strany (kresťanských demokratov) a Európskych demokratov ocenila predložený plán, no zdôraznila, že je do neho potrebné vniesť viac flexibility.
Podľa jej politickej skupiny by sa mal napríklad viazať "na 12 a nie na 18-mesačnú štruktúru".
Ambiciózne ciele EK by podľa jej slov mali zohľadňovať aj rozpočtové obmedzenia.
"Netreba vytvárať ďalšie agentúry, hoci mnohé fungujú dobre, ale treba vyhodnotiť činnosť tých existujúcich.
Treba snáď 27 agentúr len preto, že EÚ bude mať 27 členských štátov?", spýtala sa poslaneckých kolegov.
Okrem toho zdôraznila, že je potrebné okresať zbytočnú byrokraciu a nadmernú legislatívu.
Martin SCHULZ (PES, DE), predseda Socialistickej skupiny v Európskom parlamente povedal, že predostretý plán na rok 2007 výrazne pripomína to, čo si prečítal v pláne na rok 2006.
Vzápätí dodal, že nejde o negatívum, keďže sú to všetko dôležité témy, no pripojil rečnícku otázku, v ktorej sa opýtal, "prečo teda európski občania nie sú z počítania EÚ viac nadšení".
Odpoveď podľa neho spočíva v dôsledkoch presvedčenia EK, že trh stačí deregulovať a on si poradí sám.
Realita je však podľa Schulza úplne iná, pretože EÚ čelí najvyššej nezamestnanosti akú doposiaľ mala.
Riešenie preto podľa neho spočíva jedine v solidarite, pretože "bez nej nie je spoločný trh realizovateľný".
Silvana KOCH-MEHRIN (ALDE, DE) za Skupinu Aliancie liberálov a demokratov za Európu vyslovila názor, že predostretý program Komisie je "skladačkou jednotlivých častí, no neobsahuje odpovede na veľké otázky, akými sú ústavná zmluva, či rozširovanie".
Chýba mu podľa jej slov tiež zmienka o humanitárnej pomoci, a to aj napriek tomu, že EÚ je jej hlavným poskytovateľom.
Pierre JONCKHEER (Greens/EFA, BE) zo Skupiny zelených/Európskej slobodnej aliancie vyzval komisiu, aby nepodľahla slabej a názorovo roztrieštenej Rade a pripomenul, že EÚ si nemá len stanovovať priority, ale aj alokovať na ne príslušné zdroje.
Okrem toho je podľa neho potrebné mať k dispozícii sankcie voči tým krajinách, ktoré spoločné ciele nebudú dodržiavať.
Podľa Gabriele ZIMMER (GUE/NGL, DE) z Konfederatívnej skupiny Európskej zjednotenej ľavice - Nordickej zelenej ľavice nie sú potrebné heslá, ale konkrétne činy.
Ako dodala, ľudia majú strach zo znižovania sociálnych istôt.
Brian CROWLEY (UEN, IE) v mene Skupiny Únie za Európu národov hovoril o tom, že EÚ má predovšetkým konať v záujme svojich občanov a preto je podľa jeho slov potrebné reagovať napríklad na napredujúcu technológiu a vyriešiť nedostatky v legislatívnom rámci súvisiacom s Lisabonskou agendou, ako napr. to, že EÚ chýbajú zákony ochraňujúce duševné vlastníctvo.
Jens-Peter BONDE (IND/DEM, DK) zo Skupiny nezávislosť/demokracia hovoril o tom, že EÚ by sa v istých oblastiach nemala vôbec angažovať a mala by viac využívať dobrovoľnú spoluprácu jej členských krajín namiesto "centralizovaného prístupu".
20061113IPR12539 Legislatívny a pracovný program EK 2007 (v slovenskom jazyku):
SK
1
LINK
http://ec.europa.eu/atwork/programmes/docs/clwp2007_sk.pdf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
