7.12.2011 B7-0684/2012 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o pracovnom programe Komisie na rok 2012 ( 2011/2834(RSP) )
Rebecca Harms
,
Daniel Cohn-Bendit
v mene skupiny Verts/ALE
PE472.849v01-00 B7‑0684/2012 Uznesenie Európskeho parlamentu o pracovnom programe Komisie na rok 2012 ( 2011/2834(RSP) )
Európsky parlament,
– so zreteľom na pracovný program Komisie na rok 2012 (KOM(2011) 777),
– so zreteľom na rámcovú dohodu medzi Európskym parlamentom a Komisiou, ktorá bola prijatá 20. októbra 2010, predovšetkým na jej prílohu IV,
– so zreteľom na výsledok pravidelného dialógu s parlamentnými výbormi,
– so zreteľom na článok 110 ods. 4 rokovacieho poriadku,
A. keďže Európska únia čelí bezprecedentnej finančnej, hospodárskej, sociálnej, ekologickej a demokratickej kríze;
B. keďže toto vyžaduje naliehavé krátkodobé kroky a taktiež hlbokú reformu, aby riešenia pretrvali a Európa sa dostala na cestu udržateľného zotavenia;
C. keďže nemožno nájsť trvalé východisko z krízy tým, že sa uplatnia politiky, ktoré ju spôsobili; keďže je na čase prepracovať náš model a zmeniť ho na širšiu politickú koncepciu, pričom ľudia a ochrana životného prostredia budú stredobodom tvorby politiky a so zameraním sa na zabezpečenie prosperity a čo najlepších príležitostí pre všetkých;
D. keďže výkonnosť Európskej komisie sa musí merať vo vzťahu k výzvam, ktoré predstavuje prekonanie trojakej krízy, a pri zabezpečovaní EÚ ako demokratickejšieho priestoru, ktorý je prístupný pre všetkých jej obyvateľov a zaručuje im ich občianske práva, transparentnosť a demokratickú kontrolu, pričom toto všetko si vyžaduje nové nápady a odhodlané kroky;
Vybudovať stabilnú, solidárnu, udržateľnú a zodpovednú Európu
1. vyjadruje hlboké znepokojenie nad pretrvávaním obnovenej finančnej nestability v EÚ, ako aj značnej makrofinančnej nerovnováhy v rámci eurozóny a v EÚ ako celku všeobecne;
2. zdôrazňuje, že ďalšia revízia inštitucionálneho rámca EÚ musí riešiť otázku legitímnejšieho a robustnejšieho hospodárskeho riadenia založeného na zlepšenej demokratickej zodpovednosti a posilnenej hospodárskej a sociálnej konvergencii; domnieva sa najmä, že takýto cieľ vyžaduje odolnejší rozpočtový a makrofinančný rámec založený na disciplíne a solidarite ; zdôrazňuje, že tieto prvky sú potrebnými súčasťami podnetu a vízie, ktoré musia byť čo najskôr aktivované a explicitne vyjadrené na prekonanie krízy;
3. víta zelenú knihu Komisie o realizovateľnosti zavedenia dlhopisov stability ; berie na vedomie hodnotenie Komisie, že dlhopisy stability by mali významné potenciálne prínosy, uľahčili by prevod menovej politiky eurozóny a podporovali by efektivitu na dlhopisovom trhu v širšom finančnom systéme eurozóny; zdôrazňuje názor Komisie, podľa ktorého by bola úplná náhrada vydávania národných dlhopisov dlhopismi stability so spoločnými a viacerými zárukami najúčinnejším spôsobom dosiahnutia prínosov vydávania dlhopisov stability; teší sa na príspevky zúčastnených strán k zelenej knihe; žiada Komisiu, aby predložila konkrétne operačné a inštitucionálne návrhy vrátane medzinárodných možností v následnom dokumente, ktorý sa má prijať vo februári 2012;
4. berie na vedomie druhý balík návrhov Komisie na posilnenie hospodárskeho riadenia zameraný na zlepšenie dlhodobého fungovania menovej únie EÚ; zdôrazňuje, že je nutné zabezpečiť demokratickú zodpovednosť a je nutné dodržiavať zásady subsidiarity a sociálneho dialógu na zachovanie politického priestoru, ktorý je potrebný na vykonávanie na úrovni členských štátov a na zabezpečenie konzistentnosti rôznych politických nástrojov;
5. vyzýva Komisiu, aby v rámci všetkých záchranných programov zabezpečila súdržnosť hospodárskej podmienenosti a programov prispôsobovania sa s cieľmi EÚ zameranými na dosiahnutie sociálneho a trvalo udržateľného rozvoja, najmä s usmerneniami v oblasti zamestnanosti a hospodárskej politiky a s cieľmi stratégie EÚ 2020; požaduje od Komisie prijatie odporúčaní, ktoré sa v rámci európskeho semestra zamerajú na členské štáty prijímajúce finančnú pomoc, s cieľom výslovne splniť uvedené podmienky súdržnosti;
6. vyzýva Komisiu, aby čo najskôr prijala legislatívny návrh rámca EÚ pre riešenie problémov bankovníctva prostredníctvom fondu EÚ, súboru jasných a účinných diagnostických a nápravných nástrojov dohľadu a pevnejšej úlohy ESA a ESRB; teší sa na medziinštitucionálne rokovania a ďalšie prijatie v spolurozhodovacom procese v roku 2012 rozsiahleho a komplexného rámca na riešenie, ktorý by riadne riešil morálny hazard minimalizáciou využívania peňazí daňových poplatníkov a zabezpečil riadne riešenie situácie postihnutých inštitúcií;
7. víta oznámenie Komisie, že sa bude zaoberať tieňovým bankovníctvom a spôsobmi ochrany kľúčových bankových služieb pre reálne hospodárstvo pred proprietárnymi rizikovými činnosťami; teší sa na robustné návrhy v roku 2012, ktoré podporia bankovníctvo slúžiace reálnemu hospodárstvu, založené na stabilnom financovaní a nečerpajúce priame alebo nepriame podpory daňových poplatníkov za špekulácie;
8. domnieva sa, že vykonávanie návrhu Komisie o projektových dlhopisoch v rámci stratégie Európa 2020 by mohlo byť a malo by byť významným prostriedkom rozvoja služieb všeobecného záujmu na úrovni členských štátov aj Európskej únie; zdôrazňuje, že postupy stanovené na tento účel by mali byť výslovne určené v rámci vymedzujúcom oprávnenosť projektu, ktorý sa má stanoviť na základe riadneho legislatívneho postupu;
9. víta iniciatívu boja proti daňovým rajom, zdôrazňuje, že by sa nemala týkať len jurisdikcií s utajenými operáciami mimo EÚ, a že musí nasledovať konkrétna činnosť; v tomto kontexte vyzýva Komisiu, aby – v absencii zmysluplnej medzinárodnej definície a príslušného zoznamu daňových rajov alebo jurisdikcií s utajenými operáciami – určila vhodnú legislatívnu formu na vymedzenie definície EÚ a príslušného zoznamu, riešenie otázky nulových alebo nominálnych daní, nedostatku účinnej výmeny informácií so zahraničnými daňovými úradmi a nedostatku transparentnosti v legislatívnych , právnych alebo administratívnych ustanoveniach;
10. vyzýva Komisiu, aby navrhla revíziu smernice o spoločnom systéme zdaňovania uplatňovanom v prípade materských spoločností a dcérskych spoločností v rozličných členských štátoch v súlade s nedávnou správou EP o smernici;
11. víta mechanizmus rýchlej reakcie proti podvodom v oblasti DPH, ale zdôrazňuje, že vzhľadom na rozsah podvodov s DPH, ktorý sa odhaduje na 80 – 100 mld. EUR ročne, by sa mal boj proti podvodom s DPH riešiť komplexnejšie a v rozsahu zákonných možností na úrovni EÚ v súlade s článkom 325 ZFEÚ;
12. domnieva sa, že kríza by sa mala využiť ako príležitosť na transformáciu nášho modelu rozvoja našej spoločnosti smerom k vysoko energeticky účinnej ekonomike založenej na obnoviteľných zdrojoch a odolnej proti zmene klímy; zdôrazňuje, že na tento účel bude v pláne do roku 2050, sektorových reformách, právnych predpisoch a rozpočtoch, ako sú smernica o energetickej účinnosti a balík o infraštruktúre, reformy v oblasti poľnohospodárstva, súdržnosti a rybného hospodárstva, biela kniha o doprave, politika rozvoja, pravidlá obchodu atď., potrebná politická súdržnosť;
13. vyjadruje poľutovanie nad nedostatkom návrhov na boj proti sociálnemu vylúčeniu a chudobe na úrovni EÚ v čase, keď občanov tvrdo zasiahla európska hospodárska kríza;
14. vyjadruje poľutovanie nad absenciou politických usmernení a legislatívnych činností týkajúcich sa sociálneho rozmeru krízy; vyzýva na silný a jednotný hlas pri riešení vplyvu hospodárskych opatrení, ktoré hlavy štátov prezentujú ako politiku EÚ, na sociálne veci a zamestnanosť; vyzýva Komisiu, aby konečne priznala to, čo občania už dávno pochopili: že hospodárska politika musí ísť ruka v ruke s koordinovanou sociálnou politikou a politikou zamestnanosti;
15. zdôrazňuje pokračujúce prílišné zameranie činností na ponuku pracovnej sily – zlepšovanie kvalifikácií, mobilitu – keďže všetky opatrenia na zlepšenie ponuky sú zbytočné, ak zostane dopyt po pracovnej sile taký nízky, ako v súčasnosti; vyzýva Komisiu, aby sa zaoberala vytváraním pracovných miest v celej EÚ; zdôrazňuje, že vytváranie pracovných miest musí ísť ruka v ruke so slušnými príjmami na živobytie , aby sa zabránilo tomu, aby stále viac a viac ľudí patrilo medzi pracujúcu chudobu;
16. zdôrazňuje naliehavú potrebu bojovať proti nezamestnanosti, najmä v prípade mladých ľudí, a v tejto súvislosti vyzýva Komisiu, aby okrem iného zabezpečila riadne vykonávanie iniciatívy na ochranu európskej mládeže členskými štátmi;
17. vyzýva Komisiu, aby v kontexte inkluzívneho rastu konečne predložila legislatívny rámec na reštrukturalizáciu Európskej únie; zdôrazňuje, že v neprítomnosti takéhoto rámca sa Európsky fond na prispôsobenie sa globalizácii zaoberá len príznakmi, pričom príčiny sa neliečia;
18. ocenil by, keby Komisia konečne riešila dlhý zoznam sľubovaných právnych predpisov v oblasti zamestnanosti a sociálnych vecí vrátane revízie smernice o pracovnom čase, viacerých smerníc o BOZP a smernice o vyslaných pracovníkoch;
19. vyzýva Komisiu, aby vypracovala spôsob dosiahnutia energeticky účinného hospodárstva založeného na takmer 100 % využívaní obnoviteľných zdrojov v rámci plánu pre oblasť energetiky do roku 2050 ; vyjadruje nespokojnosť s návrhom Komisie o smernici o energetickej účinnosti, ktorý neumožní, aby sa celková spotreba energie znížila aspoň o 20 % v porovnaní so súčasnou spotrebou, a pripomína v tejto súvislosti svoju žiadosť o prísnejšie opatrenia umožňujúce dosiahnuť záväzný cieľ v oblasti energetickej účinnosti do roku 2020;
20. opätovne zdôrazňuje svoje požiadavky, aby sa prestali udeľovať licencie na pokusné vývrty a hydraulickú frakturáciu nekonvenčných druhov plynu, akým je bridlicový plyn , až kým nebude nezávisle a dôkladne preskúmaný ich vplyv na životné prostredie a klímu a nebudú odstránené zistené legislatívne medzery na úrovni EÚ;
21. pripomína Komisii, že najlepším spôsobom, ako urýchliť rozvoj obnoviteľných zdrojov energie , a tým zlepšiť udržateľnosť a bezpečnosť dodávok energie do EÚ, je vytvoriť priaznivý investičný rámec na základe ambiciózneho záväzného cieľa na rok 2030 v odvetví elektrickej energie, vykurovania a dopravy a stálych národných mechanizmov podpory; podporuje plánovanú revíziu štruktúry trhu s elektrickou energiou a vyzýva Komisiu, aby zintenzívnila svoje úsilie o dosiahnutie udržateľného energetického systému tým, že navrhne konkrétne opatrenia na integráciu trhu v oblasti krátkodobého skladovania a inteligentných sústav, ktoré doplnia existujúce iniciatívy a dostupné mechanizmy spolupráce stanovené v smernici o obnoviteľných zdrojoch energie;
22. naďalej je pevne presvedčený o tom, že jadrová energia nemá v udržateľnej energetickej budúcnosti miesto, pričom podčiarkuje potrebu zaručiť na obdobie postupného vyraďovania jadrových zariadení z prevádzky čo najprísnejšie bezpečnostné normy; v tejto súvislosti odsudzuje, že sa na jadrovú energiu stále vynakladá veľké množstvo verejných finančných prostriedkov; naliehavo vyzýva Komisiu, aby v súvislosti s krokmi EÚ prijatými s ohľadom na rádioaktívne kontaminované potraviny v dôsledku havárie vo Fukušime predložila návrh na revíziu nariadenia o maximálnych hodnotách v prípade jadrových havárií, ako aj na revíziu maximálnych prípustných úrovní rádioaktívnej kontaminácie;
23. vyjadruje poľutovanie nad chýbajúcou legislatívnou činnosťou Komisie zameranou na ochranu ľudského zdravia a životného prostredia , a to napriek tomu, že existujú zjavné dôkazy o potrebe naliehavo prijať opatrenia týkajúce sa zistených problémov v oblasti kvality vzduchu, biodiverzity, zmeny klímy, bezpečnosti nanomateriálov a právnych predpisov o hluku; poukazuje napríklad na oneskorené posudzovanie alebo predkladanie návrhov týkajúcich sa národných emisných stropov, kvality vzduchu vo vnútorných priestoroch, cieleného financovania správy území patriacich do sústavy Natura 2000, emisií iných ako CO 2 z leteckej dopravy, informovania spotrebiteľov o spotrebe paliva vozidiel, revízie všetkých príslušných právnych predpisov Spoločenstva zameraných na zaistenie bezpečnosti nanomateriálov a právnych predpisov o hluku;
24. naliehavo vyzýva Komisiu, aby zintenzívnila svoju legislatívnu činnosť, v plnej miere využívala svoje právo legislatívnej iniciatívy a nedovoľovala jednotlivým členským štátom, aby jej bránili vo vykonávaní tejto výsady, a predovšetkým od Komisie očakáva, že vykoná posledné kroky potrebné na splnenie cieľa znížiť emisie skleníkových plynov o 30 % do roku 2020 , aby sa včas ukončili potrebné úpravy na nasledujúce záväzné obdobie v rámci ETS;
25. vyjadruje sklamanie z toho, že na rok 2012 je naplánovaných len málo konkrétnych iniciatív pre vykonávanie plánu efektívneho využívania zdrojov , ktorý Komisia stanovila v roku 2011; vyzýva Komisiu, aby vo výraznej miere posilnila svoj záväzok týkajúci sa tohto plánu a urýchlila prácu na iniciatívach v tejto oblasti;
26. vyzýva Komisiu, aby vysvetlila, akými konkrétnymi opatreniami plánuje prostredníctvom európskeho semestra monitorovať členské štáty a ich vykonávanie politík zameraných na efektívne využívanie zdrojov a realizáciu fiškálnej reformy, na základe ktorej sa presadzuje posun zdaňovania z práce na vplyvy na životné prostredie a postupné zrušenie dotácií na činnosti škodlivé pre životné prostredie;
27. vyjadruje poľutovanie nad tým, že iniciatíva týkajúca sa trvalo udržateľnej konkurencieschopnosti stavebného odvetvia EÚ , ktorá bola plánovaná na rok 2010 a potom odložená na rok 2011, nebude do konca tohto roka uverejnená; ďalej poznamenáva, že sa neplánuje ani na rok 2012; podobne vyjadruje poľutovanie nad neustálym odkladaním akčného plánu v oblasti ekologických inovácií od roku 2010; preto naliehavo vyzýva Komisiu, aby urýchlene predložila tieto iniciatívy na rok 2012, ak myslí vážne dosiahnutie míľnikov plánu efektívneho využívania zdrojov do roku 2020;
28. vyzýva Komisiu, aby zahrnula otázku efektívneho využívania zdrojov do hlavnej iniciatívy týkajúcej sa integrovanej priemyselnej politiky a do hlavných iniciatív v oblasti inovácií v Únii a usilovala sa o rozvoj dlhodobých stratégií a politík pre priemyselné odvetvia potrebných pri prechode na nízkouhlíkové hospodárstvo efektívne využívajúce zdroje a energiu, ako sa zaväzuje už v hlavnej iniciatíve týkajúcej sa integrovanej priemyselnej politiky; je sklamaný, že namiesto toho vidí, že plánované činnosti sú zacielené najmä na vývoj osobitných priemyselných stratégií pre vesmírny sektor a sektor obrany; preto vyzýva Komisiu, aby prehodnotila svoje priority a zamerala sa na podporu rozsiahlejšej priemyselnej transformácie a na zaistenie vedúceho postavenia EÚ v oblasti ekologického hospodárstva;
Jednotný trh
29. požaduje ďalšie kroky v nadväznosti na Akt o jednotnom trhu a zdôrazňuje, že plánované revízie právnych predpisov o jednotnom trhu by mali prispieť k dosiahnutiu spoločenských cieľov zodpovedajúcich cieľom stratégie EÚ 2020, a to najmä k boju proti zmene klímy a k presadzovaniu energetickej účinnosti a efektívneho využívania zdrojov; očakáva prepracovanie smernice o všeobecnej bezpečnosti výrobkov , ako aj sprievodného nástroja pre dohľad nad trhom; zdôrazňuje, že takýto systém by mal zabezpečiť vysokú mieru ochrany spotrebiteľov a rýchlu a účinnú komunikáciu medzi orgánmi členských štátov pre dohľad nad trhom v rámci Únie a na priechodoch vonkajších hraníc;
30. očakáva návrh Komisie na revíziu smernice o uznávaní odborných kvalifikácií s cieľom posilniť a podporiť profesijnú mobilitu v rámci EÚ; v tejto súvislosti dúfa, že sa dočká jasnejšieho vymedzenia pojmu čiastočný prístup, odstránenia nedostatkov pomocou dočasného prístupu, začlenenia neformálneho vzdelávania a informálneho učenia, návrhu na elektronický odborný preukaz a objasnenia účelu a fungovania spoločných platforiem;
31. trvá na tom, že pripravovaná revízia pravidiel verejného obstarávania by mala zlepšiť právnu zrozumiteľnosť a zjednodušením týchto pravidiel uľahčiť prístup malých a stredných podnikov, a povoľuje rozšírené uplatňovanie zásady ekonomicky najvýhodnejšej ponuky s cieľom podporiť udržateľnosť výrobkov a postupov;
32. zdôrazňuje, že európska spotrebiteľská agenda musí zaistiť vysokú mieru ochrany spotrebiteľov, byť ľahko zrozumiteľná a zabezpečiť jednoduchý prístup k informáciám a jednoduché administratívne postupy;
33. žiada legislatívny návrh o kolektívnom uplatňovaní nárokov na nápravu zacielený na legislatívne iniciatívy špecifické pre oblasť spotrebiteľov, životného prostredia a hospodárskej súťaže; okrem toho očakáva, že Komisia predloží zoznam návrhov právnych predpisoch v oblasti občianskeho, obchodného a procesného práva, ako aj v oblasti duševného a priemyselného vlastníctva; vyjadruje znepokojenie nad prebiehajúcimi rokovaniami o dosiahnutí dohody v prvom čítaní o nariadení, ktorým sa vykonáva posilnená spolupráca v oblasti vytvorenia jednotného patentu na základe inštitucionálnej a právnej štruktúry pre „nový“ patent, ktorý, ako sa zdá, nie je zlučiteľný so zmluvami;
34. zdôrazňuje, že hoci uznáva potrebu odstrániť nepotrebné prekážky a čo najviac optimalizovať výkon na jednotnom trhu so službami, na služby všeobecného záujmu by sa mali vzťahovať osobitné režimy ochrany;
35. očakáva návrhy Komisie, pokiaľ ide o digitálnu agendu pre Európu , elektronický obchod a elektronické trhy;
36. žiada smernicu o prístupe k základným bankovým službám s cieľom podporiť mobilitu;
37. vyzdvihuje úlohu maloobchodného sektora, čo sa týka udržateľného a nízkouhlíkového hospodárstva efektívnejšie využívajúceho zdroje; preto žiada Komisiu, aby pokročila v práci na akčnom pláne pre maloobchod;
38. žiada zhrnutie právnych predpisov týkajúcich sa zákonných práv všetkých cestujúcich a dovolenkujúcich do jedného právneho predpisu a posilnenie týchto práv v oblastiach, akými sú predzmluvné informácie, právo na odstúpenie od zmluvy, refundácia a záväzky;
39. zdôrazňuje, že pri posudzovaní fungovania colnej únie je potrebné zaoberať sa otázkou posilnenia spolupráce medzi colnými orgánmi a orgánmi pre dohľad nad trhom;
40. vyjadruje všeobecnú spokojnosť s výsledkami Komisie, pokiaľ ide o informačnú spoločnosť, naznačuje, že prioritou na rok 2012 bude okrem iného roaming, a žiada smernicu o neutralite siete ;
41. naliehavo vyzýva Komisiu, aby bezodkladne navrhla sľubovanú reformu orgánov kolektívnej správy práv duševného vlastníctva , pretože bez toho, aby tento právny nástroj zabezpečil transparentné a účinné vyberanie a prerozdeľovanie príjmov z autorských práv, oň umelci stratia záujem, a keďže súčasná situácia je vo väčšine európskych krajín vo väčšine prípadov značne neuspokojivá;
Nadchádzajúci viacročný finančný rámec a balíky hlavných reforiem
42. pripomína, že rozpočet EÚ musí odrážať politické priority EÚ v záujme prechodu na udržateľné hospodárstvo; opätovne zdôrazňuje potrebu zrušiť systém zliav a zaviesť nové vlastné zdroje , napríklad daň z finančných transakcií, zbaviť rozpočtové rozpravy krátkozrakého vnímania (čistých) národných príspevkov a zvýšiť investície na úrovni EÚ s cieľom pomôcť splniť stratégiu EÚ 2020 a ciele EÚ v oblasti energetiky a klímy na rok 2050; povzbudzuje Komisiu, aby zaujala vedúce postavenie v rokovaniach a pritom mala na pamäti prepojenie výdavkovej a príjmovej strany rozpočtu EÚ;
43. trvá na tom, že reforma spoločnej poľnohospodárskej politiky by mala byť zameraná na udržateľné poľnohospodárske a potravinové systémy, a upozorňuje Komisiu, aby už neuplatňovala bežný postup priamych platieb a neupúšťala od politiky integrovaného rozvoja vidieka; vyzýva Komisiu, aby smerovala svoje úsilie k spravodlivým príjmom poľnohospodárov z potravinového reťazca tým, že bude riešiť všeobecne rozšírené zneužívanie dominantného postavenia dodávateľov vstupov a spracovateľského priemyslu; upozorňuje, že súčasné opatrenia prijaté na riešenie problémov poľnohospodárov pôsobiacich v oblasti výroby mlieka nevyriešia krízu v odvetví bez dostatočného riadenia ponuky a posilnenia organizácií výrobcov; trvá na tom, že právne predpisy o podpore a informovaní by sa mali zameriavať na aspekty kvality, napríklad na udržateľné poľnohospodárske systémy, zmenu klímy, biodiverzitu a ochranu vody;
44. domnieva sa, že sú potrebné opatrenia v nadväznosti na balík týkajúci sa kvalitných výrobkov so zreteľom na identifikáciu a pôvod výrobkov, pričom kvalitné výrobky sa prepoja so všeobecným cieľom zachovania biodiverzity;
45. so záujmom očakáva spoluprácu s Komisiou a Radou na hĺbkovej a zásadnej reforme spoločnej politiky v oblasti rybného hospodárstva a nabáda Komisiu, aby zachovala svoj cieľ udržiavať populácie rýb na dostatočnej úrovni, a to nad úrovňou, ktorá umožňuje maximálny udržateľný výnos; vyjadruje znepokojenie nad dôsledkami, ktoré by malo zavedenie systému obchodovateľných práv rybolovu, pre populácie rýb a rybárske komunity; pripomína, že plány obnovy sú kľúčovou zložkou politiky udržateľného rybného hospodárstva, a vyjadruje poľutovanie nad tým, že Rada odmieta uplatňovať riadny postup na ich prijímanie, v dôsledku čoho sú tieto plány v súčasnosti blokované;
46. zdôrazňuje, že dopravná politika EÚ vrátane ďalšieho rozvoja transeurópskej dopravnej siete (TEN-T) by mala byť v súlade s cieľmi EÚ 2020, a vyzýva Komisiu, aby zaradila všeobecné zásady Bielej knihy o dopravnej politike do roku 2020 do svojich návrhov konkrétnych právnych predpisov; ďalej nabáda Komisiu, aby podporovala presadzovanie platných sociálnych, bezpečnostných a environmentálnych právnych predpisov v sektore dopravy;
47. blahoželá Komisii k ambicióznemu návrhu reformy kohéznej politiky ; zdôrazňuje, že Komisia by mala naďalej zohrávať rozhodujúcu úlohu pri príprave budúceho programového obdobia v záujme uzavretia zmlúv o partnerstve s členskými štátmi, v ktorých sa zohľadnia požiadavky týkajúce sa splnenia regionálnych a miestnych potrieb a európskej pridanej hodnoty; víta revíziu usmernení národnej regionálnej pomoci v kontexte nového navrhovaného zloženia štrukturálnych fondov EÚ s prihliadnutím na dôsledky nových kategórií regiónov pre populačný strop;
48. zdôrazňuje dôležitosť pevného partnerského prístupu pre účinné a efektívne plánovanie; naliehavo vyzýva Komisiu, aby čo najskôr prijala právne záväzný kódex správania pre oblasť realizácie spolupráce s cieľom zabezpečiť usmernenie a objasnenie aj v prípravnej fáze budúceho obdobia plánovania;
49. vyzýva Komisiu, aby v rámci svojej budúcej stratégie pre najvzdialenejšie regióny vychádzala z osobitných miestnych a regionálnych daností týchto regiónov a takisto zohľadnila svoju analýzu budúcich výziev regionálneho rozvoja podľa svojej správy o regiónoch 2020;
50. naliehavo vyzýva Komisiu, aby predložila legislatívny návrh o zákaze uvádzania potravín vyrobených z klonovaných zvierat a ich potomkov na trh a aby predložila nový legislatívny návrh o nových potravinách so zreteľom na pozície EP vyjadrené v súvislosti s predchádzajúcim (neúspešným) legislatívnym postupom;
51. naliehavo vyzýva Komisiu, aby predložila návrh o stanovení nutričných profilov v súlade s článkom 4 nariadenia 1924/2006 o výživových a zdravotných tvrdeniach o potravinách; upozorňuje, že je nevyhnutné stanoviť nutričné profily ešte pred tým, ako sa začne uplatňovať pozitívny zoznam zdravotných tvrdení, aby sa predišlo zavádzaniu spotrebiteľov, pokiaľ ide o kvalitu potravín;
52. vzhľadom na opatrenia EÚ v oblasti rádioaktívne kontaminovaných potravín po havárii vo Fukušime naliehavo vyzýva Komisiu, aby preskúmala právne predpisy z hľadiska maximálnych úrovní rádioaktívnej kontaminácie potravín;
53. upozorňuje, že je naliehavo potrebné prijať legislatívne opatrenia v oblasti materiálov prichádzajúcich do styku s potravinami , napríklad tlačiarenských farieb alebo povlakov; naliehavo vyzýva Komisiu, aby preskúmala svoju pozíciu týkajúcu sa bisfenolu A v materiáloch prichádzajúcich do styku s potravinami
54. vyzýva Komisiu, aby v kontexte rámcovej smernice o odpade navrhla jasné ciele na zníženie potravinového odpadu počas výroby potravín a dodávateľského reťazca; vyzýva Komisiu, aby sa pri posudzovaní programov členských štátov na predchádzanie odpadu osobitne zamerala na potravinový odpad;
55. v súvislosti s pestovaním GMO vyzýva Komisiu, aby zabezpečila, aby všetky členské štáty zaviedli povinné opatrenia proti kontaminácii a prísny systém zodpovednosti, ktorým sa zaistí, aby za škody zaplatil znečisťovateľ; naliehavo vyzýva Komisiu, aby zabezpečila riadne vykonávanie ustanovení smernice 2001/18 o zámernom uvoľnení geneticky modifikovaných organizmov do životného prostredia , najmä požiadaviek vyplývajúcich z posudzovania environmentálnych rizík; naliehavo vyzýva Komisiu, aby zaviedla prísne pravidlá, ktorými sa zabezpečí možnosť výroby medu bez akejkoľvek genetickej modifikácie;
56. vyzýva Komisiu, aby predložila návrh na označovanie potravín zo zvierat, ktoré boli kŕmené geneticky modifikovanými organizmami, aby spotrebitelia mali možnosť výberu;
57. naliehavo vyzýva Komisiu, aby predložila správu o sociálno-ekonomických účinkoch GMO, ktorá by obsahovala posúdenie sociálno-ekonomických dôsledkov zámerného uvoľňovania GMO a ich uvádzania na trh;
58. naliehavo vyzýva Komisiu, aby objasnila, že smernica 98/44 neumožňuje patentovanie rastlín, zvierat a plemenného materiálu potrebného na tradičný chov, alebo aby uskutočnila revíziu smernice, ak to nie je úplne jasné;
Realizácia občianskej agendy
59. vyjadruje znepokojenie nad prístupom Komisie k porušovaniu základných práv v EÚ v oblasti slobody, spravodlivosti a bezpečnosti , ktorým sa vyhýba svojej zodpovednosti tým, že opakovane cituje článok 51 charty, a teda čo najviac obmedzuje rozsah pôsobnosti charty, ako aj právnu a politickú zodpovednosť Komisie pri jej uplatňovaní; zdôrazňuje univerzálnosť a nedeliteľnosť zásad a práv zakotvených v novej právne záväznej charte a v zmysle článku 2 ZEÚ; zdôrazňuje, že základné práva sú priamo uplatniteľné na všetky osoby na území EÚ, nielen na občanov, a sú im vlastné; vyzýva na holistické a povinné posúdenie zhody celého legislatívneho procesu EÚ, ako aj opatrení členských štátov s chartou;
60. očakáva, že sloboda pohybu sa bude brať so všetkou vážnosťou, a preto vyzýva Komisiu, aby identifikovala a zrušila naďalej existujúce právne, administratívne a praktické prekážky, najmä tie, ktoré majú diskriminačný charakter a týkajú sa osôb, ktoré patria k menšinám; vyzýva Komisiu, aby preukázala odhodlanie uľahčiť vytvorenie spoločného európskeho azylového systému v roku 2012;
61. s poľutovaním poznamenáva, že hodnotenie Štokholmského programu v polovici trvania nie je primerane zaradené do pracovného programu Komisie na rok 2012, a to isté platí pre prehľad výsledkov, a vyzýva Komisiu, aby napravila túto situáciu; vyjadruje znepokojenie nad prechodom od zásady ochrany osobnej slobody a bezpečnosti k prijímaniu iniciatív zo strany Komisie, ktoré sú zamerané na posilnenie kolektívnej bezpečnosti prostredníctvom masového dohľadu a represie bez toho, aby sa primerane dodržiavala zásada právneho štátu a základné práva; vyzýva Komisiu, aby preukázala rovnakú vôľu pri podpore návrhov, ktorými sa posilňujú práva jednotlivca, akú preukazuje v prípade návrhov, ktorými sa slobody jednotlivca obmedzujú; zdôrazňuje, že úloha Komisie ako strážcu zmlúv takisto zahŕňa monitorovanie platných právnych predpisov EÚ v oblasti občianskych slobôd;
62. vyzýva Komisiu, aby zabezpečila primeranú kontrolu potreby inteligentných vonkajších hraníc aj s prihliadnutím na povinnosť chránič základné práva, najmä slobodný pohyb a osobné údaje; pripomína, že v časoch krízy si len ťažko možno predstaviť realizáciu nákladných megaprojektov, najmä vzhľadom na problémy týkajúce sa súčasných iniciatív, najmä SISII; vyjadruje presvedčenie, že každé opatrenie v tejto oblasti by malo byť skôr než na budovanie pevnosti zamerané na zlepšenie služieb pre osoby, ktoré prekračujú vonkajšie hranice; v tejto súvislosti pripomína, že zásada proporcionality pri zbere a používaní údajov je nanajvýš dôležitá;
63. zdôrazňuje, že opatrenia a spolupráca EÚ v oblasti bezpečnosti musia zodpovedať záväzkom EÚ týkajúcim sa základných práv, klásť dôraz na cielené presadzovanie práva a spravodajské činnosti, prostredníctvom ktorých možno preukázateľne znížiť mieru kriminalitu a zamedziť teroristickým útokom, čím sa zabráni trendu, v rámci ktorého uskutočňujeme hromadný dohľad a prepúšťame sociálnych pracovníkov a radových príslušníkov polície; podporuje prioritizáciu iniciatív na boj proti environmentálnym, hospodárskym a podnikovým trestným činom, najmä vzhľadom na ich nepriaznivý vplyv na radových občanov, od ktorých sa teraz žiada, aby zaplatili za hospodársku a finančnú krízu;
64. zdôrazňuje, že základom presadzovania práva musia byť primerané záruky ochrany údajov a procesné práva dotknuté osoby; vyzýva na rozšírenie pravidiel uplatniteľných na všeobecnú ochranu údajov na spracúvanie údajov v rámci policajnej a súdnej spolupráce v trestných veciach a poukazuje na to, že je potrebné zabezpečiť primerané podmienky väzby, kvalitu spravodlivosti a práva podozrivých osôb ako základ dôvery v policajnú a súdnu spoluprácu; ďalej zdôrazňuje, že je potrebné, aby Europol a Eurojust vo svojom nadchádzajúcom preskúmaní zabezpečili svojim aktivitám vyšší stupeň zodpovednosti v oblasti demokratických a základných práv;
65. zdôrazňuje naliehavú potrebu zrevidovať nariadenie o prístupe verejnosti k dokumentom v súlade s požiadavkami vyplývajúcimi z Lisabonskej zmluvy, Charty základných práv a judikatúry Európskeho súdneho dvora;
66. vyjadruje poľutovanie nad tým, že Komisia nepredložila smernicu o odstránení násilia voči ženám , ako to Parlament požadoval v niekoľkých uzneseniach a najnovšie vo svojej správe A7-65/2011 prijatej v apríli 2011;
67. vyjadruje poľutovanie nad tým, že sa nenadviazalo na iniciatívu Komisie vypracovať v roku 2010 štúdiu nákladov a prínosov v súvislosti so zavedením otcovskej dovolenky , čo by uvoľnilo blokovanie otázky materskej dovolenky v Rade;
68. víta legislatívny návrh Komisie o zlepšení rodovej rovnováhy v radách spoločností kótovaných na burzách cenných papierov, pričom poukazuje na to, že rodová rovnosť má zásadný význam pre rast a konkurencieschopnosť EÚ;
69. berie na vedomie nelegislatívne konzultácie sociálnych partnerov týkajúce sa rovnakého odmeňovania a rozdielu v odmeňovaní žien a mužov , vyjadruje však poľutovanie nad tým, že od prijatia uznesenia Európskeho parlamentu z 18. novembra 2008 ( A6-389/2008 ) s odporúčaniami Komisii k uplatňovaniu zásady rovnakého odmeňovania žien a mužov nebol predložený žiadny legislatívny návrh;
70. vyjadruje poľutovanie nad tým, že pracovný program obsahuje len málo iniciatív priamo spojených s kultúrou a vzdelávaním ; naliehavo žiada Komisiu, aby sa zaoberala otázkou mládeže a mobility a zároveň určila kroky pre lepší vzdelávací systém, ktorý prepojí neformálne a formálne vzdelávanie, a to aj v súvislosti so systémami odbornej prípravy v podnikoch v rôznych krajinách, kedykoľvek to bude možné; očakáva, že Komisia dodrží svoj záväzok chrániť kultúrnu a jazykovú rozmanitosť; vyzýva Komisiu, aby naďalej podporovala rozvoj regulačného rámca i financovania spojeného s projektom Europeana;
71. vyzýva Komisiu, aby sa snažila hľadať vhodné a udržateľné riešenia pre umelcov a tvorcov obsahu on line vo všetkých otázkach týkajúcich sa autorských práv tým, že do svojho legislatívneho pracovného plánu začlení problematiku zmluvného práva a právnej ochrany umelcov, ako aj problematiku nutnej regulácie oligopolov v rámci kultúrneho odvetvia ;
Európa vo svete
72. domnieva sa, že cieľom nového prístupu k európskej susedskej politike je sústrediť základné zásady vonkajšej činnosti Únie, a to všeobecné hodnoty ľudských práv, demokracie a právneho štátu, do centra tejto politiky a zároveň zohľadňovať potrebu, aby EÚ podporovala súčasné historické udalosti v susednom južnom Stredozemí; vyzýva v tejto súvislosti Komisiu, ESVČ a Radu, aby vypracovali jasnejšiu metodiku referenčného porovnávania v rámci koncepcie pevne zakorenenej demokracie a zamerali svoju činnosť predovšetkým na nezávislosť súdnictva, reformu sektora bezpečnosti a presadzovania práva, boj proti korupcii a nezávislosť médií; očakáva, že partnerstvo so spoločnosťami navrhované v rámci revidovanej európskej susedskej politiky sa pretaví do skutočného mechanizmu, ktorý bude zahŕňať aktérov občianskej spoločnosti do monitorovania dohôd a politík uzavretých medzi EÚ a jej susedmi;
73. zdôrazňuje, že EÚ musí zaručiť, že obnovené dohody – vrátane sektorových dohôd – s krajinami južného Stredozemia na ceste k transformačnému procesu nebudú v rozpore s hodnotami, na ktorých je EÚ založená, a budú náležite rešpektovať Chartu základných práv; dôrazne odporúča Komisii, aby inštitúciám EÚ systematicky poskytovala posúdenia vplyvu , ktoré budú zahŕňať komplexnú kapitolu o ľudských právach ; zároveň žiada Komisiu, aby brala do úvahy odporúčania uvedené v jej posúdení readmisných dohôd EÚ, najmä pri definovaní revidovaného globálneho prístupu k migrácii a mobilite s južnými susedmi;
74. zdôrazňuje, že je dôležité zachovať samostatný nástroj na presadzovanie a podporu demokracie a ľudských práv , a domnieva sa, že európsky nástroj pre demokraciu a ľudské práva by mal stavať na svojej predchádzajúcej pridanej hodnote, ako bolo celosvetové pokrytie, pôsobenie dopĺňajúce sa s ostatnými vonkajšími finančnými nástrojmi, možnosť konať bez súhlasu hostiteľskej krajiny a silné zameranie na miestne aktivity a organizácie občianskej spoločnosti a zároveň pokračovať v ďalšom zvyšovaní pružnosti postupov; varuje, že pôsobenie európskej nadácie pre demokraciu by sa nemalo prekrývať a zdvojovať s činnosťou existujúcich nástrojov, a opätovne potvrdzuje právo rozpočtového orgánu na monitorovanie a kontrolu využívania tohto fondu;
75. poznamenáva, že nedávne oznámenia EÚ na tému „Zvyšovanie vplyvu rozvojovej politiky EÚ: program zmien“ a budúci prístup k rozpočtovej podpore EÚ pre tretie krajiny nevyriešili štrukturálne príčiny chudoby v rozvojových krajinách, a vyzýva EÚ, aby preorientovala svoju rozvojovú politiku a realizovala súdržnosť politík v záujme rozvoja v praxi prostredníctvom prepojenia rozvojovej pomoci s ostatnými oblasťami politiky EÚ, ako je poľnohospodárstvo, obchod, dane, zmena klímy, investície a prístup k surovinám; domnieva sa, že stratégia EÚ v oblasti surovín predstavuje jasný príklad protirečenia medzi hospodárskymi záujmami a cieľom odstránenia chudoby, čo porušuje záväzok EÚ týkajúci sa súdržnosti politík v záujme rozvoja (článok 208 Lisabonskej zmluvy) a ohrozuje perspektívu hospodárskeho rozvoja rozvojových krajín;
76. vyzýva EÚ, aby v rámci prístupu k surovinám zabezpečila, že obchodné dohody budú odrážať potreby rozvojových krajín zbaviť sa závislosti na komoditách a diverzifikovať svoje hospodárstva; v tejto súvislosti poukazuje na to, že vývozné dane, ktoré pravidlá WTO povoľujú, sú jedným z mála zvyšných nástrojov obchodnej politiky, ktoré majú rozvojové krajiny k dispozícii na plnenie rozvojových cieľov; nalieha preto na EÚ, aby upustila od pokusov zakázať uplatňovanie vývozných daní vo WTO, pri dvojstranných obchodných dohodách a pri dohodách o hospodárskom partnerstve, pretože by to obmedzilo ich politický priestor na využívanie tohto nástroja na tvorbu pridanej hodnoty, diverzifikáciu, ochranu začínajúcich priemyselných odvetví, potravinovú bezpečnosť, výnosy a environmentálne aspekty;
77. trvá na tom, že národné parlamenty prijímajúcich krajín a organizácie občianskej spoločnosti by mali hrať vedúcu úlohu, pretože majú najlepšie možnosti identifikovať prioritný sektor, vypracovať dokumenty o stratégii krajiny a monitorovať prideľovanie rozpočtových prostriedkov, a žiada, aby národné parlamenty prijali dokumenty o stratégii krajiny a viacročný rozpočet po konzultácii s občianskou spoločnosťou a pred politickým dialógom s darcami s cieľom posilniť úlohu poslancov parlamentu pri rozhodovaní;
78. vyzýva EÚ, aby pre zahraničných investorov pôsobiacich v rozvojových krajinách stanovila záväzok a povinnosť dodržiavať ľudské práva, environmentálne normy a základné pracovné normy ILO ; domnieva sa, že spoločnosti EÚ by mali byť vo svojich domácich krajinách právne zodpovedné za porušenie týchto práv svojimi dcérskymi spoločnosťami v zahraničí a za subjekty, nad ktorými majú kontrolu;
79. berie na vedomie, že Komisia presadzuje asertívnejší postoj s cieľom zabezpečiť, aby európski vývozcovia a investori získali prístup k trhom tretích krajín prostredníctvom odstránenia investičných prekážok; pripomína, že v súlade so zásadou súdržnosti politík v záujme rozvoja je nevyhnutné, aby investičné zmluvy zabezpečovali lepšiu rovnováhu medzi právami a povinnosťami investorov a hostiteľských vlád; nalieha na EÚ, aby nezakazovala uplatňovanie výkonnostných požiadaviek (miestny obsah, transfer technológií, udržateľnosť životného prostredia atď.), pretože tie sú často predpokladom na to, aby sa zabezpečil prínos zahraničných investícií pre domáci trh;
80. vyjadruje znepokojenie nad novým legislatívnym návrhom Komisie týkajúcim sa radikálnej reformy všeobecného systému preferencií , ktorého zámerom je vylúčiť z tohto systému viac ako polovicu rozvojových krajín, pričom veľký počet z nich budú tvoriť krajiny AKT; domnieva sa, že dôsledky pre krajiny, ktoré VSP využívajú, budú mimoriadne nepriaznivé, pretože návrh Komisie by slúžil aj ako potrestanie týchto krajín vylúčením zo systému v prípade „závažného a systematického používania nespravodlivých obchodných praktík vrátane dodávania surovín pre odvetvia EÚ“;
81. víta zriadenie Európskeho dobrovoľníckeho zboru pre humanitárnu pomoc a zámer stanoviť právny rámec pre spoločné príspevky mladých Európanov k operáciám humanitárnej pomoci EÚ; vyzýva Komisiu, aby sa nezameriavala len na humanitárnu pomoc, ale aj na sprostredkovávanie, dialóg a zmierovanie v situáciách politickej krízy a vojnového konfliktu a zohľadňovala pritom koncepciu Európskej civilnej mierovej jednotky, ktorú Európsky parlament podporuje už viac ako desaťročie a ktorá bola predmetom štúdie uskutočniteľnosti, ktorú dala vypracovať Európska komisia;
Účinné vykonávanie
82. nalieha na Komisiu, aby uplatňovala svoju právomoc a plnila si svoju povinnosť, pokiaľ ide o začatie konaní vo veci porušenia predpisov voči členským štátom, ktoré nedodržali záväzok vyplývajúci z práva EÚ; pripomína, že rozhodovacia právomoc zverená Komisii na základe zmlúv v súvislosti s konaním vo veci porušenia predpisov musí dodržiavať zásady právneho štátu, požiadavku transparentnosti a otvorenosti a zásadu proporcionality a za žiadnych okolností nesmie byť ohrozený prvoradý cieľ tejto právomoci, ktorým je zaručenie včasného a správneho uplatňovania práva EÚ ; naliehavo vyzýva Komisiu na zabezpečenie toho, aby občania/sťažovatelia neboli vylúčení z riešenia otázky dodržiavania práva EÚ, a žiada Komisiu, aby navrhla kódex postupu vo forme nariadenia podľa nového právneho základu článku 298 ZFEÚ, ktorý požaduje otvorenú, efektívnu a nezávislú európsku administratívu; poukazuje na to, že predtým, než Komisia zverejní svoje návrhy, by sa malo dôkladne zvážiť uskutočnenie konzultácií; okrem toho trvá na správnom uplatňovaní predpisov týkajúcich sa delegovaných a vykonávacích aktov;
83. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
