Najdôležitejšie udalosti plenárneho zasadnutia
Inštitúcie
2008-09-22 - 17:43
Telekomunikačný balíček: podpora rozvoja komunikačných služieb v EÚ
EP bude v nadväznosti na rozpravu počas minulého plenárneho zasadnutia hlasovať o telekomunikačnom balíčku.
Návrh počíta s celoeurópskou koordináciou a harmonizáciou rádiového spektra, ktoré podľa EP zlepší občanom prístup k novým elektronickým službám, ako je širokopásmové pripojenia na internet.
Poslanci okrem toho navrhujú zriadenie Úradu EÚ pre trh elektronických komunikácií, ktorý zaistí konzistentné uplatňovanie opatrení v celej Únii, a vyzývajú na posilnenie investícií do infraštruktúry.
Telekomunikačný balíček: lepšia ochrana práv užívateľov
Spolu s troma ďalšími správami tzv. telekomunikačného balíčka budú poslanci EP prerokovávať návrh smernice o právach užívateľov týkajúcich sa sietí a služieb elektronických komunikácií.
Nová legislatíva by mala umožniť prístup k európskemu číslu pre tieňové volania 112 prostredníctvom všetkých elektronických komunikácií, zriadenie novej celoeurópskej linky pre hlásenie stratených detí, telefónnu linku na oznámenie krádeže mobilných telefónov či rýchly prenos čísla v prípade zmeny operátora.
Boj proti terorizmu nesmie obmedziť slobodu prejavu
Poslanci prerokujú správu týkajúcu sa návrhu rozhodnutia Rady v oblasti boja proti terorizmu.
Text Komisie si kladie za ciel zaviesť do európskeho správa tri nové trestné činy: verejné podnecovanie k spáchaniu teroristických trestných činov, nábor a výcvik na terorizmus.
Parlament s návrhom ako takým súhlasí, predkladá však niekoľko doporučení, ktoré majú na jednej strane zabrániť náboru nových teroristov a na druhej strane, čo najviac ochrániť základné práva európskych občanov.
Prísnejšie pravidlá pri poskytovaní osobných údajov v rámci policajnej spolupráce
Druhá zo správ, ktorú bude Parlament prerokovávať v rámci rozpravy o terorizme a ochrane osobných údajov, sa týka návrhu rámcového rozhodnutia Rady o ochrane osobných údajov spracovaných v rámci policajnej a justičnej spolupráce v trestných veciach.
Parlament ľutuje, že Rada zbavila pôvodný návrh Komisie obsahu a vyňala z neho niekoľko ustanovení, najmä čo sa týka spracovania osobných údajov poskytnutých v rámci policajnej a súdnej spolupráce v členských štátoch.
Posilnenie plurality a nezávislosti médií
Poslanci EP budú prerokovávať správu o koncentrácii a pluralite médií v EÚ.
Parlament jej prostredníctvom žiada členské štáty, aby zabezpečili pluralitu médií a aby všetkým občanom EÚ zaistili prístup k slobodným a rôznorodým médiám.
EP sa taktiež domnieva, že schopnosť médií plniť úlohy strážcu demokracie je vážne ohrozená, pretože súkromné podniky v oblasti médií sa zameriavajú predovšetkým na finančný zisk.
Kontrola cien energií
Skupina socialistov v EP položí Rade a Komisii otázku na ústne zodpovedanie týkajúcu sa vysokých cien energií, a opatrení, ktoré tieto dve inštitúcie majú v pláne prijať v prospech zaistenia bezpečných a cenovo dostupných dodávok energií do Európy.
Parlament následne prijme k tejto otázke spoločné uznesenie.
Vyhlásenie Rady a Komisie: práva pacientov v cezhraničnej zdravotnej starostlivosti
Poslanci Európskeho parlamentu si vypočujú zástupcov Rady a Komisie, ktorí ich oboznámia s obsahom návrhu smernice o právach pacientov v cezhraničnej zdravotnej starostlivosti.
Tento návrh je súčasťou tzv. sociálneho balíčka, ktorého prvú časť predstavila Komisia na minulom plenárnom zasadnutí.
Europoslancov trápi detská obezita
Podľa dostupných údajov žije v súčasnej dobe v EÚ viac než 22 miliónov detí s nadváhou a do roku 2010 sa podľa odhadov počet obéznych detí zvýši o 1,3 milióna.
EP preto bude hlasovať o nelegislatívnej správe, prostredníctvom ktorej navrhuje opatrenia na predchádzanie obezite, ako napr. jasné označovanie výrobkov, lepšiu stravu v školách a škôlkach, obmedzenie reklám na nezdravé potraviny a zníženie DPH na ovocie a zeleninu.
Písomné vyhlásenie o boji proti obchodovaniu s deťmi
Predseda EP Hans-Gert Pöttering vydá písomné vyhlásenie o boji proti obchodovaniu s deťmi, ktoré získalo dostatočný počet podpisov na to, aby sa stalo oficiálnym stanoviskom Parlamentu k tejto otázke.
Poslanci pripomínajú, že dva milióny detí sú každý rok predmetom obchodu, a žiadajú členské štáty, aby boj proti tomuto javu považovali za prvoradý cieľ svojej vnútroštátnej politiky.
Bezpečnejšia námorná preprava
EP bude v druhom čítaní hlasovať o súbore návrhov v oblasti námornej prepravy, ktorých cieľom je posilnenie bezpečnosti na mori.
Vzhľadom k tomu, že uvedené správy boli prijaté vo výbore takmer jednomyseľne, očakáva sa, že Parlament svoj postov voči Rade potvrdí taktiež hlasovaním v pléne a prijme tak väčšinu pozmeňovacích návrhov z prvého čítania, ktoré Rada do svojho spoločného postoja neprevzala.
Priority EP v pracovnom programe Komisie na rok 2009
Poslanci EP budú diskutovať o prioritách Európskeho parlamentu v pracovnom a legislatívnom programe Komisie na rok 2009.
Tento rok to bude po prvýkrát, kedy budú mať poslanci možnosť vyjadriť sa k svojím prioritám skôr, ako Komisia svoj pracovný program oficiálne predstaví.
Európsky deň spomienky na obete stalinizmu a nacizmu
Predseda Európskeho parlamentu Hans-Gert Pöttering vydá písomné vyhlásenie, v ktorom sa navrhuje, aby bol 23. august vyhlásený za Európsky deň spomienky na obete stalinizmu a nacizmu.
Keďže sa pod vyhlásenie do dnešného dňa podpísalo 409 poslancov, stalo sa tak oficiálnym stanoviskom Parlamentu k tejto otázke.
20080919IPR37658
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
