KONEČNÉ ZNENIE
A6-0323/2007
17.9.2007
SPRÁVA
o prioritách politiky boja proti nelegálnemu prisťahovalectvu štátnych príslušníkov tretích krajín
(2006/2250(INI))
Výbor pre občianske slobody, spravodlivosť a vnútorné veci
Spravodajca:
Javier Moreno Sánchez
PE 380.872v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA...........................................................................................................16
MENŠINOVÉ STANOVISKO................................................................................................21
STANOVISKO Výboru pre zahraničné veci ...........................................................22
STANOVISKO Výboru pre rozvoj ...............................................................................26
VÝSLEDOK ZÁVEREČNÉHO HLASOVANIA VO VÝBORE..............................................30
NÁVRH UZNESENIA EURÓPSKEHO PARLAMENTU
o prioritách politiky boja proti nelegálnemu prisťahovalectvu štátnych príslušníkov tretích krajín
( 2006/2250(INI) )
Európsky parlament ,
- so zreteľom na oznámenie Komisie o prioritách politiky boja proti nelegálnemu prisťahovalectvu štátnych príslušníkov tretích krajín ( KOM(2006)0402 ),
- so zreteľom na oznámenie Komisie o pláne politiky pre legálnu migráciu ( KOM(2005)0669 ), a svoje uznesenie na túto tému z .. septembra 2007
P6_TA-PROV(2007)0xxx. ,
- so zreteľom na stanovisko Výboru regiónov z 26. februára 2007 o pláne politiky pre legálnu migráciu, boji proti nelegálnej migrácii, budúcnosti európskej migračnej siete (VR 233/2006 v konečnom znení),
- so zreteľom na závery predsedníctva Európskej rady zo 4. a 5. novembra 2004 a Haagsky program, ktorý je do nich zaradený
Závery Európskej rady, príloha I bod III. ,
- so zreteľom na oznámenie Komisie Rade a Európskemu parlamentu – Globálny prístup k migrácii o rok neskôr: smerom ku komplexnej európskej migračnej politike ( KOM(2006)0735 ),
- so zreteľom na závery Európskej rady z 15. a 16. decembra 2005 na tému Globálny prístup k migrácii: prioritné činnosti so zameraním na Afriku a Stredozemie, ako bol opätovne zdôraznený v záveroch predsedníctva po Európskej rade zo 14. a 15. decembra 2006,
- so zreteľom na závery Európskej rady z 21. a 22. júna 2007 a mandát medzivládnej konferencie v oblasti spravodlivosti a vnútorných vecí,
- so zreteľom na svoje uznesenie z 9. júna 2005 o väzbách medzi legálnou a nelegálnou migráciou a o integrácii migrantov
Ú. v.
EÚ C 124 E, 25.5.2006, s.
535. ,
- so zreteľom na svoje uznesenie z 28. septembra 2006 o spoločnej imigračnej politike Európskej únie
Prijaté texty, P6_TA(2006)0386 . , v ktorom vyjadril poľutovanie nad tým, že „sedem rokov po prijatí Tamperského programu nemá EÚ koherentnú imigračnú politiku“,
- so zreteľom na svoje uznesenie z 15. februára 2007 o utečencoch pochádzajúcich z Iraku
Prijaté texty, P6_TA(2007)0056 . ,
- so zreteľom na rozhodnutie Rady 2006/688/ES z 5. októbra 2006 o vytvorení mechanizmu vzájomnej výmeny informácií o opatreniach členských štátov v oblasti azylu a prisťahovalectva
Ú. v.
EÚ L 283, 14.10.2006, s.
40. ,
- so zreteľom na nariadenie Európskeho parlamentu a Rady č. 862/2007 z 11. júla 2007 o štatistike Spoločenstva o migrácii a medzinárodnej ochrane
Ú. v.
EÚ L 199, 31.7.2007, s.
23. ,
- so zreteľom na výsledky ministerskej konferencie EÚ – Afrika o migrácii a rozvoji, ktorá sa konala v Rabate v dňoch 10. a 11. júla 2006,
- so zreteľom na spoločné vyhlásenie Afrika – EÚ o migrácii a rozvoji prijaté na ministerskej konferencii EÚ – Afrika, ktorá sa konala v Tripolise v dňoch 22. a 23. novembra 2006,
- so zreteľom na akčný plán proti obchodovaniu s ľuďmi prijatý Radou 1. – 2. decembra 2005,
- so zreteľom na svoje odporúčanie Rade zo 16. novembra 2006
Prijaté texty, P6_TA(2006)0498 . , v ktorom žiada novú stratégiu EÚ na boj proti obchodovaniu s ľuďmi,
- so zreteľom na oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov pod názvom Uplatňovanie globálneho prístupu k migrácii do východných a juhovýchodných oblastí susediacich s Európskou úniou ( KOM(2007)0247 ),
- so zreteľom na oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – O okružnej migrácii a partnerstvách v oblasti mobility medzi Európskou úniou a tretími krajinami (K OM(2007)0248),
- so zreteľom na návrh smernice Európskeho parlamentu a Rady, ktorou sa stanovujú sankcie proti zamestnávateľom štátnych príslušníkov tretích krajín bez povolenia na pobyt (K OM(2007)0249 - C6-0143/2007 - 2007/0094(COD) ),
- so zreteľom na nariadenie Európskeho parlamentu a Rady č. 863/2007 z 11. júla 2007, ktorým sa ustanovuje mechanizmus na zriadenie rýchlych pohraničných zásahových tímov
Ú. v.
EÚ L 191, 31.7.2007, s.
30. ,
- so zreteľom na Amsterdamskú zmluvu, ktorá dáva Spoločenstvu právomoci a zodpovednosť v oblastiach migrácie a azylu, a článok 63 Zmluvy o ES,
- so zreteľom na článok 45 rokovacieho poriadku,
- so zreteľom na správu Výboru pre občianske slobody, spravodlivosť a vnútorné veci a stanovisko Výboru pre zahraničné veci, ako aj Výboru pre rozvoj (A6 ‑0323/2007),
A. keďže migrácia je rýchlo sa šíriacim globálnym javom, ktorý preto postihuje aj Európsku úniu,
B. keďže podľa odhadov, ktoré sa však dosť rozchádzajú, sa počet štátnych príslušníkov tretích krajín bez povolenia na pobyt v Európskej únii pohybuje medzi 4,5 až 8 miliónmi; keďže je dôležité zlepšiť kvalitu a súdržnosť dostupných štatistických informácií,
C. keďže mnoho ľudí v nelegálnom postavení vstupuje do Európskej únie legálne, ale potom prestane spĺňať podmienky pre vstup;
D. keďže rozsah migrácie v súčasnosti presahuje možnosti členských štátov jednotlivo ju zvládnuť, takže je potrebný globálny a jednotný prístup k prisťahovalectvu na európskej úrovni; keďže chýbajúca primeraná reakcia na príchod nelegálnych prisťahovalcov na hranice Únie poukazuje na nedostatočnú solidaritu medzi členskými štátmi, ako aj na nedostatočnú koordináciu politík, a to aj napriek vyhláseniam a prijatým záväzkom,
E. keďže spoločná migračná politika Európskej únie si vyžaduje, aby členské štáty dodržiavali zásady solidarity, spoločnej zodpovednosti, vzájomnej dôvery a transparentnosti,
F. keďže politika migrácie musí byť globálna a teda musí zohľadňovať množstvo aspektov, najmä boj proti nelegálnemu prisťahovalectvu a obchodovaniu s ľuďmi, potrebu zlepšiť a koordinovať legálne imigračné kanály, príčiny odchodu z tretích krajín (faktory, ktoré k odchodu prispievajú, ako zaostalosť, bieda, vojny, diktátorské režimy, zlyhávajúce štátne inštitúcie, dôsledky klimatických zmien a environmentálne katastrofy atď.), faktory príťažlivosti Únie (stimulačné faktory ako životná úroveň, demokracia, mier, možnosti zamestnania vrátane nelegálneho atď.); demografické a hospodárske potreby členských štátov; súdržnosť opatrení na miestnej, národnej a európskej úrovni; otázky integrácie a zmiešania kultúr; dodržiavanie základných práv, najmä práva na azyl a zásady nenavracania (non-refoulement); a boj proti rasizmu a xenofóbii,
G. keďže boj proti obchodovaniu s ľuďmi je pre Úniu prioritou, najmä pokiaľ ide o odstránenie obchodovania s najväčšmi zraniteľnými osobami, ako sú ženy a deti, ako aj rozloženia sietí a mafií, ktoré z tohto obchodovania majú prospech,
H. keďže mnoho ľudí v nelegálnom postavení vstupuje do Európskej únie legálne, ale potom prestane spĺňať podmienky pre vstup;
I. keďže nelegálne a legálne prisťahovalectvo spolu úzko súvisia a boj proti nelegálnemu prisťahovalectvu je nevyhnutný na zavedenie politiky legálneho prisťahovalectva,
J. keďže rozširovanie možností legálneho prisťahovalectva by znížilo počet nelegálnych vstupov, a teda aj veľký počet osôb s nelegálnym pobytom;
K. keďže neochota niektorých vlád uznať mieru potreby sezónnych pracovných síl môže dostať zamestnávateľov do ťažkej situácie, keď sa snažia plniť obchodné potreby v rámci právnych požiadaviek týkajúcich sa dokumentácie,
L. keďže spolupráca Únie a jej členských štátov s tretími krajinami pôvodu a tranzitnými krajinami je zásadná a keďže je potrebné realizovať účinnú a praktickú politiku spoločného rozvoja s cieľom zamerať sa v tretích krajinách v skorom štádiu na základné príčiny prisťahovalectva,
M. keďže o príčinách prisťahovalectva, ako aj o jeho pozitívnych aspektoch (najmä pre hospodárstvo a demografiu a pre kultúrne obohatenie našich spoločností) sa na verejnej úrovni veľmi málo hovorí a diskusia sa zameriava väčšmi na ťažkosti a problémy, ktoré s ňou môžu súvisieť
N. keďže imigrácia sa v priebehu niekoľkých desaťročí stala ústrednou témou verejnej diskusie v rámci celej Európskej únie a politicky veľmi citlivou otázkou, ktorá sa dá ľahko zneužiť na demagogické a populistické účely, a keďže politici a predstavitelia médií by si mali byť v tejto súvislosti vedomí významu používania správneho jazyka;
Celkový prístup
1. víta prístup Komisie, ktorý bude hrať kľúčovú úlohu pri podporovaní súdržnejších a účinnejších krokov členských štátov;
2. víta iniciatívu Uplatňovanie globálneho prístupu k migrácii do východných a juhovýchodných oblastí susediacich s Európskou úniou ( KOM(2007)0247 ); vyzýva členské štáty a Komisiu, aby zabezpečili vyčlenenie dostatočných ľudských a finančných zdrojov na riadnu realizáciu komplexného prístupu k migrácii;
3. víta inštitucionálne dôsledky návrhu reformnej zmluvy stanovené mandátom medzivládnej konferencie, najmä rozšírenie spolurozhodovacieho postupu a hlasovania kvalifikovanou väčšinou na všetky imigračné politiky, objasnenie právomocí EÚ v oblasti víz a pohraničných kontrol, rozšírenie právomoci EÚ v súvislosti s azylom;
4. považuje za zásadné zhromažďovanie a harmonizáciu štatistických údajov týkajúcich sa fenoménov migrácie; vyzýva členské štáty a Komisiu s Eurostatom, aby spoločne s Európskou migračnou sieťou a medzinárodnými organizáciami, ako napríklad OECD, vyriešili problém nedostatku súdržných a dôveryhodných údajov; víta prijatie nariadenia Európskeho parlamentu a Rady (ES) č. 862/2007; vyzýva všetky členské štáty, aby viedli štatistiky, ktoré sú zlučiteľné s harmonizovanými definíciami a aby poskytovali všetky informácie potrebné na interpretáciu zhotovených štatistík;
5. je presvedčený, že prisťahovalectvo je výzvou na európskej a globálnej úrovni, ktorá si vyžaduje odpoveď na tej istej úrovni; domnieva sa, že Únia ako celok si musí vytvoriť prostriedky na uchopenie hospodárskych, demografických a sociálnych možností, ktoré by prisťahovalectvo mohlo predstavovať pre naše spoločnosti;
6. považuje za neprimerané prijímať unáhlené kroky na riešenie problému migračných tokov vzhľadom na to, že príliv prisťahovalcov pretrváva už niekoľko rokov, a vyžaduje si preto strednodobý a dlhodobý prístup;
7. domnieva sa, že ako súčasť svojej prisťahovaleckej politiky musí Únia realizovať jednotné akcie vo vnútri, ako aj mimo svojich hraníc (dvojaký rozmer: vnútorný a vonkajší);
8. zdôrazňuje, že konflikty na celom svete s medzinárodným rozmerom vyvolávajú prívaly migrantov;
9. očakáva od Komisie, že spolu s OSN predloží štúdiu o vplyve klimatických zmien na migračné toky;
10. zdôrazňuje, že zodpovednosť prepravcov a orgánov krajín pôvodu, ako aj posilnenie právneho rámca boja proti skupinám obchodníkov s ľuďmi, nelegálnemu zamestnávaniu a obchodovaniu s ľuďmi a odhaľovanie administratívnej korupcie tvoria základnú časť boja proti nelegálnemu prisťahovalectvu, ktorý sa musí zakladať aj na vysokej úrovni policajnej a súdnej spolupráce;
11. zdôrazňuje význam rozvojovej spolupráce pri ovplyvňovaní hlbokých príčin migračných tokov; táto spolupráca je doplňujúcim, nie alternatívnym nástrojom politík integrácie a migrácie v Únii;
12. pripomína, že väčšinu prisťahovalcov, ktorí boli pôvodne na ceste do Európy, prijímajú predovšetkým susedia EÚ v oblasti Stredomoria a východní susedia; považuje za kľúčové, aby sa zabezpečilo dodržiavanie základných ľudských práv týchto prisťahovalcov s osobitným zreteľom na práva neplnoletých osôb bez sprievodu; zdôrazňuje , že je potrebné, aby EÚ posilnila spoluprácu so všetkými stredomorskými partnerskými krajinami, čo sa týka riadenia prisťahovaleckých tokov, aby ich poskytla podporu v boji proti nelegálnemu prisťahovalectvu; poukazuje na význam posilnenia väzieb medzi severoafrickými a subsaharskými africkými krajinami a ázijskými krajinami pôvodu;
13. zdôrazňuje, že nelegálnych prisťahovalcov nemožno považovať za delikventov; pripomína, že mnohí z nich riskujú životy, aby sa dostali do Európy a hľadali tu slobodu a obživu; domnieva sa, že politici sú zodpovední za zavedenie súdržnej a účinnej politiky boja proti nelegálnemu prisťahovalectvu a zároveň musia brať do úvahy záruky a základné práva jednotlivca, pričom musia občanom pripomínať príspevok legálneho prisťahovalectva k hospodárskemu rastu a demografickej situácii v Európe;
14. zdôrazňuje, že všetky opatrenia na boj proti nelegálnej migrácii a kontrolu vonkajších hraníc musia v súlade s ustanoveniami Charty základných práv Európskej únie, ako aj Európskeho dohovoru na ochranu ľudských práv a základných slobôd, rešpektovať záruky a základné práva jednotlivcov, najmä pokiaľ ide o právo na azyl a právo nebyť odmietnutý na hraniciach;
15. zdôrazňuje, že dočasné prijímacie strediská pre nelegálnych migrantov v rámci Únie aj mimo nej musia byť riadené v súlade s ochranou základných práv, pričom osvedčené postupy týkajúce sa predovšetkým bývania, vzdelávania a prístupu k zdravotnej starostlivosti, finančných prostriedkov a právnych noriem sa musia vymieňať medzi všetkými zainteresovanými úrovňami a organizáciami, ako sú miestne a národné orgány, európske inštitúcie a mimovládne organizácie;
16. je šokovaný neľudskými podmienkami prevládajúcimi v rôznych nápravných zariadeniach pre migrantov a žiadateľov o azyl, ktoré navštívil Výbor pre občianske slobody;
17. znovu sa pevne stavia proti myšlienke zriadiť strediská príjmu alebo zadržania pre nelegálnych prisťahovalcov alebo žiadateľov o azyl za hranicami Únie a na území pôvodu prisťahovalcov;
18. berie na vedomie preskúmanie nariadenia č. 343/2003 (Dublin II) zo strany Komisie; pripomína, že je potrebné revidovať toto nariadenie a že táto revízia by mala byť zamerané aj na základnú zásadu nariadenia, podľa ktorej je členským štátom zodpovedným za vybavenie žiadosti o azyl krajina prvého vstupu, pretože to predstavuje neúmerné a neúnosné bremeno pre niektoré členské štáty;
19. zdôrazňuje, že je potrebné prijať osobitné opatrenia, pokiaľ ide o ženy a deti, najmä maloletých bez sprievodu, a postihnuté osoby, ktoré musia dostať pomoc a byť chránené náležitými ochrannými opatreniami, hlavne v prípade opatrení týkajúcich sa ich vrátenia;
20. vyzýva členské štáty, aby zahrnuli do svojich migračných politík vysokú úroveň ochrany zdravia prisťahovalcov poskytovaním preventívnej starostlivosti a lekárskeho ošetrenia;
21. vyzýva k užšej spolupráci medzi regionálnymi a miestnymi správami, a medzi sociálnymi partnermi pri výmene osvedčených postupov, najmä pokiaľ ide o bývanie, vzdelávanie a prístup k zdravotnej starostlivosti;
22. zdôrazňuje, že je potrebné, aby sa venovala väčšia pozornosť jazyku používanému na popis nelegálneho prisťahovalectva s cieľom zlepšiť názory v spoločnosti; domnieva sa, že pri vzdelávaní a informáciách poskytovaných médiami treba vynaložiť úsilie na šírenie takých základných hodnôt Únie, akými sú tolerancia, solidarita, vzájomný rešpekt a potreba boja proti diskriminácii a xenofóbii;
Priority Komisie
Spolupráca s tretími krajinami
23. je presvedčený, že mnohorozmerný charakter prisťahovalectva si vyžaduje úzku spoluprácu so všetkými dotknutými tretími krajinami; domnieva sa, že ministerské konferencie v Rabate a Tripolise v roku 2006 a Svetové fórum OSN pre migráciu v Bruseli v júli 2007 (na ktorých bol zastúpený aj Európsky parlament) znamenali začiatok nevyhnutného dialógu medzi krajinami pôvodu a tranzitnými krajinami a európskymi štátmi, kam prisťahovalci mieria, a že tento dialóg musí položiť základy skutočného partnerstva založeného na spoločnom rozvoji; domnieva sa, že cieľom dialógu o nelegálnom prisťahovalectve musí byť zavedenie alebo zlepšenie fungovania readmisných dohôd;
24. ako príklad dobrej praxe berie na vedomie skutočnosť, že niektoré členské štáty podpísali dohody o spolupráci v oblasti prisťahovalectva s rôznymi africkými krajinami, pričom preukázali súvislosť medzi migráciou a rozvojom; vyzýva členské štáty a Komisiu, aby rozšírili spoluprácu a pokračovali v rozvoji tohto typu programov;
25. vyzýva Komisiu a Radu, aby v spolupráci s krajinami pôvodu a tranzitu rozvíjali programy regionálnej ochrany a informovali Parlament o skúsenostiach, ktoré získali v doteraz realizovaných skúšobných projektoch; víta začiatok programu EÚ o migrácii a rozvoji v Afrike s počiatočnou sumou 40 miliónov EUR, ktorý je zameraný na vytváranie nových pracovných miest v Afrike, a žiada Komisiu, aby poskytla viac informácií o praktických postupoch; v tejto súvislosti schvaľuje dohodu o spolupráci, ktorú podpísala Komisia s Mali s podporou Španielska a Francúzska a ktorej cieľom je otvoriť prvé informačné a riadiace stredisko pre migráciu, vytvorené z prostriedkov pochádzajúcich z tohto programu;
26. vyzýva Komisiu, aby prijala všetky potrebné opatrenia s cieľom rozširovať zdroje informácií, ktoré sú dostupné v krajinách pôvodu, o možnostiach a podmienkach spojených s legálnym prisťahovalectvom do EÚ;
27. vyzýva Úniu, vlády krajín AKT a vlády ostatných krajín pôvodu, aby zaviedli a uplatňovali politiky zamerané na maximalizáciu pozitívneho vplyvu prevodu finančných prostriedkov tým, že zabezpečia, aby sa prevody uskutočňovali cez oficiálne systémy prevodu, a boli tak väčšie, rýchlejšie, menej nákladné a lepšie sústreďované; zastáva názor, že je dôležité zapojiť migrantov do rozvoja krajín, z ktorých pochádzajú;
28. žiada Komisiu, aby preskúmala, akým spôsobom primerane podporovať a rozvíjať využívanie mikropôžičiek;
29. vyzýva Úniu, aby realizovala súdržnú vonkajšiu politiku, najmä pokiaľ ide o zlučiteľnosť a zbližovanie cieľov spoločnej obchodnej politiky a cieľov rozvojovej politiky; je potrebné zvážiť rozvojový plán EÚ pre Afriku, v ktorom by finančná podpora a obchodné dohody boli spojené s demokraciou, rozvojom ľudských práv a migráciou, s cieľom ponúknuť ľuďom inú alternatívu, než je odchod z krajiny, z ktorej pochádzajú;
30. žiada, aby otázky týkajúce sa nelegálneho prisťahovalectva mali prioritu vo vzťahoch Európskej únie s tretími krajinami, najmä s krajinami pôvodu a/alebo tranzitu nelegálnych prisťahovalcov;
31. vyzýva Komisiu, aby predložila Parlamentu výročnú správu o finančných prostriedkoch použitých na boj proti nelegálnemu prisťahovalectvu a platných právnych predpisoch, ich uplatňovaní členskými štátmi a o pripravovaných právnych predpisoch;
32. pripomína, že osobitný dôraz by sa mal klásť na uplatňovanie článku 13 dohody z Cotonou, pokiaľ ide o readmisiu a posilňovanie postupov dialógu, ktoré táto dohoda stanovuje; zdôrazňuje potrebu podporovať budovanie kapacít na riadenie prisťahovalectva v krajinách pôvodu a v tranzitných krajinách s cieľom posilniť inštitúcie a dostupné prostriedky na jeho kontrolu (verejná správa a právny rámec, odborná príprava, pohraničné pohotovostné tímy, bezpečnostné zbory proti obchodovaniu s ľuďmi atď.); poukazuje na to, že sa vyžaduje, aby každý štát AKT vyjadril súhlas s návratom a readmisiou svojich vlastných štátnych príslušníkov nachádzajúcich sa nelegálne na území členského štátu Európskej únie na požiadanie tohto členského štátu; pripomína, že krajiny pôvodu a tranzitné krajiny musia prevziať zodpovednosť a splniť svoje záväzky v súvislosti s kontrolou nelegálneho prisťahovalectva a že sú potrebné informačné kampane o príslušných rizikách, politikách členských štátov EÚ týkajúcich sa návratu a existujúcich dohodách o legálnom prisťahovalectve a príležitostiach, ktoré ponúkajú;
33. zastáva názor, že poskytovanie pomoci, o ktorú žiadajú Európsku úniu tretie krajiny s cieľom bojovať proti sieťam pašerákov nelegálnych prisťahovalcov pôsobiacich na ich vlastnom území, by malo závisieť od spolupráce zo strany týchto krajín a od úsilia, ktoré vynakladajú v tejto oblasti;
Bezpečnosť a integrované riadenie vonkajších hraníc
34. podčiarkuje dôležitosť kontroly hraníc pri boji proti nelegálnemu prisťahovalectvu; opätovne poukazuje na to, že kontrola hraníc sa musí uskutočňovať v duchu spoločnej zodpovednosti a solidarity medzi členskými štátmi, ako aj za dôstojných podmienok prijímania pre prisťahovalcov a s úplným dodržiavaním práva na azyl a medzinárodnej ochrany vrátane (okrem iného) zásady nenavracania;
35. je presvedčený, že FRONTEX musí získať prostriedky potrebné na svoju činnosť, ako sa zdôrazňuje v článku 7 nariadenia (ES) č. 2007/2004 (riadenie technického tímu); vyjadruje hlboké poľutovanie nad skutočnosťou, že niektoré členské štáty nedodržali svoje záväzky týkajúce sa poskytnutia logistickej a ľudskej podpory pre fungovanie tejto agentúry; domnieva sa, že centralizované záznamy dostupného technického zariadenia (CRATE), alebo takzvaný súbor nástrojov, môžu mať význam iba vtedy, ak členské štáty splnia svoje sľuby v súvislosti s technickým vybavením; nabáda FRONTEX, aby uzatvoril pracovné dohody s krajinami patriacimi do európskej susedskej politiky a ďalšími tretími krajinami;
36. víta prijatie nariadenia Európskeho parlamentu a Rady, ktorým sa vytvára mechanizmus na zriadenie rýchlych pohraničných zásahových tímov založený na zásade solidarity medzi členskými štátmi; poukazuje na to, že legislatívna iniciatíva rýchlych pohraničných zásahových tímov (RABIT) urobila solidaritu v oblasti prisťahovalectva po prvý raz povinnou a nie iba dobrovoľnou; vyzýva Komisiu, aby predložila nový legislatívny návrh, podľa ktorého bude zásada solidarity povinná aj pre sľuby členských štátov dané v súvislosti s CRATE; pripomína, že každý členský štát má zabezpečiť prítomnosť rezervného kvalifikovaného personálu, a vyzýva preto členské štáty, aby umožnili vytvorenie skutočných európskych rýchlych pohraničných zásahových tímov;
37. vyzýva členské štáty, aby vo všetkých vysokorizikových oblastiach a najmä na morských hraniciach zriadili stále spoločné monitorovacie hliadky, ktoré budú pôsobiť po celý rok a ich činnosť bude koordinovať agentúra FRONTEX ;
38. vyzýva Radu, aby prijala opatrenia na rýchle zriadenie európskej hliadkovej siete a realizáciu európskeho monitorovacieho systému na južných morských hraniciach;
39. domnieva sa, že je potrebné prijať kroky na zahrnutie operácií na záchranu migrantov a žiadateľov o azyl, ktorí sú v núdzovej situácii, keď je ohrozený ich život, do mandátu agentúry FRONTEX a rýchlych zásahových tímov na hraniciach EÚ na mori;
40. pripomína všetkým členským štátom a tretím krajinám, aby dodržiavali medzinárodné právo a medzinárodné záväzky týkajúce sa pátrania po osobách na mori a ich záchrany; domnieva sa, že členské štáty nesú spoločnú zodpovednosť za záchranu životov na mori; berie na vedomie návrh predložený Maltou v Rade pre spravodlivosť a vnútorné záležitosti o dohode medzi členskými štátmi EÚ, podľa ktorej by nelegálni prisťahovalci zachránení na mori plavidlami registrovanými v EÚ v oblasti pátrania a záchrany štátu, ktorý nie je členom EÚ a ktorý odmieta prevziať svoju zodpovednosť, boli rozdeľovaní medzi členskými štátmi EÚ na prísne proporcionálnom základe a podľa vopred schváleného systému;
41. domnieva sa, že vzhľadom na migračný tok z afrického kontinentu do Európy nesú južné členské štáty na vonkajších hraniciach Únie, najmä menšie členské štáty ako Malta a Cyprus, v súčasnosti neprimerané bremeno, ktoré vyžaduje posilnenie opatrení na spoločné riadenie vonkajších hraníc Únie;
42. žiada Komisiu, aby v rámci európskej susedskej politiky posilnila konkrétne opatrenia zamerané na poskytovanie technickej a finančnej podpory susedným krajinám v súvislosti so zabezpečením ich hraníc s EÚ, ako aj ich ďalších hraníc;
43. odporúča využívanie technológie pri pohraničných kontrolách, systematické využívanie vízového informačného systému a budúce zavedenie systému na automatizované zaznamenanie príchodov a odchodov;
Zabezpečenie cestovných dokladov a dokladov totožnosti
44. zdôrazňuje potrebu podporovať otázku bezpečných dokladov totožnosti v krajinách pôvodu s cieľom uľahčiť identifikáciu nelegálnych prisťahovalcov vstupujúcich na územie Únie;
45. víta dohodu, ku ktorej dospel Parlament a Rada v súvislosti s vízovým informačným systémom a ktorá uľahčí účinné uskutočňovanie vízovej politiky Spoločenstva a mala by pomôcť posilniť boj proti nelegálnemu prisťahovalectvu;
46. pripomína, že rozvoj biometrických nástrojov pri posilňovaní zabezpečenia dokladov a ich hodnovernosti, čo je nevyhnutné na boj proti podvodom, nelegálnemu prisťahovalectvu a obchodovaniu s ľuďmi, uľahčuje prechod cez hranice cestujúcim bez zlého úmyslu a že sa musí uskutočňovať v rámci dodržiavania ochrany údajov v súlade so smernicou 95/46/ES, pokiaľ ide o činnosti patriace do prvého piliera; čo sa týka činností patriacich do tretieho piliera, očakáva osobitné rámcové rozhodnutie, v súvislosti s ktorým podporuje postup nemeckého predsedníctva;
47. opätovne poukazuje na to, že bez primeranej ochrany osobných údajov nemožno uvažovať o zavedení automatizovaného systému riadiaceho vstup a výstup z územia Únie; zastáva názor, že takýto systém by uľahčil overovanie postavenia štátnych príslušníkov tretích krajín vstupujúcich na územie Európskej únie a zlepšil by schopnosť členských štátov kontrolovať, či štátny príslušník tretej krajiny prekračuje povolené obdobie pobytu;
Boj proti obchodovaniu s ľuďmi
48. je presvedčený, že treba venovať mimoriadnu pozornosť boju proti obchodovaniu s ľuďmi a tým, ktorí sa stali jeho obeťami, zvlášť zraniteľným osobám, ženám a deťom, pričom boj proti tým, ktorí realizujú tento obchod, musí byť jednou z priorít Únie; víta akčný plán Komisie v tejto veci a zdôrazňuje, že tento plán by mal brať do úvahy potrebu spolupracovať s krajinami pôvodu a s tranzitnými krajinami;
49. zdôrazňuje, že boj proti obchodovaniu s ľuďmi, najmä obchodovaniu so ženami a s deťmi, je prioritou EÚ, v dôsledku čoho je potrebné vyčleniť primerané finančné zdroje pre túto činnosť;
50. pripomína, že je najvyšší čas stanoviť jasné a konkrétne ciele, napríklad znížiť počet obetí obchodovania s ľuďmi v najbližších desiatich rokoch na polovicu; domnieva sa však, že hlavným cieľom musí byť, samozrejme, čo najrýchlejšie a úplné odstránenie tohto druhu trestnej činnosti;
51. uznáva, že mnohé ženy, ktoré sú obeťami obchodovania s ľuďmi, žijú v Únii ako nelegálne prisťahovalkyne, a že väčšina z nich nemá prístup k zákonnej alebo sociálnej ochrane; vyzýva členské štáty, aby zohľadnili situáciu týchto ľudí a v súlade so svojimi právnymi predpismi zlepšili ich situáciu alebo im pomohli vrátiť sa domov;
52. zdôrazňuje, že tieto opatrenia musia zabrániť tomu, aby boli obete obchodovania s ľuďmi terčom, alebo aby boli poškodené ich záujmy;
53. pripomína, že nelegálne prisťahovalectvo je spojené s prevodom veľkých peňažných súm do rúk mafií, ktoré kontrolujú skupiny obchodujúce s ľuďmi a podporujú korupciu, podvod a využívanie práce prisťahovalcov, čo je prekážkou v boji proti nelegálnemu prisťahovalectvu;
54. je hlboko šokovaný výbornou organizáciou zločineckých sietí zodpovedných za plavby z Afriky do Európy a neschopnosťou Európy zastaviť ich; lode plávajúce do Európy majú rovnakú veľkosť, zvyčajne prevážajú tridsať osôb, majú rovnakú farbu, sú poháňané rovnakým motorom a zásobené jedlom, nápojmi a inými potravinami rovnakej výrobnej značky, čo sú všetko faktory, ktoré dostatočne ukazujú, že trestná činnosť je zatiaľ účinnejšia ako spoločný európsky postup; je presvedčený, že táto cynická sieť je zodpovedná za smrť stoviek ľudí, ktorí prišli o život na mori; vyzýva Komisiu a Radu, aby zdvojnásobili svoje úsilie v boji proti obchodovaniu s ľuďmi;
55. vyzýva inštitúcie, členské štáty a Europol, aby sa zmobilizovali s cieľom zaviesť strednodobý akčný program boja proti obchodovaniu s ľuďmi a zamerali ho na obchodníkov, prevádzačov a mafie;
56. berie do úvahy smernicu Rady 2004/81/ES z 29. apríla 2004 o povoleniach na trvalý pobyt, vydávaných štátnym príslušníkom tretích krajín, ktorí sú obeťami nezákonného obchodovania s ľuďmi alebo ktorí boli predmetom konania umožňujúceho nelegálne prisťahovalectvo a ktorí spolupracovali s príslušnými orgánmi, ďalej Plán osvedčených postupov, noriem a spôsobov práce EÚ pre boj proti obchodovaniu s ľuďmi a jeho predchádzanie, schválený v decembri 2005, a víta spoločné vyhlásenie Afriky a EÚ z ministerskej konferencie EÚ a Afriky o migrácii a rozvoji, ktorú usporiadala Líbya v dňoch 22. – 23. novembra 2006;
57. pripomína dôležitý príspevok Skupiny expertov pre boj proti obchodovaniu s ľuďmi, ktorú Komisia zriadila v roku 2003, pokiaľ ide o monitorovanie a politické odporúčania, a očakáva pokračovanie jej činnosti;
Problematika regularizácií
58. pripomína, že mnoho členských štátov pristúpilo, alebo ohlásilo, že má v úmysle pristúpiť k vydaniu povolení na pobyt a že tieto rozhodnutia sú za súčasného právneho stavu na vlastnom uvážení členských štátov, no pomerne často sú prejavom nedostatku existujúcich primeraných opatrení na riešenie javu, ktorý je súčasťou spoločností vo väčšine členských štátov, a je presvedčený, že hromadné vydanie povolení na pobyt pre nelegálnych prisťahovalcov by malo byť jednorazovou akciou, pretože takéto opatrenie nerieši skutočné problémy;
59. je si vedomý skutočnosti, že zmena politiky prisťahovalectva v niektorom členskom štáte môže ovplyvniť migračné toky a vývoj v ďalších členských štátoch; je presvedčený, že v súlade so zásadami lojálnej spolupráce a vzájomnej solidarity musia členské štáty pri výmene informácií a skúseností o osvedčených postupoch využívať systém vzájomného informovania (týkajúci sa vnútroštátnych opatrení v oblasti migrácie a azylu, ktoré môžu ovplyvniť iné členské štáty alebo Spoločenstvo ako celok) a upozorňuje, že takýto systém začal fungovať v roku 2007, čoho dôkazom boli najnovšie zasadnutia Rady pre spravodlivosť a vnútorné veci;
Riešenie hlavného stimulačného faktora: nelegálneho zamestnávania
60. víta, že Komisia predložila návrh smernice, ktorou sa stanovujú sankcie proti zamestnávateľom štátnych príslušníkov tretích krajín bez povolenia na pobyt ( KOM(2007)0249 ), pričom v zásade ide o správne sankcie, vylúčenie z účasti na verejnej súťaži a v prípade najvážnejších trestných činov aj trestné sankcie;
61. vyzýva Úniu a členské štáty, aby prijali rázne opatrenia na boj proti nelegálnemu zamestnávaniu prisťahovalcov, ktorými by aktivovali rad sankcií voči zamestnávateľom, zvýšili kontroly na pracoviskách na základe ľudských a materiálnych zdrojov, ktoré sú potrebné v boji proti nelegálnemu náboru pracovníkov, a podporili opatrenia na ochranu prisťahovalcov;
62. zdôrazňuje, že opatrenia proti nelegálnemu zamestnávaniu zahŕňajú nielen hospodársky a sociálny, ale aj psychologický rozmer: odstránením niektorých faktorov, ktoré robia Európu príťažlivou (možnosť nájsť si prácu, hoci aj za podmienok, ktoré sú nápadne v rozpore so základnými právami), sa snažia znížiť podnety na emigráciu do EÚ a obmedziť čiernu ekonomiku;
63. domnieva sa, že opatrenia proti nelegálnemu zamestnávaniu až príliš dlho čakali na svoje prijatie, hoci ide o jeden z hlavných faktorov príťažlivosti nelegálneho prisťahovalectva a katalyzátor zneužívania;
64. nalieha na rozličné rady príslušné v tejto záležitosti, aby pri rokovaní o tejto smernici zdvojnásobili svoje koordinačné snahy;
65. vyzýva členské štáty, aby dôsledne uplatňovali svoje národné právne ustanovenia týkajúce sa tajnej práce, ktoré sa čoskoro budú musieť zosúladiť s budúcou smernicou;
66. domnieva sa, že členské štáty sa musia snažiť vyšetrovať nelegálne zamestnávanie, najmä v odvetviach, v ktorých sú zamestnaní prisťahovalci; vyzýva Komisiu a členské štáty, aby toto zneužívanie rázne riešili; poukazuje na to, že jedným prvkom tejto činnosti by mohli byť informačné kampane zamerané na zamestnávateľov a zamestnancov, ktoré by upozornili na nepriaznivý vplyv nelegálneho zamestnávania na národné systémy sociálneho zabezpečenia, verejné financie, spravodlivú hospodársku súťaž, hospodárske výsledky a na samotných zamestnancov; pripomína dôležitosť zapojenia predstaviteľov obidvoch strán priemyslu do tohto procesu;
Politika návratu nelegálnych prisťahovalcov
67. pripomína zodpovednosť krajín pôvodu a tranzitných krajín v oblasti readmisie a vyzýva k takej európskej návratovej politike, ktorá bude účinná a zároveň bude rešpektovať dôstojnosť a fyzickú integritu osôb v súlade s Európskym dohovorom o ľudských právach a Ženevským dohovorom;
68. žiada, aby sa počas portugalského predsedníctva prijal návrh smernice v oblasti návratu, lebo je potrebné, aby boli na európskej úrovni stanovené pravidlá a podmienky návratovej politiky; zdôrazňuje dôležitosť účinnej politiky návratu ako jedného z faktorov, ktoré majú tendenciu brániť nelegálnemu prisťahovalectvu;
69. žiada Komisiu, aby pristúpila k hodnoteniu návratovej politiky (účinnosť platných dohôd všetkých členských štátov, analýza príčin oneskorení pri rokovaniach, pokiaľ ide o partnerské dohody s dotknutými tretími krajinami, postupy v krajinách pôvodu a tranzitných krajinách, praktické uplatňovanie readmisných dohôd vrátane ich súladu so základnými právami atď.);
70. vyzýva Radu a Komisiu, aby v oblasti readmisie nelegálnych prisťahovalcov uzavrela európske dohody s dotknutými tretími krajinami;
Skvalitnenie výmeny informácií prostredníctvom existujúcich nástrojov
71. vyzýva všetky zainteresované subjekty, aby posilnili svoje výmeny informácií a zakaždým, keď to bude potrebné, zapojili do spolupráce aj Frontex a Europol; považuje spoluprácu medzi styčnými dôstojníkmi v oblasti prisťahovalectva za prioritu; domnieva sa, že Parlament musí byť pravidelne informovaný o vývoji a výsledkoch siete ICONet;
Zodpovednosť dopravcov
72. považuje za nevyhnutne potrebné uskutočniť vyhodnotenie opatrení prijatých v tejto oblasti, a najmä realizáciu smernice 2001/51/ES z 28. júna 2001, ktorou sa dopĺňajú ustanovenia článku 26 Dohovoru, ktorým sa vykonáva Schengenská dohoda zo 14. júna 1985
Ú. v.
EÚ L 187, 10.7.2001, s.
45. , a fóra vytvoreného v roku 2001, ktoré sa skladá zo zástupcov členských štátov, odvetvia dopravy a humanitárnych organizácií;
* *
73. vyzýva Komisiu a Radu, aby sa v Parlamente zúčastnili na výročnej rozprave o politike Európskej únie v oblasti prisťahovalectva; žiada Komisiu, aby pri tejto príležitosti predložila úplný prehľad, najmä štatistický, o situácii v oblasti prisťahovalectva v Európe;
74. vyzýva príslušný výbor, aby udržiaval úzky a pravidelný dialóg s výbormi pre prisťahovalectvo v rámci národných parlamentov a aby pokračoval v spolupráci s Výborom Parlamentného zhromaždenia Rady Európy pre migráciu, utečencov a obyvateľstvo ;
75. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, ako aj Vysokému komisariátu OSN pre utečencov a Medzinárodnej organizácii pre migráciu.
DÔVODOVÁ SPRÁVA
On ma však zastavil a chcel vedieť, ako si predstavujem ten iný život.
Zakričal som naňho: „Ako život, v ktorom si dokážem spomenúť na tento tu“.
Albert Camus, Cudzinec
Tisíce nelegálnych prisťahovalcov si nebudú spomínať ani na svoj život v krajine pôvodu, ani na ten lepší život, ktorý chceli dosiahnuť.
Utopili sa, keď sa pokúšali dosiahnuť brehy Európy.
Ich smrť, ktorej obrazy bez prestania, mesiac po mesiaci prichádzajú do našich domácností, je bezpochyby najväčšmi viditeľnou a dramatickou stránkou nelegálneho prisťahovalectva a pripomína nám, že Európska únia musí konať a musí konať rýchlo.
V hre je jej dôveryhodnosť a opodstatnenosť.
Iným prisťahovalcom sa podarí prekročiť vzdušné, námorné alebo pozemné hranice Európy vďaka vlastným prostriedkom, alebo sa stanú obeťami sietí mafií a zabývajú sa v čiernej ekonomike našich spoločností, pričom najčastejšie prijímajú nedôstojné podmienky práce a odmeňovania a nemajú žiadne práva.
Spravovanie hraníc a boj proti týmto nelegálnym migračným tokom sú nepochybne najchúlostivejším rozmerom celkovej a spoločnej migračnej politiky, ktorú musí Únia rozvinúť.
Nelegálne prisťahovalectvo je výzvou so závažnými politickými, hospodárskymi, demografickými a sociálnymi dôsledkami a predstavuje test schopnosti Únie realizovať jednotné akcie vo vnútri, ako aj mimo svojich hraníc.
Rozličné aspekty tohto boja proti nelegálnemu prisťahovalectvu vyvolávajú množstvo otázok, na ktoré Európska komisia vo svojom oznámení o prioritách politiky boja proti nelegálnemu prisťahovalectvu štátnych príslušníkov tretích krajín poskytuje odpovede a opatrenia, ktoré sú predmetom tejto iniciatívnej správy.
Európsky parlament pripomenul potrebu globálnej stratégie v oblasti prisťahovalectva, ktorá zohľadní mnohorakosť aspektov uvedených v návrhu uznesenia.
Závery fínskeho predsedníctva po Európskej rade 14. – 15. decembra 2006 sa pokúšajú reagovať na túto výzvu zosumarizovaním rôznych prvkov „globálnej európskej politiky v oblasti migrácie“, ktorá by sa mala v priebehu tohto roku prejaviť prijatím opatrení týkajúcich sa: medzinárodnej spolupráce a dialógu s tretími krajinami, spolupráce medzi členskými štátmi v oblasti boja proti nelegálnemu prisťahovalectvu, riadenia hraníc Únie, legálnej migrácie, integrovania legálnych prisťahovalcov, konkretizácie spoločného európskeho azylového systému do roku 2010, primeraných finančných zdrojov.
Treba pripomenúť, že zatiaľ sa rozhodovacie postupy pre nelegálne prisťahovalectvo (spolurozhodovanie a kvalifikovaná väčšina od aktivovania prechodnej doložky podľa článku 67 Zmluvy o ES k 1. januáru 2005) a pre legálne prisťahovalectvo, ktoré ostáva v značnej miere v príslušnosti jednotlivých štátov, líšia.
Parlament sa viackrát vyslovil za rozšírenie spolurozhodovania, ktoré by posilnilo celistvosť politiky prisťahovalectva.
Uznesenie o pláne ústavného procesu (na základe správy pánov Baróna Crespa a Broka v rámci Výboru pre ústavné veci) prijaté Parlamentom 7. júna 2007 opätovne pripomína potrebu poskytnúť Únii právomoc na realizovanie súdržnej migračnej politiky.
Interakcie medzi legálnym a nelegálnym prisťahovalectvom sú skutočne veľmi početné.
Takto môže reštriktívna politika legálneho prisťahovalectva viesť k posilneniu nelegálneho prisťahovalectva, ktoré zasa – využívané sieťami prevádzačov a pašerákov – sleduje cestičky do Európy, ktoré sa v priebehu času a pod vplyvom politík členských štátov menia.
Zhodnotenie obsahu oznámenia Komisie
Na základe poučenia z vypočutia z 30. januára 2007, vývoja situácie a pripravovaných opatrení, prípadne tých, ktoré boli prijaté počas prvého polroku, si spravodajca želá predložiť vám niekoľko komentárov k prioritám obsiahnutým v oznámení Komisie.
Dopĺňajú pracovný dokument predložený počas vypočutia.
– Spolupráca s tretími krajinami
Mnohorozmerný charakter prisťahovalectva si okrem iného vyžaduje úzku spoluprácu so všetkými dotknutými tretími krajinami.
Ministerské konferencie v Rabate a Tripolise v roku 2006 (na ktorých bol Európsky parlament zastúpený prostredníctvom predsedu Cavadu, resp. spravodajcom) znamenali otvorenie tohto nevyhnutného dialógu medzi krajinami pôvodu a tranzitnými krajinami a európskymi štátmi, ktoré sú cieľom prisťahovalcov.
Cieľom tohto dialógu musí byť vytvorenie skutočného partnerstva s týmito krajinami, pričom treba položiť základy spoločného rozvoja.
Pokiaľ ide o boj proti nelegálnemu prisťahovalectvu, musí umožniť zavedenie alebo zlepšenie fungovania readmisných dohôd.
Mimoriadnu pozornosť treba venovať uplatneniu článku 13 Dohody z Cotonou, ktorý sa týka readmisie, ako aj posilnenia postupov dialógu, ktoré táto dohoda stanovuje.
Takisto je dôležité rozvinúť schopnosti krajín pôvodu a tranzitných krajín v oblasti riadenia hraníc a migrácie, aby mali inštitúcie a kontrolné prostriedky na jej kontrolu (verejná správa a primerané právne predpisy, vzdelanie a výbava pohraničnej stráže a policajných jednotiek na boj proti pašerákom atď.).
Dialóg musí pokračovať a viesť ku konkrétnym výsledkom.
V júli 2007 sa bude v Belgicku konať Svetové fórum o migrácii a rozvoji, na ktorom bude musieť byť zastúpený aj Parlament.
– Bezpečné hranice – integrované riadenie vonkajších hraníc
Kontrola hraníc je samozrejme prvotnou podmienkou boja proti nelegálnemu prisťahovalectvu.
Bez nej nemôže existovať dôveryhodná politika.
FRONTEX musí získať potrebné prostriedky pre svoju činnosť a členské štáty musia dodržať svoje sľuby a poskytnúť logistické a ľudské zdroje na podporu jeho operácií.
FRONTEX musí mať možnosť koordinovať rozmiestňovanie spoločných kontrolných jednotiek, ktoré sú neprestajne, počas celého roka prítomné v oblastiach považovaných za vysoko rizikové.
Spravodajca veľmi pozitívne prijíma vytvorenie síl rýchleho nasadenia (RABIT) a želá si, aby boli čím skôr funkčné.
Okrem toho sa kontrola hraníc musí uskutočňovať za dôstojných podmienok prijatia pre dotyčné osoby, zvlášť za plného rešpektovania práva na azyl a zásady nenavracania.
– Zabezpečenie cestovných dokladov a dokladov totožnosti
Komisia vkladá dôveru do vývoja biometrických nástrojov na posilnenie bezpečnosti dokumentov.
Tento vývoj je užitočný, musí sa však uskutočňovať za súčasného dodržiavania ochrany údajov v súlade so smernicou 95/46/ES, pokiaľ ide o činnosti patriace do prvého piliera; v súvislosti s činnosťami patriacimi do tretieho piliera Parlament mnohokrát naliehal na potrebu prijatia osobitného rámcového rozhodnutia (pozri správu prijatú na návrh pani Roure).
Bez primeranej ochrany osobných údajov nemožno uvažovať o zavedení automatizovaného systému riadiaceho vstup a výstup z územia Únie, ako to naznačili závery predsedníctva z decembra 2006.
Spravodajca očakáva od Komisie, že poskytne všetky užitočné informácie o svojich projektoch v tejto oblasti.
– Boj proti obchodovaniu s ľuďmi
Zavádzanie strednodobého akčného programu boja proti obchodovaniu s ľuďmi musí zmobilizovať inštitúcie a členské štáty a takisto všetky súvisiace potrebné prostriedky.
Na tento účel je potrebné využiť EUROPOL a všetky nástroje justičnej a policajnej spolupráce v Európe.
Boj proti obchodovaniu s ľuďmi sa musí zameriavať na pašerákov, prevádzačov a mafie, ktoré z neho majú prospech; je potrebné za každú cenu sa vyhnúť tomu, aby boli postihované alebo poškodené obete tohto obchodu.
– Problematika regularizácií
Ako pripomenula Komisia, tieto rozhodnutia za súčasného právneho stavu závisia od vlastného uváženia členských štátov.
Pristúpilo, pristupuje a pristúpi k nim mnoho štátov.
Prípad Španielska bol rozsiahlo komentovaný vo všetkých kútoch Európy, zavše pozitívne (v rámci OECD), často však negatívne.
Spravodajca považuje za dôležité uviesť niekoľko spresnení: španielska vláda jasne informovala, že regularizácia (hromadné udelenie povolení na pobyt) bude jednorazová, aby sa predišlo dominovému efektu, „el efecto llamada“ .
Cieľom tejto selektívnej a jednorazovej regularizácie, ktorá bola veľmi rozsiahla, bolo poskytnúť konkrétnu a účinnú odpoveď na problém, akým boli státisíce nelegálnych prisťahovalcov na španielskom území, poskytnúť im práva a povinnosti a zmenšiť priestor čiernej ekonomiky.
Preto sa k regularizáciám pristúpilo iba na základe pracovných zmlúv, čím sa poskytla odpoveď na potrebu pracovnej sily v hospodárstve.
Táto politika, výsledok predošlej dohody so zamestnávateľmi, odbormi a zástupcami občianskej spoločnosti, umožnila začleniť do španielskeho hospodárskeho systému približne 700 000 legálnych pracovníkov.
Toto opatrenie španielskej vlády bolo doplnené globálnym plánom integrácie prisťahovalcov do španielskej spoločnosti, ktorého rozpočet na roky 2007 – 2010 je viac než 2 miliardy EUR.
Na druhej strane, v súlade so zásadami lojálnej spolupráce a vzájomnej solidarity spravodajca vyjadruje potešenie, že systém vzájomného informovania (týkajúci sa vnútroštátnych opatrení v oblasti migrácie a azylu, ktoré môžu ovplyvniť iné členské štáty alebo celé Spoločenstvo) sa v roku 2007 má stať funkčným a že Holandsko a Nemecko na posledných Radách pre spravodlivosť a vnútorné veci informovali ostatné členské štáty o svojom zámere pristúpiť k hromadným regularizáciám.
Komisia by mala poskytnúť spresnenia o štúdii, ktorú chce na túto tému vypracovať.
– Riešenie hlavného stimulačného faktora: nelegálneho zamestnávania
Spravodajca potvrdzuje fakt, že tento aspekt je jedným z tých, ktoré sú v oznámení Komisie najväčšmi rozvinuté.
Prijímanie opatrení sa oneskorilo, hoci ide o jeden z hlavných zdrojov nelegálneho prisťahovalectva a ústrednú príčinu uvedeného dominového efektu.
Informácia Komisie o jednotných sankciách členských štátov voči zamestnávateľom nelegálnych zamestnancov ide v dobrom smere (vylúčenie z verejného obstarávania, trestné postihy, platby nákladov na návrat atď.).
Na rozdiel od zamieňania prisťahovalectva a nezamestnanosti, ktoré sa často udržiava v populistických kruhoch, treba podčiarknuť, že nelegálni pracovníci väčšinou zastávajú pracovné miesta, ktoré európski občania odmietajú, najmä v sektoroch stavebníctva, poľnohospodárstva a domácich služieb.
Prijatím tých najhorších pracovných podmienok a najnižších miezd však zásadným spôsobom prispievajú k fungovaniu určitých hospodárskych odvetví (hlavne sezónnych) mimo akéhokoľvek zákonného rámca.
Boj proti nelegálnemu zamestnávaniu v sebe zahŕňa dôležitý psychologický rozmer: úsilie o zníženie faktorov príťažlivosti Európy (možné zamestnanie, a to dokonca aj za podmienok, ktoré sú vzhľadom na základné práva nedôstojné) má za cieľ odstrániť podnety na emigráciu do Únie a obmedziť priestor čiernej ekonomiky v našich hospodárstvach.
– Politika návratu
Je dôležité, aby Parlament čo najskôr prijal svoju pozíciu v prvom čítaní k návrhu smernice Komisie.
Spravodajca ľutuje, že práce Rady sa zdajú byť zablokované a že prijatie smernice o návrate nie je uvedené medzi prioritami nemeckého predsedníctva.
Ako už zdôraznil Parlament, je potrebné na európskej úrovni stanoviť pravidlá a podmienky návratovej politiky, pričom treba rešpektovať právo.
Prijatie tejto smernice na základe správy nášho kolegu Webera je teda pre začatie činnosti fondu nevyhnutné.
Bolo by užitočné, keby Komisia pristúpila k zhodnoteniu návratovej politiky (účinnosť platných dohôd, analýza príčin oneskorenia pri rokovaniach atď.).
– Skvalitnenie výmeny informácií prostredníctvom existujúcich nástrojov
Je celkom zrejmé, že mnoho dotknutých subjektov musí zlepšiť svoju výmenu informácií, pričom treba zakaždým, keď to bude potrebné, zahrnúť do spolupráce FRONTEX a EUROPOL.
Spolupráca medzi styčnými dôstojníkmi pre prisťahovalectvo je prioritou.
Európsky parlament by mal byť pravidelne informovaný o prebiehajúcom vývoji, napríklad o vývoji v rámci siete ICONet a jej výsledkoch.
– Zodpovednosť dopravcov
Zdá sa, že bude nevyhnutné zhodnotiť prijaté opatrenia, najmä zavádzanie smernice 2001/51/ES.
Komisia sa opiera o fórum vytvorené v roku 2001, ktoré sa skladá zo zástupcov členských štátov, sektora dopravy a humanitárnych organizácií.
Záver
Okrem základných komentárov, uvedených vyššie, by spravodajca rád zdôraznil, že:
- nelegálne prisťahovalectvo je európskou výzvou, ktorou sa treba zaoberať na európskej úrovni koordinovane, v duchu solidarity, so spoločnou zodpovednosťou, transparentnosťou a vzájomnou dôverou medzi členskými štátmi.
Solidarita sa musí prejavovať najmä v južných a východných oblastiach Únie, ktoré v súčasnosti čelia najsilnejším tokom nelegálneho prisťahovalectva;
- je nevyhnutné zaviesť do praxe prechodnú doložku podľa článku 67 Zmluvy o ES, aby sa politika prisťahovalectva Európskej únie stala súdržnejšou a efektívnejšou;
- rozmanitosť problémov dobre odráža oznámenie Komisie.
Odpoveďou na túto rozmanitosť musí byť globálny prístup, ktorého základnými črtami bude najmä:
· účinná kontrola hraníc vyvážená dôstojnými podmienkami prijímania, ktoré sú v súlade s právom;
· úzka spolupráca s krajinami pôvodu a tranzitnými krajinami zahŕňajúca kontrolu na hraniciach týchto krajín a zavedenie readmisných dohôd;
· politika spoločného rozvoja, ktorá odstraňuje príčiny emigrovania z týchto krajín prostredníctvom podpory a financovania konkrétnych projektov.
Je potrebné lepšie využívať dobré príklady aktivít, ktoré sa za ostatné roky realizovali v tejto oblasti;
· rozhodný boj proti nelegálnej práci v Európe;
· vypracovanie podrobnej štúdie o faktoroch, ktoré vedú k nelegálnemu prisťahovalectvu a o prípadnom ovplyvňovaní migračných tokov klimatickými zmenami;
· poskytnutie rozpočtových prostriedkov na vyššej úrovni, ako v ostatných rokoch.
Spravodajca si napokon želá podčiarknuť, že nelegálnych prisťahovalcov nemožno považovať za delikventov; riskujú svoje životy, aby sa dostali do Európy a našli tu slobodu či obživu.
Politici a političky nesú zodpovednosť za to, aby to pripomínali občanom, pričom je potrebné zavádzať globálnu, súdržnú a účinnú politiku boja proti nelegálnemu prisťahovalectvu.
MENŠINOVÉ STANOVISKO
Návrh odmietame z týchto dôvodov:
— Pred prijímaním opatrení na boj proti nelegálnej migrácii by EÚ mala zaviesť účinnú európsku politiku v oblasti legálnej migrácie, ktorá poskytne zákonné možnosti vstupu do EÚ.
Opatrenia, ktoré doteraz prijali členské štáty a ktoré sú v súlade s oznámením Komisie, sú založené na represívnom prístupe a nezaznamenali úspech, pokiaľ ide o ich pôvodné ciele.
— Návrh podporuje aktivity agentúry FRONTEX, ktoré sú veľmi neuspokojivé, a to tak z hľadiska výsledkov ako aj finančných nákladov.
Z tohto dôvodu sa domnievame, že stratégia agentúry FRONTEX bola zavedená na základe obyčajnej propagandy.
— Rozhodne odmietame readmisnú politiku EÚ, ktorú ustanovuje dohoda z Cotonou a podporuje tento návrh, pretože migrantom neposkytuje dostatočné právne záruky.
— Návrh nepriamo uznáva administratívne zadržiavanie migrantov.
Dôrazne odmietame zadržiavanie ako prostriedok boja proti nelegálnej migrácii.
Ako vyplýva zo skúseností poslancov EP, ktorí navštívili niekoľko zadržiavacích stredísk, ide o zariadenia, v ktorých sa často porušujú ľudské práva a základné slobody.
17.
4.
2007
STANOVISKO Výboru pre zahraničné veci
pre Výbor pre občianske slobody, spravodlivosť a vnútorné veci
o prioritách politiky boja proti nelegálnemu prisťahovalectvu štátnych príslušníkov tretích krajín
( 2006/2250(INI) )
Spravodajca výboru požiadaného o stanovisko:
Ioannis Kasoulides
NÁVRHY
Výbor pre zahraničné veci vyzýva Výbor pre občianske slobody, spravodlivosť a vnútorné veci, aby ako gestorský výbor zaradil do návrhu uznesenia, ktorý prijme, tieto návrhy:
1. je znepokojený skutočnosťou, že Európska únia je naďalej vystavená neustálemu tlaku zo strany nelegálneho prisťahovalectva, čo vedie k humanitárnym krízam, obchodovaniu s ľuďmi a ich zneužívaniu a stratám na životoch;
2. je presvedčený, že účinný boj proti nelegálnemu prisťahovalectvu je možné zabezpečiť iba v rámci spoločnej európskej prisťahovaleckej politiky, ktorá zahrňuje európsku politiku týkajúcu sa prisťahovalectva a rozvoja; víta vyhlásenie Komisie o prioritách politiky v rámci boja proti nelegálnemu prisťahovalectvu štátnych príslušníkov tretích krajín;
3. pripomína, že problém nelegálneho prisťahovalectva sa týka všetkých členských štátov a že EÚ by mala byť solidárna s členskými štátmi, ktoré prijímajú neúmerne veľké množstvá nelegálnych prisťahovalcov;
4. domnieva sa, že stratégia vonkajšieho rozmeru by mala byť zameraná na posilnenie vplyvu EÚ na globálne migračné procesy a mala by v sebe spájať zabezpečenie vonkajších hraníc a boj proti obchodovaniu s ľuďmi s prehlbovaním spolupráce s tretími krajinami v oblasti riadenia migrácie, s cieľom odstrániť príčiny migrácie v krajinách pôvodu a riešiť prisťahovalectvo legálnou cestou; podporuje dôslednú realizáciu Globálneho prístupu k migrácii, ktorý Európska rada schválila v decembri 2005, ako aj opatrení prijatých na zasadnutí Európskej rady v decembri 2006;
5. zdôrazňuje, že všetky opatrenia na boj proti nelegálnemu prisťahovalectvu prijaté EÚ alebo v spolupráci s tretími krajinami musia byť v súlade so základnými ľudskými právami a nemali by utečencom v núdzi odopierať prístup k medzinárodnej ochrane;
6. vyzýva členské štáty, aby poskytli všetky potrebné technické, logistické, personálne a finančné prostriedky na posilnenie prevádzkovej kapacity agentúry FRONTEX a aby zintenzívnili spoluprácu medzi členskými štátmi pri správe hraníc, ktorej cieľom je záchrana životov na mori, riešenie otázky nelegálneho prisťahovalectva, boj proti obchodovaniu s ľuďmi a poskytovanie rýchlej pomoci členským štátom, ktoré čelia mimoriadnym situáciám súvisiacim s vysokým prílevom prisťahovalcov;
7. zdôrazňuje, že boj proti obchodovaniu s ľuďmi, najmä obchodovaniu so ženami a s deťmi, je prioritou EÚ, v dôsledku čoho je potrebné vyčleniť primerané finančné zdroje pre túto činnosť;
8. vyzýva, aby otázky týkajúce sa nelegálneho prisťahovalectva mali prioritu vo vzťahoch Európskej únie s tretími krajinami, najmä s krajinami pôvodu a/alebo tranzitu nelegálnych prisťahovalcov;
9. vyzýva Komisiu a Radu, aby rozvíjali partnerstvá s krajinami pôvodu a tranzitu v oblasti riadenia migrácie , ktoré by zahŕňali budovanie inštitúcií a kapacít, technickú pomoc, záruky dodržiavania medzinárodného práva, readmisné záväzky, boj proti mafiám, ktoré sa špecializujú na obchodovanie s ľuďmi, informačné kampane a kvóty pre legálne prisťahovalectvo; vyzýva Komisiu, aby zrýchlila svoje úsilie o uzatvorenie readmisných dohôd s krajinami pôvodu a tranzitu nelegálnych prisťahovaleckých tokov;
10. vyjadruje poľutovanie nad tým, že EÚ stále naráža na prekážky, ktoré bránia skutočnému návratu nelegálnych prisťahovalcov, a naliehavo vyzýva Komisiu a Radu, aby vytvorili funkčný systém, ktorý by umožnil vydávanie cestovných dokladov EÚ v dostatočnom časovom predstihu a zabezpečil, že ich tretie krajiny budú akceptovať;
11. vyzýva Komisiu, aby prijala všetky potrebné opatrenia s cieľom rozširovať zdroje informácií, ktoré sú dostupné v krajinách pôvodu, o možnostiach a podmienkach spojených s legálnym prisťahovalectvom do EÚ;
12. vyzýva členské štáty EÚ, ktoré ešte nepodpísali readmisné dohody, aby čo najskôr prijali všetky potrebné opatrenia v tomto smere;
13. podporuje plán Komisie posilniť Európsku susedskú politiku z pohľadu riadenia prisťahovalectva a vyzýva na upevnenie regionálnej spolupráce v oblasti prisťahovalectva s krajinami susediacimi s EÚ z južnej a východnej strany;
14. pripomína, že väčšinu prisťahovalcov, ktorí boli pôvodne na ceste do Európy, prijímajú predovšetkým susedia EÚ v oblasti Stredomoria a východní susedia; považuje za kľúčové, aby sa zabezpečilo dodržiavanie základných ľudských práv týchto prisťahovalcov s osobitným zreteľom na práva neplnoletých osôb bez sprievodu; zdôrazňuje , že je potrebné, aby EÚ posilnila spoluprácu so všetkými stredomorskými partnerskými krajinami, čo sa týka riadenia prisťahovaleckých tokov, aby ich poskytla podporu v boji proti nelegálnemu prisťahovalectvu; poukazuje na význam posilnenia väzieb medzi severoafrickými a subsaharskými africkými krajinami a ázijskými krajinami pôvodu;
15. vyzýva Komisiu a Radu, aby v spolupráci s krajinami pôvodu a tranzitu rozvíjali programy regionálnej ochrany a informovali Parlament o skúsenostiach, ktoré získali v doteraz realizovaných skúšobných projektoch; v tejto súvislosti víta podpísanie Dohody o spolupráci medzi Komisiou a Mali, ktorú podporilo Francúzsko a Španielsko, vedúcu k otvoreniu prvého migračného informačného a riadiaceho strediska v tejto krajine;
16. je presvedčený, že kľúčom k úspešnému zvládnutiu nelegálneho prisťahovalectva je riešenie príčin, ktoré ľudí vyháňajú zo svojich domácich krajín, vrátane významného záväzku EÚ týkajúceho sa riešenia konfliktov, efektívnej rozvojovej pomoci prostredníctvom rozsiahlych investícií do zdravotníctva a školstva a plnenia rozvojových cieľov tisícročia; vyzýva Komisiu, aby zintenzívnila dialóg medzi EÚ a Afrikou v oblasti rozvoja a prisťahovalectva vrátane obchodných a poľnohospodárskych politík;
17. vyzýva členské štáty EÚ, aby prijali všetky potrebné opatrenia v rámci novej stratégie pre Afriku, ktorú Komisia prijala s cieľom napĺňať rozvojové ciele tisícročia v súlade s harmonogramom stanoveným OSN;
18. podporuje otvorenie legálnych ciest pre prisťahovalectvo; zdôrazňuje, že by sa malo zintenzívniť úsilie o posilnenie okružnej migrácie, aby sa zabránilo negatívnym dôsledkom tzv. úniku mozgov z krajín pôvodu; považuje takéto úsilie za základnú súčasť bilaterálnych vzťahov s krajinami pôvodu;
19. zdôrazňuje význam zavedenia osobitných noriem zameraných na ochranu žien, detí a ľudí s postihnutím;
20. zasadzuje sa za podporu užších finančných väzieb s krajinami pôvodu a za transparentnejší, spoľahlivejší a menej nákladný systému prevodu finančných prostriedkov na medzinárodných finančných trhoch; považuje takýto systém za základný krok smerom k uľahčeniu produktívnych investícií v krajinách pôvodu a tiež za významnú súčasť boja proti financovaniu organizovaného zločinu;
21. vyzýva Komisiu a Radu, aby dôkladne a pravidelne overovali spoluprácu tretích krajín s EÚ v oblasti nelegálneho prisťahovalectva, a v tejto súvislosti upozorňuje na význam Mechanizmu pre monitorovanie a hodnotenie tretích krajín v oblasti boja proti nelegálnemu prisťahovalectvu, ktorý Rada vytvorila na pokyn, ktorý vzišiel zo stretnutia Európskej rady v Solúne v roku 2003;
22. vyzýva Komisiu, aby preskúmala možnosti efektívnejšej spolupráce s Úradom Vysokého komisára OSN pre utečencov a Medzinárodnou organizáciou pre migráciu, ako aj s príslušnými mimovládnymi organizáciami; víta skutočnosť, že Európska rada sa v decembri 2006 dohodla, že podporí prvú schôdzu Svetového fóra pre medzinárodnú migráciu a rozvoj, ktorá sa uskutoční v júli 2007 v Bruseli, a vyzýva, aby bol Európsky parlament zapojený do príprav svetového fóra a aby bola zabezpečená jeho účasť na ňom.
POSTUP
Názov
Priority politiky boja proti nelegálnemu prisťahovalectvu štátnych príslušníkov tretích krajín
Číslo postupu
2006/2250(INI)
Gestorský výbor
LIBE
Výbor, ktorý predložil stanovisko dátum oznámenia na schôdzi
AFET 26.10.2006
Rozšírená spolupráca
Spravodajca výboru, ktorý predložil stanovisko dátum menovania
Ioannis Kasoulides 28.11.2006
Prerokovanie vo výbore
27.2.2007
12.4.2007
Dátum prijatia
12.4.2007
Výsledok záverečného hlasovania
+:
–:
0:
28
1
Poslanci prítomní na záverečnom hlasovaní
Christopher Beazley, Panagiotis Beglitis, Michael Gahler, Ana Maria Gomes, Alfred Gomolka, Richard Howitt, Georgios Karatzaferis, Bogdan Klich, Eugen Mihăescu, Francisco José Millán Mon, Cem Özdemir, Ioan Mircea Paşcu, Tobias Pflüger, Bernd Posselt, Jacek Saryusz-Wolski, Gitte Seeberg, Marek Siwiec, Konrad Szymański, Antonio Tajani, Jan Marinus Wiersma
Náhradníci prítomní na záverečnom hlasovaní
Laima Liucija Andrikienė, Alexandra Dobolyi, Árpád Duka-Zólyomi, Glyn Ford, Tunne Kelam, Evgeni Kirilov, Aloyzas Sakalas
Náhradníci (čl. 178 ods. 2) prítomní na záverečnom hlasovaní
Wiesław Stefan Kuc, Marcin Libicki
Poznámky (údaje, ktoré sú k dispozícii iba v jednej jazykovej verzii)
1.
3.
2007
STANOVISKO Výboru pre rozvoj
pre Výbor pre občianske slobody, spravodlivosť a vnútorné veci
o prioritách politiky boja proti nezákonnému prisťahovalectvu štátnych príslušníkov tretích krajín
( 2006/2250(INI) )
Spravodajca výboru požiadaného o stanovisko:
Manolis Mavrommatis
NÁVRHY
Výbor pre rozvoj vyzýva Výbor pre občianske slobody, spravodlivosť a vnútorné veci, aby ako gestorský výbor zaradil do návrhu uznesenia, ktorý prijme, tieto návrhy:
1. víta oznámenie Komisie o prioritách politiky boja proti nezákonnému prisťahovalectvu štátnych príslušníkov tretích krajín ako správny krok po dohode so susednými krajinami k vytvoreniu stratégie EÚ na efektívne riadenie migračných tokov s dlhodobým cieľom spoločnej politiky EÚ v tejto oblasti;
2. víta skutočnosť, že Európska rada zo 14. a 15. decembra 2006 znovu uznala potrebu komplexnej európskej migračnej politiky založenej na solidarite medzi členskými štátmi, partnerstve s tretími krajinami a rešpektovaní ľudských práv a základných slobôd migrantov a dohodla sa na konkrétnych krokoch, ktoré budú v súlade s tým prijaté v priebehu roka 2007;
3. je však presvedčený, že komplexná európska migračná politika vyžaduje rozšírenie spolurozhodovania s Parlamentom a hlasovanie kvalifikovanej väčšiny v Rade o ďalších oblastiach, napr. o zákonnom prisťahovalectve alebo integrácii národov tretích krajín, v súlade s článkom 67 Zmluvy o ES, ako to v roku 2004 plánovalo holandské predsedníctvo Rady, a vyzýva Radu, aby podľa toho konala;
4. vyzýva Európsku úniu, aby proti nezákonnej migrácii bojovala zameraním sa na základné príčiny masového prisťahovalectva, teda na boj proti chudobe a posilňovanie rozvoja, hospodárskeho rastu, dobrej správy a sociálnej súdržnosti v krajinách pôvodu;
5. ako príklad dobrej praxe berie na vedomie skutočnosť, že niektoré členské štáty podpísali dohody o spolupráci v oblasti prisťahovalectva s rôznymi africkými krajinami, pričom preukázali súvislosť medzi migráciou a rozvojom; vyzýva ostatné členské štáty a Komisiu, aby urýchlili spoluprácu a pokračovali v rozvoji tohto typu programov;
6. vyzýva členské štáty EÚ, aby vykonávali svoje politiky týkajúce sa nezákonnej migrácie v plnom súlade so základnými ľudskými právami, najmä v súlade s Európskym dohovorom o ochrane ľudských práv a základných slobôd;
7. zdôrazňuje, že boj proti obchodovaniu s ľuďmi, najmä s neplnoletými osobami bez sprievodu, a všetkým formám otroctva spojeným s nezákonnou migráciou sa musí realizovať ako priorita EÚ, pričom musí mať pridelené náležité finančné a politické zdroje; domnieva sa, že členské štáty by mali podpísať a dodržiavať príslušné medzinárodné dohovory vrátane Protokolu OSN o prevencii, potláčaní a trestaní obchodovania s ľuďmi, Dohovoru Rady Európy o boji proti obchodovaniu s ľuďmi, Dohovoru OSN proti nadnárodnému organizovanému zločinu a Dohovoru OSN o právach dieťaťa;
8. vyzýva EÚ a krajiny Afriky, aby realizovali Spoločný akčný plán Afriky a EÚ na boj proti obchodovaniu s ľuďmi, a najmä so ženami a deťmi, s konkrétnou výzvou na spoluprácu medzi krajinami pôvodu, tranzitu a určenia, pokiaľ ide o obete, v súvislosti s identifikáciou, pomocou, ochranou, repatriáciou a reintegráciou, a aby podporovali organizovanie informačných kampaní zameraných na riziká nezákonného prisťahovalectva a obchodovania s ľuďmi v príslušných krajinách;
9. víta začiatok programu EÚ o migrácii a rozvoji v Afrike s počiatočnou sumou 40 miliónov eur, ktorý je zameraný na vytváranie nových pracovných miest v Afrike, a žiada Komisiu, aby poskytla viac informácií o praktických postupoch; v tejto súvislosti schvaľuje dohodu o spolupráci, ktorú podpísala Komisia s Mali s podporou Španielska a Francúzska, ktorej cieľom je otvoriť prvý migračný a pracovný úrad, vytvorený z prostriedkov pochádzajúcich z tohto programu;
10. zdôrazňuje nevyhnutnosť spolupráce krajín pôvodu a cieľových krajín v boji proti nezákonnému prisťahovalectvu a domnieva sa, že partnerstvo AKT – EÚ je mimoriadne vhodným rámcom na spoločné riešenie otázky migrácie na základe článku 13 Dohody z Cotonou;
11. žiada Komisiu a členské štáty, aby v rámci partnerstva s krajinami pôvodu investovali do informačných kampaní v krajinách pôvodu nezákonných prisťahovalcov s cieľom vystríhať ich pred fyzickými rizikami a hrozbami nezákonnej migrácie a následnej marginalizácie v krajinách určenia; domnieva sa, že tieto informačné kampane by mali používať všetky dostupné kanály, napr. masmédiá, miestne rádiá a televízne programy;
12. víta skutočnosť, že Európska rada zo 14. a 15. decembra 2006 sa dohodla, že zabezpečí plynulé pokračovanie dialógu OSN na vysokej úrovni o medzinárodnej migrácii a rozvoji zo septembra 2006, pričom prvá schôdza Svetového fóra pre medzinárodnú migráciu a rozvoj, ktorá by sa mala uskutočniť v júli 2007 v Belgicku, bude veľmi dôležitým krokom a vyzýva EÚ, aby zabezpečila veľkú účasť na svetovom fóre , kde EÚ bude iniciovať zaradenie migračných a rozvojových otázok do programu schôdze; je presvedčený, že Parlament sa musí zúčastniť na príprave príspevku EÚ do svetového fóra a že na ňom musí byť primerane zastúpený;
13. pripomína Komisii, že najmenej 90 % výdavkov poskytovaných v rámci tematických programov má byť určených na splnenie kritérií oficiálnej rozvojovej pomoci (ODA), ako OECD stanovila Výboru pre rozvojovú spoluprácu podľa článku 2 ods. 4 nariadenia Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce
Ú. v.
EÚ L 378, 27.12.2006, s.
41. ;
14. berie do úvahy smernicu Rady 2004/81/ES z 29. apríla 2004 o povoleniach na trvalý pobyt, vydávaných štátnym príslušníkom tretích krajín, ktorí sú obeťami nezákonného obchodovania s ľuďmi alebo ktorí boli predmetom konania umožňujúceho nelegálne prisťahovalectvo a ktorí spolupracovali s príslušnými orgánmi
Ú. v.
EÚ L 261, 6.8.2004, s.
19. , ďalej Plán EÚ osvedčených postupov, noriem a spôsobov práce pre boj proti obchodovaniu s ľuďmi a jeho predchádzanie
Ú. v.
EÚ C 311, 9.12.2005, s.
1. , schválený v decembri 2005, a víta spoločné vyhlásenie Afriky a EÚ z ministerskej konferencie EÚ a Afriky o migrácii a rozvoji, ktorú usporiadala Líbya v dňoch 22. – 23. novembra 2006;
15. vyzýva EÚ a členské štáty, aby sa stali účastníkmi Protokolu OSN proti pašovaniu migrantov po súši, po mori a letecky a Protokolu o prevencii, potláčaní a trestaní obchodovania s ľuďmi;
16. vyzýva členské štáty, aby zahrnuli do svojich migračných politík vysokú úroveň ochrany zdravia prisťahovalcov poskytovaním preventívnej starostlivosti a lekárskeho ošetrenia.
POSTUP
Názov
Priority politiky boja proti nezákonnému prisťahovalectvu štátnych príslušníkov tretích krajín
Číslo postupu
2006/2250(INI)
Gestorský výbor
LIBE
Výbor, ktorý predložil stanovisko
dátum oznámenia na schôdzi
DEVE 26.10.2006
Rozšírená spolupráca - dátum oznámenia na schôdzi
Spravodajca výboru požiadaného o stanovisko dátum menovania
Manolis Mavrommatis 6.11.2006
Predchádzajúci spravodajca
Prerokovanie vo výbore
30.1.2007
28.2.2007
Dátum prijatia
28.2.2007
Výsledok záverečného hlasovania
+:
–:
0:
30
1
Poslanci prítomní na záverečnom hlasovaní
Margrietus van den Berg, Josep Borrell Fontelles, Danutė Budreikaitė, Marie-Arlette Carlotti, Corina Creţu, Nirj Deva, Koenraad Dillen, Hélène Goudin, Filip Kaczmarek, Glenys Kinnock, Maria Martens, Luisa Morgantini, José Javier Pomés Ruiz, Miguel Portas, Horst Posdorf, Toomas Savi, Pierre Schapira, Frithjof Schmidt, Jürgen Schröder, Feleknas Uca, Luis Yañez-Barnuevo García, Anna Záborská
Náhradníci prítomní na záverečnom hlasovaní
Fiona Hall, Alain Hutchinson, Jan Jerzy Kułakowski, Miguel Angel Martínez Martínez, Manolis Mavrommatis, Atanas Paparizov, Anne Van Lancker, Ralf Walter
Náhradníci (čl. 178 ods. 2) prítomní na záverečnom hlasovaní
Elena Valenciano Martínez-Orozco
Poznámky (údaje, ktoré sú k dispozícii iba v jednej jazykovej verzii)
VÝSLEDOK ZÁVEREČNÉHO HLASOVANIA VO VÝBORE
Dátum prijatia
12.9.2007
Výsledok záverečného hlasovania
+:
–:
0:
[51]
[2]
[0]
Poslanci prítomní na záverečnom hlasovaní
Alexander Alvaro, Alfredo Antoniozzi, Mihael Brejc, Kathalijne Maria Buitenweg, Michael Cashman, Giuseppe Castiglione, Giusto Catania, Carlos Coelho, Fausto Correia, Agustín Díaz de Mera García Consuegra, Bárbara Dührkop Dührkop, Claudio Fava, Patrick Gaubert, Roland Gewalt, Lilli Gruber, Adeline Hazan, Jeanine Hennis-Plasschaert, Lívia Járóka, Ewa Klamt, Roger Knapman, Magda Kósáné Kovács, Barbara Kudrycka, Esther De Lange, Henrik Lax, Roselyne Lefrancois, Sarah Ludford, Jaime Mayor Oreja, Dan Mihalache, Claude Moraes, Javier Moreno Sánchez, Martine Roure, Luciana Sbarbati, Inger Segelström, Søren Bo Søndergaard, Károly Ferenc Szabó, Vladimir Urutchev, Manfred Weber, Tatjana Ždanoka
Náhradníci prítomní na záverečnom hlasovaní
Inés Ayala Sender, Edit Bauer, Simon Busuttil, Gérard Deprez, Iratxe García Pérez, Ignasi Guardans Cambó, Sophia in 't Veld, Sylvia-Yvonne Kaufmann, Metin Kazak, Jean Lambert, Antonio Masip Hidalgo, Hubert Pirker, Antonio Tajani
Náhradníci (čl. 178 ods. 2) prítomní na záverečnom hlasovaní
Iles Braghetto, Kyriacos Triantaphyllides
