Otázka na písomné zodpovedanie E-010035/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Nedostatočné správy o záťažových testoch bezpečnosti jadrových elektrární
Podľa slovenských ochranárov sú správy Úradu pre jadrový dozor Slovenskej republiky o bezpečnosti jadrových elektrární na Slovensku nedostatočné.
Nedostatok informácií podľa Greenpeace obsahujú aj čiastkové správy prevádzkovateľa elektrární.
Úrad jadrového dozoru totiž konštatoval, že záťažovými testami prebiehajúcimi v Európe v dôsledku havárie v japonskej Fukušime zatiaľ prešli všetky slovenské jadrové elektrárne.
Greenpeace tvrdí, že doposiaľ zverejnené výsledky majú minimálnu výpovednú hodnotu a sú nedostatočné.
Správy totiž počítajú iba so stavom ideálnej havárie a nezohľadňujú možnosť vzniku viacerých havárií súčasne.
Absentujú informácie o počte kvalifikovaných pracovníkov, likvidátorov, či záchranárov, ktorí by riešili vzniknutú situáciu, a to najmä v prípade spojenia s ďalšou katastrofou.
Správy neriešia ani vplyv nárazu lietadla či chýbajúci ochranný obal reaktora.
Pri posudzovaní jadrových blokov v Mochovciach boli podľa správy dokonca použité rozdielne parametre.
—
Aký má Komisia názor na možné nedostatočné a nesprávne vykonávanie záťažových testov, ktoré môže vyústiť do predkladania neobjektívnych záverečných správ, ktoré sú členské štáty povinné Komisii predložiť?
