14.9.2009 B7-0050/2009 NÁVRH UZNESENIA predložený na základe vyhlásenia Rady
v súlade s článkom 110 ods. 2 rokovacieho poriadku
o pripravovanej medzinárodnej dohode, na základe ktorej sa Ministerstvu financií Spojených štátov sprístupnia údaje obsiahnuté v zasielaných finančných platobných správach s cieľom predchádzať terorizmu a financovaniu teroristov a bojovať proti nim
Raül Romeva i Rueda
,
Jan Philipp Albrecht
v mene skupiny Verts/ALE
PE428.654v01-00 B7‑0050/2009 Uznesenie Európskeho parlamentu o pripravovanej medzinárodnej dohode, na základe ktorej sa Ministerstvu financií Spojených štátov sprístupnia údaje obsiahnuté v zasielaných finančných platobných správach s cieľom predchádzať terorizmu a financovaniu teroristov a bojovať proti nim
Európsky parlament ,
– so zreteľom na článok 6 ods. 2 Zmluvy o EÚ a článok 286 Zmluvy o ES,
– so zreteľom na články 95 a 300 Zmluvy o ES,
– so zreteľom na Európsky dohovor o ľudských právach, najmä na jeho články 5, 6, 7, 8 a 13,
– so zreteľom na Chartu základných práv, najmä na jej články 7, 8, 47, 48 a 49,
– so zreteľom na Dohovor Rady Európy č. 108 o ochrane jednotlivcov pri automatizovanom spracovaní osobných údajov,
– so zreteľom na smernicu 95/46/ES z 24. októbra 1995 o ochrane fyzických osôb pri spracovaní osobných údajov a o voľnom pohybe týchto údajov Ú. v.
ES L 281, 23.11.1995, s.
31.
,
– so zreteľom na nariadenie (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov Ú. v.
ES L 8, 12.1.2001, s.
1.
,
– so zreteľom na smernicu 2005/60/ES o predchádzaní využívania finančného systému na účely prania špinavých peňazí a financovania teroristov Ú. v.
EÚ L 309, 25.11.2005, s.
15.
a nariadenie (ES) č. 1781/2006 o údajoch o príkazcovi, ktoré sprevádzajú prevody finančných prostriedkov Ú. v.
EÚ L 345, 8.12.2006, s.
1.
,
– so zreteľom na dohodu medzi Európskou úniou a Spojenými štátmi americkými z roku 2003 o vzájomnej právnej pomoci, a najmä na jej čl. 4 (Identifikácia bankových informácií) Ú. v.
EÚ L 181, 19.7.2003, s.
34.
,
– so zreteľom na program Spojených štátov amerických o sledovaní financovania terorizmu (TFTP), ktorý vychádza z výkonného prezidentského nariadenia č. 13224 Výkonné nariadenie č. 13224 vydal prezident Bush 23. septembra 2001 na základe zákona o právomociach v oblasti ekonomiky v prípade mimoriadnych medzinárodných situácií (IEEPA),50 U.S.C §§ 1701-1706.
Prezident na základe výkonného nariadenia delegoval svoje právomoci na ministra financií.
Ministerstvo financií vydalo administratívne príkazy SWIFT-u na základe výkonného nariadenia č. 13224 a jeho vykonávacích predpisov.
a ktorý v prípade vnútroštátneho výnimočného stavu oprávňuje najmä Ministerstvo financií USA získať prostredníctvom tzv. „administratívnych príkazov na poskytnutie informácií“ súbor údajov obsiahnutých v zasielaných finančných informáciách, ktoré prechádzajú sieťami určenými na zasielanie finančných informácií, ako sú napr. siete prevádzkované Spoločnosťou pre celosvetovú medzibankovú finančnú telekomunikáciu (SWIFT),
– so zreteľom na svoje predchádzajúce uznesenia, v ktorých EP vyzýva SWIFT, aby prísne dodržiaval právny rámec EÚ, najmä pri uskutočňovaní finančných transakcií na území EÚ P6_TA(2007)0039 ; B6‑0395/2006 .
,
– so zreteľom na pokyny na rokovanie určené predsedníctvu Rady a pripravovanú medzinárodnú dohodu medzi EÚ a USA o poskytovaní SWIFT-ových údajov, ktoré boli označené ako „vyhradené EÚ“,
– so zreteľom na stanovisko európskeho dozorného úradníka pre ochranu údajov z 3. júla 2009, ktoré bolo označené ako „vyhradené EÚ“,
– so zreteľom na článok 110 odsek 2 a článok 90 ods. 5 rokovacieho poriadku,
A. keďže 27. júla 2009 Rada jednomyseľne prijala pokyny na rokovanie pre predsedníctvo, aby sa na základe článkov 24 a 38 Zmluvy o EÚ za pomoci Komisie rokovalo o medzinárodnej dohode s USA o pokračovaní v poskytovaní údajov SWIFT-u programu TFTP Spojených štátov amerických,
B. keďže pokyny na rokovanie právneho oddelenia Rady týkajúce sa výberu právneho základu neboli zverejnené, pretože sú označené ako „vyhradené EÚ“,
C. keďže medzinárodná dohoda zabezpečí dočasné a okamžité uplatňovanie od dátumu podpisu až do nadobudnutia platnosti dohody;
1. vyzýva Komisiu a predsedníctvo, aby zabezpečili plný a verejný prístup Parlamentu a všetkých národných parlamentov k rokovacím dokumentom a pokynom ako predpokladu každého ďalšieho rokovania a dohody;
2. žiada Komisiu a predsedníctvo, aby pozastavili rokovania až dovtedy, keď budú môcť zaručiť, že Parlament bude zapojený do rokovania a že sa uplatní týchto niekoľko minimálnych zásad:
a) údaje sa budú poskytovať a využívať na boj proti terorizmu, tak ako je definovaný v článku 1 rámcového rozhodnutia Rady 2002/475/SVV, a budú sa týkať individuálnych alebo teroristických organizácií, ak ich za také považuje aj EÚ,
b) spracovanie takýchto údajov, najmä pokiaľ ide o ich poskytnutie (iba uplatnením systému „posúvania“), uchovávanie a využitie, nesmie byť neprimerané vzhľadom na ciele, pre ktoré boli tieto údaje poskytnuté, a musia byť náležite spracované,
c) žiadosti o poskytnutie sa musia týkať osobitných cielených prípadov ohraničených v čase, na základe súdneho povolenia, a následné spracovanie sa musí obmedzovať na údaje, ktoré odhaľujú spojenie s osobami alebo organizáciami vyšetrovanými v USA; údaje, ktoré neodhaľujú takéto spojenie, sa musia vymazať,
d) občania a podniky EÚ musia mať zabezpečenú rovnakú úroveň ochranných práv a procesných záruk a právo na prístup k spravodlivosti, aká existuje v EÚ, a legalita a proporcionalita žiadostí o poskytnutie sa musí dať súdne overiť v USA,
e) na poskytované údaje sa musí uplatniť rovnaký mechanizmus opravných prostriedkov, aký by sa použil na údaje uchovávané v EÚ vrátane náhrady škody v prípade protiprávneho spracovania osobných údajov,
f) dohoda musí zakázať využitie údajov SWIFT-u orgánmi USA na iné ciele, než tie, ktoré sa spájajú s financovaním terorizmu; malo by sa tiež zakázať poskytnutie takýchto údajov tretím stranám, ktoré nie sú verejnými orgánmi poverenými bojom proti terorizmu,
g) treba prísne uplatňovať recipročný mechanizmus, ktorý vyžaduje od príslušných orgánov USA, aby na požiadanie poskytli príslušným orgánom EÚ relevantné finančné platobné správy;
h) dohoda sa prostredníctvom doložky o zániku výslovne uzatvorí na prechodné obdobie, ktoré nepresahuje 12 mesiacov, a bez toho, aby boli dotknuté postupy, ktoré sa budú uplatňovať na základe Lisabonskej zmluvy na možnú novú dohodu v tejto oblasti,
i) v dočasnej dohode by malo byť jasne stanovené, že sa orgánom USA okamžite oznámi nadobudnutie platnosti Lisabonskej zmluvy a že o novej dohode sa bude rokovať v novom právnom rámci EÚ, do ktorého sú Európsky parlament a národné parlamenty plne začlenené;
3. pripomína svoje odhodlanie bojovať proti terorizmu a je pevne presvedčený, že je nevyhnutné dosiahnuť správnu rovnováhu medzi bezpečnostnými opatreniami a ochranou občianskych slobôd a základných práv, pričom sa zabezpečí maximálny rešpekt práva na súkromie a ochrana údajov; opätovne potvrdzuje, že vyváženosť a nevyhnutnosť sú kľúčovými zásadami, bez ktorých sa nedá účinne bojovať proti terorizmu;
4. zdôrazňuje, že Európska únia je založená na právnej norme, a že v rámci každého prípadu poskytnutia európskych osobných údajov tretím krajinám z bezpečnostných dôvodov sa musia dodržiavať procesné záruky a ochranné práva a musí sa postupovať byť v súlade s legislatívou na ochranu údajov na vnútroštátnej a európskej úrovni Pozri EDĽP, dohovor č. 108 a rámcové rozhodnutie o ochrane údajov v treťom pilieri.
;
5. pripomína Rade a Komisii, že v transatlantickom rámci dohody medzi USA a EÚ o právnej pomoci, ktorá vstúpi do platnosti 1. januára 2010, článok 4 riadi prístup k cieleným finančným údajom, o ktoré požiadajú vnútroštátne orgány; domnieva sa, že by to mohlo predstavovať pevnejší právny základ na poskytovanie údajov zo SWIFT-u, než navrhuje dočasná zmluva;
6. zdôrazňuje, že pre občanov a súkromné organizácie, ktorých údaje sa poskytujú na základe takýchto dohôd, ako je navrhovaná dohoda medzi USA a EÚ, je dôležitá právna istota a imunita;
7. poveruje svojho predsedu, aby toto uznesenie postúpil Rade, Komisii, Európskej centrálnej banke, vládam a parlamentom členských štátov a kandidátskych krajín, vláde USA a obidvom komorám Kongresu.
