Stav ľudských práv v roku 2008
Ľudské práva
2009-05-07 - 14:15
Parlament dnes schválil Výročnú správu o ľudských právach za rok 2008.
Poslanci ocenili celosvetový trend ústupu trestu smrti, pokrok v oblasti práv žien a detí, ale vyjadrili aj výhradu voči efektívnosti presadzovania ľudských práv Európskou úniou.
V poradí desiata správa EÚ zaoberajúca sa stavom ľudských práv vo svete sleduje dva hlavné ciele.
V prvom rade má slúžiť ako báza dokumentárnych referencií umožňujúc informovanie, diskusiu a hodnotenie činností vykonaných tento rok so zámerom dosiahnuť zlepšenie a rozšírenie budúcich operácií.
Po druhé, ide o snahu „informovať čo najširší okruh osôb v Európe, ako aj za hranicami Únie, o opatreniach EÚ zameraných na presadzovanie ľudských práv na celom svete“.
Iniciatívna správa, ktorú Parlamentu predložil poslanec Raimon OBIOLS i GERMÀ (PES, ES), zahŕňa v jedinom texte obdobie od 1. júla 2007 do 30. júna 2008 a na jej príprave sa okrem poslancov Výboru pre zahraničné veci podieľala aj Rada a ďalšie inštitúcie Spoločenstva.
Plénum dnes správu schválilo pomerom hlasov 429:36:55.
Trest smrti, porušovanie ľudských práv a medzinárodný zatykač
Poslanci privítali zrušenie trestu smrti v Rwande a Uzbekistane a celkovo vyjadrili presvedčenie, že tento hrdelný trest je na ústupe, aj keď dôvody na optimizmus sú limitované.
Podľa správy je najväčším vykonávateľom popráv Čína, pričom Irán figuruje na druhom mieste.
Jedinou krajinou Európy, kde tento hrdelný trest ešte nie je zakázaný je Bielorusko.
Parlament odsúdil skutočnosť, že Irán popravuje aj osoby mladšie ako 18 rokov, predovšetkým však tých, ktorých jediným "zločinom" je homosexuálna orientácia a vyzval parlament tejto krajiny na schválenie návrhu trestného zákona zakazujúceho rozsudky smrti kameňovaním.
Správa vyjadruje znepokojenie nad závažným porušovaním ľudských práv v Iráne a Číne.
Poslanci odsúdili svojvoľné zadržanie, mučenie a väznenie iránskych obhajcov ľudských práv pre ich činnosť a s poľutovaním sledovali vládnu politiku voči učiteľom a akademikom, či bránenie prístupu študentov k vyššiemu vzdelávaniu a prenasledovanie študentských aktivistov.
Parlament rovnako vyjadril poľutovanie nad tým, že situácia v oblasti ľudských práv sa napriek prísľubom vysokých politických predstaviteľov Číny z obdobia pred olympijskými hrami v auguste 2008 nezlepšila, naopak, obmedzenia slobody združovania, prejavu a náboženského vyznania sa podľa poslancov ešte viac sprísnili.
Správa tiež odsúdila tvrdé zásahy proti Tibeťanom po vlne protestov z marca 2008 a vyzvala čínsku vládu na prepustenie disidentov.
Parlament sa v správe ďalej venoval problémom v oblasti ľudských práv v Barme, Konžskej demokratickej republiky (KDR), na Kube, v Rusku, Uzbekistane, či v Zimbabwe.
Poslanci odsudzujú závažné porušovanie práv detí a ich využívanie vo vojnových konfliktoch v Barme, Burundi, Čade, na Filipínach, v Iraku, Kongu, v Somálsku a na Srí Lanke.
V tejto súvislosti Parlament privítal spoluprácu Komisie s mimovládnymi organizáciami s cieľom pomôcť deťom zasiahnutých ozbrojenými konfliktami a vyzval ju, aby tejto problematike naďalej venovala osobitnú pozornosť.
Parlament si v správe všimol aj prebiehajúce reformy v oblasti ľudských práv v Turecku.
Zdôraznil však, že sú potrebné ďalšie kroky, aby boli zabezpečené práva menšín a zaručená sloboda prejavu.
Poslanci ocenili úspešné použitie medzinárodného zatykača v snahe postaviť páchateľov zodpovedných za porušovanie ľudských práv pred súd a privítali otvorenie prvého súdneho procesu pred Medzinárodným trestným súdom proti Thomasovi Lubangovi z KDR.
Zároveň však poukázali na odlišnosť výsledkov vydávania medzinárodných zatykačov v krajinách ako je KDR, Srbsko, Sudán, či Uganda.
Situácia v členských štátoch
Reagujúc na kritiku, podľa ktorej EÚ uplatňuje svoje zásady len tam, kde sa jej to hodí, prípadne na svojich občanov, správa sa venuje aj členským štátom, pričom zdôrazňuje súdržnosť vnútornej a vonkajšej činnosti EÚ v oblasti ľudských práv. Parlament sa domnieva, že napriek vyšetrovaniu v niektorých členských štátoch, EÚ nevykonala hodnotenie postupov týchto štátov v súvislosti s protiteroristickou politikou Georgea Busha.
Očakáva, že Rada a Komisia posilnia spoluprácu s cieľom vytvoriť celoeurópsku oblasť bez mučenia a iných foriem zlého zaobchádzania v snahe potvrdiť celkový zámer odstránenia týchto praktík predovšetkým v rámci svojich hraníc a vytvoriť tak pozitívny príklad aj pre ostatné štáty sveta.
Podľa poslancov si zvláštnu pozornosť zasluhujú najmä dva aspekty dodržiavania ľudských práv: prisťahovalecká a protiteroristická politika, ktorých uplatňovanie ohrozuje v očiach celosvetovej verejnosti kredibilitu vonkajších akcií EÚ.
Parlament trvá na tom, že obe politiky sa za každých okolností musia realizovať na základe prísneho rešpektovania ľudských práv a zákonov a zdôrazňuje potrebu riadnej a záväznej kontroly postupov členských štátov v boji proti terorizmu.
Poslanci predpokladajú, že zmena vlády v USA by mohla pomôcť k novým formám spolupráce, ktoré by odstránili reakcie porušujúce práva a dôstojnosť ľudí.
Každá iná odpoveď na výzvu, ktorú predstavuje terorizmus, je podľa poslancov neprijateľná a kontraproduktívna.
Ekonomické, sociálne a kultúrne práva
Parlament v správe zdôraznil, že ekonomické, sociálne a kultúrne práva sú rovnako dôležité, ako občianske a politické práva a vyzval Úniu, aby preniesla ich ochranu aj do vonkajších vzťahov s tretími krajinami.
Podľa poslancov súčasťou ľudských práv je aj právo na jedlo, či adekvátne ubytovanie.
Správa sa venuje aj potrebe posilnenia podnikovej sociálnej zodpovednosti a žiada, aby spoločnosti so sídlom na území EÚ rešpektovali nariadenia Medzinárodnej organizácie práce (ILO) aj mimo územia Spoločenstva.
Parlament odobril pozmeňujúci návrh, podľa ktorého medzinárodná ochrana ľudských práv zahŕňa aj sexuálnu orientáciu a rodovú identitu.
Poslanci naopak zamietli pozmeňujúci návrh, ktorý by odsúdil nedávne vyjadrenia pápeža Benedikta XVI o zákaze používania kondómov v súvislosti s bojom proti epidémii HIV/AIDS.
Práca celosvetových a európskych inštitúcií
Poslanci privítali prácu Rady OSN pre ľudské práva (UNHRC), pričom zdôraznili jej význam a potenciál vytvoriť rámec pre mnohostranné úsilie EÚ v oblasti ľudských práv. Zároveň však poukázali na menšinové zastúpenie členských štátov v tejto organizácii a vyzvali inštitúcie EÚ a členské štáty na koordináciu činností s cieľom dosiahnutia nápravy a nadviazania spojenectiev s krajinami a neštátnymi subjektmi, ktoré obraňujú univerzálny a nedeliteľný charakter ľudských práv. Správa taktiež požaduje užšiu spoluprácu medzi Radou Európy a Európskou úniou v oblasti podpory práv menšín a využívania právnych nástrojov nediskriminácie so zámerom zachovania rozmanitosti a tolerancie.
Parlament privítal úsilie slovinského a francúzskeho predsedníctva dokončiť usmernenia EÚ v oblasti práv dieťaťa a iniciatívy v oblasti práv detí, najmä detí v ozbrojených konfliktoch, zároveň však zdôraznil, že je potrebné urobiť viac.
Poslanci rovnako ocenili aktivity francúzskeho predsedníctva v oblasti ochrany práv žien a zdôraznili potrebu vyrovnať sa so smutnými javmi násilia páchaného na ženách (vrátane praktizovania tzv. ženskej obriezky) a vraždenia žien (vrátane praktizovania potratov na základe výberu pohlavia).
Zároveň upozornili na aktuálne nedostatky v politikách a opatreniach Spoločenstva v oblasti ochrany práv žien.
Poslanci privítali usmernenie EÚ o ochrancoch ľudských práv, najmä možnosť vydania núdzových víz, či zjednodušenie poskytnutia prístrešia v členských štátoch ako opatrenia na pomoc a ochranu tých ochrancov ľudských práv, ktorý sú v tretích krajinách v ohrození.
Európska únia by mala podľa správy združovať vplyv svojich jednotlivých členov s cieľom dosiahnutia lepšieho efektu.
Meranie efektívnosti politík ľudských práv Spoločenstva by malo byť uskutočňované na základe kvantifikovateľných ukazovateľov a štandardov a prístup Komisie a členských štátov prostredníctvom svojich misií a veľvyslanectiev mimo územia EÚ by mal byť harmonizovaný.
Rozprava
Poslanec Árpád DUKA-ZÓLYOMI (EPP-ED, SK) poukázal v rozprave na dôležitosť opätovného potvrdenia pozície Parlamentu v súvislosti s kubánskymi držiteľmi Sacharovovej ceny Oswaldom Payá Sardiñasom a skupinou žien Damas de Blanco a vyzval na privítanie začatia dialógu s krajinami Latinskej Ameriky a nastolenie požiadavky prepustenia politických väzňov.
Kriticky sa vyjadril k tabuľke správy, ktorá podľa neho "obsahuje len dva prípady porušovania ľudských práv na Kube, pričom by sa ich dali doplniť desiatky".
Ako príklad uviedol manžela jednej zo žien skupiny Damas de Blanco, Librada Linaresa, ktorý je ako obeť "Čiernej jari" väznený, trpí rôznymi chorobami, pričom zdravotná starostlivosť mu nebola poskytnutá.
Ďalší postup
Iniciatívna správa nemá právne záväzný charakter, no je signálom pre Európsku komisiu, aby sa zaoberala vypracovaním legislatívnych návrhov v tejto oblasti.
20090506IPR55210 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
