EP schválil uznesenie k vízovej politike USA voči EÚ
Vízová politika
2008-05-22 - 14:48
Poslanci schválili pomerom hlasov 511:29:7 uznesenie, v ktorom sa vyjadrili k americkej vízovej politike voči krajinám EÚ.
Prijatý text zdôrazňuje zákaz akejkoľvek diskriminácie občanov EÚ na základe ich štátnej príslušnosti a zároveň uvádza, že všetky dohody, ku ktorým v tomto smere EÚ pristúpi, by mali byť v súlade so základnými právami a osobnými slobodami, vrátane práva na súkromie a na ochranu osobných údajov.
Parlament v schválenom texte uvádza, že „akákoľvek forma priamej alebo nepriamej diskriminácie občanov EÚ na základe ich štátnej príslušnosti by mala byť zakázaná“ nielen v Európskej únii, ale aj mimo nej, a zdôrazňuje, že táto požiadavka je ešte naliehavejšia v prípadoch, keď je diskriminácia dôsledkom „nedostatočnej koordinácie medzinárodných rokovaní medzi inštitúciami EÚ a členskými štátmi“.
Poslanci vítajú v uznesení skutočnosť, že USA počas stretnutia ministerskej trojky 13. marca 2008 po prvýkrát uznali právomoc EÚ v rokovaniach o medzinárodných dohodách o vízovej politike a v súlade s tým vyjadrujú presvedčenie, že USA by odteraz mali rokovať v tejto oblasti nasledovne:
s Európskou Komisiou o otázkach víz, ako tomu už je v prípade leteckej dopravy
s Radou o politikách EÚ súvisiacich s bezpečnosťou (dohoda o PNR alebo dohody EÚ-USA o extradícii a vzájomnej právnej pomoci) a
s členskými štátmi o prítomnosti bezpečnostných agentov na palubách transatlantických letov a o bezpečnostných otázkach týkajúcich sa ich vlastných štátnych príslušníkov
Parlament tiež opätovne zdôrazňuje, že všetky dohody, ku ktorým EÚ pristúpi, by mali byť v súlade so základnými právami a osobnými slobodami, vrátane práva na súkromie a na ochranu osobných údajov.
Uznesenie EP ďalej podporuje mandát, ktorý Rada udelila Komisii na rokovania o bezvízovom styku pre všetkých občanov EÚ vstupujúcich na územie USA, a vyzýva Komisiu, aby o týchto rokovaniach informovala príslušný parlamentný výbor po každej rokovacej schôdzi.
Rokovania by sa mali podľa EP uzavrieť najneskôr do júna 2009, pričom je podľa poslancov dôležité, aby nebola povolená žiadna diskriminácia medzi občanmi EÚ.
Účasť na programe bezvízového styku by mala podľa EP čo najskôr vytvoriť rovnaké práva pre všetkých občanov členských štátov EÚ za rovnakých podmienok.
Poslanci tiež prijali pozmeňujúci návrh, v ktorom žiadajú Európsku komisiu, aby zabezpečila, že na bezvízovom styku sa budú môcť zúčastňovať aj HIV-pozitívni pacienti, ktorí sú teraz z amerického bezvízového programu vylúčení.
Čo sa týka požiadaviek USA o poskytovaní údajov o leteckých pasažieroch, Parlament v uznesení zdôrazňuje, že „akýkoľvek prístup USA do databáz alebo informačných systémov EÚ by mal byť zakázaný“, okrem prípadov, ak ho výslovne povoľuje právo EÚ, aj to len v prípade, že sa na ňom dohodne spoločne celá EÚ a bude založený na dodržiavaní zásady reciprocity v plnom rozsahu.
Spoločnú dohodu krajín EÚ žiada Parlament aj v prípade každého rozšírenia rozsahu údajov o stratených a odcudzených cestovných pasoch oznamovaných Interpolu.
Bezpečnosť letísk v súlade s normami Medzinárodnej organizácie civilného letectva (ICAO) podľa poslancov dostatočne zaručujú existujúce pravidlá EÚ, hoci inšpekcie USA môžu byť odsúhlasené v prípade priamych letov medzi letiskami na území EÚ a USA.
Poslanci okrem toho v uznesení zdôraznili, že každá formálna dohoda o repatriácii občanov USA by mala byť akceptovateľná len na základe reciprocity, pričom takáto dohoda by sa mala dosiahnuť a podpísať medzi EÚ a USA.
O povinnostiach týkajúcich sa možného zavedenia elektronického systému cestovných povolení pre občanov USA cestujúcich do EÚ by mala podľa Parlamentu rokovať Európska komisia.
Predošlá rozprava v pléne
O tejto problematike diskutovali europoslanci už počas rozpravy v pléne EP 23.
4.
2008, pričom väčšina z nich vyjadrila názor, že EÚ by v tejto otázke mala postupovať jednotne a usilovať sa pritom o rovnaké práva (bezvízový styk s USA) pre všetkých občanov Únie.
Zdôvodnenie hlasovania
V rámci zdôvodnení hlasovania vystúpila k tejto problematike europoslankyňa Zita PLEŠTINSKÁ (EPP-ED, SK), ktorá pripomenula, že USA ešte stále vyžadujú vízovú povinnosť v prípade štátnych príslušníkov Bulharska, Českej republiky, Estónska, Grécka, Cypru, Lotyšska, Litvy, Maďarska, Malty, Poľska, Rumunska a Slovenska.
„Kritériom je počet zamietnutých žiadostí o víza, ktoré je stanovené na hranici 10%.
Postup ich udeľovania je podľa výpovedí žiadateľov častokrát založený na netransparentných kritériách“, uviedla a dodala, že hoci je Rada zodpovedná za určovanie pravidiel vo vízovej politike EÚ, Spojené štáty sú ochotné vyjednávať o zaradení štátov do Visa Waiver programu len bilaterálne, keďže je to v súlade s ich vnútroštátnou legislatívou, podľa ktorej môžu do programu vstupovať len krajiny a nie medzinárodné spoločenstvá.
„Vítam uznesenie EP o rokovaniach medzi EÚ a Spojenými štátmi, ktoré je výsledkom intenzívnych diskusií v EP.
Verím, že odstráni všetky pochybnosti o legitímnych snahách nových členských štátov zotrieť rozdiely medzi starými a novými členskými štátmi EÚ“, zdôraznila na záver.
20080521IPR29632
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
