5.7.2006
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– Simon Coveney, John Bowis, Jana Hybášková, Mario Mauro a Bernd Posselt v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano a Glenys Kinnock v mene Socialistickej skupiny v Európskom parlamente
– Johan Van Hecke a Marios Matsakis v mene Skupiny Aliancie liberálov a demokratov za Európu
– Margrete Auken a Sepp Kusstatscher v mene Skupiny zelených/Európskej slobodnej aliancie
– Luisa Morgantini a Esko Seppänen v mene Konfederatívnej skupiny Európskej zjednotenej ľavice - Nordickej zelenej ľavice
– Cristiana Muscardini v mene Skupiny Únie za Európu národov
a ktorý nahrádza návrhy týchto skupín:
– Verts/ALE ( B6‑0400/2006 )
– GUE/NGL ( B6‑0405/2006 )
– PPE-DE ( B6‑0406/2006 )
– ALDE ( B6‑0410/2006 )
– PSE ( B6‑0412/2006 )
– UEN ( B6‑0415/2006 )
o Somálsku
Uznesenie Európskeho parlamentu o Somálsku
Európsky parlament ,
–
so zreteľom na svoje predchádzajúce uznesenia o situácii v Somálsku,
–
so zreteľom na predchádzajúce vyhlásenia vysokého predstaviteľa Rady Európskej únie pre zahraničnú a bezpečnostnú politiku pána Solanu a komisára Louisa Michela o Somálsku,
–
so zreteľom na Memorandum o porozumení, ktoré 28. marca 2006 podpísali v Bruseli prezident Somálska Abdullahi Yusuf Ahmed, prezident Európskej komisie Manuel Barroso, somálsky premiér Ali Mohamed Ghedi a komisár Louis Michel,
–
so zreteľom na článok 115 ods. 5 rokovacieho poriadku,
A.
znepokojený predlžujúcim sa stavom občianskej vojny v Somálsku a jej dôsledkami na mier a zmierovací proces v tejto krajine, ako i kvôli bezpečnosti a stabilite v celom regióne Afrického rohu;
B.
keďže milícia islamských súdov prevzala od 4. júna 2006 kontrolu nad veľkou časťou južného Somálska – vrátane hlavného mesta Mogadiša, keď vyhnali vodcov frakcie, ktorí ovládali Mogadišo od roku 1991, v ktorom bola zvrhnutá ústredná správa Muhammada Siyada Barreho;
C.
keďže Somálsko už vyše 15 rokov nemá efektívnu národnú vládu a Zväz islamských súdov s cieľom obnoviť poriadok začal vytvárať radikálne islamské súdy v oblastiach, ktoré má pod kontrolou, ale napätie vďaka rodovej lojálnosti pretrváva;
D.
keďže Bezpečnostná rada OSN požiadala o prijatie národného bezpečnostného plánu ako odpoveď na žiadosť Africkej únie o čiastočné zrušenie zbrojného embarga, obmedzeného na podporu mierovej misie pod mandátom OSN;
E.
keďže existujú obavy, že do Zväzu islamských súdov patria skupiny obvinené z prepojenia na skupinu al-Kájda a medzinárodný terorizmus, čo môže ohroziť nielen bezpečnosť susedných krajín, ale aj Európsku úniu a zvyšok sveta;
F.
keďže Arabská liga iniciovala 22. júna 2006 v Chartúme dialóg medzi dočasnými federálnymi orgánmi a Zväzom islamských súdov, v ktorom dočasná federálna vláda uznala „realitu“ Zväzu islamských súdov, ktorý zas uznal „legitímnosť“ vlády; keďže tieto dve strany sa dohodli, že nebudú medzi sebou bojovať, ale budú pokračovať v dialógu za mier a urovnanie;
G.
keďže nedávne stretnutie delegácie Zväzu islamských súdov s predstaviteľmi USA v Chartúme otvorilo nové vyhliadky na prijatie opatrení na vybudovanie dôvery medzi rôznymi stranami;
1.
rozhodne odsudzuje nedávne boje v Mogadišu a jeho okolí, ako i udalosti v Jowhare a na iných miestach krajiny, ktoré mali za následok stratu mnohých životov somálskych civilistov a vraždu švédskeho nezávislého fotografa Martina Adlera na stretnutí v prospech ICU;
2.
vyzýva všetky príslušné strany, aby sa zdržali všetkých krokov, ktoré by mohli vystupňovať súčasné napätie, aby sa snažili hľadať cestu dialógu a rozšíriť potrebnú spoluprácu s dočasnou federálnou vládou a parlamentom ako legitímnymi ústrednými orgánmi Somálska, ktoré sa riadia rámcom Dočasnej federálnej charty;
3.
trvá na tom, že ak medzinárodné spoločenstvo považuje dočasné orgány za legitímne do uskutočnenia slobodných volieb pre somálskych občanov, musia dostať potrebné prostriedky na zriadenie potrebných inštitúcií, ako je napríklad polícia;
4.
podporuje iniciatívy, ktoré uskutočnila Africká únia (AÚ), Arabská liga a IGAD (Medzivládny úrad pre rozvoj) – vrátane komuniké, ktoré vydala Rada ministrov IGAD-u z mimoriadneho zasadnutia, konaného v Nairobi 13. júna 2006 – ako aj ich hlavnú úlohu v úsilí zameranom na udržanie mieru a v zmierovacom procese v Somálsku;
5.
vyzýva dočasné federálne orgány a Zväz islamských súdov, aby si plne uvedomili svoju zodpovednosť za uskutočnenie dialógu iniciovaného v Chartúme;
6.
vyzýva novoutvorenú Medzinárodnú kontaktnú skupinu pre Somálsko, ktorú tvoria Africká únia (AÚ), Organizácia spojených národov (OSN), Európska únia (EÚ), Spojené štáty (USA), Švédsko, Nórsko, Taliansko, Tanzánia a iné, aby sa sústredili na otázky budovania správy a inštitúcií, humanitárnej pomoci pre všetok somálsky ľud a zlepšenia regionálnej stability a bezpečnosti ako prostriedku väčšej koordinácie politiky medzi členmi medzinárodného spoločenstva;
7.
vyzýva EÚ, aby v súčinnosti s AÚ a v úzkej spolupráci s organizáciou IGAD a Arabskou ligou poskytli potrebnú politickú, finančnú a logistickú podporu na pomoc mierovému procesu vrátane rozmiestnenia mierovej podpornej misie AÚ, ktorú potvrdil nedávny samit AÚ v júli 2006;
8.
vyzýva medzinárodné spoločenstvo, a najmä EÚ, aby zvýšila poskytnutie humanitárnej pomoci vnútorne vysídleným osobám a obyvateľstvu v núdzi;
9.
vyzýva všetky zúčastnené strany, aby rešpektovali medzinárodné humanitárne zákony a umožnili humanitárnym agentúram prístup k obyvateľstvu v núdzi a aby zabezpečili ochranu humanitárnych pracovníkov;
10.
žiada prísne uplatňovanie a monitorovanie zbrojného embarga proti Somálsku, ktoré uložila OSN v roku 1992 a ktoré sa nedostatočne rešpektuje, a trvá na tom, že čiastočné zrušenie embarga by sa v žiadnom prípade nemalo spájať s prípadnou mierovou podpornou misiou pod mandátom OSN;
11.
poveruje svojho predsedu, aby postúpil toto uznesenie Komisii, Rade, generálnym tajomníkom Spojených národov, AÚ a IGAD-u, prezidentovi dočasnej národnej vlády Somálska a predsedovi Zväzu islamských súdov.
