Odpoveď pani Malmströmovej v mene Komisie
(13. marca 2012)
Migrácia a azyl sú ústrednou témou prebiehajúcej politickej a právnej diskusie v Európe a Komisia venuje veľkú pozornosť všetkým relevantným správam a informáciám, ktoré sú v tejto súvislosti k dispozícii.
Cieľom Komisie je zabezpečiť, aby všetky politiky a postupy EÚ boli v plnom súlade so základnými právami migrantov vrátane žiadateľov o azyl a utečencov.
Do acquis EÚ v oblasti azylu patria pravidlá, ktorých cieľom je okrem iného zabezpečiť, aby osoby, ktoré môžu potrebovať medzinárodnú pomoc, mali účinný prístup k náležitým postupom, a to za všetkých okolností, vrátane zmiešaných migračných tokov.
Komisia pozorne sleduje plnenie týchto záväzkov zo strany členských štátov a v prípadoch porušovania práva EÚ podniká náležité kroky.
Význam fenoménu zmiešaných migračných tokov bol taktiež zdôraznený aj v Štokholmskom programe, pričom všetci aktéri EÚ sa zaviazali, že sa mu budú aktívne venovať.
Komisia prijala viacero legislatívnych návrhov, napr. návrh na zmenu a doplnenie smernice o azylovom konaní, ktorými sa posilňujú ustanovenia na zabezpečenie prístupu k azylovým konaniam pre osoby, ktoré môžu potrebovať medzinárodnú pomoc.
Komisia dúfa, že spoluzákonodarcovia dosiahnu vyváženú dohodu o týchto dôležitých otázkach v horizonte do konca roka 2012 a v súlade s cieľmi stanovenými v Štokholmskom programe.
