P6_TA(2005)0152
Sociálna ochrana a kvalitná zdravotná starostlivosť
A6-0085/2005
Uznesenie Európskeho parlamentu o modernizácii sociálnej ochrany a rozvoji kvalitnej zdravotnej starostlivosti (2004/2189(INI))
Európsky parlament
,
–
so zreteľom na oznámenie Komisie o modernizácii sociálnej ochrany s cieľom rozvoja vysokokvalitnej, dostupnej a udržateľnej zdravotnej starostlivosti a dlhodobej starostlivosti: podpora národných stratégií s využitím "otvorenej metódy koordinácie"(KOM(2004)0304),
–
so zreteľom na svoje uznesenie zo 16. februára 2000 o oznámení Komisie o spoločnej stratégii modernizácie sociálnej ochrany Ú. v.
ES C 339, 29.11.2000, s.
154.
,
–
so zreteľom na svoje uznesenie z 15. januára 2003 o oznámení Komisie o budúcnosti zdravotnej starostlivosti a starostlivosti o staršie osoby: Zaistenie dostupnosti, kvality a financovateľnosti
2
Ú. v.
EÚ C 38 E, 12.2.2004, s.
269.
,
–
so zreteľom na zasadnutie Európskej rady v dňoch 20. až 21. marca 2003 v Bruseli a na závery predchádzajúcich zasadnutí Európskej rady v Lisabone, Göteborgu a Barcelone, týkajúce sa zdravotnej a dlhodobej starostlivosti,
–
so zreteľom na Bielu knihu Komisie o službách vo všeobecnom záujme (KOM(2004)0374),
–
so zreteľom na oznámenie Komisie o "posilnení sociálnej dimenzie Lisabonskej stratégie: zavedenie otvorenej koordinácie v oblasti sociálnej ochrany" (KOM(2003)0261),
–
so zreteľom na svoje uznesenie z 11. marca 2004 o návrhu spoločnej správy o "zdravotnej starostlivosti a starostlivosti o staršie osoby: podpora národných stratégií na zabezpečenie vysokej úrovne sociálnej ochrany"
3
Ú. v.
EÚ C 102 E, 28.4.2004, s.
862.
,
–
so zreteľom na článok 45 rokovacieho poriadku,
–
so zreteľom na správu Výboru pre zamestnanosť a sociálne veci a Výboru pre životné prostredie, verejné zdravie a bezpečnosť potravín ( A6-0085/2005 ),
A.
keďže právo na zdravie je jedným zo základných sociálnych práv, ako je to uvedené v článku II-95 Zmluvy o Ústave pre Európu
1
Ú. v.
EÚ C 310, 16.12.2004.
, ktorá teraz podlieha ratifikácii, a keďže Charta základných práv Európskej únie Ú. v.
ES C 364, 18.12.2000, s.
1.
uznáva právo každého na prístup k zdravotnej a lekárskej starostlivosti, ako aj právo starších osôb viesť dôstojný a nezávislý život a zúčastňovať sa na sociálnom, kultúrnom a pracovnom živote,
B.
keďže zdravie je individuálnou hodnotou každého jednotlivca vo všetkých životných etapách a situáciách a je jedným zo základných predpokladov jeho spoločenského uplatnenia, a keďže verejné zdravie je hodnotou spoločnosti a starostlivosť oň je jednou zo základných úloh spoločnosti,
C.
keďže zdravie je ovplyvňované mnohými faktormi vrátane genetických daností, životného štýlu a sociálnej situácie, a keďže zdravotná starostlivosť len v obmedzenej miere (často sa spomína hodnota 10%) prispieva k celkovému zdravotnému stavu jednotlivca,
D.
keďže presvedčenie, že zdravotná starostlivosť bude dostupná v prípade potreby, je neodmysliteľné pre úspešné fungovanie ktoréhokoľvek jednotlivca v spoločnosti, vo všetkých životných etapách a situáciách,
E.
keďže voľný pohyb osôb (vrátane pracovníkov) patrí k základným zásadám EÚ a zároveň je nevyhnutný pre ďalší vývoj členských štátov a Únie ako celku a dôvera občanov v dostupnosť a kvalitu zdravotnej starostlivosti, ako dôsledok ich pohybu medzi členskými štátmi, môže byť posilnená pomocou koordinácie sociálnych systémov,
F.
keďže v súlade s judikatúrou Európskeho súdneho dvora možno očakávať nárast mobility pacientov a používania cezhraničných služieb, čo spolu s prehlbovaním vnútorného trhu bude mať stále väčší dopad na národné systémy zdravotnej starostlivosti, ktorých zásady a ciele nesmú byť ohrozené,
G.
keďže európska karta nemocenského poistenia je vhodným nástrojom na zabezpečenie slobody pohybu v rámci EÚ vo vzťahu k zdravotnej starostlivosti napriek tomu, že štruktúry vnútroštátnych sociálnych systémov sa podstatne líšia,
H.
keďže Európsky súdny dvor opakovane uznal nárok pacientov na náhradu nákladov zdravotnej starostlivosti poskytnutej v inom členskom štáte, rozlišoval však pri tom medzi hospitalizovanými a ambulantne ošetrenými pacientmi, stanoviac takto isté predpoklady pre uplatnenie nároku na náhradu, ktorými sa má dosiahnuť vyvážený postup a sociálna istota, vždy však s cieľom zabezpečiť vysoký štandard ochrany zdravia,
I.
keďže vo vyššie uvedenom uznesení z 11.marca 2004 Európsky parlament naliehal na členské štáty, aby posilnili svoju verejnú aj súkromnú starostlivosť ako aj podporné organizácie, využívaním celého rozsahu zdrojov dostupných v krajinách pôvodu,
J.
keďže systémy zdravotnej starostlivosti v členských štátoch sú založené na zásadách rovnosti a solidarity, ktoré predpisujú dostupnosť zdravotnej starostlivosti a dlhodobej starostlivosti vysokej kvality a prístupnej všetkým, prispôsobenej ich potrebám a nezávisle od ich veku či finančných možností,
K.
keďže Únia sa neustále snaží podporovať vysokú úroveň sociálnej ochrany a keďže účinnejšia spolupráca na poli zdravotnej starostlivosti a dlhodobého liečenia prispievajú k trvalej modernizácii európskeho sociálneho modelu a zvýšenej sociálnej súdržnosti; keďže zdravotná starostlivosť a dlhodobé ošetrenie sú služby vo verejnom záujme, pri ktorých je prioritná zásada solidarity,
L.
keďže systémy zdravotnej starostlivosti, ako súčasť systémov sociálnej starostlivosti členských štátov, sú konfrontované s nárokmi nových vyšetrovacích a liečebných technológií, starnúcou populáciou (t.j. s enormným nárastom počtu veľmi starých a zraniteľných osôb, vyžadujúcich individuálne prispôsobené vyšetrenia a vhodnú starostlivosť) ako aj s rastúcimi očakávaniami verejnosti, vrátane záruk neobmedzeného prístupu všetkých občanov k týmto systémom,
M.
keďže zvyšujúci sa vek zdravotníckych pracovníkov, vrátane mnohých osôb poskytujúcich bezplatnú starostlivosť, spôsobuje v niektorých členských štátoch problémy,
N.
keďže nové diagnostické a liečebné technológie nielenže ohrozujú finančnú stabilitu systémov zdravotnej starostlivosti ale aj – a to predovšetkým - otvárajú nové možnosti a vnášajú novú nádej do neustáleho boja ľudstva proti chorobám a starnutiu; keďže je však potrebné mať pritom na pamäti zvyšujúcu sa chudobu medzi staršími ľuďmi,
O.
keďže prevencia je najlepšou a najúčinnejšou metódou zdravotnej starostlivosti a cenovo dostupná kvalitná preventívna starostlivosť, prístupná všetkým, vedie k vyššiemu priemernému veku, zmenšeniu frekvencie ochorení, zníženiu nákladov na zdravotnú starostlivosť a umožňuje dlhodobo udržateľné financovanie zdravotnej starostlivosti,
P.
keďže napriek tomu, že veľká väčšina starších občanov žije zdravo a nezávisle, významná časť z nich je stále postihovaná chorobami a invaliditou, čo znamená, že potrebujú prístup ku kvalitným a do vysokého stupňa integrovaným sociálnym a zdravotným službám, poskytujúcim vhodné geriatrické (t.j. multidisciplinárne a holistické) vyšetrenie, ktoré ako jediné znižuje fyzickú neschopnosť a predchádza inak potrebnej dlhodobej starostlivosti o členov tejto skupiny,
Q.
keďže všetko, čo súvisí so zdravím sa koncentruje na jednotlivca – pacienta; pacient za poskytnutú starostlivosť platí buď priamo alebo vo forme poistenia či daní; v otázke zdravotných služieb je pre obyčajných ľudí veľmi dôležitá ich existencia, dostupnosť, primeranosť, kvalita a preto musia byť plne informovaní a vybavení všetkými právami a mať voľbu pri rozhodovaní o možnostiach a využívaní zdravotnej starostlivosti,
R.
keďže kvalita zdravotnej starostlivosti závisí predovšetkým od úrovne vzdelania a sústavnej prípravy zdravotníckeho personálu, vhodných podmienok pre prácu a jej ochranu, dostupnosti kvalitných vyšetrovacích a liečebných technológií, úrovne organizácie zdravotných služieb, ako aj od úrovne komunikácie a zdieľania informácií medzi poskytovateľmi zdravotnej starostlivosti a pacientmi,
S.
keďže vzhľadom na významný nárast počtu starších ľudí s krehkým zdravím existuje akútna potreba rozvoja a podpory vysokoškolského aj postgraduálneho vzdelávania v oblasti gerontológie a geriatrie tak, aby všetci odborní pracovníci získali špeciálne znalosti a prax potrebnú na poskytovanie lepších a cielenejších služieb pre túto skupinu,
T.
keďže akčný program Spoločenstva v oblasti verejného zdravia (2003-2008) poskytuje integrovaný prístup k politikám zdravia a zdravotnej starostlivosti, založený okrem iného na propagácii zdravia a primárnej prevencii, na odstránení možných príčin ohrozenia zdravia, na zahrnutí vysokej úrovne zdravotnej starostlivosti do všetkých odvetvových politík, a to pri ich formulácii a realizácii, a na riešení sociálnych rozdielov, ktoré môžu byť zdrojom zdravotných problémov,
U.
keďže zdravie- tak ako hospodárstvo- je veľmi dôležitou oblasťou pre vedu a výskum, tvorí obrovský priestor pre vedecký vývoj a výskum a v rovnakom čase pre praktickú každodennú aplikáciu výsledkov výskumu a vedeckého bádania; keďže, ako hospodárske odvetvie, zdravie vytvára veľký počet pracovných príležitostí a veľkú hospodársku hodnotu,
V.
keďže okrem základného výskumu existuje silná potreba klinického výskumu, zaoberajúceho sa zdravotnými problémami spojenými s nárastom počtu starších občanov s krehkým zdravím a zameraného na vývoj nových postupov pre poskytovanie najlepšej a najúčinnejšej starostlivosti, prispievajúcej k vysokej kvalite života,
W.
keďže oblasť zdravotníctva je úzko spätá s ekonomickým rastom a udržateľným rozvojom, a preto by nemala byť posudzovaná výlučne z hľadiska jej nákladov, ale tiež ako výrobná investícia, založená na účinnej zdravotnej politike,
X.
keďže spolupráca v odvetví zdravotníctva tvorí jednu zložku vytvárania zdravšej Európy a jej organizácia je preto na zodpovednosti členských štátov; keďže pre zlepšenie a rozvoj kvalitnej, prístupnej a udržateľnej zdravotnej starostlivosti je dôležité, aby si členské štáty vymieňali skúsenosti; zdravotná starostlivosť by mala hrať dôležitú úlohu v Lisabonskej stratégii,
Y.
keďže dopyt po poskytovaní domácej starostlivosti, ktorá umožňuje starostlivosť o pacienta v jeho domácom prostredí, stále stúpa a stáva sa dôležitým doplnkom nemocničnej starostlivosti a významnou službou s veľkými možnosťami pre zamestnanosť,
Z.
keďže odôvodnenie Komisie o programe sociálnej politiky (KOM(2000)0379) konštatuje, že zavedenie zdravotného poistenia sa stalo neodmysliteľným prvkom reforiem zdravotnej starostlivosti, zdôrazňujúc skutočnosť, že sedem z desiatich členských štátov dáva prednosť systému založenému na poistení pred systémom založeným na daniach,
1.
konštatuje, že Komisia, okrem iného v rámci otvorenej metódy koordinácie, zamýšľa podporiť národné (a tam kde je to vhodné aj regionálne) vlády pri vývoji a reformovaní systémov zdravotného poistenia, v celom rozsahu rešpektujúc plnú suverenita národných (a tam kde je to vhodné aj regionálnych) vlád na poli organizácie zdravotnej starostlivosti, najmä rôznych systémov financovania tak, aby splnili spoločne definované ciele pre modernizáciu systémov sociálnej ochrany;
2.
zdôrazňuje, že pri uplatňovaní otvorenej metódy koordinácie nesmú byť obmedzené ani právomoci členských štátov, ani nesmie byť podkopaná zásada subsidiarity; poukazuje na skutočnosť, že v budúcnosti každý členský štát bude musieť sám rozhodnúť, ako dosiahne ciele definované pre modernizáciu systémov sociálnej ochrany;
3.
vyzýva Komisiu a členské štáty, aby lepšie zohľadnili dôležitosť prevencie a zdravotnej starostlivosti pri stanovení cieľov a indikátorov Spoločenstva;
4.
kritizuje náročnosť otvorenej metódy koordinácie, ktorá sa plánuje uplatniť v oblasti zdravotnej starostlivosti, pre administratívne kapacity členských štátov, ktorá sa prejavuje najmä prostredníctvom automatizovaného zberu údajov; navrhuje, aby sa zhromažďovanie údajov týkalo spočiatku iba malého počtu zvlášť dôležitých oblastí;
5.
víta rozhodnutie Komisie použiť otvorenú metódu koordinácie v oblasti zdravotnej starostlivosti a dlhodobého liečenia, potvrdzuje svoj súhlas s troma všeobecnými spoločnými cieľmi - všeobecný prístup bez ohľadu na príjem alebo majetok, vysoká kvalita a dlhodobá finančná udržateľnosť; vyzýva členské štáty, aby garantovali poskytovanie všeobecnej a dostupnej zdravotnej starostlivosti bez príliš dlhých poradovníkov a vytvorenie kvalitných, financovateľných systémov zdravotnej starostlivosti, ktoré otvorene odrážajú spoločné priority zdravotnej a dlhodobej starostlivosti všetkých členských štátov, považuje za potrebné posilniť práva občanov na rovnocennú zdravotnú starostlivosť v každom členskom štáte; vyzýva každý členský štát aby podnikol kroky, potrebné pre rešpektovanie týchto práv a vedúce predovšetkým k tomu, aby práva turistov neboli porušené ich vtiahnutím do finančne náročných súkromných zdravotných služieb proti ich vôli;
6.
nalieha na členské štáty, aby zvážili aktívne kroky riešenia potrieb, ktoré súvisia so zdravím najchudobnejších členov spoločnosti a ich prístupom k zdravotnej starostlivosti; upozorňuje na to, že všeobecné zameranie musí vychádzať zo solidarity a musí zaistiť bezpečné prostredie na ochranu proti chudobe a sociálnemu vylúčeniu a prinášať výhody najmä pre občanov s nízkymi príjmami a pre tých, ktorých zdravotný stav si vyžaduje intenzívnu, dlhodobú alebo nákladnú starostlivosť vrátane paliatívnej starostlivosti a starostlivosti o nevyliečiteľne chorých;
7.
ľutuje, že Komisia vníma modernizáciu sociálnej ochrany v oblasti zdravotnej starostlivosti predovšetkým z pohľadu požiadaviek Paktu stability; ľutuje, že Komisia vo svojom texte neodkazuje na vývoj výdavkov zdravotnej starostlivosti v jednotlivých oblastiach (ošetrenie, nemocničná starostlivosť atď.), ako ani na účinky prevencie v jednotlivých členských štátoch;
8.
súhlasí s tým, že zdravotná starostlivosť čelí v Únii spoločným problémom, v dôsledku pokroku v medicíne a technike spolu so zvyšujúcimi sa nákladmi, demografického vývoja, najmä zvyšujúceho sa počtu starších ľudí s krehkým zdravím, trpiacich viacerými chorobami často spojenými s nepriaznivými sociálnymi okolnosťami, stúpajúceho dopytu po zdravotnej starostlivosti a medicínskych výrobkoch a stále mobilnejšieho obyvateľstva v Spoločenstve;
9.
zastáva názor, že starnutie obyvateľstva predstavuje problém a malo by byť chápané ako príležitosť viac zaangažovať ľudí s dlhoročnými cennými skúsenosťami do spoločnosti a hospodárstva ako súčasť aktívneho starnutia;
10.
upozorňuje, že pri ďalšom vývoji sociálnych infraštruktúr, zvyšovanie priemerného veku bude vyžadovať lepšiu koordináciu medicínskych a opatrovateľských služieb;
11.
uznáva, že stále mobilnejšie obyvateľstvo Spoločenstva a imigrácia z iných krajín stavia správne orgány pred nové problémy;
12.
zdôrazňuje dôležitosť prevencie a dostupnej starostlivosti o svoje zdravie ako najúčinnejšie prostriedky boja proti chorobám a vyzýva vlády členských štátov, aby podporovali koordináciu programov zameraných na rôzne vekové skupiny, ktoré zahŕňajú podporu zdravia a zdravotného vzdelávania, preventívne lekárske prehliadky a očkovanie v súlade so stavom vedeckých poznatkov; odporúča vhodné geriatrické vyšetrenia starších ľudí s krehkým zdravím zamerané na zlepšenia kvality ich života a zabráneniu ich zbytočne dlhej hospitalizácii a potrebe domácej opatrovateľskej služby, ktoré bude mať za následok výrazný pokles nákladov na zdravotnú starostlivosť; a stravovania medzi svoje priority, spolu s preventívnymi opatreniami, vrátane pravidelných preventívnych prehliadok a očkovaní v súlade s vedeckými poznatkami a záruk všeobecnej dostupnosti týchto opatrení;
13.
poznamenáva, že "veľkí zabijaci" (napr. rakovina, kardiovaskulárne choroby) a "veľkí zmrzačovači" (napr. svalovo-kostrové poruchy a iné chronické choroby z povolania. zdravotné problémy spôsobené napr. nezdravým stravovaním, používaním drog, zhoršovaním životného prostredia a zmenšeným fyzickým pohybom) môžu byť podstatne potlačení niekoľkými všeobecnými medzisektorovými preventívnymi postupmi a zlepšenými opatreniami zameranými na faktory spôsobujúce choroby v pracovnom a životnom prostredí ľudí; zdôrazňuje preto dôležitosť rozvoja pracovnej ochrany zdravia zameranej na prevenciu a skorú detekciu chorôb a zdravotných problémov;
14.
zdôrazňuje, že hlavnú úlohu v každom systéme zdravotnej a dlhodobej starostlivosti musí zohrávať občan ako príjemca starostlivosti; jeho práva sú prvoradé a prvým z nich je právo na úplné informácie o vlastnom zdraví, o možnostiach zdravotnej a dlhodobej starostlivosti a o kvalite, v akej je jednotlivými poskytovateľmi starostlivosti na trhu ponúkaná; občan musí mať právo slobodnej voľby zdravotnej a dlhodobej starostlivosti bez obmedzenia v rámci celého Spoločenstva;
15.
vyzýva členské štáty a Komisiu, aby využívajúc najmä pomoc akčných zdravotných programov, zaručili ukončenie zberu a zlepšenie stavu dát a umožnili občanom a poskytovateľom služieb prístup k informáciám týkajúcim sa zdravotnej starostlivosti a zdravotnej politiky v iných členských štátoch pomocou zdravotného portálu EÚ, ktorý sa v súčasnosti buduje;
16.
víta dôraz, ktorý Komisia kladie na zlepšenie komunikácie a spolupráce medzi jednotlivými poskytovateľmi zdravotnej a dlhodobej starostlivosti pri prevencii, diagnóze a liečení; lekár zodpovedný za primárnu starostlivosť (vyčiarknutie) hrá v takejto komunikácii a spolupráci kľúčovú úlohu; zdieľanie existujúcich informácií vedie k zlepšeniu kvality poskytnutej starostlivosti, zmenšuje riziko, že pacient bude poškodený a lepšie využíva dostupné zdroje a pracovné sily;
17.
je znepokojená podstatnými rozdielmi, ktoré existujú medzi starými členskými štátmi a väčšinou nových členských štátov v zdravotnom stave ich obyvateľstva a prístupnosti, kvalite a zdrojoch nasadených na poli zdravotnej a dlhodobej starostlivosti; vyzýva Komisiu a staré členské štáty, aby nové členské štáty v ich snahe zlepšiť zdravotnú a dlhodobú starostlivosť podporili pomocou akčných zdravotných programov a inými vhodnými nástrojmi, predovšetkým otvorenou metódou koordinácie;
18.
zdôrazňuje dôležitosť zdravotnej starostlivosti, dlhodobej a sociálnej starostlivosti v národných hospodárstvach, vďaka veľkému počtu ľudí, ktorých v súčasnosti zamestnávajú a ich schopnosti vytvoriť dostatok pracovných miest v budúcnosti, zdôrazňuje dôležitosť zdravotnej starostlivosti ako významného faktora národných hospodárstiev, ktorý poskytuje zamestnanie veľkému počtu ľudí a ktorý – spolu s dlhodobou a sociálnou starostlivosťou – vlastní potenciál vytvoriť dostatok pracovných miest, pre ktoré treba dosiahnuť a zaručiť vhodné pracovné podmienky;
19.
upozorňuje na skutočnosť, že stúpajúci dopyt po službách v sektore zdravia a starostlivosti vytvára dodatočné pracovné miesta s čoraz väčšou kvalitou;
20.
vyzýva vlády členských štátov prijať účinné opatrenia na zlepšenie situácie jednotlivcov pri využívaní zdravotnej a dlhodobej starostlivosti, podporovať zlepšenie dostupnosti informácií pre širokú verejnosť a zlepšiť podmienky, za ktorých sa jednotlivec môže slobodne rozhodnúť ako využiť zdravotnú a dlhodobú starostlivosť; aby sa vyššie uvedené mohlo uskutočniť, sú potrební rozliční poskytovatelia starostlivosti ako aj dostupnosť informácií o zdravom spôsobe života a možnostiach prevencie, diagnostiky a liečby je podmienkou zodpovedného rozhodovania občana o svojom vlastnom zdraví, prístup k takým informáciám nesmie byť obmedzovaný, predovšetkým nie z dôvodu úspor verejných prostriedkov;
21.
poukazuje na skutočnosť, že niektoré členské štáty zväčšujú podiel nákladov na zdravotnú starostlivosť znášaných samotnými pacientmi a v tejto súvislosti požaduje, aby skupiny postihnutých nestratili prístup k primeranej zdravotnej starostlivosti;
22.
je znepokojená príliš dlhými čakacími lehotami na určité, aj naliehavé formy liečenia, vyskytujúcimi sa v mnohých členských štátoch; vyzýva tieto členské štáty, aby podnikli cielené úsilie skrátiť čakacie lehoty; vyzýva členské štáty, aby tam, kde existujú dlhé zoznamy čakateľov na ošetrenie a porovnateľné, či rovnako účinné ošetrenie pacientov nemôže byť načas poskytnuté doma, úzko spolupracovali pri zaručení pri dosiahnutí vysokej úrovne ochrany zdravia a sociálnej istoty pre všetkých občanov EÚ, plne pritom rešpektujúc princíp decentralizácie, vyváženosť domácich systémov ako aj finančnú rovnováhu;
23.
vyzýva vlády členských štátov aby poskytli praktickú podporu zdieľaniu informácií (a medzi rôznymi agentúrami a disciplínami, zainteresovanými v starostlivosti o jednotlivých pacientov) a používaniu elektronických komunikačných technológií v zdravotnej a dlhodobej starostlivosti; vyzýva Komisiu a vlády členských štátov, aby poskytli väčšiu a systematickejšiu podporu pre rozvoj tzv. elektronickej zdravotnej starostlivosti;
24.
je znepokojený skutočnosťou, že vo všetkých členských štátoch existuje – aj keď v rozdielnej miere – nedostatok vysoko kvalifikovaných lekárov ako aj zdravotníckeho a ošetrujúceho personálu; nalieha na členské štáty, aby podnikli sústredené úsilie na zlepšenie kvality práce tak, aby sa tieto profesie stali príťažlivejšími a eliminovali tak nedostatok personálu; zdôrazňuje potrebu propagovať zaškoľovania a ďalšie vzdelávanie dobrovoľníkov ako aj zamestnancov už kvalifikovaných v tejto oblasti;
25.
vyjadruje poľutovanie nad tým, že v otázkach posilnenej koordinácie sa nekládol väčší dôraz na spätnú väzbu od subjektov na najnižšej úrovni; poukazuje na to, že v rámci fungujúceho modelu riadenia zohráva rozhodujúcu úlohu tok informácií zdola nahor ("bottom up");
26.
vyjadruje poľutovanie nad tým, že vo všeobecnosti sa nekládol väčší zreteľ na vedecké analýzy potrieb; pripomína, že vedecké údaje iných organizácií nemožno preberať bez predchádzajúceho overenia; odporúča vypracovať vlastné údaje na základe existujúcich výskumných programov.
27.
vyzýva vlády členských štátov, aby lepšie zosúladili systém vzdelávania so zaškoľovaním zdravotníckych pracovníkov, zlepšili situáciu pri uznávaní profesionálnych kvalifikácií ako aj širšie koordinovali a lepšie zosúladili požiadavky, súvisiace s vybavením zdravotníckych zariadení a používaním nových vyšetrovacích a liečebných technológií a tak presadzovali porovnateľnú kvalitu zdravotnej starostlivosti vo všetkých členských štátoch;
28.
zdôrazňuje skutočnosť, že finančnú stabilitu možno dlhodobo zaručiť len ak sa optimálne využívajú jestvujúce zdroje; zdôrazňuje, že tento cieľ možno dosiahnuť, len ak sa zdravotná starostlivosť stane transparentnejšou než v súčasnosti, ak členské štáty zavedú systematické programy na zaručenie kvality a na faktoch založené smernice pre ošetrovanie, a ak využijú verejné prostriedky len na také medicínske výrobky a technológie, ktoré majú preukázateľný prínos;
29.
zdôrazňuje potrebu, aby členské štáty účinnejšie skúmali pokroky v medicíne a medicínskej technológii, hodnotiac ich účinnosť, prínos a ekonomickú dostupnosť; požaduje, aby Komisia preskúmala možnosť zosieťovania a koordinácie hodnotenia zdravotníckych technológií a medicínskych smerníc, uskutočnených v členských štátoch;
30.
nalieha na členské štáty, aby včas predložili predbežné správy pre zasadnutie Európskej rady;
31.
považuje zdravotnú starostlivosť o staršie osoby za primeranú oblasť výskumu na európskej úrovni;
32.
vyzýva Komisiu, aby do konca roku 2005 podala návrhy, prezentujúce politickú orientáciu, spoločné ciele, pracovné metódy a podrobný časový plán; ďalej je potrebné zdôrazniť skutočnosť, že zdravotná starostlivosť o občanov je záležitosťou jednotlivých členských štátov;
33.
zdôrazňuje, že pri navrhovaní indikátorov a vyhodnocovaní výsledkov treba postupovať veľmi opatrne a rešpektovať pritom rozdiely medzi jednotlivými systémami zdravotnej starostlivosti; zvlášť nabáda k tomu, aby indikátory boli navrhované tak, aby merali objektívnu prístupnosť, kvalitu a účinnosť starostlivosti;
34.
vyzýva Európsku radu, aby vzhľadom na racionalizáciu otvorenej metódy koordinácie prijala na jar 2006 integrovaný rámec pre oblasť sociálnej ochrany ako aj štandardný zoznam spoločných cieľov v oblasti sociálnej integrácie, dôchodkového zabezpečenia, zdravotnej a dlhodobej starostlivosti;
35.
vyzýva Radu a Komisiu, aby o svojich návrhoch informovali Európsky parlament;
36.
vyzýva členské štáty a Komisiu, aby pri prijímaní rozhodnutí v otázkach zdravotnej politiky viac ako doteraz zainteresovali organizácie pacientov a poskytli ich práci primeranú podporu;
37.
vyzýva Komisiu a členské štáty, aby venovali primeranú pozornosť špecificky ženským aspektom vo všetkých záležitostiach, týkajúcich sa zdravotnej starostlivosti; vyzýva Komisiu, aby podala novú správu o zdravotnej situácii žien v Európskej únii;
38.
poveruje svojho predsedu, aby toto uznesenie postúpil Rade, Komisii, Výboru pre sociálnu ochranu a parlamentom členských štátov.
