20.10.2008
NÁVRH UZNESENIA
ktorý na základe vyhlásení Európskej rady a Komisie
v súlade s článkom 103 ods. 2 rokovacieho poriadku
predkladajú Mieczysław Edmund Janowski, Ewa Tomaszewska, Adam Bielan, Brian Crowley a Ryszard Czarnecki
v mene skupiny UEN
o zasadnutí Európskej rady z 15. – 16. októbra 2008
Uznesenie Európskeho parlamentu o zasadnutí Európskej rady z 15. – 16. októbra 2008
Európsky parlament ,
–
so zreteľom na závery predsedníctva zo zasadnutia Európskej rady z 15. – 16. októbra 2008,
–
so zreteľom na správu Európskej rady a vyhlásenie Komisie o zasadnutí Európskej rady z 15. – 16. októbra 2008,
–
so zreteľom na článok 103 ods. 2 rokovacieho poriadku,
A.
keďže súčasná svetová hospodárska a finančná situácia je zdrojom mnohých ťažkostí pre MSP pri získavaní úverov a zvyšovania nezamestnanosti a chudoby medzi občanmi;
B.
keďže do tejto krízy je zapojené veľké množstvo rôznych subjektov a keďže sú potrebné urýchlené reakcie a koordinácia;
C.
keďže nedôvera občanov k bankovému a finančnému systému by sa ľahko mohla zmeniť na zatrpknutosť a nenávisť voči európskemu politickému systému a jeho inštitúciám, ktoré neboli schopné túto krízu predvídať;
D.
keďže boj proti zmene klímy je hlavným problémom a cieľom Európskej únie a malo by sa k nemu pristupovať komplexne a flexibilne na medzinárodnej úrovni;
K hospodárskej kríze
1.
víta urýchlenú reakciu predsedníctva EÚ na krízu a prijatie usmernení EÚ ministrami financií ako prvý významný a koordinovaný krok k upokojeniu finančných trhov; víta závery Európskej rady, v ktorých sa potvrdzujú opatrenia navrhované Euroskupinou a zdôrazňuje potrebu koordinovať úsilie členských štátov na európskej úrovni, aby nebola narušená hospodárska súťaž;
2.
nazdáva sa, že samit G7 neposkytol vhodné kreatívne odpovede, ale zoznam úloh bez dlhodobých návrhov, pričom sa nazdáva, že v tejto súvislosti by mala byť prioritou koordinácia na úrovni EÚ;
3.
víta koordinovanú akciu zo strany ECB a iných centrálnych bánk mimo eurozóny, pokiaľ ide o poskytnutie likvidity;
4.
zdôrazňuje, že je nevyhnutné určiť komplexné a koordinované úlohy na globálnej, európskej a národnej úrovni, aby sa finančné trhy obnovili opätovným vytvorením likvidity v krátkej dobe a aby sa v dlhodobom časovom horizonte vytvoril primeraný mechanizmus na predchádzanie krízam;
5.
víta nedávne rozhodnutie ECB znížiť úrokovú mieru v rámci eurozóny;
6.
víta založenie skupiny na vysokej úrovni zo strany Komisie s úlohou vyhodnotiť správnu štruktúru, ktorá by zaručila adaptáciu finančných trhov na jednotný trh a možnosť spolupráce orgánov dohľadu pri riešení problému cezhraničných bánk;
7.
považuje za kľúčové, aby časť záchranného plánu, ktorý vypracovali členské štáty, bola určená rodinám a MSP a nielen bankárom, a aby bola určená na ochranu vkladov všetkých individuálnych sporiteľov;
8.
vyzýva Komisiu, aby uplatnila svoje právo iniciatívy a navrhla opatrenia na posilnenie regulačného a dozorného rámca EÚ, ako aj krízového riadenia na úrovni EÚ;
K Lisabonskej zmluve
9.
víta reakciu írskej vlády počas tohto samitu a jej návrh opätovne sa zísť v decembri a zadefinovať základné črty riešenia a spoločnej cesty, ktorou sa treba uberať, pokiaľ ide o Lisabonskú zmluvu; oceňuje prezentáciu analýzy výsledkov referenda zo strany írskej vlády; považuje vytvorenie osobitného podvýboru v írskom parlamente, ktorý v novembri predloží správu o osobitných otázkach, ktorým treba venovať pozornosť, za významný krok vpred v procese hľadania riešenia;
K energii a zmene klímy
10.
víta rozhodnutie dopracovať balík týkajúci sa týka vnútorného energetického trhu do konca tohto volebného obdobia;
11.
oceňuje skutočnosť, že sa dosiahla dohoda o skutočnom oddelení sietí (účinné oddelenie), ale zdôrazňuje, že iba dosiahnutím dohody o regulárnych podmienkach hospodárskej súťaže (rovnaké východiskové podmienky) a o doložke pre tretie krajiny možno zaručiť bezproblémové fungovanie európskeho energetického trhu;
12.
zdôrazňuje, že dohoda o energetickom balíku je potrebná na zabezpečenie energetickej účinnosti Európskej únie a spoľahlivých dodávok energie z krátkodobého hľadiska, v neposlednom rade v súvislosti s obavami EÚ, pokiaľ ide o dialóg medzi EÚ a Ruskom;
13.
zaväzuje sa k úzkej spolupráci s Radou a Komisiou s cieľom dosiahnuť efektívnu a realizovateľnú dohodu o balíku v oblasti zmeny klímy a energetiky; v záujme ochrany európskych priemyselných odvetví a ich zamestnancov a spotrebiteľov, najmä v čase krízy na finančných trhoch, však nabáda Radu a Komisiu, aby dôkladne zvážili riziko presunu emisií uhlíka a pripomína, že pre priemysel EÚ má kľúčový význam zavedenie potrebných flexibilných opatrení pre odvetvia, ktoré sú najviac vystavené premiestňovaniu a strate konkurencieschopnosti;
14.
zastáva názor, že je nevyhnutné zaručiť EÚ potrebnú dôveryhodnosť, aby mohla prevziať vedúcu úlohu na medzinárodnom poli s ohľadom na rokovania na konferencii o klíme v Kodani (COP15) o dohode na obdobie po roku 2012;
15.
nazdáva sa, že na dosiahnutie globálneho a efektívneho výsledku v boji proti zmene klímy je nevyhnutné intenzívne zapojiť všetky medzinárodné subjekty, najmä priemyselne vyspelé krajiny;
16.
vyzýva Európsku komisiu, aby vzala do úvahy konkrétnu situáciu každého členského štátu, osobitne tých, ktorých ekonomiky a odvetvia sú založené na uhlí, a zdôrazňuje, že Komisia by mala zohľadniť rôzny stupeň hospodárskeho rozvoja každého členského štátu;
K bezpečnosti dodávok energie
17.
vyzýva Radu a Komisiu, aby pokračovali v úsilí o ďalšie rozpracovanie spoločnej energetickej politiky, ktorá okrem iného vytvára potrebu diverzifikácie zdrojov energie vzhľadom na skutočnosť, že niektoré krajiny dodávajúce energiu ju používajú ako politickú zbraň voči členským štátom EÚ;
18.
vyzýva Radu a Komisiu, aby vylúčili výstavbu plynovodu Nordstream zo zoznamu strategických projektov EÚ vzhľadom na riziko zvýšenej závislosti na ruskom plyne po dokončení projektu a vzhľadom na náklady a environmentálne riziká, ako aj závery Libickiho správy, ktorú Parlament schválil;
19.
vyzýva Komisiu, aby urýchlila úsilie pokiaľ ide o výstavbu plynovodu Nabucco, keďže ide o projekt, ktorý je najvýznamnejšou alternatívou k projektom realizovaným v spolupráci s Ruskom, ktoré všetky potenciálne zvyšujú hospodársku a politickú závislosť členských štátov EÚ na Rusku;
K prisťahovalectvu a azylu
20.
víta prijatie Európskeho paktu o prisťahovalectve a azyle, ktorý predložilo predsedníctvo a ktorý je zameraný na lepšie riadenie migrácie; očakáva, že EÚ tento pakt implementuje v záujme dosiahnutia komplexnej európskej politiky v oblasti prisťahovalectva a azylu;
K Rusku, Gruzínsku a východnej politike
21.
zdôrazňuje, že Európska únia musí v riešení konfliktu medzi Ruskom a Gruzínskom zohrávať hlavnú úlohu so striktným a rozhodným stanoviskom;
22.
zdôrazňuje, že gruzínska kríza má významné dôsledky na celý región, samotnú Európsku úniu, ako aj na energetickú bezpečnosť v Európe;
23.
vyzýva Komisiu, aby zvážila odloženie samitu EÚ – Rusko dovtedy, pokým Rusko splní svoje záväzky vyplývajúce z dohody o prímerí a stiahne svoje sily späť na pozície spred 7. augusta 2008;
24.
opätovne vyjadruje svoju požiadavku odložiť stretnutia o rokovaní o dohode o partnerstve s Ruskom do úplného stiahnutia ruských jednotiek z gruzínskeho územia;
25.
vyzýva Európsku radu a Komisiu, aby prehodnotili svoju politiku voči Rusku, osobitne z dôvodu, že Ruská federácia oznámila plán ponechať 7600 vojakov v Abcházsku a Južnom Osetsku;
26.
zdôrazňuje, že pozorovateľská misia Európskej únie v súčasnosti nemôže zaručiť v Gruzínsku bezpečnosť a oblasti susediace s Abcházskom a Južným Osetskom sú aj naďalej mimo jej kontroly; poukazuje na to, že systematické prenasledovanie gruzínskych civilistov pokračuje vrátane podpaľačstva vo viac ako poltucte dedín s gruzínskym etnikom v Južnom Osetsku a okolo neho, incidentov rabovania ozbrojencami a fyzického vyhrážania, ktoré núti etnických Gruzíncov opúšťať svoje domovy;
27.
zdôrazňuje, že jediným úspešným riešením je politika založená na výmennom prístupe; v tejto súvislosti sa nazdáva, že zrušenie zákazu určeného popredným bieloruským predstaviteľom cestovať na území EÚ vrátane prezidenta Alexandra Lukašenka bolo unáhleným rozhodnutím založeným iba na domnienkach;
28.
vyzýva Radu a Komisiu, aby rozvinuli s bieloruskými orgánmi skutočný dialóg založený na podmienenom a postupnom princípe s využitím porovnávaní, harmonogramov, revíznych doložiek a primeraných finančných prostriedkov;
29.
naliehavo vyzýva bieloruské orgány, aby rešpektovali základné ľudské práva a slobody tým, že:
• zaručia nezávislosť a slobodu médií;
• odstránia všetky prekážky, ktoré bránia MVO v riadnej registrácii;
• zlepšia zaobchádzanie s národnostnými menšinami a uznajú legitímne zvolený orgán Únie Poliakov na čele s Angelikou Borysovou;
30.
zdôrazňuje význam zlepšenie vzťahov EÚ s Balkánom a východnými susedmi a vyzýva Radu a Komisiu, aby podnikli kroky potrebné na prehĺbenie spolupráce, aby sme mohli našim partnerom na Balkáne a vo východnej Európe poskytnúť jasné vyhliadky členstva;
31.
víta závery Rady v oblasti európskej politiky susedstva, jej východného rozmeru a úsilia dosiahnuť hospodársku modernizáciu a demokratizáciu; zdôrazňuje nevyhnutnosť vypracovania spoločnej pozície EÚ voči Moldavsku, Gruzínsku, Bielorusku, Ukrajine a celému kaukazskému regiónu;
32.
poveruje svojho predsedu, aby toto uznesenie postúpil Rade, Komisii a parlamentom členských štátov.
