P6_TA(2006)0010
Finančný výhľad
B6-0049/2006
Uznesenie Európskeho parlamentu o pozícii Európskej rady k finančnému výhľadu a obnoveniu Medziinštitucionálnej dohody na obdobie 2007 - 2013
Európsky parlament
, –
so zreteľom na Zmluvu o ES, a najmä na jej článok 272,
–
so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu Ú. v.
ES C 172, 18.6.1999, s.
1.
Dohoda naposledy zmenená a doplnená rozhodnutím Európskeho parlamentu a Rady 2005/708/ES (Ú. v.
EÚ L 269, 14.10.2005, s.
24).
, a najmä na jej bod 26,
–
so zreteľom na oznámenia Komisie Rade a Európskemu parlamentu z 26. februára 2004 s názvom "Budovanie našej spoločnej budúcnosti: politické výzvy a rozpočtové prostriedky rozšírenej Únie 2007 -2013" ( KOM(2004)0101 ) a zo 14. júla 2004 s názvom "Finančné výhľady na obdobie 2007 -2013" ( KOM(2004)0487 ) a na pracovný dokument Komisie z 12. apríla 2005 s názvom "Technické úpravy návrhu Komisie k viacročnému finančnému rámcu na roky 2007 -2013" ( SEK(2005)0494 ),
–
so zreteľom na svoje uznesenie z 8. júna 2005 o politických výzvach a rozpočtových prostriedkoch rozšírenej Únie 2007 - 2013 Prijaté texty, P6_TA(2005)0224 .
,
–
so zreteľom na svoje uznesenie z 1. decembra 2005 o Medziinštitucionálnej dohode o rozpočtovej disciplíne a zlepšení rozpočtového postupu Prijaté texty, P6_TA(2005)0453 .
,
–
so zreteľom na článok 54 rokovacieho poriadku,
A.
keďže Európska rada na svojom zasadnutí z 15. - 16. decembra 2005 prijala závery o finančnom výhľade na obdobie 2007 - 2013,
B.
keďže platnosť súčasnej Medziinštitucionálnej dohody o rozpočtovej disciplíne a zlepšení rozpočtového postupu sa v roku 2006 v podstate skončí a keďže uzavretie novej dohody alebo predĺženie súčasnej je možné len na základe dohody Európskeho parlamentu, Rady a Komisie,
C.
keďže pri neexistencii finančného výhľadu stanovuje článok 272 zmluvy ročné rozpočty,
D.
keďže rozpočet na rok 2006, tj. na posledný rok súčasného finančného výhľadu, dosahuje úroveň 1,093 % HND EÚ vo viazaných rozpočtových prostriedkoch pre 25 členských štátov,
E.
keďže závery Európskej rady prijaté 15. - 16. decembra 2005, predpokladajú rozpočet EÚ v priemernej výške 1,045 % HND EÚ vo viazaných rozpočtových prostriedkoch pre 27 členských štátov, pričom celkový objem viazaných rozpočtových prostriedkov dosahuje 862,363 miliardy EUR,
F.
keďže rokovacia pozícia, ktorú Európsky parlament prijal 8. júna 2005, zabezpečuje lepšie zladenie politických priorít a finančných potrieb, modernizáciu rozpočtu prostredníctvom vyššej flexibility a zlepšenie kvality plnenia rozpočtu, pričom finančný rámec je 974,837 miliardy EUR, čo v priemere zodpovedá 1,18 % HND EÚ vo viazaných rozpočtových prostriedkoch,
1.
berie na vedomie skutočnosť, že Európska rada nakoniec dosiahla dohodu členských štátov, ktorá umožňuje otvorenie rokovaní s Európskym parlamentom o budúcom finančnom výhľade;
2.
konštatuje, že závery Európskej rady sa sústreďujú skôr na tradičné politiky spravované členskými štátmi, namiesto toho, aby kládli dôraz na politiky, ktoré by EÚ umožnili čeliť novým výzvam a vytvárať európsku pridanú hodnotu pre občanov; v tomto kontexte odsudzuje neprijateľné zníženie záväzkov týkajúcich sa konkurencieschopnosti, rastu a zamestnanosti, a to napriek dôrazu, ktorý všetky inštitúcie EÚ prikladajú lisabonskej stratégii, ako aj zníženie týkajúce sa občianstva, slobody, bezpečnosti, spravodlivosti a vonkajších činností; odsudzuje navyše skutočnosť, že členské štáty bojujú skôr za zachovanie svojich národných záujmov, než aby podporovali európsky rozmer, a že neboli schopné vyriešiť dôležitú otázku reformy systému vlastných zdrojov;
3.
pripomína, že závery Európskej rady, ktoré sa niekedy odvolávajú na veľmi osobitné pravidlá týkajúce sa výdavkových programov, nemôžu byť nadriadené právomociam zvereným Európskemu parlamentu ako jednej zložke zákonodarného a rozpočtového orgánu a trvá na tom, aby plne zohrával svoju parlamentnú úlohu pri formulácii politík, ich reforiem a ich rozpočtu;
4.
odmieta závery Európskej rady v ich súčasnej podobe, pretože nezaručujú rozpočet EÚ, ktorý rozšíri prosperitu, konkurencieschopnosť, solidaritu, súdržnosť a bezpečnosť v budúcnosti v súlade s politikami, o ktorých už rozhodla samotná Rada; ďalej neplnia záväzky voči novým členským štátom, nezabezpečujú primeraný a dostatočne a podrobný mechanizmus flexibility a nestanovujú pevný záväzok uskutočniť revíziu s jednoznačným vymedzením úlohy Európskeho parlamentu, ani dostatočné sprievodné opatrenia na zabezpečenie (napr.) lepšieho plnenia a kontroly vynaloženia finančných prostriedkov v členských štátoch;
5.
zdôrazňuje význam, ktorý pripisuje vyššiemu stupňu flexibility;
6.
opätovne potvrdzuje svoju pozíciu vyjadrenú vo vyššie uvedenom uznesení
z
8. júna 2005 a poveruje Výbor pre rozpočet, aby podľa toho rokoval o Medziinštitucionálnej dohode;
7.
je pripravený začať konštruktívne rokovania s Radou na základe príslušných pozícií, ak bude rakúskemu predsedníctvu zverený reálny mandát na rokovanie; je pevne rozhodnutý brániť kvantitatívne, štrukturálne a kvalitatívne prvky svojej rokovacej pozície a posilňovať európsky rozmer poľnohospodárskych, vnútorných aj vonkajších politík;
8.
poveruje svojho predsedu, aby toto uznesenie postúpil Rade a Komisii.
