Rozhovor s brazílskym prezidentom Lulom: farmári, chudoba a biopalivá
Vonkajšie vzťahy
2007-07-05 - 16:45
Brazílsky prezident Lula da Silva
V stredu 4. júla sa v Lisabone konal samit EÚ-Brazília.
Brazílsky prezident Lula da Silva a minister zahraničných vecí Celso Amorin nasledujúci deň zavítali do Európskeho parlamentu v Bruseli na stretnutie s predsedom EP Pötteringom a lídrami politických skupín EP.
Pri tejto príležitosti sme sa brazílskeho prezidenta opýtali na to, ako funguje poľnohospodárstvo v Brazílii a aké skúsenosti má táto krajina s pestovaním biopalív.
Koncom mája Európska komisia navrhla strategické partnerstvo medzi EÚ a Brazíliou.
Len o tri týždne neskôr však obchodné rokovania medzi Brazíliou, EÚ, USA a Indiou stroskotali.
Nejde o protirečenie?
Čo by ste odkázali lídrom v Európskom parlamente?
"Strategické partnerstvo EÚ-Brazília je v prvom rade politickou záležitosťou.
Obchodné rokovania medzi Brazíliou a Európskou úniou budú pokračovať v rámci Svetovej obchodnej organizácie a v súvislosti s rokovaniami o Asociačnej dohode medzi EÚ a Mercosur (Združenie voľného obchodu medzi Argentínou, Brazíliou, Uruguajom a Paraguajom).
Mojim odkazom pre lídrov Parlamentu je, že súčasné kolo technicko-obchodných rokovaní sa vyčerpalo.
Som ochotný stretnúť sa s inými lídrami, aby sme sa dostali k tomu, čo musí byť najmä politickým porozumením, a tým je prekonať aktuálne prekážky.
V tejto súvislosti sú tohtotýždňové rozhovory na najvyššej úrovni príležitosťou začať sa zaoberať základnými otázkami, ktoré si vyžadujú prítomnosť najvyšších politických lídrov."
Predsedníctvo EÚ nedávno označilo Brazíliu za potenciálneho "celosvetového farmára" v budúcnosti.
Čo na to hovoríte?
"Výnosnosť brazílskeho poľnohospodárskeho sektora posunulo krajinu medzi najkonkurencieschopnejších exportérov agro-priemyselných výrobkov na svete.
K tomuto úspechu prispelo zníženie štátnych dotácií, deregulácia trhu a liberalizácia obchodu v kombinácii s investíciami do výskumu a technológií.
Ak chce však Brazília zvýšiť svoju úlohu byť jednou z obilníc sveta, multilaterálne obchodné pravidlá musia podporovať otvorený, spravodlivý obchod.
Potrebujeme tiež úspešný výsledok pri obchodných rokovaniach z Doha (rokovania o liberalizácii svetového obchodu).
Mnohí z chudobných ľudí na svete sú farmári.
Práve ich najviac postihujú masívne dotácie a vysoké clá, ktoré znižujú možnosti obchodu pre potenciálnych poľnohospodárskych podnikateľov v rozvojových krajinách.
Z tohto dôvodu Brazília celý čas zdôrazňuje, že otázka poľnohospodárstva musí byť v centre rokovaní z Doha."
Na programe tohtotýždňového samitu EÚ-Brazília sa objavila aj otázka palív z rastlín, tzv. biopalív.
Brazília má s ich výrobou veľa skúseností.
Tieto palivá sú pritom veľkou nádejou v boji proti klimatickým zmenám.
Ich pestovanie však konkuruje produkcii potravinárskych plodín.
Ako Brazília vyvažuje tieto dva faktory?
"Ak chcete zhodnotiť potenciál biopalív, mali by ste pamätať na to, že príčinou hladu je hlavne rozdelenie príjmov.
Produkcia potravín ďaleko stačí na nasýtenie celosvetovej populácie.
Brazílska skúsenosť dokazuje, že biopalivá môžu v skutočnosti prispieť k boju proti chudobe.
Výroba etanolu vytvára v Brazílii jeden milión priamych a nepriamych pracovných miest s vyššou než priemernou mzdou.
Nedávno sme tiež spustili projekt výroby bionafty, ktorý poskytol pracovnú príležitosť desiatkam tisícov drobných majiteľov pôdy, predovšetkým v zaostalých regiónoch na severovýchode krajiny.
Etanol nahrádza asi 40 percent benzínu, ktorý sa spotrebuje v Brazílii.
Očakávame, že čoraz dôležitejšiu úlohu bude zohrávať aj bionafta.
Vplyv výroby biopalív na ceny potravín je zanedbateľný.
Viac než 70 percent celosvetovej chudoby žije na vidieku a snaží sa vyťažiť aj z malého nárastu cien poľnohospodárskych produktov.
Veľká väčšina rozvojových krajín je pritom čistým dovozcom ropy.
Tieto krajiny sa snažia vyťažiť z rozvoja miestnych zdrojov energie, ktoré by mohli znížiť dovoz ropy."
20070703STO08738 EÚ navrhla strategické partnerstvo s Brazíliou (anglicky) Obchodné otázky medzi EÚ a Brazíliou (anglicky) Vzťahy EÚ a Brazílie (anglicky) Parlamentné zhromaždenie krajín EÚ a Latinskej Ameriky (anglicky)
SK
1
PHOTO
20070705PHT08842.jpg
SK
2
LINK
http://www.eu2007.pt/UE/vEN/Noticias_Documentos/20070704BRSUM.htm
SK
3
LINK
http://ec.europa.eu/trade/issues/bilateral/countries/brazil/index_en.htm
SK
4
LINK
http://ec.europa.eu/external_relations/brazil/intro/index.htm
SK
5
LINK
/intcoop/eurolat/default_en.htm
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
