Odpoveď vysokej predstaviteľky Únie a podpredsedníčky Komisie Catherine Ashtonovej v mene Komisie
(22. decembra 2011)
EÚ má aktívny záujem na otvorenom dialógu s Ruskom, s krajinami Východného partnerstva, ako aj s ich partermi v Strednej Ázii v súvislosti so smerovaním spolupráce a s formami integrácie v rámci spoločného susedstva a nielen jeho.
Myšlienku bližšej hospodárskej integrácie v priestore „od Lisabonu po Vladivostok“ navrhovali v súlade s pravidlami Svetovej obchodnej organizácie (WTO) v rozličných podobách rôzne strany, ktoré o nej v priebehu dlhého obdobia diskutovali a táto myšlienka bude naďalej tvoriť časť kontextu prebiehajúcich vzťahov EÚ – Rusko.
Pokiaľ ide o myšlienku premiéra Putina v článku v Izvestiach zo 4. októbra 2011 o vytvorení „Euroázijskej únie“, Komisia a vysoká predstaviteľka budú vývoj naďalej pozorne sledovať a budú sa snažiť s Ruskom, ako aj s inými dotknutými krajinami o tejto otázke a takisto o iných iniciatívach diskutovať.
O integračných procesoch v colnej únii, v jednotnom hospodárskom priestore a v „Euroázijskej únii“ musia rozhodnúť dotknuté krajiny.
EÚ v zásade podporuje regionálnu hospodársku integráciu, keďže by mala viesť k liberalizácii obchodu hoci dôsledkom colnej únie sú doteraz skôr iba protekcionistickejšie obchodné praktiky než liberalizácia.
EÚ ako najväčší obchodný partner Ruska, Kazachstanu a iných chce byť informovaná včasne a náležite o rozhodnutiach, ktoré ovplyvnia investície a bilaterálny obchod s EÚ.
Ide o náš spoločný záujem.
Rovnako bude EÚ pokračovať pri poskytovaní informácií o vývoji týkajúcom sa Východného partnerstva a stratégie EÚ pre Strednú Áziu.
Cieľom EÚ je naďalej posilňovať Východné partnerstvo vrátane jeho bilaterálneho rozmeru.
V tomto kontexte je EÚ na technickej úrovni rozhodnutá finalizovať prebiehajúce rokovania s Ukrajinou v súvislosti s dohodou o pridružení vrátane prehĺbenej a komplexnej zóny voľného obchodu a dúfa, že rýchlo pokročí v rokovaniach aj s inými východnými partnermi.
Komisia a vysoká predstaviteľka sa domnievajú, že akákoľvek partnerská krajina môže uzavrieť obchodné dohody s tretími stranami, napríklad dohody o colnej únii.
Musí si však byť vedomá následkov, aké tento počin môže mať pre rokovania o prehĺbenej a komplexnej zóne voľného obchodu (DCFTA) s EÚ najmä v prípade, že uzatvorí colnú úniu s touto treťou stranou, čo by znemožňovalo pokračovanie programu DCFTA s EÚ.
EÚ oceňuje dôraz, ktorý premiér Putin kladie na charakter slobodného suverénneho rozhodnutia, ktoré krajina chce urobiť, aby sa zapojila do projektu integrácie na základe svojho vlastného národného záujmu.
EÚ takisto berie na vedomie Putinovo uistenie, že všetky integračné procesy v priestore Euroázie musia byť založené na spoločných hodnotách slobody, demokracie a voľných trhov.
