Odpoveď pani Malmströmovej v mene Komisie
(9. novembra 2011)
Nedávne oznámenia Komisie o Stratégii vnútornej bezpečnosti KOM(2010) 673 a Digitálnej agende pre Európu KOM(2010) 245 vyzdvihujú iniciatívy v boji proti počítačovej kriminalite a zaistení počítačovej bezpečnosti, vrátane legislatívnych návrhov o útokoch na informačné systémy a o sexuálnom zneužívaní detí, ako aj budovanie kapacít, ktorého príkladom je zriadenie prvých centier excelentnosti pre počítačovú kriminalitu v Belgicku, Estónsku, Francúzsku a Írsku.
Do roku 2013 sa predpokladá zriadenie Európskeho centra pre počítačovú kriminalitu, ktoré by sa kombináciou verejných a súkromných kapacít malo stať miestom, ktoré bude zastrešovať boj proti počítačovej kriminalite v Európe.
Európska komisia tiež podporuje zriadenie horúcich telefónnych liniek a platforiem pre oznamovanie počítačových trestných činov v členských štátoch a v Europole, ako napr. sieť horúcich liniek INHOPE (spolufinancovaná z programu Safer Internet) a Európska platforma pre oznamovanie počítačových trestných činov (spolufinancovaná z programu „Predchádzanie trestnej činnosti a boj proti nej“ ISEC).
Smernica Európskeho parlamentu a Rady 95/46/EHS http://eur-lex.europa.eu/smartapi/cgi/sga_doc?smartapi!celexapi!prod!CELEXnumdoc&lg=en&numdoc=52005DC0654&model=guichett z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov stanovuje, že každá osoba, ktorá utrpela škodu v dôsledku nezákonného spracovania alebo akejkoľvek operácie nezlučiteľnej s týmito právnymi predpismi, má nárok na kompenzáciu od kontrolóra za spôsobenú škodu.
Smernicou sa ďalej všetkým kontrolórom ukladá povinnosť prijímať technické a organizačné bezpečnostné opatrenia, ktoré sú primerané rizikám spojeným s operáciami spracúvania údajov, pričom sa berie do úvahy stav techniky a náklady na opatrenie.
V súvislosti s reformou rámca EÚ o ochrane údajov Komisia zvažuje návrhy na objasnenie a posilnenie zodpovednosti kontrolórov.
