A7-0005/2012
4.1.2012
***
ODPORÚČANIE
o návrhu rozhodnutia Rady o pristúpení Európskej únie k predpisu Európskej hospodárskej komisie Organizácie Spojených národov č. 29 o jednotných ustanoveniach pre schvaľovanie vozidiel z hľadiska ochrany cestujúcich v kabíne úžitkového vozidla
(13894/2011 – C7‑0303/2011 – 2011/0191(NLE))
Výbor pre medzinárodný obchod
Spravodajca: Vital Moreira
PE 473.936v02-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
VÝSLEDOK ZÁVEREČNÉHO HLASOVANIA VO VÝBORE................................................8
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o pristúpení Európskej únie k predpisu Európskej hospodárskej komisie Organizácie Spojených národov č. 29 o jednotných ustanoveniach pre schvaľovanie vozidiel z hľadiska ochrany cestujúcich v kabíne úžitkového vozidla
(13894/2011 – C7‑0303/2011 – 2011/0191(NLE) )
(Súhlas)
Európsky parlament ,
– so zreteľom na návrh rozhodnutia Rady (13894/2011),
– so zreteľom na žiadosť o udelenie súhlasu, ktorú Rada predložila v súlade s článkom 4 ods. 2 druhá zarážka rozhodnutia Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“)
Ú. v.
ES L 346, 17.12.1997, s.
78.
( C7-0303/2011 ),
– so zreteľom na článok 81 rokovacieho poriadku,
– so zreteľom na odporúčanie Výboru pre medzinárodný obchod ( A7‑0005/2012 ),
1. udeľuje súhlas s uzatvorením dohody;
2. poveruje svojho predsedu, aby postúpil túto pozíciu Rade, Komisii a vládam a parlamentom členských štátov.
DÔVODOVÁ SPRÁVA
Svetové fórum pre harmonizáciu predpisov o vozidlách (pracovná skupina zriadená podľa článku 29) Európskej hospodárskej komisie Organizácie Spojených národov (EHK OSN) poskytuje jedinečný rámec pre globálne harmonizované predpisy o vozidlách, do ktorého sú zapojení účastníci z celého sveta, najmä však krajiny s najväčšou produkciou motorových vozidiel.
Prínos týchto harmonizovaných predpisov je zrejmý v oblasti bezpečnosti cestnej premávky, ochrany životného prostredia a obchodu.
Pracovná skupina zriadená podľa článku 29 je v inštitucionálnom rámci Organizácie Spojených národov stálou pracovnou skupinou s osobitným mandátom a rokovacím poriadkom.
Funguje ako globálne fórum, ktoré umožňuje otvorenú diskusiu o predpisoch v oblasti motorových vozidiel.
Každá členská krajina OSN a každá organizácia regionálnej ekonomickej integrácie zriadená členskými krajinami OSN sa môže v plnej miere podieľať na činnostiach svetového fóra a môže sa stať zmluvnou stranou dohôd, ktoré svetové fórum v súvislosti s vozidlami spravuje.
Svetové fórum oficiálne zasadá trikrát ročne a neformálne skupiny poveruje riešením konkrétnych problémov, ktoré sú naliehavé alebo si vyžadujú osobitné odborné znalosti.
Na zasadnutiach svetového fóra sa zúčastňuje viac ako 120 zástupcov.
V rámci EHK OSN bolo dosiaľ schválených 126 predpisov.
Európska únia zatiaľ pristúpila k 106 predpisom EHK OSN, pričom rozhodla, že 62 z nich sa bude v EÚ povinne uplatňovať.
Všetky predpisy EHK OSN sa nachádzajú na webovej stránke Európskej hospodárskej komisie Organizácie Spojených národov http://www.unece.org/trans/main/wp29/wp29regs.html.
Európska komisia každoročne zasiela Rade a Parlamentu pracovnú správu o činnostiach tohto svetového fóra pre predpisy týkajúce sa vozidiel, ktorú pripravujú jej útvary.
Dňa 27. mája 2011 zaslala Európska komisia správu z roku 2010 Rade a Parlamentu (SEK(2011)689).
V smernici 2007/46/ES je stanovená možnosť povinného uplatňovania predpisov EHK OSN na účely typového schvaľovania ES vozidiel.
Zoznam predpisov EHK OSN, ktoré sa uplatňujú na povinnom základe, sa nachádza v prílohe IV smernice 2007/46/ES.
Nariadením (ES) č. 661/2009 sa zrušuje niekoľko smerníc týkajúcich sa typového schvaľovania motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá.
Požiadavky stanovené v týchto smerniciach by sa mali v odôvodnených prípadoch nahradiť odkazmi na príslušné predpisy EHK OSN.
Podľa článku 4 ods. 2 nariadenia (ES) č. 661/2009 sa typové schválenie v súlade s predpismi EHK OSN, ktorých uplatňovanie je povinné, považuje za typové schválenie ES v súlade s uvedeným nariadením a jeho vykonávacími opatreniami.
Typové schválenia v zmysle predpisov EHK OSN budú považované za typové schválenia ES, čím sa predíde zdvojeniu nielen technických požiadaviek, ale aj postupov vydávania osvedčení a administratívnych postupov, čo bude prínosom tak pre zástupcov odvetvia, ako aj pre vnútroštátne orgány.
Tieto technické požiadavky budú platiť nielen v mnohých krajinách patriacich najmä do EÚ, v krajinách západnej a východnej Európy mimo EÚ, v krajinách juhovýchodnej Európy, v Spoločenstve nezávislých štátov, ale i v Japonsku a v krajinách Severnej Ameriky, ktoré sú zmluvnými stranami dohody EHK OSN z roku 1958.
Typové schvaľovanie, ktoré sa priamo zakladá na medzinárodne dohodnutých normách a uplatňuje sa v toľkých krajinách, prijmú okrem toho aj ďalšie tretie krajiny, čím sa ďalej zlepší prístup na trh a zvýši konkurencieschopnosť priemyslu EÚ.
V článku 1.5 revidovanej dohody z roku 1958 sa uvádza, že každá nová zmluvná strana môže pri predkladaní svojej listiny o pristúpení vyhlásiť, že určité predpisy EHK OSN pre ňu nie sú záväzné.
EÚ zatiaľ nepristúpila k predpisu EHK OSN č. 29 o jednotných ustanoveniach pre schvaľovanie vozidiel z hľadiska ochrany cestujúcich v kabíne úžitkového vozidla.
V nadväznosti na prijatie nariadenia (ES) č. 661/2009, v ktorom je stanovené, že EÚ zohľadňuje predpis EHK OSN č. 29, by sa mal tento predpis odteraz stať súčasťou systému EÚ pre typové schvaľovanie motorových vozidiel.
V článku 1.7 revidovanej dohody z roku 1958 sa uvádza, že každá zmluvná strana, ktorá neuplatňuje niektorý z predpisov EHK OSN, môže generálnemu tajomníkovi kedykoľvek oznámiť, že má v úmysle predpis od danej chvíle uplatňovať, pričom takýto predpis EHK OSN pre túto stranu nadobudne účinnosť v 60. deň po takomto oznámení.
Spravodajca navrhuje, aby Parlament udelil súhlas s návrhom rozhodnutia Rady o pristúpení Únie k predpisu Európskej hospodárskej komisie Organizácie Spojených národov (EHK OSN) č. 29 o jednotných ustanoveniach pre schvaľovanie vozidiel z hľadiska ochrany cestujúcich v kabíne úžitkového vozidla, pretože na základe tohto predpisu EHK OSN bude možné uplatňovať v mnohých krajinách rovnaké normy, čím sa odstráni byrokracia a európskemu priemyslu sa umožní, aby sa na hospodárskej súťaži zúčastňoval vo väčšom rozsahu a za jednoduchších podmienok.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
20.12.2011
Výsledok záverečného hlasovania
+:
–:
0:
25
Poslanci prítomní na záverečnom hlasovaní
William (The Earl of) Dartmouth, Laima Liucija Andrikienė, David Campbell Bannerman, Daniel Caspary, Christofer Fjellner, Yannick Jadot, Metin Kazak, Bernd Lange, David Martin, Emilio Menéndez del Valle, Vital Moreira, Paul Murphy, Franck Proust, Helmut Scholz, Peter Šťastný, Robert Sturdy, Gianluca Susta, Keith Taylor, Iuliu Winkler, Pablo Zalba Bidegain
Náhradníci prítomní na záverečnom hlasovaní
Josefa Andrés Barea, George Sabin Cutaş, Silvana Koch-Mehrin, Elisabeth Köstinger, Marietje Schaake
