11.3.2009
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Charles Tannock, José Ribeiro e Castro, Jürgen Schröder, Laima Liucija Andrikienė, Colm Burke, Filip Kaczmarek, Bernd Posselt, Tunne Kelam, Eija-Riitta Korhola a Mario Mauro v mene skupiny PPE-DE
– Pasqualina Napoletano, Alain Hutchinson a Josep Borrell Fontelles v mene skupiny PSE
– Thierry Cornillet, Marco Cappato, Marios Matsakis a Frédérique Ries v mene skupiny ALDE
– Eoin Ryan, Adam Bielan, Mieczysław Edmund Janowski, Ewa Tomaszewska, Hanna Foltyn-Kubicka, Konrad Szymański, Dariusz Maciej Grabowski a Inese Vaidere v mene skupiny UEN
– Margrete Auken a Frithjof Schmidt v mene skupiny Verts/ALE
a ktorý nahrádza návrhy týchto skupín:
– PPE-DE ( B6‑0127/2009 )
– PSE ( B6‑0128/2009 )
– ALDE ( B6‑0130/2009 )
– UEN ( B6‑0131/2009 )
– Verts/ALE ( B6‑0132/2009 )
o vyhostení mimovládnych organizácii z Darfúru
Uznesenie Európskeho parlamentu; o vyhostení mimovládnych organizácii z Darfúru
Európsky parlament ,
–
so zreteľom na vyhlásenie predsedníctva v mene Európskej únie v súvislosti s rozhodnutím Medzinárodného trestného súdu o zatykači na sudánskeho prezidenta Omara Hassana al-Bašíra zo 6. marca 2009,
–
so zreteľom na vyhlásenie komisára Louisa Michela z 5. marca o vyhostení humanitárnych mimovládnych organizácií zo Sudánu,
–
so zreteľom na svoje predchádzajúce uznesenia o situácii v Sudáne/Darfúre, v ktorých vyjadruje najmä svoju nepretržitú podporu Medzinárodnému trestnému súdu,
–
so zreteľom na Rímsky štatút Medzinárodného trestného súdu (ICC) a na jeho nadobudnutie platnosti 1. júla 2002,
–
so zreteľom na rezolúciu Bezpečnostnej rady OSN č. 1593 prijatú 31. marca 2005, v ktorej opisuje situáciu v Darfúre Medzinárodnému trestnému súdu,
–
so zreteľom na článok 115 ods. 5 rokovacieho poriadku,
A.
keďže 4. marca 2009 komora pre prípravné konanie Medzinárodného trestného súdu vydala zatykač na sudánskeho prezidenta Omara Hassana al-Bašíra v súvislosti s údajnými zločinmi proti ľudskosti a vojnovými zločinmi v sudánskej provincii zmietanej konfliktom Darfúr,
B.
keďže sudánska vláda rozhodla reagovať na rozhodnutie ICC vypovedaním 13 popredných mimovládnych organizácií z Darfúru,
C.
keďže agentúry pomoci v Darfúre vykonávajú najrozsiahlejšiu humanitárnu činnosť vo svete; keďže Organizácia Spojených národov oznámila, že až 4,7 miliónov ľudí vrátane 2,7 miliónov vnútorne vysídlených osôb potrebuje pomoc,
D.
keďže vyhostenie agentúr pomoci by mohlo viesť k zvýšenej úmrtnosti a chorobnosti, ktoré sú dôsledkom prerušenia zdravotných služieb a prepuknutia infekčných chorôb, ako sú hnačkové ochorenia a infekcie dýchacích ciest; keďže následkami vyhostenia môže byť znižovanie rozsahu imunizácie a zvyšovanie úmrtnosti detí, ak nemajú prístup k liečebnej výžive a výživovým službám;
E.
keďže organizácie boli vypovedané v čase, keď sú ich služby nevyhnutne potrebné, najmä preto, že v západnom Darfúre sa v súčasnej dobe vyskytuje epidémia meningitídy; keďže dôsledkom vyhostenia bude pre trpiace osoby extrémne obmedzený alebo žiadny prístup k lekárskemu ošetreniu,
F.
keďže doktrína OSN o zodpovednosti za ochranu stanovuje, že v prípade, ak vnútroštátne orgány zjavne nedokážu ochrániť svoje obyvateľstvo, majú ostatní povinnosť poskytnúť potrebnú ochranu,
G.
keďže sudánska vláda má ako člen OSN povinnosť spolupracovať s ICC na základe rezolúcie č. 1593 (2005), ktorú Bezpečnostná rada prijala v súlade s právomocami vyplývajúcimi z kapitoly 7,
H.
je nesmierne rozhorčený skutočnosťou, že od vydania zatykača sudánska vláda opakovane odmietla spolupracovať s ICC a v podstate znásobila prejavy otvoreného odporu proti ICC a medzinárodnému spoločenstvu,
1.
rázne odsudzuje vyhostenie 13 agentúr humanitárnej pomoci z Chartúmu ako reakciu na medzinárodný zatykač na sudánskeho prezidenta Omara al-Bašíra, ktorý 4. marca 2009 vydal ICC;
2.
opätovne zdôrazňuje, že plne podporuje a rešpektuje ICC a jeho kľúčovú úlohu pri presadzovaní medzinárodnej spravodlivosti, ukončení stavu beztrestnosti, pokiaľ ide o zločiny proti ľudskosti a vojnové zločiny, a pri dodržiavaní medzinárodného humanitárneho práva a tiež pokiaľ ide o rozhodnutie vydať zatykač na sudánskeho prezidenta Omara Hassana al-Bašíra v súvislosti s údajnými zločinmi proti ľudskosti a vojnovými zločinmi v Darfúre,
3.
je veľmi znepokojený okamžitým vplyvom vyhostení na poskytovanie humanitárnej pomoci, ktorá je nesmierne dôležitá pre státisíce osôb;
4.
žiada, aby sudánska vláda okamžite zmenila svoje rozhodnutie vyhostiť 13 agentúr pomoci a aby im umožnila pokračovať v ich najdôležitejšej činnosti, ktorou je zabezpečiť prežitie ohrozeného obyvateľstva v Darfúre; vyzýva Radu a Komisiu, aby intenzívnejšie vplývali na Africkú úniu, Ligu arabských štátov a Čínu s cieľom presvedčiť sudánsku vládu, aby tak urobila;
5.
vyzýva úrad pre ľudské práva OSN a ICC, aby, ak Sudán nezmení svoje rozhodnutie o vyhostení agentúr pomoci, určili, či toto rozhodnutie porušuje základné ľudské práva a či by mohlo byť vojnovým zločinom;
6.
vyzýva prokurátora ICC, aby dal jasne najavo, že ak dôjde k násiliu voči mierovým jednotkám, humanitárnym agentúram alebo táborom v Darfúre, ICC bude vyšetrovať zodpovedné osoby, ktoré sa rozhodnú pridať k al-Bašírovi, ako obvinených vojnových zločincov;
7.
vyzýva sudánsku vládu, aby podnikla pozitívne opatrenia na zabezpečenie toho, že obhajcovia ľudských práv v Sudáne nie sú prenasledovaní, ak sa vyjadria v prospech rozhodnutia ICC a aby upustila od akéhokoľvek prenasledovania alebo zastrašovania obhajcov ľudských práv;
8.
poveruje svojho predsedu, aby toto uznesenie postúpil Rade, Komisii, osobitnému zástupcovi EÚ pre Sudán, sudánskej vláde, vládam členských štátov a členom Bezpečnostnej rady OSN, inštitúciám Africkej únie, inštitúciám Ligy arabských štátov a prokurátorovi ICC.
