20.3.2006
SPOLOČNÝ NÁVRH UZNESENIA
ktorý v súlade s článkom 108 ods. 5 rokovacieho poriadku predkladajú
– José Ribeiro e Castro v mene Skupiny Európskej ľudovej strany (kresťanských demokratov) a európskych demokratov
– Margrietus van den Berg, Glenys Kinnock a Marie-Arlette Carlotti v mene Socialistickej skupiny v Európskom parlamente
– Thierry Cornillet v mene Skupiny Aliancie liberálov a demokratov za Európu
– Frithjof Schmidt v mene Skupiny zelených/Európskej slobodnej aliancie
– Francis Wurtz a Willy Meyer Pleite v mene Konfederatívnej skupiny Európskej zjednotenej ľavice - Nordickej zelenej ľavice
– Ģirts Valdis Kristovskis a Eoin Ryan v mene Skupiny Únie za Európu národov
a ktorý nahrádza návrhy týchto skupín:
– PPE-DE (B6‑0191/2006)
– ALDE (B6‑0193/2006)
– Verts/ALE (B6‑0194/2006)
– GUE/NGL (B6‑0196/2006)
– UEN (B6‑0199/2006)
– PSE (B6‑0200/2006)
o revízii Dohody z Cotonou a pevnom stanovení sumy pre 10.
ERF
Uznesenie Európskeho parlamentu o revízii Dohody z Cotonou a pevnom stanovení sumy pre 10.
ERF
Európsky parlament ,
–
so zreteľom na zmeny v Dohode o partnerstve krajín AKT-EÚ, ktoré boli podpísané 24. júna 2005 v Luxemburgu, a najmä na prílohu I a, ktorá sa týka „viacročného rámca spolupráce podľa revidovanej Dohody z Cotonou“,
–
so zreteľom na oznámenie Komisie „Smerom k plnej integrácii spolupráce s krajinami AKT do rozpočtu EÚ“ (KOM(2003)590),
–
so zreteľom na závery Európskej rady z 15. a 16. decembra 2005, najmä na bod 70 a prílohu II o jednotlivých príspevkoch členských krajín pre krajiny AKT,
–
so zreteľom na svoje uznesenie z 1. apríla 2004 o zahrnutí Európskeho rozvojového fondu do rozpočtu EÚ, uznesenie z 8. júna 2005 o politických výzvach a rozpočtových prostriedkoch rozšírenej Únie v rokoch 2007-2013 a uznesenie zo 17. novembra 2005 o rozvojovej stratégii pre Afriku,
–
so zreteľom na záväzky, ktoré prijali členské štáty v roku 2005, najmä na to, že:
- EÚ a jej členské štáty dosiahnu do roku 2015 cieľ OSN, ktorým je 0,70 % HND EÚ, čo by malo zvýšiť príspevok EÚ na rozvojové ciele milénia z 33 miliárd EUR v roku 2003 na viac ako 84 miliárd EUR do roku 2015 (Európska rada, jún 2005),
- prechodný cieľ EÚ - 0,56 % - bude dosiahnutý do roku 2010, čo by zvýšilo prísun oficiálnej rozvojovej pomoci EÚ na 67 miliárd EUR (zasadnutie Európskej rady, jún 2005),
- EÚ a ostatní poskytovatelia pomoci zdvojnásobia pomoc pre Afriku a tak do roku 2010 poskytnú Afrike oficiálnu rozvojovú pomoc vo výške 25 miliárd USD V porovnaní s rokom 2004 sa výška pomoci zdvojnásobí. (stretnutie krajín G8, júl 2005),
–
so zreteľom na článok 108 ods. 5 rokovacieho poriadku,
A.
keďže v prílohe 1 a revidovanej Dohody z Cotonou sa uvádza, že „Počas tohto nového obdobia Európska únia zachová svoje úsilie týkajúce sa pomoci krajinám AKT najmenej na úrovni 9.
ERF bez zostatkov; toto by sa malo doplniť na základe odhadov Komisie o vplyvy inflácie, rastu v rámci Európskej únie a rozšírenia o 10 nových členských štátov v roku 2004“,
B.
keďže Komisia vypočítala pôvodne pre 10.
ERF na obdobie 2008-2013 (6 rokov) sumu 24,948 miliárd EUR, ale Európska rada sa na zasadnutí 15.-16. decembra 2005 v Bruseli dohodla len na sume 22,682 miliárd EUR;
C.
keďže toto zníženie o 2 miliardy je v rozpore so záväzkami Únie podľa prílohy 1 a revidovanej Dohody z Cotonou a nevyjadruje početné politické sľuby z roku 2005 týkajúce sa podstatného zvýšenia rozvojovej pomoci,
D.
keďže krajiny AKT by nesúhlasili s revidovanou Dohodou z Cotonou, keby príloha 1 a o financovaní nebola jej súčasťou, a preto je potrebné, aby členské štáty EÚ dodržali svoje záväzky,
E.
keďže sa vyžaduje určité vysvetlenie pred tým, ako Európsky parlament dá svoj súhlas k revidovanej Dohode z Cotonou,
F.
keďže zahrnutie ERF do rozpočtu EÚ nie je zázračným všeliekom na všetky problémy a ani prekážkou efektívnosti partnerstva EÚ-AKT,
G.
keďže je oprávnene uvažovať o reforme ERF 40 rokov po jeho zriadení a keďže súčasný systém nie je schopný vyriešiť problémy súvisiace s časom potrebným na uvoľnenie prostriedkov a s akumuláciou nevyužitých rozpočtových prostriedkov (11 miliárd EUR),
H.
keďže rozšírenie EÚ o Rumunsko a Bulharsko je naplánované na rok 2007,
I.
keďže 15. decembra 2005 pristúpil k Dohode z Cotonou Východný Timor,
J.
so zreteľom na obavy, ktoré vyjadrili zámorské štáty a územia v súvislosti s ich vylúčením z 10.
ERF a na neistotu ohľadne spolupráce medzi zámorskými štátmi a územiami a EÚ,
K.
keďže prvoradými cieľmi Dohody z Cotonou je zníženie chudoby a neskôr jej konečné odstránenie, trvalo udržateľný rozvoj a postupná integrácia krajín AKT do svetového hospodárstva; keďže všetky štáty AKT a EÚ sa zaviazali dosiahnuť rozvojové ciele milénia,
L.
keďže v revidovanej Dohode z Cotonou má zvýšený význam politický dialóg a rozvoj musí podporovať dodržiavanie ľudských práv, demokratické princípy a dobrú správu, ako aj trvalo udržateľný rozvoj,
1.
vyjadruje poľutovanie nad tým, že celková suma pre 10.
ERF, ktorú stanovila Európska rada, je nižšia ako pôvodný výpočet Komisie;
2.
vyjadruje poľutovanie nad tým, že početné politické sľuby z roku 2005 v prospech podstatného zvýšenia oficiálnej rozvojovej pomoci sa neprejavili vo výraznom zvýšení príspevkov členských štátov do ERF; zdôrazňuje, že navrhovaná suma pre 10.
ERF predstavuje iba 0,028 % HDP členských štátov;
3.
odsudzuje skutočnosť, že členské štáty sa na jednej strane zaviazali zvýšiť rozvojovú pomoc, ale na strane druhej, ak výška prostriedkov pre 10.
ERF ostane na úrovni stanovenej Európskou radou, celkové objemy prostriedkov pre oficiálnu rozvojovú pomoc spravované Komisiou sa do roku 2015 znížia z 19 % na iba 14 %, čím v skutočnosti dôjde k opätovnému presunutiu rozvojovej politiky do kompetencie členských štátov;
4.
vyzýva členské štáty, aby zvážili podstatné zvýšenie ich príspevkov do 10.
ERF;
5.
vyzýva Radu a Komisiu, aby objasnili, ako bude financovaný rozvojový rozmer dohôd o hospodárskom partnerstve, o ktorom sa v súčasnosti rokuje;
6.
vyzýva Radu, aby poskytla ďalšie prostriedky pre programy „pomoc obchodu“ a trvá na tom, aby sa na tieto programy nepoužívali zdroje, ktoré sú už vyčlenené na iné rozvojové iniciatívy, ako napr. rozvojové ciele milénia;
7.
vyzýva Radu, aby zabezpečila, že po pristúpení Rumunska a Bulharska do EÚ sa ich príspevky do 10.
ERF prirátajú k ostatným príspevkom;
8.
vyzýva Radu, aby zohľadnila pristúpenie Východného Timoru k dohode o partnerstve a skutočnosť, že pomoc pre túto novú krajinu by mala v súlade s ustanovením v prílohe 1a revidovanej Dohody z Cotonou predstavovať jednoznačne dodatočnú pomoc;
9.
vyzýva Radu a Komisiu, aby čo najskôr objasnili otázku budúceho financovania spolupráce so zámorskými štátmi a územiami;
10.
vyzýva Radu a Komisiu, aby objasnili budúce financovanie Africkej únie, vrátane úrovne financovania, ktorá by mala byť zabezpečená prostredníctvom programu MEDA;
11.
pripomína, že všetky výdavky ERF musia zodpovedať kritériám oprávnenosti oficiálnej rozvojovej pomoci, ktoré stanovil Výbor pre rozvojovú pomoc OECD;
12.
vyzýva Komisiu, aby zohrávala hlavnú úlohu pri zabezpečovaní koordinácie medzi členskými štátmi s cieľom posilniť efektívnosť financovania rozvoja zo zdrojov EÚ, ako aj zo zdrojov jednotlivých štátov,
13.
poveruje svojho predsedu, aby toto uznesenie postúpil Rade EÚ, členským štátom, predsedom vlád členských štátov, vládam krajín AKT a Komisii.
