Odpoveď vysokej predstaviteľky Únie a podpredsedníčky Komisie Catherine Ashtonovej v mene Komisie
(22. februára 2012)
Európska únia je plne odhodlaná v rámci vonkajších vzťahov bojovať proti sexuálnemu násiliu voči ženám a ich zneužívaniu.
V rámci európskeho nástroja pre demokraciu a ľudské práva (EIDHR) sa osobitná podpora poskytuje na činnosti týkajúce sa práv žien s dôrazom na problematiku boja proti všetkým formám násilia vrátane znásilňovania.
Európska únia pozorne sleduje situáciu týkajúcu sa práv žien v Pakistane, ako aj v mnohých iných krajinách, a uvedomuje si, že dodržiavanie ľudských práv vo vzťahu k ženám je často nedostatočné.
Na problémy v súvislosti s ich právami sa často poukazuje v rámci dialógu EÚ o ľudských právach s Pakistanom.
EÚ vyzvala vládu Pakistanu, aby prijala urýchlené opatrenia na zaistenie ochrany práv žien.
V roku 2011 vláda Pakistanu zaviedla nové právne predpisy s cieľom riešiť problémy týkajúce sa diskriminácie žien a násilia voči nim.
Uplatňovanie týchto nových zákonov však bude potrebné zabezpečiť v praxi.
EÚ poskytuje podporu mimovládnej organizácii s názvom Vojna proti znásilňovaniu (War Against Rape) v Pakistane, ktorá sa osobitne zameriava na boj proti sexuálnemu násiliu páchanému na ženách a zahŕňa lobovanie za prijatie preventívnych opatrení, poskytovanie rehabilitačných služieb zo strany štátu, širšiu informovanosť a spoluprácu so všetkými zainteresovanými stranami.
Podpora je poskytovaná aj ďalším subjektom občianskej spoločnosti, ktoré bojujú za práva žien a riešia širokú škálu problémov vrátane obťažovania na pracovisku, posilnenia kapacít v právnych organizáciách, organizáciách občianskej spoločnosti a v rámci súdnictva s cieľom lepšie chrániť práva žien a ukončiť ich diskrimináciu a násilie voči nim.
