P6_TA(2004)0010
Medzinárodná organizácia civilného letectva (ICAO)
B6-0037 , 0039 , 0042 a 0050/2004
Uznesenie Európskeho parlamentu o nadchádzajúcej 35. schôdzi Zhromaždenia Medzinárodnej organizácie civilného letectva (ICAO) v dňoch 28. septembra až 8. októbra 2004
Európsky parlament
, –
so zreteľom na nadchádzajúcu 35. schôdzu Zhromaždenia Medzinárodnej organizácie civilného letectva (ICAO), ktorá sa bude konať v kanadskom Montreale v termíne od 28. septembra do 8. októbra 2004,
–
so zreteľom na návrh textu A35-WP/77, ktorý má nahradiť uznesenie Zhromaždenia ICAO A33-7, príloha I o trhových opatreniach týkajúcich sa emisií z leteckých motorov,
–
so zreteľom na oznámenie Komisie COM(1999)0640 a na zodpovedajúce uznesenie Európskeho parlamentu zo 7. septembra 2000 Ú. v.
ES C 135, 7.5.2001, str. 265.
o leteckej doprave a životnom prostredí,
–
so zreteľom na článok 108 ods. 5 rokovacieho poriadku,
A.
znepokojený rýchlo rastúcim vplyvom globálnych emisií z leteckej dopravy na klimatické zmeny,
B.
keďže navrhovaný pozmeňujúci a doplňujúci návrh k uzneseniu Zhromaždenia ICAO A33-7 výslovne vylučuje jednostranné zavedenie poplatkov súvisiacich s emisiami v oblasti letectva, bez ohľadu na existujúce usmernenie ICAO v tejto veci, keďže toto by bolo kontraproduktívne s ohľadom na integrovanú politiku v oblasti životného prostredia a dopravy a EÚ by stratila svoje právo legislatívnej iniciatívy v tejto oblasti,
C.
so zreteľom na prácu, ktorú vykonal Výbor ICAO pre ochranu životného prostredia v oblasti leteckej dopravy (CAEP) vo februári 2004,
1.
zastáva názor, že predložený pozmeňujúci a doplňujúci návrh k uzneseniu A33-7, ktorý je zameraný na úplné oslobodenie medzinárodnej leteckej dopravy od poplatkov súvisiacich s emisiami, je neprijateľný, predstavuje pre ICAO krok späť a podkopáva dôveryhodnosť organizácie v oblasti emisií; podporuje Európsku radu, členské štáty a Komisiu vo vyjadrovaní výhrad voči vylúčeniu hospodárskych opatrení pre rozvoj udržateľnejšej politiky v oblasti leteckej dopravy, nalieha na Zhromaždenie ICAO, aby odmietlo tento pozmeňujúci a doplňujúci návrh a vyzýva všetkých členov ICAO, aby konštruktívne prispeli ku Konferencii strán (COP 10) Rámcového dohovoru OSN o klimatických zmenách (6.-7. decembra 2004);
2.
nalieha na zástupcov členských štátov EÚ na zhromaždení, aby sa pričinili o to, aby ICAO urýchlene pokračovala v rozvoji opatrení na ochranu životného prostredia v oblasti leteckej dopravy, ktoré sa týkajú;
a)
prijatia nových, prísnejších štandardov pre emisie NOx
b)
uplatňovania medzinárodného otvoreného systému obchodovania s emisiami,
c)
rozvoja a možného zavedenia medzinárodných ciel v oblasti emisií CO2;
3.
zastáva názor, že Európska komisia by mala mať zastúpenie v zhromaždení ICAO;
4.
poveruje svojho predsedu, aby postúpil toto uznesenie Rade, Komisii vládam a parlamentom členských štátov a kandidátskych krajín, vláde Spojených štátov amerických a predsedovi a členom zhromaždenia ICAO.
