23.11.2010 B7-0671/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Ukrajine
Adrian Severin
,
Hannes Swoboda
,
Marek Siwiec
,
Kristian Vigenin
v mene skupiny S&D
PE450.487v01-00 B7‑0671/2010 Uznesenie Európskeho parlamentu o Ukrajine
Európsky parlament ,
– so zreteľom na svoje predchádzajúce uznesenia o Ukrajine, najmä uznesenie z 25. februára 2010,
– so zreteľom na spoločné vyhlásenie zo samitu Východného partnerstva, ktorý sa uskutočnil 7. mája 2009 v Prahe,
– so zreteľom na vyhlásenie a odporúčania Parlamentného výboru pre spoluprácu EÚ – Ukrajina, ktorý zasadal 3. až 5. novembra 2010,
– so zreteľom na skutočnosť, že Ukrajina je od marca 2008 členom Svetovej obchodnej organizácie,
– so zreteľom na pristúpenie Ukrajiny k Zmluve o Energetickom spoločenstve schválené Ministerskou radou Zmluvy o Energetickom spoločenstve, ktorej zasadnutie sa konalo v decembri 2009 v Záhrebe,
– so zreteľom na dohodu o partnerstve a spolupráci medzi Európskou úniou a Ukrajinou, ktorá nadobudla platnosť 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na program pridruženia EÚ – Ukrajina, ktorý nahrádza akčný plán a ktorý bol schválený na zasadnutí Rady pre spoluprácu EÚ – Ukrajina v júni 2009,
– so zreteľom na dohodu medzi Európskym spoločenstvom a Ukrajinou o zjednodušení vízového režimu, ktorá bola podpísaná 18. júna 2007 a nadobudla platnosť 1. januára 2008, a na dialóg medzi EÚ a Ukrajinou o vízach, ktorý sa začal v októbri 2008,
– so zreteľom na memorandum o porozumení o začatí dialógu o regionálnej politike a rozvoji regionálnej spolupráce medzi ukrajinským Ministerstvom regionálneho rozvoja a výstavby a Európskou komisiou, ktoré bolo podpísané 22. júla 2009,
– so zreteľom na nariadenie Európskeho parlamentu a Rady (ES) č. 1638/2006 z 24. októbra 2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva (ENPI),
– so zreteľom na memorandum o porozumení o spolupráci v oblasti energetiky medzi EÚ a Ukrajinou, podpísané 1. decembra 2005,
– so zreteľom na zmeny v ukrajinskom zákone o voľbách, ktoré Verchovna rada prijala na poslednú chvíľu krátko pred konaním miestnych volieb,
– so zreteľom na delegáciu členov výboru Európskeho parlamentu pre spoluprácu EÚ – Ukrajina, ktorá sa 31. októbra 2010 na Ukrajine zúčastnila pozorovania miestnych a regionálnych volieb,
– so zreteľom na národný indikatívny program Ukrajiny na roky 2011 – 2013,
– so zreteľom na výsledky nedávnych samitov EÚ – Ukrajina vrátane skutočnosti, že na samite EÚ – Ukrajina, ktorý sa konal v roku 2008 v Paríži, bola Ukrajina uznaná za európsku krajinu, ktorá má so štátmi Európskej únie spoločnú históriu a vyznáva spoločné hodnoty, a na závery samitu EÚ – Ukrajina, ktorý sa konal 4. decembra 2009 v Kyjeve,
– so zreteľom na článok 110 ods. 2 rokovacieho poriadku,
A. keďže Ukrajina je strategicky významným susedom EÚ; keďže vďaka svojej rozlohe, zdrojom, počtu obyvateľov a zemepisnej polohe má Ukrajina v Európe osobitné postavenie a je kľúčovým regionálnym aktérom,
B. keďže Ukrajina je európskym štátom a podľa článku 49 Zmluvy o Európskej únii sa môže uchádzať o členstvo EÚ rovnako ako každý iný európsky štát, ktorý rešpektuje zásady slobody, demokracie, dodržiavanie ľudských práv a základných slobôd a zásadu právneho štátu,
C. keďže 31. októbra 2010 sa na Ukrajine uskutočnili miestne a regionálne voľby; keďže niektoré aspekty organizácie týchto volieb boli národnými e medzinárodnými pozorovateľmi kritizované, najmä pokiaľ ide o volebný zákon, ako aj postupy prijatia tohto zákona a niektoré špecifické ustanovenia zákona,
D. keďže EÚ podporuje stabilnú a demokratickú Ukrajinu, ktorá dodržiava princípy sociálneho trhového hospodárstva, zásady právneho štátu, ľudské práva a ochranu menšín a zaručuje základné práva, keďže stabilita na domácej politickej scéne na Ukrajine a zameranie sa na vnútornú reformu sú predpokladom pre ďalší rozvoj vzťahov medzi EÚ a Ukrajinou,
E. keďže Ukrajina od oranžovej revolúcie bohužiaľ stratila viac ako päť rokov, počas ktorých primerane neriešila hlavné ústavné a inštitucionálne nedostatky, najmä konflikty právomocí medzi prezidentom a premiérom; keďže v dôsledku toho sa dôležité reformy vo verejnej, hospodárskej a sociálnej oblasti odložili, nedôsledne uskutočnili alebo neboli vôbec dokončené,
F. keďže podľa niektorých obvinení došlo v nedávnych mesiacoch k tlaku na demokratické slobody, ako napríklad na slobodu zhromažďovania, slobodu prejavu a slobodu tlače,
G. keďže v nadväznosti na rozhodnutie ústavného súdu, ktorý vyhlásil ústavné zmeny a doplnenia z roku 2007 za nezákonné, Ukrajina musí teraz uskutočniť celkovú ústavnú reformu, aby vytvorila realizovateľný a účinný systém kontrol a vyvážených právomocí s cieľom stanoviť jasné rozdelenie kompetencií medzi prezidentom, kabinetom ministrov a Verchovnou radou,
H. keďže vo vzťahoch EÚ – Ukrajina bol v ostatných rokoch zaznamenaný významný pokrok vo všeobecnosti, a predovšetkým v oblastiach zahraničnej a bezpečnostnej politiky a obchodu, ako aj finančných, hospodárskych a energetických záležitostí;
I. keďže pristúpenie Ukrajiny k Svetovej obchodnej organizácii (WTO) predstavuje pre túto krajinu dôležitý krok v oblasti prijímania medzinárodných a európskych hospodárskych noriem a posilnených obchodných väzieb s EÚ, keďže bol dosiahnutý značný pokrok v rokovaniach o vytvorení rozsiahlej a komplexnej zóny voľného obchodu ako neoddeliteľnej súčasti dohody o pridružení,
J. keďže pristúpenie Ukrajiny k Zmluve o Energetickom spoločenstve má veľký význam pre všetky strany,
1. zdôrazňuje, že Ukrajina má silné historické, kultúrne a hospodárske väzby s Európskou úniou a že je jedným z kľúčových partnerov EÚ v jej bezprostrednom východnom susedstve a má významný vplyv na bezpečnosť, stabilitu a prosperitu celého kontinentu;
2. víta opakované vyhlásenia ukrajinských politických a štátnych vedúcich predstaviteľov o ambíciách Ukrajiny na ceste k európskej integrácii a jej dlhodobej ambícii stať sa členským štátom Európskej únie; konštatuje, že tento cieľ aj naďalej svorne podporujú všetci aktéri na jej politickej scéne;
3. víta úsilie vynaložené súčasnou vládnucou koalíciou o opätovné nastolenie politickej stability na Ukrajine, ktorá je základnou podmienkou upevnenia demokracie v krajine; poznamenáva, že dlhodobú politickú stabilitu možno dosiahnuť iba prostredníctvom ústavných zmien, ktorými sa vytvorí jasné rozdelenie právomocí, ako aj prostredníctvom riadneho systému kontroly a rovnováhy medzi výkonnou, zákonodarnou a súdnou zložkou moci;
4. zdôrazňuje, že táto situácia väčšej stability umožní súčasnej vláde vykonávať politiku aktívnych a systematických reforiem s ohľadom na mnohé dôležité odvetvia ukrajinského hospodárskeho a spoločenského života, ktoré majú tiež veľký význam pre pokrok krajiny v európskom integračnom procese; poukazuje na to, že sa už začalo so značnými reformami prijatím nového daňového zákona a nových právnych predpisoch o finančnom sprostredkovaní, posilnení finančných trhov a modernizácii energetického sektora;
5. konštatuje, že medzinárodní pozorovatelia konštatovali, že voľby zväčša prebehli mierne a boli dobre zorganizované, ale že boli zaznamenané niektoré nedostatky a najznepokojujúcejšou skutočnosťou bolo, že opozičné strany sa v troch obvodoch nemohli účinne zúčastniť na voľbách; poznamenáva, že osobitné znepokojenie vyjadrili v súvislosti s volebným zákonom, ktorý bol schválený krátko pred začatím volebného procesu a ktorý neumožňuje jeho riadnu prípravu;
6. zdôrazňuje, že a pravidelné zmeny volebných pravidiel na poslednú chvíľu a pokračujúca diskusia o uplatňovaní týchto volebných pravidiel vytvára okolo volieb zbytočne kontroverznú atmosféru; víta preto, že na prijatie vo Verchovnej rade bol v súčasnosti predložený návrh jednotného volebného zákona; v tejto súvislosti víta ochotu, ktorú prejavil prezident Janukovič, vziať si ponaučenie z miestnych volieb a pokročiť k prijatiu tohto volebného zákona; zdôrazňuje, že reforma volebného systému by sa mala uskutočniť transparentným a participatívnym spôsobom a mala by zabezpečiť, aby bol revidovaný volebný rámec platný v dostatočnom časovom predstihu pred parlamentnými voľbami; naliehavo vyzýva ukrajinské orgány, aby prijali ponuky podpory inštitúcií Európskej únie, Rady Európy a OBSE zamerané na vytvorenie zákona, ktorý bude plne v súlade s európskymi normami; naliehavo vyzýva orgány, aby prijali zákon o financovaní politických strán, ktorý bude v súlade s normami Európskej únie, a aby zvážili možnosť štátneho financovania politických strán s cieľom znížiť ich závislosť na hospodárskych záujmoch;
7. očakáva, že opozičné strany a ich vedúci politický predstavitelia budú v dobrej viere zaručovať a podporovať systém účinných kontrol a vyvážených právomocí v súvislosti s prácou vlády; apeluje preto na opozíciu, aby prejavila konkrétnu vôľu zaručiť základ úprimnej a konštruktívnej spolupráce s vládou na hlavných cieľoch rozvoja, reforiem a vonkajších politík Ukrajiny; žiada tiež opozíciu, aby sa zdržala akýchkoľvek krokov zameraných len na narúšanie rozhodovacej spôsobilosti Verchovnej rady;
8. vyzýva orgány a opozíciu, aby spoločne vykonali balík ústavných reforiem, ktoré sú zamerané na súčasné nedostatky, ako aj na príčiny, ktoré sú základom systémovej politickej nestability na Ukrajine; vyzýva vládne strany a opozíciu, aby do diskusie o ústavných reformách a do ich vykonávania plne zapojili všetky sektory občianskej spoločnosti v duchu harmónie a spolupráce; naliehavo vyzýva všetky strany, aby úzko spolupracovali s Európskou komisiou pre demokraciu prostredníctvom práva (Benátskou komisiou);
9. vyjadruje znepokojenie nad rastúcim počtom nepodložených obvinení, že demokratické slobody, napríklad sloboda zhromažďovania, sloboda prejavu a sloboda tlače, sú v nedávnych mesiacoch vystavené tlaku; vyzýva preto orgány, aby dôsledne vyšetrili všetky nepodložené obvinenia o porušení práv a slobôd a napravili všetky zistené porušenia; okrem toho odporúča, aby orgány preskúmali všetky rozhodnutia alebo vymenovania, ktoré by mohli viesť ku konfliktu záujmov, najmä v oblasti presadzovania práva a justície;
10. je znepokojený nedávnymi udalosťami, ktoré by mohli narušiť slobodu a pluralitu médií; vyzýva orgány, aby prijali všetky potrebné opatrenia na ochranu týchto kľúčových aspektov demokratickej spoločnosti a zdržali sa akýchkoľvek pokusov o priame alebo nepriame ovládanie obsahu spravodajstva v celoštátnych médiách; zdôrazňuje naliehavú potrebu reformy zákonov týkajúcich sa mediálneho sektora a víta preto nedávny návrh týkajúci sa verejnoprávneho vysielania na Ukrajine; víta tiež verejné ubezpečenia zo strany ukrajinských orgánov, že právny rámec potrebný na založenie verejnoprávnej stanice bude dokončený do konca roku;
11. zdôrazňuje veľký význam procesu európskej integrácie Ukrajiny pre hospodárske, sociálne a politické reformy na Ukrajine; dúfa preto, že na nadchádzajúcom samite EÚ – Ukrajina, ktorý sa uskutoční 22. novembra 2010 v Bruseli, sa dospeje k významnému pokroku v záujme urýchleného uzavretia dohody o pridružení; vyzýva najmä Komisiu a Ukrajinu, aby posilnili snahy o plnenie programu pridruženia EÚ – Ukrajina;
12. zdôrazňuje, že Dohoda o rozsiahlej a komplexnej zóne voľného obchodu by mala zabezpečiť postupnú integráciu Ukrajiny do vnútorného trhu EÚ vrátane rozšírenia štyroch slobôd na túto krajinu; naliehavo vyzýva Komisiu a Ukrajinu, aby na základe výsledkov Ukrajiny ako člena WTO v tejto oblasti urýchlene pokročili; naliehavo vyzýva obidve strany, aby urobili všetko, čo je potrebné, aby sa konečná dohoda dosiahla v prvej polovici budúceho roka;
13. zdôrazňuje význam ďalšieho posilnenia spolupráce medzi Ukrajinou a EÚ v oblasti energetiky; vyzýva Ukrajinu, aby plne vykonala a ratifikovala svoje pristúpenie k Zmluve o založení Energetického spoločenstva; vyzýva tiež Ukrajinu, aby si splnila záväzky vyplývajúce zo spoločného vyhlásenia prijatého na spoločnej medzivládnej konferencii EÚ – Ukrajina o investíciách, ktorá sa týkala modernizácie ukrajinskej sústavy na prepravu plynu; požaduje uzatvorenie ďalších dohôd medzi EÚ a Ukrajinou, ktoré budú zamerané na zabezpečenie dodávok energie pre obe strany vrátane spoľahlivej a diverzifikovanej sústavy na prepravu ropy a zemného plynu; v tejto súvislosti podporuje iniciatívu Ukrajiny na tripartitné riešenia medzi EÚ, Ukrajinou a Ruskom na zabezpečenie energetických tokov z Ruska do EÚ;
14. naliehavo vyzýva Komisiu a Radu, aby vypracovali časový plán na zavedenie bezvízového styku s Ukrajinou vrátane strednodobého cieľa zrušiť súčasné vízové poplatky;
15. žiada Komisiu, aby spolupracovala s členskými štátmi a Ukrajinou s cieľom vypracovať osobitné opatrenia, ktoré budú zavedené v súvislosti s majstrovstvami sveta vo futbale, s cieľom využiť túto ojedinelú príležitosť ako skúšobné obdobie na konečný bezvízový styk;
16. zdôrazňuje význam posilnenia spolupráce v oblasti mládežníckych a študentských výmen a rozvoja štipendijných programov, ktoré umožnia Ukrajincom zoznámiť sa s Európskou úniou a jej členskými štátmi;
17. naliehavo vyzýva Radu a Komisiu, aby ďalej zintenzívňovali spoluprácu s Ukrajinou, čo sa týka rozvoja v oblasti susedstva a najmä čo sa týka rozvoja politík pre oblasť Čierneho mora;
18. poveruje svojho predsedu, aby postúpil toto uznesenie Rade, Komisii, členským štátom, vláde a parlamentu Ukrajiny a Parlamentnému zhromaždeniu Rady Európy a OBSE.
