12.3.2012 B7-0156/2012 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o diskriminačných internetových stránkach a reakciách vlád ( 2012/2554(RSP) )
Renate Weber
,
Sarah Ludford
,
Metin Kazak
v mene skupiny ALDE
PE483.208v01-00 B7‑0156/2012 Uznesenie Európskeho parlamentu o diskriminačných internetových stránkach a reakciách vlád ( 2012/2554(RSP) )
Európsky parlament,
– so zreteľom na články 2,3,4 a 6 Zmluvy o Európskej únii (ZEÚ), články 2, 3, 4, 9, 10, 18, 19, 20, 21, 26, 45, 49, 56, 67, 83 a 258 Zmluvy o fungovaní Európskej únie (EÚ), Chartu základných práv Európskej únie a Európsky dohovor o ľudských právach (EDĽP),
– so zreteľom na rámcové rozhodnutie Rady 2008/913/SVV z 28. novembra 2008 o boji proti niektorým formám a prejavom rasizmu a xenofóbie prostredníctvom trestného práva Ú. v.
EÚ L 382, 6.12.2008, s.
55.
,
– so zreteľom na smernicu 2004/38/ES o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov Ú. v.
EÚ L 158, 30.4.2004, s.
77.
,
– so zreteľom na smernicu 43/2000/ES, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod Ú. v.
ES L 180, 19.7.2000, s.
22.
,
– so zreteľom na vyhlásenie podpredsedníčky Komisie Redingovej uverejnené na webovej stránke holandskej Strany slobody (PVV) 11. februára 2012 http://ec.europa.eu/commission_2010-2014/reding/multimedia/news/2012/02/20120211_en.htm
,
– so zreteľom na článok 110 ods. 2 rokovacieho poriadku,
A. keďže na začiatku februára PVV vytvorila horúcu linku Meldpunt Midden en Oost Europeanen a vyzvala ľudí, aby hlásili sťažnosti týkajúce sa „veľkého prisťahovalectva občanov zo strednej alebo východnej Európy“, najmä Poliakov, Rumunov a Bulharov; keďže sa pýta najmä to, či sa ľudia stretli s problémami antisociálneho správania a či stratili zamestnanie na úkor niektorého z týchto občanov;
B. keďže voľný pohyb občanov v Európskej únii je zakotvený v článku 21 ZFEÚ a voľný pohyb pracovníkov v Európskej únii v článku 45 ZFEÚ;
C. keďže právo na ochranu pred diskrimináciou na základe štátnej príslušnosti je zakotvené v článku 18 ZFEÚ a na ochranu pred diskrimináciou na základe rasového alebo etnického pôvodu v článku 10 ZFEÚ;
D. keďže právo na slobodu myslenia je zakotvené v článku 10 Charty základných práv Európskej únie a na slobodu vyjadrovania v článku 11 charty;
E. keďže Európska únia je založená na hodnotách demokracie a zásad právneho štátu, ako je stanovené v článku 2 ZEÚ, a na bezpodmienečnom dodržiavaní základných práv a slobôd, ako je zakotvené v Charte základných práv Európskej únie a EDĽP;
F. keďže členské štáty majú povinnosť voči všetkým občanom EÚ zabezpečiť, aby neboli diskriminovaní alebo stigmatizovaní, keď žijú a pracujú v Európe;
G. keďže horúca linka PVV otvorene podnecuje diskrimináciu pracovníkov z členských štátov Európskej únie zo strednej a východnej Európy a vytvára hranice medzi komunitami holandskej spoločnosti;
H. keďže webová stránka PVV porušuje zásady voľného pohybu osôb a právo na nediskrimináciu na základe smernice 2004/38/ES a príslušných článkov zmluvy;
I. keďže holandská vláda podpísala s PVV dohodu o parlamentnej podpore, a preto môže počítať s väčšinovou podporou v holandskom parlamente;
J. keďže holandská vláda dosiaľ formálne neodsúdila horúcu linku PVV;
K. keďže existuje reálne riziko, že podobné horúce linky vzniknú aj v ďalších členských štátoch;
1. rozhodne odsudzuje vytvorenie horúcej linky PVV, pretože porušuje základné európske hodnoty ľudskej dôstojnosti, slobody, rovnosti, zásad právneho štátu a dodržiavania ľudských práv a predstavuje riziko zničenia samotnej podstaty Únie, ktorou je pluralita, nediskriminácia tolerancia, spravodlivosť, solidarita a sloboda pohybu;
2. domnieva sa, že horúca linka je pochybnou iniciatívou, ktorej cieľom je vytvorenie hraníc v spoločnosti a získanie politického prospechu na úkor pracovníkov zo strednej a východnej Európy;
3. zdôrazňuje povinnosť vlád všetkých členských štátov Európskej únie zaručiť práva voľného pohybu a nediskriminácie; žiada, aby Európska rada a holandská vláda formálne odsúdili horúcu linku PVV, pretože porušuje tieto práva a je výsmechom európskych hodnôt a zásad;
4. žiada holandské orgány a holandskú komisiu pre rovnaké zaobchádzanie, aby prešetrili, či táto iniciatíva prispela k zvýšeniu negatívnych stereotypov, pokiaľ ide o niektoré kategórie občanov EÚ, a či ju možno považovať za nabádanie k nenávisti;
5. žiada všetky členské štáty, aby podporovali mobilitu pracovníkov v EÚ, ako to požaduje Parlament vo svojich uzneseniach;
6. žiada Komisiu a Radu, aby urýchlene preskúmali rámcové rozhodnutie o boji proti rasizmu a xenofóbii s cieľom rozšíriť jeho pôsobnosť a účinnosť v boji proti všetkým formám rasizmu a xenofóbie;
7. poveruje svojho predsedu, aby postúpil toto uznesenie Rade, Komisii, Rade Európy a vládam a parlamentom členských štátov.
