4.5.2011 B7-0285/2011 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o verejnom obstarávaní
Kyriacos Triantaphyllides
,
Eva-Britt Svensson
,
Cornelis de Jong
,
Thomas Händel
v mene skupiny GUE/NGL
PE465.588v01-00 B7‑0285/2011 Uznesenie Európskeho parlamentu o verejnom obstarávaní
Európsky parlament,
– so zreteľom na Zmluvu o založení Európskeho spoločenstva, a najmä s ohľadom na zmeny zavedené Lisabonskou zmluvou,
– so zreteľom na smernice 2004/18/ES a 2004/17/ES týkajúce sa oblasti obstarávania a na smernicu 2007/66/ES o postupoch preskúmania v oblasti zadávania verejných zákaziek,
– so zreteľom na oznámenie Komisie z 5. mája 2009 s názvom Príspevok k trvalo udržateľnému rozvoju: Úloha spravodlivého obchodu a mimovládnych systémov zabezpečenia trvalej udržateľnosti súvisiacej s obchodom (KOM(2009)215),
– so zreteľom na oznámenie Komisie zo 16. júla 2008 s názvom Verejné obstarávanie pre lepšie životné prostredie (KOM(2008)400),
– so zreteľom na Európsky kódex osvedčených postupov uľahčujúci prístup MSP k verejným zákazkám (pracovný dokument útvarov Komisie SEK(2008)2193 ),
– so zreteľom na výkladové oznámenie Komisie z 1. augusta 2006 o právnych predpisoch Spoločenstva uplatniteľných na zadávanie zákaziek, na ktoré sa úplne alebo čiastočne nevzťahujú smernice o verejnom obstarávaní Ú. v.
EÚ C 179, 1.8.2006, s.
2
,
– so zreteľom na tieto rozsudky Súdneho dvora Európskej únie:
– vec C-295/05 (Tragsa) z 19. apríla 2007,
– vec C-532/03 (Komisia/Írsko) (Irish rescue services) z 18. decembra 2007,
– vec C-324/07 (Coditel Brabant) z 13. novembra 2008,
– vec C-480/06 (Komisia/Nemecko) (Stadtwerke Hamburg) z 9. júna 2009,
– vec C-206/09 (Eurawasser) z 10. septembra 2009,
– vec C-573/07 (Sea s.r.l.) z 9. októbra 2009,
– vec C-196/08 (Acoset) z 15. októbra 2009,
– vec C-275/08 (Komisia/Nemecko) (Datenzentrale Baden-Württemberg) z 15. októbra 2009,
– –vec C-451/08 (Helmut Müller) z 25. marca 2010,
– so zreteľom na stanovisko Výboru regiónov z 10. februára 2010 o príspevku k trvalo udržateľnému rozvoju: úloha spravodlivého obchodu a mimovládnych systémov zabezpečenia trvalej udržateľnosti súvisiacej s obchodom (RELEX-IV-026),
– so zreteľom na tieto štúdie:
– Hodnotenie smerníc o verejnom obstarávaní: Markt/2004/10/D, záverečná správa agentúry Europe Economics z 15. septembra 2006,
– The Institutional Impacts of EU Legislation on Local and Regional Governments: A Case Study of the 1999/31/EC Landfill Waste and 2004/18/EC Public Procurement Directives, European Institute of Public Administration (EIPA), september 2009,
– so zreteľom na svoje uznesenie z 3. februára 2009 o verejnom obstarávaní vo fáze pred komerčným využitím: podpora inovácií s cieľom zabezpečiť v Európe trvalo udržateľné verejné služby vysokej kvality Ú. v.
EÚ C 67 E, 18.3.2010, s.
10.
,
– so zreteľom na svoje uznesenie z 20. júna 2007 o konkrétnych problémoch pri transpozícii a vykonávaní právnych predpisov v oblasti verejného obstarávania a ich vzťahu k lisabonskej agende Ú. v.
EÚ C 146 E, 12.6.2008, s.
227.
,
– so zreteľom na svoje uznesenie z 26. októbra 2006 o verejno-súkromných partnerstvách a právnych predpisoch Spoločenstva o verejnom obstarávaní a koncesiách Ú. v.
EÚ C 313 E, 20.12.2006, s.
447.
,
– so zreteľom na svoje uznesenie zo 6. júla 2006 o spravodlivom obchode a rozvoji Prijaté texty, P6_TA(2006)0320 .
,
– so zreteľom na správu Výboru pre vnútorný trh a ochranu spotrebiteľa a stanoviská Výboru pre medzinárodný obchod a Výboru pre regionálny rozvoj ( A7-0151/2010 ),
– so zreteľom na článok 110 ods. 2 rokovacieho poriadku,
A. keďže hospodárska a finančná kríza jasne zvýraznila veľký hospodársky význam verejného obstarávania, keďže dôsledky krízy na miestne orgány sú už jasne viditeľné,
B. keďže dobre fungujúci trh verejného obstarávania je mimoriadne dôležitý pre vnútorný trh z pohľadu podpory spravodlivej a transparentnej cezhraničnej hospodárskej súťaže, povzbudzovania inovácie, dosiahnutia optimálnej hodnoty pre verejné orgány a podpory účasti MSP na verejnom obstarávaní,
C. keďže úlohou práva v oblasti verejného obstarávania je zaistiť náležité a hospodárne využívanie verejných prostriedkov a umožniť podnikom, ktoré sa o to zaujímajú, získavať verejné zákazky v prostredí spravodlivej hospodárskej súťaže,
D. keďže cieľom revízie smerníc v oblasti verejného obstarávania z roku 2004 malo byť zjednodušenie, modernizácia a zvýšenie pružnosti príslušných postupov, ako aj zabezpečenie väčšej právnej istoty,
E. keďže reformná Lisabonská zmluva obsahuje pojem sociálneho trhového hospodárstva a sociálnu doložku, podľa ktorej sa musia sociálne otázky (podpora vysokej miery zamestnanosti, primeraná sociálna ochrana, boj proti sociálnemu vylúčeniu atď.) zohľadňovať pri vymedzovaní a vykonávaní všetkých politík,
F. keďže protokol č. 26 o službách všeobecného záujmu obsahuje jasné posolstvo, pretože podčiarkuje okrem iného základnú úlohu a široké diskrečné právomoci národných, regionálnych a miestnych orgánov pri poskytovaní, obstarávaní a organizovaní služieb všeobecného hospodárskeho záujmu, ktoré čo najlepšie zodpovedajú potrebám používateľov,
G. keďže na Súdnom dvore Európskej únie bol posudzovaný neúmerne vysoký počet prípadov porušovania predpisov v tejto oblasti, čo naznačuje, že mnohé členské štáty majú problémy postupovať v súlade so smernicami o verejnom obstarávaní,
H. keďže v dohovore ILO 94 sa ustanovuje, že verejné zákazky všeobecného charakteru musia obsahovať doložky zabezpečujúce spravodlivé odmeňovanie a pracovné podmienky, ktoré nie sú menej výhodné ako podmienky, ktoré sú dohodnuté okrem iného v kolektívnych zmluvách,
1. vyjadruje poľutovanie nad tým, že doteraz neboli splnené ciele stanovené v rámci revízie smerníc v oblasti obstarávania v roku 2004, najmä pokiaľ ide o zjednodušenie predpisov o obstarávaní a vytvorenie väčšej právnej istoty; dúfa však, že najnovšie rozhodnutia Súdneho dvora Európskej únie pomôžu vyriešiť otvorené právne otázky, a že počet odvolacích konaní sa zníži; vyzýva Komisiu, aby mala pri každom preskúmaní európskych pravidiel na zreteli zjednodušenie a zefektívnenie procesu verejného obstarávania a aby sa o to aktívne usilovala;
2. okrem toho vyjadruje poľutovanie nad tým, že existujúce právne predpisy v kombinácii s vykonávacími opatreniami a tzv. soft law vytvorili zložitý a neprehľadný právny režim, ktorý znamená najmä pre menšie mestá a obce, ale aj malé a stredné podniky, zložité právne problémy, ktoré nedokážu vyriešiť bez zvýšeného úsilia alebo bez pomoci externých právnych poradcov; naliehavo vyzýva Komisiu, aby túto situáciu napravila a v rámci iniciatívy pre lepšiu tvorbu práva preskúmala aj dôsledky soft law a vyhodnotila ich z hľadiska zásady subsidiarity a proporcionality;
3. poukazuje na to, že v dôsledku tohto vývoja musia verejní obstarávatelia často uprednostniť právnu istotu pred potrebami politiky a vzhľadom na tlak na verejné rozpočty musia často zadať zákazku alebo službu ponuke, ktorá je najlacnejšia, a nie tej, ktorá je ekonomicky najvýhodnejšia; vyjadruje obavy, že tento jav oslabí inovačnú základňu EÚ a globálnu konkurencieschopnosť; nalieha na Komisiu, aby túto situáciu napravila a vypracovala strategické opatrenia na povzbudenie a podporu oprávnenosti verejných obstarávateľov zadávať zákazky ekonomicky najvýhodnejším a najkvalitnejším ponukám;
4. upozorňuje, že európske iniciatívy v oblasti verejného obstarávania musia byť lepšie koordinované, aby sa neohrozil súlad so smernicami o verejnom obstarávaní a aby nevznikali právne problémy tým, ktorí ich uplatňujú; požaduje preto povinnú koordináciu v rámci Komisie pod vedením generálneho riaditeľstva pre vnútorný trh a služby, ktoré má na starosti verejné obstarávanie, a za účasti ostatných príslušných generálnych riaditeľstiev; požaduje jednotnú prezentáciu na internete a pravidelné poskytovanie informácií verejným obstarávateľom, aby sa zvýšila transparentnosť a uľahčilo uplatňovanie príslušných právnych predpisov ich používateľom;
5. kritizuje nedostatočnú transparentnosť, pokiaľ ide o zloženie a činnosť poradného výboru Komisie pre verejné obstarávanie a úlohy a právomoci poradného výboru pre liberalizáciu verejného obstarávania, a vyzýva Komisiu, aby zabezpečila vyvážené zloženie tohto výboru, ako aj plánovaného poradného výboru pre verejno-súkromné partnerstvo – aby boli jeho členmi aj odborári a predstavitelia podnikateľskej komunity, predovšetkým MSP – a aby vyvíjali svoju činnosť transparentne; požaduje, aby bol Európsky parlament riadne informovaný a aby v každej fáze a na konci procesu dostával všetky informácie, ktoré sú k dispozícii;
6. zastáva názor, že keďže sa verejné zákazky týkajú verejných finančných zdrojov, mali by byť transparentné a verejne kontrolovateľné; žiada Komisiu o objasnenie s cieľom zabezpečiť miestnym a iným verejným orgánom právnu istotu a umožniť im informovať občanov o svojich zmluvných záväzkoch;
7. zdôrazňuje, že zadávanie verejných zákaziek sa musí uskutočňovať v podmienkach transparentnosti, ktoré zaručujú rovnaké zaobchádzanie so všetkými zainteresovanými stranami a hlavným kritériom je pomer ceny a výkonu projektu, aby víťazila najlepšia, a nie len najlacnejšia ponuka;
8. vyzýva Komisiu, aby zjednodušila postupy verejného obstarávania v záujme odbremenenia miestnych samospráv a podnikov od obrovskej časovej a finančnej záťaže súvisiacej len s administratívnymi záležitosťami; zdôrazňuje, že zjednodušením postupov získajú MSP lepší prístup k obstarávaniu a budú schopné zúčastniť sa na nich rovnocennejším a spravodlivejším spôsobom;
9. zdôrazňuje, že Komisia by mala aktívne podporovať členské štáty, aby začlenili sociálne kritériá do verejného obstarávania, a že kľúčové úvahy o sociálnych aspektoch pre verejné obstarávanie sa vzťahujú na:
- rodovú rovnosť, ako sa požaduje v oznámení Komisie (KOM(2007)424) o boji proti rozdielom v odmeňovaní žien a mužov;
- sociálnu súdržnosť, najmä začlenenie dodržiavania základných práv, tak ako sa uznávajú v kľúčových dohovoroch ILO,
- spravodlivé mzdy v súlade so stanoviskom Komisie o spravodlivých mzdách (KOM(1993) 388) a programom ILO pre dôstojnú prácu,
- dodržiavanie kolektívnych zmlúv, ako sa uvádza v dohovore ILO 94 článok 2 ods. 1 písm. a);
10. vyzýva Komisiu, aby uskutočnila následné hodnotenie smerníc o verejnom obstarávaní a zohľadnila stanoviská vyjadrené v tejto správe; očakáva, že do tohto preskúmania budú vo veľkej miere zapojené všetky zainteresované strany a že sa uskutoční v úzkej spolupráci s Európskym parlamentom; podporuje názor, že v každej revízii by sa mal vziať do úvahy celý rámec a jej súčasťou by mala byť aj smernica o postupoch zadávania verejných zákaziek, ako aj analýza vnútroštátnych právnych predpisov, ktorými sa transponuje smernica o revíznych postupoch, aby sa predišlo ďalšiemu triešteniu právnych predpisov o verejnom obstarávaní; domnieva sa, že zatiaľ nie je možné posúdiť praktický dosah tejto smernice, keďže ešte nebola transponovaná vo všetkých členských štátoch;
11. vyzýva Komisiu, aby preskúmala vplyv protokolu č. 26 na existujúce usmernenia, najmä so zreteľom na článok 2 protokolu č. 26, v ktorom sa stanovuje, že „ustanoveniami zmlúv nie sú žiadnym spôsobom dotknuté právomoci členských štátov poskytovať, obstarávať a organizovať služby všeobecného záujmu nehospodárskeho charakteru“; navyše žiada Komisiu o väčšiu pružnosť pri riešení požiadavky stanovenej v článku 9 ods. 3 smernice 2004/18/ES, kde sa uvádza, že „žiadny projekt na práce ani navrhovaný nákup určitého množstva tovaru a/alebo služieb sa nesmie rozdeliť s cieľom predísť tomu, aby patril do pôsobnosti tejto smernice“, aby umožnila MSP zúčastniť sa na všetkých verejných obstarávaniach;
Sociálne zodpovedné verejné obstarávanie
12. konštatuje nejasnosti v oblasti sociálne zodpovedného verejného obstarávania a žiada Komisiu, aby v tejto oblasti pomohla prostredníctvom vypracovania príručiek; v tejto súvislosti poukazuje na zmenu právneho rámca, ktorú priniesla Lisabonská zmluva a Charta základných práv, a očakáva, že Komisia náležite uplatní príslušné opatrenia v praxi; upozorňuje na problém, ktorý vyplýva zo samotnej podstaty veci, t. j. že sociálne kritériá sa prevažne týkajú výrobného procesu, a preto nie sú viditeľné na konečnom výrobku a sú len ťažko kontrolovateľné v prípade systémov globalizovanej výroby a zložitých dodávateľských reťazcov; očakáva preto aj v oblasti sociálne zodpovedného verejného obstarávania vypracovanie presných a overiteľných kritérií, resp. vytvorenie databázy kritérií špecifických pre konkrétne výrobky; upozorňuje na ťažkosti a náklady pre verejných obstarávateľov vyplývajúce z overovania dodržiavania týchto kritérií a žiada Komisiu, aby ponúkala príslušnú pomoc a nástroje na certifikáciu spoľahlivosti dodávateľských reťazcov;
13. zdôrazňuje, že Komisia by mala aktívne podporovať členské štáty, aby začlenili sociálne kritériá do verejného obstarávania a ako východiskový bod uplatnili kritériá dohovorov Medzinárodnej organizácie práce (ILO), najmä články 87 a 98 o práve vstúpiť do odborových organizácií a o práve uzatvárať kolektívne zmluvy, články 29 a 105 o odsúdení nútenej práce, články 100 a 111 o rovnakej mzde za rovnakú prácu a odsúdení diskriminácie, článok 138 o detskej práci a článok 94 o sociálnych kritériách vo verejnom obstarávaní;
14. vyzýva Komisiu, aby jasne stanovila, že verejné orgány pri verejnom obstarávaní môžu a mali by brať za základ sociálne kritériá, ako je vyplácanie mzdy podľa príslušných taríf, a ďalšie kritériá; vyzýva Komisiu, aby navrhla usmernenia alebo inú praktickú podporu orgánov a iných verejných inštitúcií v súvislosti s udržateľným obstarávaním a naliehavo žiada Komisiu a členské štáty, aby organizovali časté školenia a kampane na zvyšovanie informovanosti o tejto otázke; podporuje myšlienku transparentného procesu ďalšieho vývoja príslušných kritérií za účasti členských štátov a miestnych orgánov; upozorňuje, že najmä v oblasti sociálnych kritérií poskytuje tento proces veľkú nádej na dosiahnutie zlepšenia;
15. vyzýva Komisiu, aby podporila verejné orgány vo využívaní kritérií spravodlivého obchodu vo verejných súťažiach a nákupných postupoch na základe definície spravodlivého obchodu, ktorá sa uvádza v uznesení Európskeho parlamentu o spravodlivom obchode a rozvoji zo 6. júla 2006 a v nedávnom oznámení Komisie z 5. mája 2009; opakuje svoju predchádzajúcu výzvu Komisii, aby podporila uplatňovanie takýchto kritérií, napr. vypracovaním konštruktívnych usmernení pre obstarávanie pri dodržiavaní zásad spravodlivého obchodu; víta jednomyseľné prijatie stanoviska Výboru regiónov z 11. februára 2010, v ktorom sa vyzýva na spoločnú európsku stratégiu v oblasti spravodlivého obchodu pre miestne a regionálne orgány;
16. vyjadruje poľutovanie nad tým, že Komisia ešte stále nezverejnila usmernenia pre sociálne zodpovedné verejné obstarávanie;
Mikropodniky, malé a stredné podniky
17. žiada Komisiu, aby vyhodnotila vplyv smerníc o verejnom obstarávaní na mikropodniky, malé a stredné podniky, najmä v súvislosti s ich subdodávateľskou úlohou, a aby pre budúce preskúmanie smerníc posúdila, či potrebujeme ďalšie pravidlá na zadávanie subdodávateľských zákaziek, aby sa zabránilo konkrétne tomu, že MSP ako subdodávatelia budú mať horšie podmienky ako hlavný dodávateľ verejnej zákazky;
18. vyzýva Komisiu, aby zjednodušila postupy verejného obstarávania s cieľom zbaviť miestnu samosprávu a spoločnosti potreby míňať veľké množstvo času a finančných prostriedkov výlučne na byrokratické záležitosti; zdôrazňuje, že zjednodušením postupov sa zvýši dostupnosť takýchto zákaziek pre MSP a umožní im zapojiť sa do verejného obstarávania na rovnakom a spravodlivejšom základe;
19. zastáva názor, že subdodávateľstvo je forma organizácie práce, ktorá je vhodná pre špecializované aspekty vykonávania prác; zdôrazňuje, že subdodávateľské zmluvy musia byť v súlade so všetkými záväzkami, ktoré boli uložené hlavným dodávateľom, najmä pokiaľ ide o pracovné právo a bezpečnosť; domnieva sa, že v rámci tohto cieľa by bolo vhodné vytvoriť prepojenie medzi dodávateľom a subdodávateľom, pokiaľ ide o zodpovednosť;
20. vyzýva na vytvorenie jednotného internetového portálu obsahujúceho všetky informácie týkajúce sa verejného obstarávania, ktorý by bol informačnou sieťou pre všetky výzvy na predkladanie ponúk; konštatuje, že cieľom by malo byť vzdelávať a informovať, nasmerovať podniky k verejným obstarávaniam a objasňovať platný legislatívny rámec, najmä pokiaľ ide o MSP (ktoré vo všeobecnosti nemajú veľa ľudských a odborných administratívnych zdrojov so skúsenosťami v oblasti terminológie a postupov súvisiacich s verejným obstarávaním), a že špecializované servisné miesta by im mohli takisto pomáhať pri posudzovaní, či skutočne spĺňajú podmienky súťaže, a ak áno, tak pri kompletizácii ich ponúk;
21. konštatuje, že pre MSP je veľmi ťažké získať prístup k trhom verejného obstarávania a že by sa malo urobiť viac pre vypracovanie tzv. stratégie pre MSP; preto v rámci tejto stratégie vyzýva členské štáty, aby spolupracovali s obstarávateľskými orgánmi a vo vhodných prípadoch podporovali vznik subdodávateľských príležitostí, aby vypracovali a šírili najlepšie postupy, aby ich predkvalifikačné procesy neboli príliš normatívne, aby v dokumentoch verejnej súťaže využívali štandardné postupy, a tým zabezpečili, že dodávatelia nemusia začínať úplne „od nuly“ a aby vytvorili centralizovaný portál na uverejňovanie zákaziek; takisto vyzýva Komisiu, aby vyhodnotila iniciatívy členských štátov v tejto oblasti a podporila ďalšie rozširovanie európskeho kódexu osvedčených postupov iniciatívy Small Business Act;
22. podporuje členské štáty v presadzovaní tzv. programu rozvoja dodávateľov, ktorý už bol v niektorých krajinách vytvorený; konštatuje, že takýto nástroj sa dá použiť na podporu dialógu medzi dodávateľmi a obstarávateľmi a jednotlivým aktérom umožňuje stretnutie v ranej fáze postupu obstarávania; zdôrazňuje, že takýto mechanizmus je dôležitý na stimulovanie inovácie a zlepšenie prístupu MSP k trhom verejného obstarávania;
23. naliehavo žiada Komisiu, aby urobila viac pre zaistenie významnejšej úlohy pre európske malé a stredné podniky v oblasti medzinárodného verejného obstarávania a zintenzívnila snahy o zamedzenie diskriminácie voči európskym malým a stredným podnikom prostredníctvom rovnakých osobitných opatrení, ako majú niektoré strany Dohody o vládnom obstarávaní (GPA) (napríklad Kanada a USA); poznamenáva, že opatrenia, ktoré by zlepšili transparentnosť a prístup na vnútroštátne trhy verejného obstarávania, by malým a stredným podnikom pomohli získať prístup na takéto trhy;
24. vyzýva Komisiu, aby zabezpečila, že sa do novo prerokovanej Dohody o vládnom obstarávaní WTO začlení klauzula, ktorá by Európskej únii umožňovala pri zadávaní verejných zákaziek uprednostniť malé a stredné podniky, podobne ako u klauzúl, ktoré už uplatňujú iné štáty, ktoré sú zmluvnými stranami tejto dohody;
Spolupráca v rámci verejného sektora
25. poukazuje na to, že Komisia objasnila, že nie na každé opatrenie prijaté verejnými orgánmi sa vzťahujú právne predpisy o verejnom obstarávaní, a pokiaľ sa v ustanoveniach európskych právnych predpisov nevyžaduje vytvorenie trhu v určitej oblasti, je na členských štátoch, aby rozhodli, či a v akom rozsahu chcú vykonávať verejné funkcie samy;
26. konštatuje, že vo vzťahu k predpisom v oblasti spolupráce v rámci verejného sektora bol v súvislosti s judikatúrou Súdneho dvora Európskej únie zaznamenaný významný vývoj a víta jeho nedávne rozsudky v tejto oblasti; vyzýva preto Komisiu a členské štáty, aby široko sprístupnili informácie o právnych dôsledkoch uvedených rozsudkov;
Koncesie na služby
27. poukazuje na to, že koncesie na služby sú v zmysle článku 1 ods. 3 písm. b) smernice 2004/17/ES a článku 4 smernice 2004/18/ES zákazky, pri ktorých je protiplnením za poskytovanie služieb buď len právo na využívanie služby, alebo toto právo spojené s peňažným plnením; zdôrazňuje, že koncesie na služby boli z rozsahu pôsobnosti smerníc o verejnom obstarávaní vyňaté, aby sa obstarávateľom a zmluvným dodávateľom poskytla väčšia flexibilnosť; pripomína, že aj Súdny dvor Európskej únie vo viacerých svojich rozsudkoch potvrdil, že koncesie na služby nepatria do rozsahu pôsobnosti týchto smerníc, ale že sa na ne vzťahujú všeobecné zásady Zmluvy o fungovaní Európskej únie (zákaz diskriminácie, rovnaké zaobchádzanie a transparentnosť) a že verejný obstarávateľ musí zabezpečiť poskytnutie služieb na základe koncesie, pokiaľ sa domnieva, že ide o najlepší spôsob zabezpečenia predmetných služieb vo verejnom záujme, a to aj vtedy, ak s tým spojené riziko je veľmi nízke, avšak v plnom rozsahu sa prenesie na držiteľa koncesie (rozsudok vo veci C-206/09 z 10. septembra 2009);
Zelené verejné obstarávanie
28. upozorňuje na veľký význam verejného obstarávania pre ochranu klímy a životného prostredia, energetickú účinnosť, inovácie a stimuláciu hospodárskej súťaže a znova zdôrazňuje, že verejné orgány by sa mali podnecovať a splnomocňovať na to, aby zabezpečili, že verejné obstarávanie bude vychádzať z environmentálnych, sociálnych a iných kritérií; víta praktickú podporu poskytovanú verejným orgánom a iným verejným inštitúciám v súvislosti s trvalo udržateľným obstarávaním; vyzýva Komisiu, aby preskúmala možnosť využívania tzv. zelených verejných zákaziek ako nástroja podpory trvalo udržateľného rozvoja;
29. znovu opakuje svoju predchádzajúcu výzvu zo správy z februára 2009, aby Komisia vytvorila príručku obstarávania vo fáze pred komerčným využitím, ktorá by mala obsahovať praktické príklady zdieľania rizík a prínosov podľa trhových podmienok; navyše sa domnieva, že práva duševného vlastníctva musia byť právne zaručené v spoločnostiach, ktoré sa zúčastňujú na obstarávaní vo fáze pred komerčným využitím, čo by pomohlo dosiahnuť porozumenie zo strany verejných orgánov a podporilo dodávateľov, aby sa zapojili do postupov obstarávania vo fáze pred komerčným využitím;
Praktická pomoc: databáza a školenia
30. vyzýva na vytvorenie často aktualizovanej databázy noriem, predovšetkým tých, ktoré sa týkajú environmentálnych a sociálnych kritérií, ktorá bude k dispozícii verejným orgánom, aby sa obstarávateľom pri príprave verejných súťaží zabezpečil prístup k náležitým usmerneniam a jasnému súboru pravidiel v záujme možnosti rýchleho overenia súladu verejných súťaží s príslušnou normou; očakáva, že členské štáty a všetky zúčastnené strany budú v plnom rozsahu zapojené do tohto procesu; konštatuje, že v tomto postupe zdola nahor by sa mali vziať do úvahy cenné skúsenosti a poznatky, ktoré často existujú na miestnej, regionálnej a národnej úrovni; okrem toho upozorňuje na negatívne dôsledky, ktoré má pre oblasť inovácií a výskumu trh rozdrobený existenciou množstva rôznych regionálnych, národných, európskych a medzinárodných označení;
31. berie na vedomie význam noriem pre verejné obstarávanie v tom zmysle, že môžu verejným obstarávateľom pomôcť splniť ich ciele tým, že im umožnia použiť vyskúšané a preverené postupy obstarávania produktov a služieb, čím sa zaistí nákladovo efektívnejšia verejná súťaž a zároveň sa zabezpečí, že obstarávanie splní ďalšie ciele politiky, napríklad trvalú udržateľnosť alebo nakupovanie od malých podnikov;
32. uznáva, že školenia a výmena skúseností medzi verejnými orgánmi a Komisiou sú nevyhnutné na prekonanie niektorých komplikácií na trhu verejného obstarávania; obáva sa však, že znižovaním verejných rozpočtov by sa takéto iniciatívy mohli ohroziť; vyzýva preto členské štáty a Komisiu, aby využili existujúce zdroje a mechanizmy, ktoré majú k dispozícii, napríklad partnerské preskúmania plánované v smernici o službách, a podporili tým malé tímy expertov na obstarávanie z jedného regiónu, aby vyhodnotili aktivity iného regiónu EÚ, čo by pomohlo budovať dôveru a zaviesť najlepšie postupy v rôznych členských štátoch;
33. vyzýva Komisiu a členské štáty, aby organizovali školenia a kampane na zvýšenie informovanosti miestnych orgánov a politických činiteľov a aby do toho zapojili ostatné zainteresované strany, predovšetkým poskytovateľov sociálnych služieb;
Regionálny rozvoj
34. zdôrazňuje, že Dvor audítorov pravidelne uvádza vo svojich výročných správach o plnení rozpočtu EÚ, ako aj vo svojej poslednej výročnej správe za rozpočtový rok 2008, že nedodržanie pravidiel EÚ týkajúcich sa verejného obstarávania je jednou z dvoch najčastejších príčin chýb a nezrovnalostí pri implementácii európskych projektov spolufinancovaných zo štrukturálnych fondov a Kohézneho fondu; v tejto súvislosti zdôrazňuje, že nezrovnalosti sú často spôsobené nesprávnou transpozíciou predpisov EÚ a rozdielmi v pravidlách uplatňovaných v členských štátoch; vyzýva Komisiu a členské štáty, aby v spolupráci s regionálnymi a miestnymi orgánmi zrevidovali jednotlivé súbory pravidiel vzťahujúcich sa na verejné obstarávanie s cieľom zjednotiť tieto pravidlá a zjednodušiť celý právny rámec pre verejné obstarávanie, predovšetkým aby sa znížilo riziko výskytu chýb a zvýšila sa efektívnosť využívania štrukturálnych fondov;
35. domnieva sa, že nielen zložitosť postupu verejného obstarávania a náklady naň, ale i čas potrebný na jeho dokončenie spolu s hrozbou súdneho konania vo forme dlhotrvajúcich odvolacích postupov, ktorých ukončeniu často bránia rôzni aktéri, môžu byť odrádzajúce, a preto víta skutočnosť, že plán obnovy umožňuje uplatniť pri veľkých verejných projektoch osobitne v rokoch 2009 a 2010 zrýchlené verzie postupov uvedených v smerniciach o verejnom obstarávaní; vyzýva členské štáty, aby tieto postupy využívali a poskytli miestnym a regionálnym orgánom podporu a pomoc pri ich uplatňovaní, pričom v každom jednotlivom prípade dodržia štandardné pravidlá a predpisy týkajúce sa verejného obstarávania;
36. vyzýva Komisiu, aby zvážila možnosť pokračovať vo využívaní zrýchlených postupov v súvislosti so štrukturálnymi fondmi aj po roku 2010 a predĺžiť platnosť dočasného zvýšenia stropov s konkrétnym cieľom urýchliť investície;
Medzinárodný obchod
37. zdôrazňuje, že vnútorný trh a medzinárodné trhy sú čoraz viac prepojené; v tejto súvislosti sa domnieva, že tvorcovia právnych predpisov EÚ týkajúcich sa vnútorného trhu a vyjednávači EÚ v oblasti medzinárodného obchodu by mali pri vykonávaní svojich činností vždy zohľadňovať možné vzájomné dôsledky a zaujať súdržný prístup, ktorý by mal byť vždy orientovaný na podporu hodnôt EÚ v oblasti verejného obstarávania, ktorými je napríklad transparentnosť, zásadné odmietanie korupcie a presadzovanie sociálnych a ľudských práv; s cieľom posilniť súčinnosť vyzýva Výbor pre vnútorný trh a ochranu spotrebiteľa a Výbor pre medzinárodný obchod, aby organizovali spoločné informačné porady;
38. zdôrazňuje, že dobrý rámec pre oblasť verejného obstarávania je základnou podmienkou spravodlivého a slobodného trhu orientovaného na hospodársku súťaž a pomáha v boji proti korupcii;
39. v súvislosti so záväzkami Európskej únie v oblasti medzinárodného verejného obstarávania ďalej zdôrazňuje význam posilnenia protikorupčných mechanizmov v tejto oblasti a upozorňuje na potrebu zamerať úsilie na zabezpečenie transparentnosti a spravodlivosti pri využívaní verejných zdrojov;
40. vyzýva Komisiu, aby posúdila možnosť zapracovať do dohôd o verejnom obstarávaní s medzinárodnými partnermi ustanovenia vyžadujúce dodržiavanie záväzkov v oblasti základných ľudských práv stanovené v dohovoroch a medzinárodných dohodách;
o
o o
41. poveruje svojho predsedu, aby postúpil toto uznesenie Rade a Komisii.
