P6_TA(2008)0071
Bielorusko
B6-0081 , 0087 , 0088 , 0091 a 0098/2008
Uznesenie Európskeho parlamentu z 21. februára 2008 o Bielorusku
Európsky parlament
, –
so zreteľom na svoje predchádzajúce uznesenia o situácií v Bielorusku, najmä na svoje uznesenie zo 6. apríla 2006 o situácii v Bielorusku po prezidentských voľbách z 19. marca 2006 Ú. v.
EÚ C 293 E, 2.12.2006, s.
304.
,
–
so zreteľom na vyhlásenie Komisie z 21. novembra 2006 o pripravenosti EÚ obnoviť vzťah s Bieloruskom a jeho obyvateľmi v rámci Európskej susedskej politiky,
–
so zreteľom na Sacharovovu cenu za slobodu myslenia, ktorá bola 14. decembra 2004 udelená bieloruskému združeniu novinárov a 13. decembra 2006 Alexandrovi Milinkevičovi,
–
so zreteľom na článok 115 ods. 5 rokovacieho poriadku,
A.
keďže Európsky parlament opakovane odsúdil neúspešné prezidentské, parlamentné a komunálne voľby v Bielorusku,
B.
keďže Európsky parlament vyzval Komisiu a Radu, aby vypracovali návrhy na vyvinutie ďalšieho tlaku na Lukašenkov režim v rámci medzinárodných organizácií, a žiadal o predloženie kompletného balíka konkrétnych a priamych sankcií, ktoré by výrazne potrestali utláčateľov, ale ktoré by nepriniesli ďalšie utrpenie pre občanov Bieloruska,
C.
keďže Európsky parlament osobitne odsúdil skutočnosť, že v Bielorusku sa nezohľadňuje a zanedbáva miestna demokracia, ktorá je základom akejkoľvek demokratickej správy vecí verejných a ktorá vyjadruje vôľu obyčajných ľudí splniť svoje vlastné nádeje a očakávania,
D.
keďže neustály politický a administratívny tlak vyvíjaný na mimovládne organizácie v Bielorusku ohrozuje ich existenciu a marí ich nezávislosť,
E.
keďže v januári 2008 sa v Minsku uskutočnila séria protestov podnikateľov a vodcovia týchto demonštrácii boli zadržaní a často bití,
F.
keďže nedávno bol zaznamenaný pozitívny vývoj týkajúci sa vytvorenia delegácie Komisie v Minsku,
1.
hlboko ľutuje, že situácia súvisiaca s demokraciou, ľudskými právami a právnym štátom sa v Bielorusku nezlepšuje; poukazuje na to, že pretrvávajúce svojvoľné zatýkanie členov občianskej spoločnosti a opozičných aktivistov, najmä dočasné zadržanie Alexandra Milinkeviča a zásahy voči nezávislým médiám, sú v rozpore s nedávnymi vyjadreniami bieloruskej vlády o jej želaní zlepšiť vzťahy s EÚ;
2.
vyjadruje poľutovanie nad odsúdením novinára Alexandra Zdvižkova na tri roky odňatia slobody, pričom tento trest považuje za nespravodlivo prísny a vyzýva bieloruskú vládu, aby tento rozsudok prehodnotila;
3.
berie na vedomie nedávne prepustenie viacerých demokratických opozičných aktivistov vrátane vodcov Hnutie mládeže bieloruského ľudového frontu a Mladého frontu (Malady Front); zároveň odsudzuje zatknutie týchto aktivistov, ktorí boli 15 dní držaní vo väzbe a mali byť vylúčení z univerzity potom, ako si 16. januára 2008 v Minsku pokojnou demonštráciou pripomenuli deň solidarity s väznenými bieloruskými opozičnými aktivistami a rodinami nezvestných prominentných Bielorusov;
4.
nalieha na bieloruské orgány, aby okamžite a bezpodmienečne prepustili politického väzňa Alexandra Kozulina a aby prestali používať zastrašovanie, obťažovanie, cielené zatýkanie a politicky motivované prenasledovanie aktivistov demokratickej opozície a občianskej spoločnosti v Bielorusku;
5.
víta nedávny posun v oblasti dohôd o vytvorení delegácie Komisie v Minsku ako pozitívny krok smerom k obnove dialógu s EÚ; povzbudzuje Komisiu k využitiu plného potenciálu otvorenia tejto delegácie;
6.
pripomína, že 21. novembra 2006 deklarovala EÚ svoju pripravenosť na obnovu vzťahov s Bieloruskom a jeho obyvateľmi v rámci Európskej susedskej politiky po tom, ako bieloruská vláda preukáže dodržiavanie demokratických hodnôt a základných práv bieloruského ľudu;
7.
zdôrazňuje, že s cieľom nadviazať akýkoľvek konštruktívny dialóg s EÚ, Bielorusko potrebuje splniť zostávajúce podmienky stanovené v neformálnom dokumente s názvom "Čo by mohla EÚ priniesť Bielorusku", ktorý zahrnuje prepustenie všetkých politických väzňov, zrušenie trestu smrti, zaručenie slobody pre médiá a slobody prejavu, nezávislosť súdnictva a dodržiavanie demokratických hodnôt a základných práv obyvateľov Bieloruska;
8.
odsudzuje skutočnosť, že Bielorusko je jediná krajina v Európe, ktorá vykonáva trest smrti, čo je v rozpore s európskymi hodnotami;
9.
naliehavo žiada bieloruské orgány, aby zrušili dekrét č. 70 z 8. februára 2008, ktorého ustanovenia porušujú právo bieloruských občanov na vzdelanie prostredníctvom vytvárania bariér pri prihlasovaní sa do inštitúcií vyššieho vzdelávania;
10.
naliehavo žiada orgány Bieloruska, aby uplatnili normy Organizácie pre bezpečnosť a spoluprácu v Európe (OBSE) pri organizácii nadchádzajúcich parlamentných volieb plánovaných na 28. septembra 2008; žiada vládu, aby umožnila zástupcom demokratickej opozície účasť v miestnych volebných výboroch, aby udelila registráciu všetkým parlamentným kandidátom a ich pozorovateľom a aby nevytvárala prekážky komplexnej a celkovej medzinárodnej volebnej pozorovacej misii;
11.
žiada Radu a Komisiu, aby podnikli ďalšie kroky smerom k uľahčeniu a liberalizácii vízového postupu pre občanov Bieloruska, pretože iba takéto kroky môžu pomôcť splniť hlavný cieľ politiky EÚ voči Bielorusku, čiže uľahčiť a zintenzívniť medziľudské kontakty a demokratizovať túto krajinu; naliehavo ich žiada v tejto súvislosti, aby zvážili možnosti zrušenia poplatkov za víza pre občanov Bieloruska, ktorí vstupujú do schengenského priestoru, čo predstavuje jediný spôsob, ako zabrániť rastúcej izolácii Bieloruska a jeho občanov;
12.
žiada členské štáty schengenského priestoru, aby využili všetky dostupné prostriedky (národné poplatky za víza) s cieľom uľahčiť pohyb občanov Bieloruska v rámci územia každého členského štátu;
13.
žiada Radu a Komisiu a medzinárodné spoločenstvo ako celok, aby rozšírili podporu občianskej spoločnosti v Bielorusku, a najmä aby zvýšili finančnú pomoc nezávislým médiám, mimovládnym organizáciám a bieloruským študentom študujúcim v zahraničí; víta finančnú podporu, ktorú udelila Komisia Európskej humanitnej univerzite vo Vilniuse (Litva); žiada Radu a Komisiu, aby zvážili finančnú pomoc existujúcemu projektu zameranému na vytvorenie nezávislého bieloruského televízneho kanálu Belsat;
14.
vyjadruje solidaritu zjednotenej demokratickej opozícii Bieloruska a vodcovi tohto hnutia Alexandrovi Milinkevičovi a všetkým bieloruským občanom, ktorí prahnú po nezávislom, otvorenom a demokratickom Bielorusku vychádzajúcom zo zásady právneho štátu; podporuje vodcov opozície, aby prejavili jednotu a uspeli v nadchádzajúcich parlamentných voľbách;
15.
odsudzuje rozhodnutie bieloruských orgánov, ktoré opätovne zamietli udeľovať vstupné víza poslancom Európskeho parlamentu a poslancom národných parlamentov v posledných rokoch; vyzýva bieloruské orgány, aby nevytvárali ďalšie prekážky na zabránenie vstupu delegácie Európskeho parlamentu pre vzťahy s Bieloruskom do krajiny a získaniu priamych skúseností v Bielorusku;
16.
odsudzuje obmedzenia zavedené bieloruskými orgánmi pre zahraničných duchovných zamerané na zabránenie ich vstupu do krajiny s cieľom slúžiť v náboženských organizáciách a žiada, aby bieloruské orgány zrušili tieto obmedzenia;
17.
poveruje svojho predsedu, aby toto uznesenie postúpil Rade, Komisii, parlamentom a vládam členských štátov, generálnemu tajomníkovi OSN, parlamentným zhromaždeniam OBSE a Rady Európy a bieloruským orgánom.
