5.7.2006
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Martine Roure v mene Socialistickej skupiny v Európskom parlamente
– Alexander Alvaro, Sophia in 't Veld a Margarita Starkevičiūtė v mene Skupiny Aliancie liberálov a demokratov za Európu
– Monica Frassoni a Daniel Marc Cohn-Bendit v mene Skupiny zelených/Európskej slobodnej aliancie
– Francis Wurtz, Sahra Wagenknecht, Giusto Catania, Umberto Guidoni a Sylvia-Yvonne Kaufmann v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– PSE ( B6‑0386/2006 )
– Verts/ALE ( B6‑0391/2006 )
– ALDE ( B6‑0393/2006 )
– GUE/NGL ( B6‑0395/2006 )
o zachytávaní údajov o bankových prevodoch zo systému SWIFT tajnými službami USA
Uznesenie Európskeho parlamentu o zachytávaní údajov o bankových prevodoch zo systému SWIFT tajnými službami USA
Európsky parlament ,
–
so zreteľom na Európsky dohovor o ľudských právach a najmä na jeho článok 8,
–
so zreteľom na Chartu základných práv a najmä na jej články 7 a 8,
–
so zreteľom na Dohovor č. 108 Rady Európy o ochrane jednotlivcov so zreteľom na automatizované spracovanie osobných údajov,
–
so zreteľom na článok 6 Zmluvy o EÚ a článok 286 Zmluvy o ES,
–
so zreteľom na smernicu 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov, Ú. v.
ES L 281, 23.11.1995, s.
31.
–
so zreteľom na nariadenie (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov, Ú. v.
ES L 8, 12.1.2001, s.
1.
–
so zreteľom na návrh nariadenia (KOM(2005) 343) o prevodoch finančných prostriedkov,
–
so zreteľom na sťažnosti, ktoré organizácia Privacy International podala orgánom zodpovedným za ochranu údajov a súkromie v 33 krajinách, podľa ktorých sa prevody prostredníctvom systému SWIFT uskutočňovali bez ohľadu na právny postup v zmysle zákona o ochrane údajov a že zverejnenie údajov sa uskutočnilo bez existencie právneho základu alebo právomoci,
–
so zreteľom na článok 103 ods.2 rokovacieho poriadku,
A.
keďže európske a americké médiá nedávno odhalili existenciu programu na sledovanie finančných tokov teroristov, ktorý zaviedla americká vláda a ktorý umožnil americkým úradom prístup k všetkým finančným údajom uchovávaným spoločnosťou SWIFT (Society for Worldwide Interbank Financial Telecommunications – Spoločnosť pre celosvetovú medzibankovú finančnú telekomunikáciu), odvetvovým združením so sídlom v Belgicku, ktoré pozostáva z viac než 8000 komerčných bánk a inštitúcií v 200 krajinách vrátane niekoľkých centrálnych bánk,
B.
keďže informácie uchovávané v systéme SWIFT, ku ktorým mali americké úrady prístup, sa týkajú stoviek tisíc občanov EÚ, pretože európske banky využívajú systém prenosu platobných správ SWIFT na prevody finančných prostriedkov po celom svete a keďže SWIFT denne generuje milióny prevodov a bankových transakcií,
C.
keďže každý finančný prevod z územia EÚ, ktorý sa má využiť mimo územia EÚ, by mal podľa smernice 95/46/ES o ochrane údajov podliehať aspoň posúdeniu primeranosti,
D.
keďže prístup k údajom spravovaným systémom SWIFT neumožňuje zisťovať len prevody súvisiace s nelegálnou činnosťou, ale aj informácie o hospodárskych aktivitách príslušných jednotlivcov a krajín, a to by mohlo vyvolať rozsiahle formy ekonomickej a priemyselnej špionáže,
1.
pripomína svoje odhodlanie bojovať proti terorizmu a je presvedčený o potrebe dosiahnuť správnu rovnováhu medzi bezpečnostnými opatreniami a ochranou občianskych slobôd a základných práv; vyjadruje svoje vážne znepokojenie nad skutočnosťou, že sa vytvára ovzdušie zhoršujúceho sa rešpektovania súkromia a ochrany dát;
2.
zdôrazňuje, že Európska únia je založená na zásade právneho štátu a že všetky prevody osobných údajov tretím krajinám podliehajú právnym predpisom o ochrane osobných údajov na vnútroštátnej a európskej úrovni, ktoré stanovujú, že všetky prevody musí schváliť súdny orgán a že všetky výnimky z tejto zásady musia byť primerané a musia vychádzať zo zákona alebo medzinárodnej dohody;
3.
je presvedčený, že členské štáty sa – v záujme zabezpečenia štátu, verejného poriadku a bezpečnosti – môžu odchýliť od zásady konečnosti údajov, ktorá zakazuje ďalšie spracovanie komerčných údajov, a tým znížiť úroveň ochrany údajov len uplatňovaním článku 8 Dohovoru o ľudských právach, konaním v rámci práva Spoločenstva a prihliadnutím na článok 13 smernice 95/46/ES, čo je jediným legitímnym základom na uchovávanie osobných údajov súkromnými stranami, a len v prípade, ak je to potrebné, primerané a v súlade s demokratickou spoločnosťou;
4.
berie na vedomie návrh nariadenia o údajoch o príkazcovi sprevádzajúcich prevody finančných prostriedkov (KOM(2005) 343), ktoré môže prispieť k vytvoreniu právneho rámca pre prevod týchto informácií; vyjadruje poľutovanie, že Európsky parlament nebol počas rokovaní a trialógov informovaný ostatnými inštitúciami, predovšetkým Európskou centrálnou bankou, o existencii prevodov spoločnosťou SWIFT, a to napriek zásade lojálnej a nepretržitej spolupráce medzi inštitúciami Spoločenstva;
5.
žiada, aby Európska komisia, Rada a Európska centrálna banka plne vysvetlili, do akej miery si boli vedomé tajnej dohody medzi spoločnosťou SWIFT a americkou vládou;
6.
v tejto súvislosti požaduje, aby sa vyjasnila úloha a fungovanie Európskej centrálnej banky a žiada Európskeho dozorného úradníka pre ochranu údajov, aby čo najskôr preveril, v súlade s nariadením (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov, či ECB mala povinnosť reagovať na možné porušovanie ochrany údajov, o ktorom sa dozvedela;
7.
pripomína, že ECB má byť zárukou toho, aby centrálne banky vstupovali do systému SWIFT len v medziach právneho rámca;
8.
žiada od členských štátov zabezpečenie toho, aby neexistovala právna medzera na vnútroštátnej úrovni a aby sa právne predpisy Spoločenstva o ochrane údajov týkali aj centrálnych bánk, a preverenie, či sa tak stalo; žiada členské štáty, aby výsledky tohto preverovania postúpili Európskej komisii, Rade a Európskemu parlamentu;
9.
žiada, aby Rada urýchlene preskúmala a prijala rámcové rozhodnutie o ochrane údajov v oblasti justičnej a policajnej spolupráce a zabezpečila tým, aby európski občania požívali výhodu jednotnej vysokej úrovne ochrany údajov na celom území Spoločenstva;
10.
upriamuje pozornosť Rady predovšetkým na pozmeňujúce a doplňujúce návrhy č. 26 a č. 58 správy Parlamentu prijatej 14. júna 2006 o rámcovom rozhodnutí o ochrane údajov, Zápisnica z toho dňa, P6_TA-PROV(2006)0258 . ktorých cieľom je upraviť zaobchádzanie s údajmi, ktoré sa vo verejnom záujme previedli súkromným stranám;
11.
opätovne zdôrazňuje svoje veľké sklamanie z neochoty Rady prekonať súčasnú legislatívnu situáciu, v ktorej sa uplatňujú dva rozdielne procedurálne rámce na ochranu základných práv, a to buď v rámci prvého piliera alebo tretieho piliera; preto opätovne pripomína svoju požiadavku, aby sa tento duálny rámec zrušil aktivovaním doložky passerelle, ktorá je stanovená v článku 42 Zmluvy o EÚ;
12.
žiada, aby Komisia vyhodnotila všetky prijaté právne predpisy EÚ o boji proti terorizmu z hľadiska účinnosti, potreby, primeranosti a dodržiavania základných práv; naliehavo žiada Komisiu a Radu, aby zvážili, aké opatrenia by sa mali prijať, aby sa zabránilo opakovaniu takého vážneho porušovania súkromia v budúcnosti;
13.
rozhodne nesúhlasí so žiadnymi tajnými operáciami na území EÚ, ktoré ovplyvňujú súkromie občanov EÚ; je hlboko znepokojený tým, že by sa takéto operácie mohli uskutočňovať bez informovania občanov Európy a ich parlamentných zástupcov; nalieha na Spojené štáty a ich spravodajské a bezpečnostné služby, aby konali v duchu dobrej spolupráce a oboznamovali svojich spojencov so všetkými bezpečnostnými operáciami, ktoré zamýšľajú uskutočniť na území EÚ;
14.
žiada Výbor pre občianske práva a slobody, spravodlivosť a vnútorné záležitosti, aby spolu s Výborom pre hospodárske a menové záležitosti čo najskôr uskutočnil spoločné vypočutie Európskej centrálnej banky, Komisie, Rady, Európskeho dozorného úradníka pre ochranu údajov a iných súkromných alebo verejných strán, ktoré sú v tejto veci zainteresované, a zistil, aké informácie mali;
15.
poveruje svojho predsedu, aby postúpil toto uznesenie Rade, Komisii, Európskej centrálnej banke, vládam a parlamentom členských štátov a kandidátskych krajín, vláde Spojených štátov a obom komorám Kongresu.
