P7_TA-PROV(2011)0524
Žiadost o zbavenie imunity Georgiosa Toussasa
A7-0410/2011
Rozhodnutie Európskeho parlamentu z 1. decembra 2011 o žiadosti o zbavenie imunity Georgiosa Toussasa ( 2011/2057(IMM) )
Európsky parlament,
–
so zreteľom na žiadosť o zbavenie imunity Georgiosa Toussasa, ktorú 9. februára 2011 podal sudca siedmej komory súdu prvého stupňa v Pireu Ilias Stavropoulos a ktorá bola oznámená na plenárnej schôdzi 9. marca 2011,
–
po vypočutí Georgiosa Toussasa 19. septembra 2011 v súlade s článkom 7 ods. 3 rokovacieho poriadku,
–
so zreteľom na článok 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o priamych a všeobecných voľbách poslancov Európskeho parlamentu z 20. septembra 1976,
–
so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008 a 19. marca 2010 Vec 101/63, Wagner/Fohrmann a Krier, Zb.
1964, s.
195; vec 149/85,
Wybot/Faure a iní
, Zb.
1986, s.
2391; vec T-345/05,
Mote/Parlament
, Zb.
2008, s.
II-2849; spojené veci C-200/07 a C-201/07,
Marra/De Gregorio a Clemente
, Zb.
2008, s.
I-7929; vec T-42/06,
Gollnisch/Parlament
(Ú. v.
EÚ C 134, 22.5.2010, s.
29).
,
–
so zreteľom na ustanovenia článku 62 Ústavy Helénskej republiky,
–
so zreteľom na článok 6 ods. 2 a článok 7 rokovacieho poriadku,
–
so zreteľom na správu Výboru pre právne veci ( A7-0410/2011 ),
A.
keďže sudca siedmej komory súdu prvého stupňa v Pireu požiadal o zbavenie imunity poslanca Európskeho parlamentu Georgiosa Toussasa, aby mohol viesť trestné konanie, ktoré začal na základe pokynov vydaných prokuratúrou magistrátneho súdu v Pireu v súvislosti s údajnou spreneverou, v dôsledku ktorej vznikli škody za vyše 147 000 EUR (článok 390 gréckeho trestného zákonníka a článok 1 zákona 1608/1950) a bolo nariadené súdne vyšetrovanie (články 246, 248 a 250 gréckeho trestného poriadku);
B.
keďže sudca chce Georgiosa Toussasa predvolať, aby ako obžalovaný v tejto veci vypovedal a niesol zodpovednosť za uvedené obvinenia vznesené proti nemu na základe článkov 270, 271 a 273 gréckeho trestného poriadku;
C.
keďže je vhodné odporučiť, aby sa v predmetnom prípade poslanecká imunita odobrala;
1.
zbavuje Georgiosa Toussasa imunity;
2.
poveruje svojho predsedu, aby ihneď postúpil toto rozhodnutie a správu gestorského výboru, príslušným orgánom Helénskej republiky a Georgiosovi Toussasovi.
