3.2.2010 B7-0076/10 NÁVRH UZNESENIA predložený v nadväznosti na vyhlásenie vysokej predstaviteľky Európskej únie pre zahraničné veci a bezpečnostnú politiku/podpredsedníčky Komisie
v súlade s článkom 110 ods. 2 rokovacieho poriadku
o zemetrasení na Haiti
Charles Goerens
,
Louis Michel
,
Marielle De Sarnez
,
Frédérique Ries
v mene skupiny ALDE
PE432.929v01-00 B7‑0076/10 Uznesenie Európskeho parlamentu o zemetrasení na Haiti
Európsky parlament ,
– so zreteľom na vyhlásenie o Haiti, ktorú prijali v pondelok 25. januára v Montreale „spriatelené krajiny“,
– so zreteľom na rozpravu Európskeho parlamentu o zemetrasení na Haiti z 20. januára 2010,
– so zreteľom na závery z mimoriadnej schôdze Rady ministrov zahraničných vecí, ktorá sa uskutočnila 18. januára 2010 v Bruseli,
– so zreteľom na článok 214 ods. 5 ZFEÚ, ktorým sa vytvára rámec pre spoločné príspevky a ktorý stanovuje vytvorenie Európskeho dobrovoľného zboru pre humanitárnu pomoc,
– so zreteľom na článok 214 ods. 7 ZFEÚ, ktorý stanovuje, že Európska únia dohliada na to, aby jej humanitárne činnosti boli koordinované a aby boli v súlade s činnosťami medzinárodných organizácií a orgánov, najmä tých, ktoré sú súčasťou systému Organizácie Spojených národov,
– so zreteľom na návrhy, ktoré z poverenia Európskej únie predložil pán Michel Barnier vo svojej správe z 9. mája 2006 o európskej jednotke civilnej obrany Europe Aid ,
– so zreteľom na závery zo schôdze Európskej rady v Göteborgu 15. až 16. júna 2001 o vytvorení kapacít na ochranu pri krízovom riadení,
– so zreteľom na spoločné vyhlásenie Rady a Komisie z 29. septembra 2003 o využívaní mechanizmu Spoločenstva v oblasti civilnej ochrany pri krízovom riadení uvedenom v hlave V Zmluvy o Európskej únii,
– so zreteľom na aspekty iniciatívy „EÚ – FAST“, ktorú navrhlo niekoľko členských štátov,
– so zreteľom na článok 110 ods. 2 rokovacieho poriadku,
A. keďže 12. januára Haiti postihlo zemetrasenie s lokálnou magnitúdou v sile 7,3 stupňa , ktoré si vyžiadalo najmenej 150 000 obetí na životoch, 200 000 zranených, a keďže viac ako 3 milióny osôb sú priamo postihnuté touto katastrofou;
B. keďže Lisabonská zmluva deleguje nové právomoci na Európsku úniu a keďže koordinácia na európskej úrovni je jasný prínosom,
C. keďže prvá medzinárodná konferencia o obnove Haiti sa uskutoční v marci v New Yorku a keďže je preto potrebné naplánovať prechod od poskytnutia núdzovej pomoci smerom k dlhodobým investíciám; zdôrazňujúc, že Haiti má značné štrukturálne potreby, keďže táto krajina, ktorá patrí medzi najchudobnejšie na svete, sa musí obnoviť na pevných základoch dobrého riadenia a dodržiavania ľudských práv;
D. keďže medzinárodné spoločenstvo si stanovilo tri strategické ciele: posilnenie demokratického riadenia Haiti, hospodársky rozvoj zameraný na zníženie chudoby a nakoniec obnovenie systému súdnictva, bezpečnosti a právneho štátu;
E. keďže Svetová banka navrhla, že bude riadiť jednotný fond na obnovu;
F. keďže Európska únia v pondelok 25. januára rozhodla vyslať na Haiti misiu žandárov v počte 300 až 350 osôb, ktorej úlohou je posilnenie operácie MINUSTAH, stabilizačnej misie OSN na Haiti;
G. keďže Európska únia je hlavným poskytovateľom pomoci pre Haiti;
H. keďže Haiťania majú právo naďalej určovať svoju budúcnosť a keďže sa musí rešpektovať zvrchovanosť krajiny,
1. vyjadruje úprimnú sústrasť, sympatie a solidaritu haitskému ľudu a všetkým ostatným postihnutým národom, ako aj pracovníkom medzinárodných organizácií vrátane OSN a Európskej komisie v súvislosti s touto hroznou drámou;
2. vyzýva vysokú predstaviteľku Európskej únie pre zahraničné veci a bezpečnostnú politiku, aby vyvinula konkrétne iniciatívy s cieľom zabezpečiť koherentnú a účinnú činnosť v civilnej a humanitárnej oblasti a zdôrazňuje, že je potrebné prioritne sa venovať realizácii iniciatívy „EÚ – FAST“, tak aby Európska únia mohla sústrediť príslušné prostriedky na zorganizovanie okamžitej humanitárnej núdzovej pomoci do 24 hodín;
3. zdôrazňuje charakteristické znaky európskeho systému rýchleho zásahu:
· výlučne civilný a/alebo humanitárny charakter
· trvalý charakter,
· možnosť použitia kedykoľvek a v čo najkratšom čase
· konanie v mene Európskej únie
· dodržiavanie medzinárodného humanitárneho práva
· otvorenosť pre spoluprácu s inými subjektmi humanitárnej pomoci
· ochota spolupracovať so systémom OSN
· otvorenosť pre príspevky tretích krajín
· rešpektovanie dobrovoľného charakteru účasti členských štátov v systéme, ktorý sa má vytvoriť
· snaha o vytvorenie trvalých ľudských, ako aj materiálnych kapacít, ktoré je možno kedykoľvek použiť
· uplatňovanie zásady „burden sharing“;
4. žiada Komisiu a Radu, aby povzbudili členské štáty v súvislosti s informovaním o svojich schopnostiach zasahovať, ktoré sa môžu využiť v rámci civilných zásahových jednotiek v čo najkratšom čase ;
5. za týmto účelom vyzýva Komisiu, aby viedla aktuálny zoznam požadovaných kapacít v oblasti civilného nasadenia a poskytovania núdzovej humanitárnej pomoci;
6. vyzýva Komisiu, aby vymedzila spôsoby nasadenia takým spôsobom, že príspevky, ktoré sú členské štáty ochotné poskytnúť, môžu byť využité v rámci reagovania na možné budúce krízové situácie;
7. žiada Komisiu, aby čo najskôr informovala Parlament o tom, aký má názor na plánovanie a potrebnú spoluprácu s inými subjektmi humanitárnej pomoci na celosvetovej úrovni a najmä s OSN;
8. okrem toho vyzýva Komisiu, aby preskúmala možné spôsoby spolupráce s MVO;
9. žiada OSN a Svetovú banku, aby v úzkej spolupráci s Haiti urobili koordinované vyhodnotenie potrieb po katastrofe a aby zaručili účinnosť pomoci s cieľom zabezpečiť dlhodobú obnovu;
10. naliehavo žiada členské štáty Parížskeho klubu, aby začali rokovania s príslušnými inštitúciami s cieľom dodržať svoj záväzok z roku 2009 týkajúci sa odpustenia dlhov Haiti vo výške 1 miliardy dolárov; zdôrazňuje, že všetka pomoc v oblasti stabilizácie a obnovy po zemetrasení sa musí poskytnúť formou darov a nie pôžičiek, ktoré spôsobia nové zadlženie;
11. žiada Komisiu, aby poskytla okamžitú logistickú pomoc haitským orgánom a žiada UNDP (rozvojový program OSN), aby pomohol pri výstavbe táborov pre osoby premiestnené do vnútrozemia krajiny s osobitným zreteľom na lekársku starostlivosť a zdravotné zariadenia;
12. žiada MVO pôsobiace v oblasti ochrany detí, ako napríklad UNICEF, aby sa na Haiti prioritne venovali zjednoteniu rodín, aby sa schvaľovacie postupy pre adopciu po zemetrasení uplatňovali len ako posledné možné riešenie, a to v súlade s medzinárodnými predpismi;
13. vyzýva Komisiu, aby posilnila kontrolu účinnosti poskytovanej pomoci, aby sa dosiahli ciele obnovy a trvalo udržateľného rozvoja, ktoré Haiti naliehavo potrebuje;
14. poveruje svojho predsedu, aby toto uznesenie postúpil vysokej predstaviteľke Európskej únie pre zahraničné veci a bezpečnostnú politiku/podpredsedníčke Komisie, predsedovi Európskej komisie, prezidentovi a vláde Haiti, zástupcovi generálneho tajomníka OSN pre humanitárne záležitosti a koordinátorovi núdzovej pomoci, ako aj vládam členských štátov.
