Spoločná odpoveď pána Barniera v mene Komisie
Písomné otázky : E-010431/11 , E-011598/11
(20. januára 2012)
Komisia vyjadruje váženým členom parlamentu poďakovanie za záujem, ktorý venujú otázke sociálnej zodpovednosti podnikov.
Táto otázka má veľký význam z hľadiska budovania udržateľného hospodárskeho rastu.
Vo svojom oznámení o Akte o jednotnom trhu prijatom 13. apríla 2011 a takisto vo svojom oznámení o sociálnej zodpovednosti podnikov prijatom 25. októbra 2011 sa Komisia zaviazala, že predloží legislatívny návrh venovaný transparentnosti informácií týkajúcich sa sociálnej a environmentálnej oblasti, ktoré poskytujú podniky všetkých odvetví.
Komisia plánuje prijať tento návrh v roku 2012.
Útvary Komisie v súčasnosti pripravujú analýzu vplyvu s cieľom rozobrať dané možnosti a dospieť k vyváženému legislatívnemu návrhu, ktorý by umožňoval dosiahnuť značný pokrok bez toho, aby sa podnikom uložila zbytočná administratívna záťaž.
Súčasťou uvedenej analýzy vplyvu bude predovšetkým tzv. „test MSP“.
