A7-0432/2011
2.12.2011
SPRÁVA
o stanovách európskeho družstva s ohľadom na účasť zamestnancov na riadení
(2011/2116(INI))
Výbor pre zamestnanosť a sociálne veci
Spravodajca: Sven Giegold
PE 469.787v02-00
OBSAH
NÁVRH UZNESENIA EURÓPSKEHO PARLAMENTU.........................................................3
STANOVISKO Výboru pre právne veci .....................................................................13
STANOVISKO Výboru pre práva žien a rodovú rovnosť ..............................16
VÝSLEDOK ZÁVEREČNÉHO HLASOVANIA VO VÝBORE..............................................20
NÁVRH UZNESENIA EURÓPSKEHO PARLAMENTU
o stanovách európskeho družstva s ohľadom na účasť zamestnancov na riadení
( 2011/2116(INI) )
Európsky parlament,
– so zreteľom na články 4, 54, 151 až 154 Zmluvy o fungovaní Európskej únie
Ú. v.
ES C 83, 30.3.2010. ,
– so zreteľom na odporúčanie Medzinárodnej organizácie práce (ILO) č. 193 z 3. júna 2002 týkajúce sa podpory družstiev,
– so zreteľom na nariadenie Rady (ES) č. 2157/2001 z 8. októbra 2001 o stanovách európskej spoločnosti
Ú. v.
ES L 294, 10.11.2001, s.
1. ,
– so zreteľom na nariadenie Rady (ES) č. 1435/2003 z 22. júla 2003 o stanovách európskeho družstva (SCE)
Ú. v.
ES L 207, 18.8.2003, s.
1. ,
– so zreteľom na smernicu Rady 2001/86/ES z 8. októbra 2001, ktorou sa dopĺňajú stanovy európskej spoločnosti v súvislosti s účasťou zamestnancov na riadení
Ú. v.
ES L 294, 10.11.2001, s.
22. ,
– so zreteľom na smernicu Rady 2003/72/ES z 22. júla 2003, ktorou sa dopĺňajú stanovy európskeho družstva s ohľadom na účasť zamestnancov na riadení
Ú. v.
ES L 207, 18.8.2003, s.
25. ,
– so zreteľom na oznámenie Komisie z 23. februára 2004 o podpore družstiev v Európe ( COM(2004)0018 ),
– so zreteľom na oznámenie Komisie z 3. marca 2010 s názvom Európa 2020 – Stratégia na zabezpečenie inteligentného, udržateľného a inkluzívneho rastu ( COM(2010)2020 ),
– so zreteľom na oznámenie Komisie z 27. októbra 2010 s názvom Na ceste k Aktu o jednotnom trhu – Pre vysoko konkurencieschopné sociálne trhové hospodárstvo – 50 návrhov, ako lepšie spoločne pracovať, podnikať a obchodovať ( COM(2010)0608 ),
– so zreteľom na oznámenie Komisie zo 16. decembra 2010 s názvom Európska platforma proti chudobe a sociálnemu vylúčeniu: európsky rámec pre sociálnu a územnú súdržnosť ( COM(2010)0758 ),
– so zreteľom na oznámenie Komisie z 13. apríla 2011 s názvom Akt o jednotnom trhu – Dvanásť hybných síl podnecovania rastu a posilňovania dôvery – „Spoločne za nový rast“ ( COM(2011)0206 ),
– so zreteľom na súhrnnú správu o smernici 2003/72/ES, ktorou sa dopĺňajú stanovy európskeho družstva s ohľadom na účasť zamestnancov na riadení
Správu vypracoval Fernando Valdés Dal-Ré, profesor v oblasti pracovného práva, Labour Asociados Consultores, 2008. ,
– so zreteľom na štúdiu o vykonávaní nariadenia Rady (ES) č. 1435/2003 o stanovách európskeho družstva (SCE)
Štúdiu vypracovala organizácia Cooperatives Europe, European Research Institute on Cooperative and Social Enterprises, EKAI Center, 2010. ,
– so zreteľom na Medzinárodný rok družstiev, ktorý na rok 2012 vyhlásila Organizácia Spojených národov
Organizácia Spojených národov, A/RES/64/136. ,
– so zreteľom na správu ILO s názvom Resilience of the Cooperative Business Model in Times of Crisis (Odolnosť družstevného podnikateľského modelu v čase krízy)
Johnston Birchall a Lou Hammond Ketilson, Medzinárodná organizácia práce, 2009. ,
– so zreteľom na stanovisko Európskeho hospodárskeho a sociálneho výboru na tému Rôzne typy podnikov
Ú. v.
EÚ C 318, 22.12.2009, s.
22. ,
– so zreteľom na svoje uznesenie z 19. februára 2009 o sociálnom hospodárstve
Ú. v.
EÚ C 76E, 25.3.2010, s.
16. ,
– so zreteľom na svoje uznesenie z 19. februára 2009 o uplatňovaní smernice 2002/14/ES, ktorá ustanovuje všeobecný rámec pre informovanie a porady so zamestnancami v Európskom spoločenstve
Ú. v.
EÚ C 76E, 25.3.2010, s.
11. ,
– so zreteľom na svoje uznesenie z 5. júna 2003 o rámci na podporu finančnej účasti zamestnanca
Ú. v.
EÚ C 68E, 18.3.2004, s.
429. ,
– so zreteľom na správu Komisie zo 16. septembra 2010 o revízii smernice Rady 2003/72/ES z 22. júla 2003, ktorou sa dopĺňajú stanovy európskeho družstva s ohľadom na účasť zamestnancov na riadení ( COM(2010)0481 ),
– so zreteľom na článok 48 rokovacieho poriadku,
– so zreteľom na správu Výboru pre zamestnanosť a sociálne veci a stanoviská Výboru pre právne veci a Výboru pre práva žien a rodovú rovnosť ( A7-0432/2011 ),
A. keďže družstvá presadzujú záujmy svojich členov a užívateľov, ako aj riešenia spoločenských problémov a snažia sa o zvyšovanie úžitku pre členov a o zaistenie ich zázemia prostredníctvom perspektívnej, trvalo udržateľnej obchodnej politiky, ako aj o to, aby hlavným bodom obchodnej stratégie bola spokojnosť zákazníkov, zamestnancov a členov celého regiónu;
B. keďže družstvá sú vo svojej podstate štrukturálne prepojené s územím, na ktorom majú sídlo, a preto predstavujú dôležitý faktor zrýchlenia miestneho rozvoja, určujúcu premennú pri tvorbe skutočnej hospodárskej a miestnej sociálnej súdržnosti; keďže podstatnou črtou družstva je financovanie sústavného vzdelávania v oblasti sociálnej zodpovednosti a v oblasti podnikania, čo sú dva aspekty, ktoré nie sú plne obsiahnuté v ostatných nástrojoch sociálnej účasti;
C. keďže účasť spoločníka musí v družstve prevažovať a musí sa odraziť na riadení a vlastníckej štruktúre družstva;
D. keďže družstvá sú dôležitým pilierom európskeho hospodárstva a kľúčovou hnacou silou sociálnej inovácie, a napomáhajú tak udržať predovšetkým infraštruktúru a lokálne zásobovanie najmä vo vidieckych oblastiach a mestských aglomeráciách; a keďže v Európe existuje 160 000 družstiev, ktoré vlastní viac ako štvrtina všetkých Európanov a ktoré poskytujú prácu pre približne 5,4 milióna zamestnancov;
E. keďže družstvá konkurujú spoločnostiam riadeným investormi v mnohých oblastiach hospodárstva; keďže družstevné podniky majú významnú hospodársku silu na globalizovaných trhoch a dokonca aj nadnárodné družstvá často zachovávajú spojenie s miestnymi potrebami;
F. keďže družstevné banky preukázali vďaka družstevnému spôsobu podnikania vysokú úroveň trvalej udržateľnosti a odolnosti počas finančnej krízy; keďže vďaka svojmu družstevnému podnikateľskému modelu zvýšili obrat a rast počas krízy pri menšom počte bankrotov a prepúšťaní; keďže družstvá tiež poskytujú kvalitné a inkluzívne zamestnanie odolné voči kríze, pričom často zamestnávajú vysoký podiel žien a migrantov, a keďže prispievajú k trvalo udržateľnému hospodárskemu a sociálnemu rozvoju, pričom poskytujú na danom mieste zamestnanie, ktoré nemožno presunúť; keďže družstvá možno považovať za úspešný a aktuálny prístup k sociálnemu hospodárstvu a keďže môžu prispieť k vytvoreniu pracovnej perspektívy vo forme istých pracovných miest a umožniť zamestnancom pružné životné plány v ich mieste pôvodu, najmä na vidieku;
G. keďže finančná a hospodárska kríza ukázala, že otázka atraktívnosti právnej formy sa nedá riešiť iba jednostranne z pohľadu akcionárov, ale mala by sa zvážiť aj zodpovednosť, ktorú má podnik ako sociálna organizácia; keďže treba poznamenať, že podnik ako sociálna organizácia nesie zodpovednosť voči akcionárom, zamestnancom, veriteľom a spoločnosti a keďže túto skutočnosť treba v podobných hodnoteniach zohľadniť;
H. keďže právne predpisy týkajúce sa družstiev a účasti zamestnancov sa v celej EÚ zásadne líšia;
I. keďže stanovy európskeho družstva (SCE) sú zatiaľ jedinou právnou formou sociálneho hospodárstva na úrovni EÚ po tom, čo Komisia stiahla návrhy na vytvorenie európskeho združenia a európskej vzájomnej spoločnosti v roku 2003, a vzhľadom na to, že stanovy európskej nadácie sa ešte stále vypracúvajú;
J. keďže cieľom vytvorenia stanov pre európske družstvo je povzbudiť rozvoj vnútorného trhu formou podpory činnosti tohto typu spoločnosti na úrovni EÚ;
K. keďže zavedenie stanov SCE je veľmi dôležitou etapou v procese uznávania družstevného podnikateľského modelu na úrovni EÚ, a to aj v tých členských štátoch, kde sa koncepcia družstiev z historických dôvodov zdiskreditovala;
L. keďže zapojenie zamestnancov na nadnárodnej úrovni, najmä čo sa týka práva na účasť pracovníkov v správnych radách, predstavuje v európskych družstvách výhodu;
M. keďže stratégia EÚ 2020 požaduje hospodárstvo založené na vysokej miere zamestnanosti, ktoré zaistí hospodársku, sociálnu a územnú súdržnosť; keďže to zahŕňa pevné sociálne hospodárstvo;
N. keďže Medzinárodný rok družstiev, ktorý na rok 2012 vyhlásila Organizácia spojených národov, poskytuje jedinečnú príležitosť na propagáciu modelu družstevného podnikania;
Družstvá v kontexte EÚ
1. pripomína, že družstvá a iné podniky sociálneho hospodárstva sú súčasťou európskeho sociálneho modelu a jednotného trhu, a preto si zaslúžia rozhodné uznanie a podporu, ako sa stanovuje v ústavách niektorých členských štátov a rôznych kľúčových dokumentoch EÚ;
2. pripomína, že družstvá by mohli predstavovať ďalší krok v rámci dokončenia vnútorného trhu EÚ a mohli by sa zamerať na odstránenie existujúcich cezhraničných prekážok a zvýšenie konkurencieschopnosti;
3. poukazuje na to, že nariadenie Rady (ES) č. 1435/2003 z 22. júla 2003 o stanovách európskeho družstva (SCE) (ďalej len stanovy) a smernica 2003/72/ES (ďalej len smernica), ktorou sa dopĺňajú stanovy európskeho družstva s ohľadom na účasť zamestnancov na riadení, sú úzko prepojené;
4. s poľutovaním berie na vedomie skutočnosť, že SCE sa zatiaľ nedokázalo presadiť vzhľadom na jeho zriedkavé využívanie – do roku 2010 bolo založených len 17 SCE s celkovým počtom 32 zamestnancov; zdôrazňuje, že tieto jasne hovoriace údaje svedčia o neprispôsobení stanov osobitostiam družstiev v Európe, hoci mnoho podnikateľov prejavilo záujem založiť SCE; víta hĺbkové prehodnotenie stanov, ktoré by malo prísť k záveru, prečo sú stanovy neatraktívne, majú len nízky dosah a čo možno urobiť v záujme prekonania nedostatočných skúseností pri ich plnení, ako aj ostatných prekážok;
5. poznamenáva, že využívanie SCE sa často obmedzuje na družstvá druhého stupňa, ktoré sú tvorené len právnickými osobami, a to zo strany vzájomných spoločností, ktoré nemajú európsky štatút, ale chceli by využívať právne postavenie súvisiace so sociálnym hospodárstvom, a tiež zo strany veľkých spoločností; konštatuje, že pre malé družstvá, ktoré predstavujú najväčšiu súčasť družstevného hnutia v Európe, zostáva prístup k SCE naďalej zložitý;
Účasť zamestnancov na SCE
6. víta skutočnosť, že ustanovenia o účasti zamestnancov sa považujú za kľúčový prvok v SCE; poukazuje však na to, že je možné, že by mali obsahovať požiadavky spojené s osobitnou povahou družstiev;
7. poukazuje na to, že niektoré členské štáty netransponovali články smernice týkajúce sa práv zamestnancov vrátane ustanovení o rodovej rovnosti, a že to viedlo k viacerým medzerám, pokiaľ ide o sledovanie a presadzovanie postupov o účasti zamestnancov; vyzdvihuje nutnosť nápravy tejto situácie s cieľom zabrániť zneužitiu ustanovení o SCE; vyjadruje poľutovanie nad tým, že referenčné ustanovenia týkajúce sa účasti zamestnancov v správnych orgánoch nestanovujú povinnú účasť zamestnancov;
8. vyjadruje však spokojnosť s tým, že niektoré členské štáty smernicu nielen správne transponovali, ale dokonca presiahli rámec požiadaviek smernice;
9. vyzýva však Komisiu, aby uplatňovanie smernice 2003/72/ES dôsledne monitorovala s cieľom zabrániť jej zneužívaniu na účely zbavenia zamestnancov ich práv; naliehavo žiada Komisiu, aby prijala opatrenia potrebné na zabezpečenie správnej transpozície článku 13 tejto smernice;
10. konštatuje, že článok 17 smernice požaduje, aby Komisia prehodnotila uplatňovanie smernice a podľa potreby uskutočnila jej revíziu; zdôrazňuje, že len skromné používanie stanov bráni dôkladnému posúdeniu smernice;
11. konštatuje, že smernica by sa nemala revidovať pred stanovami; žiada, aby sa zvážilo vloženie ustanovení o účasti zamestnancov priamo do stanov z dôvodu zjednodušenia a uplatnenia inteligentnejšej regulácie;
12. zdôrazňuje, že revízia smernice by sa mala zamerať na osobitné potreby zamestnancov družstiev vrátane možnosti byť zároveň majiteľom i zamestnancom toho istého podniku; vyzýva Komisiu, aby vytvorila nástroje na uľahčenie vlastníctva družstiev zo strany zamestnancov a užívateľov; stanovuje si za cieľ, aby bola účasť zamestnancov v podnikoch samozrejmá vo všetkých štátoch Európskej únie; zasadzuje sa za to, aby sa účasť zamestnancov v cezhraničných formách podnikov posilnila a nezotrvala iba na najnižšej úrovni;
13. víta závery štúdie o vykonávaní nariadenia (ES) č. 1435/2003 o stanovách európskeho družstva (SCE)
Zmluva č. SI2.ACPROCE029211200 z 8. októbra 2009. , najmä pokiaľ ide o opatrenia navrhnuté na podporu SCE zvyšovaním informovanosti o SCE prostredníctvom vzdelávacích programov určených pre poradcov v oblasti družstevného práva a pre sociálnych činiteľov, ako aj podporou spolupráce medzi družstvami na cezhraničnej úrovni;
14. vyzýva Komisiu a členské štáty, aby povzbudili družstvá v úsilí zvýšiť účasť žien v osobitnom vyjednávacom orgáne a vo vykonávaní politík rozmanitosti s cieľom zaistiť rovnosť mužov a žien v pracovnom i osobnom živote, a predovšetkým zvýšiť účasť žien vo vyšších vedúcich pozíciách; vyzýva Komisiu, aby počas monitorovania správneho vykonávania smernice, ako aj pri budúcej revízii nariadenia o SCE zohľadnila rodové hľadisko;
15. vyzýva Komisiu na zapojenie európskych družstiev do prípadnej európskej úpravy tak, aby sa zabezpečilo väčšie zastúpenie žien vo vedúcich pozíciách a v správnych radách verejných podnikov či spoločností kótovaných na burze, a to v prípade, keď spoločnosti dobrovoľne nesplnia cieľ 30 % do roku 2015 a 40 % do roku 2020;
Budúcnosť stanov
16. zdôrazňuje, že stanovy vzhľadom na svoju zložitosť spĺňajú potreby družstiev len čiastočne a mali by sa zjednodušiť a sprehľadniť, aby boli prijateľnejšie pre užívateľov, zrozumiteľnejšie a lepšie uplatniteľné, čím by sa zaručilo právo na informácie, konzultácie a účasť všetkých zamestnancov, pričom kvalita stanov by sa nezhoršila;
17. upriamuje pozornosť na rôznorodosť tradícií a právnych predpisov v oblasti družstiev v celej EÚ; kladie dôraz na to, že stanovy by mali pre SCE zabezpečiť autonómny právny rámec, ktorý bude vystupovať paralelne s vnútroštátnymi zákonmi o družstvách, a harmonizácia tak nenastane okamžite;
18. zdôrazňuje, že je dôležité nezvyšovať atraktívnosť stanov európskej spoločnosti rušením noriem; domnieva sa, že revízia stanov musí umožniť posilnenie uznávania tohto typu spoločností v rámci EÚ; zdôrazňuje, že hospodársky význam družstiev, ich schopnosť vzdorovať kríze, ako aj hodnoty, na ktorých sú založené družstvá, jasne svedčia o ich dôležitosti v EÚ a odôvodňujú potrebu revízie stanov; zdôrazňuje, že transparentnosť, ochrana práv jednotlivcov a rešpektovanie národnych zvyklostí a tradícií by sa mali stať ústrednou témou budúcich európskych opatrení a činností v oblasti európskych družstiev; poukazuje na to, že stimul využívať stanovy je pre niektoré národné družstevné spoločnosti, žiaľ, obmedzený z dôvodu ich terajšej holdingovej štruktúry; zdôrazňuje, že by sa malo posilniť zlučovanie vnútroštátnych družstiev z rôznych členských štátov;
19. trvá na tom, aby do procesu revízie boli plne zapojené všetky zainteresované strany, najmä sociálni aktéri zapojení do hnutia družstiev a odborov, a zároveň zdôrazňuje, že je potrebné tento proces dokončiť načas;
Zvýšenie zamestnanosti v družstvách a SCE a posilnenie družstiev ako kľúčových prvkov sociálneho hospodárstva
20. očakáva, že Komisia prijme príslušné opatrenia s cieľom zabezpečiť úplné vykonávanie smernice;
21. vyjadruje poľutovanie nad tým, že Komisia vo veľkej miere ignorovala odporúčania Parlamentu týkajúce sa družstiev; pripomína, že v uznesení
Ú. v.
EÚ C 76, 25.3.2010, s.
16. sa požadovalo, aby sa:
· v európskych politikách uznali a zohľadnili špecifiká podnikov sociálneho hospodárstva,
· prijali kroky na zabezpečenie toho, že monitorovacie stredisko európskych malých a stredných podnikov zahrnie do svojich prieskumov aj podniky sociálneho hospodárstva,
· zintenzívnil dialóg s podnikmi sociálneho hospodárstva,
· zlepšil právny rámec pre tieto podniky v členských štátoch;
22. pripomína, že v COM(2004)0018 sa Komisia zaviazala k dvanástim opatreniam, medzi ktoré patrí:
· podporovanie zainteresovaných strán a organizovanie štruktúrovanej výmeny informácií,
· šírenie najlepších postupov v záujme zdokonalenia vnútroštátnych právnych predpisov,
· zhromažďovanie európskych štatistických údajov týkajúcich sa družstiev,
· zjednodušenie a zrevidovanie európskych právnych predpisov v oblasti družstiev,
· iniciovanie individuálne prispôsobených vzdelávacích programov a začlenenie odkazov na družstvá do finančných nástrojov Európskeho investičného fondu;
23. vyjadruje poľutovanie nad tým, že z tohto zoznamu záväzkov sa zaviedli do praxe len tri, a to bez významných výsledkov; zdôrazňuje, že takéto nedostatky obmedzujú rozvojový potenciál družstiev;
24. poukazuje na to, že nedostatok zdrojov vedie k nepostačujúcim výsledkom; zdôrazňuje, že v rámci Komisie sú vzhľadom na súčasné rozdelenie právomocí a nedostatok personálu zaoberajúceho sa v rámci Komsiie sociálnym hospodárstvom potrebné naliehavé zlepšenia, pokiaľ ide o organizáciu a zdroje vyčlenené na sociálne hospodárstvo;
25. zdôrazňuje, že v politikách EÚ vo všetkých oblastiach sa musia uznať osobitosti a prínos podnikov sociálneho hospodárstva vrátane družstiev, a to konkrétne prostredníctvom úpravy príslušných právnych predpisov o verejnom obstarávaní, štátnej pomoci a finančnej regulácii;
26. vyzýva členské štáty, aby sa zasadzovali o výhodnejšie podmienky pre družstvá, ako sú prístup k úveru a daňové výhody;
27. vyzýva Komisiu, aby vzala do úvahy finančnú štruktúru družstiev v súvislosti s právnymi predpismi v oblasti kapitálových požiadaviek, účtovnými normami a normami pre výkazníctvo; poukazuje na to, že všetky družstvá a najmä družstevné banky sú ovplyvnené právnymi predpismi týkajúcimi sa spätného odkúpenia akcií družstiev a nedeliteľných rezerv;
28. poukazuje na mimoriadne výzvy spôsobené digitálnou revolúciou, s ktorými je konfrontovaná oblasť médií, predovšetkým vydavateľstvá pôsobiace ako družstvá;
29. naliehavo žiada Komisiu, aby vypracovala otvorenú metódu kordinácie sociálneho hospodárstva vrátane družstiev, ktoré sú kľúčovými aktérmi tohto sektora, do ktorej by boli zapojené jednak členské štáty, ako aj zainteresované strany, s cieľom podporiť výmenu najlepších postupov a dosiahnuť ich postupné zdokonalenie v členských štátoch, pričom sa zohľadní charakter družstiev, najmä v oblasti zdanenia, pôžičiek, administratívneho zaťaženia a opatrení na podporu podnikania;
30. víta skutočnosť, že Akt o jednotnom trhu uznáva potrebu podporovať sociálne hospodárstvo a naliehavo žiada Komisiu, aby začala dlho očakávanú Iniciatívu pre sociálne podnikanie založenú na družstevných zásadách
http://www.ica.coop/coop/principles.html. ;
31. vyzýva Komisiu, aby uvažovala o európskom roku sociálneho hospodárstva;
32. podporuje opatrenia na podporu podnikania, predovšetkým pokiaľ ide o konzultácie v oblasti podnikania a odbornú prípravu zamestnancov, ako aj prístup k finančným prostriedkom pre družstvá, najmä v prípade odkúpenia podielov zo strany zamestnancov alebo zákazníkov, pretože sú nedoceneným nástrojom na záchranu podnikov v čase krízy a na prevod rodinných podnikov;
33. zdôrazňuje rastúci význam družstiev v oblasti sociálnych služieb a verejných statkov; zdôrazňuje, že je potrebné zabezpečiť dôstojné pracovné podmienky a riešiť otázky súvisiace so zdravím a bezpečnosťou v tomto odvetví bez ohľadu na štatút zamestnávateľa;
34. zdôrazňuje potrebu zapojiť družstvá do sociálneho dialógu na úrovni EÚ;
35. zdôrazňuje potenciál európskeho družstva presadzovať rodovú rovnosť prostredníctvom uplatňovania politík a programov na rôznych úrovniach, s osobitným dôrazom na vzdelávanie, odbornú prípravu, podporu podnikania a programy sústavného vzdelávania; konštatuje, že rodová rovnosť v rozhodovaní na rôznych úrovniach je ekonomicky výhodná a takisto vytvára priaznivé podmienky pre talentované a kompetentné osoby, aby mohli zastávať funkcie v oblasti riadenia a monitorovania; okrem toho zdôrazňuje, že niektoré aspekty spolupráce umožňujú flexibilitu, ktorá podporuje zosúladenie rodinného a pracovného života; vyzýva Komisiu, aby navrhla mechanizmus výmeny najlepších postupov z oblasti rodovej rovnosti medzi členskými štátmi;
36. zdôrazňuje, že európske družstvo môže vyhovieť potrebám žien tým, že zlepší ich životnú úroveň vďaka prístupu k príležitostiam dôstojnej práce, k sporiteľniam a úverom, bývaniu a sociálnym službám, ako aj vzdelaniu a odbornej príprave;
37. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
12.10.2011
STANOVISKO Výboru pre právne veci
pre Výbor pre zamestnanosť a sociálne veci
k stanovám európskeho družstva s ohľadom na účasť zamestnancov na riadení
( 2011/2116(INI) )
Spravodajkyňa výboru požiadaného o stanovisko: Evelyn Regner
NÁVRHY
Výbor pre právne veci vyzýva Výbor pre zamestnanosť a sociálne veci, aby ako gestorský výbor zaradil do návrhu uznesenia, ktorý prijme, tieto návrhy:
1. vyjadruje poľutovanie nad neskorou transpozíciou smernice 2003/72/ES vo väčšine členských štátov; blahoželá Komisii k rýchlemu začatiu konania vo veci porušenia právnych predpisov;
2. vyjadruje spokojnosť s tým, že niektoré členské štáty smernicu nielen správne transponovali, ale v skutočnosti išli nad rámec požiadaviek smernice;
3. vyzýva však Komisiu, aby uplatňovanie smernice 2003/72/ES dôsledne monitorovala s cieľom zabrániť jej zneužívaniu na účely zbavenia zamestnancov ich práv; naliehavo žiada Komisiu, aby prijala opatrenia potrebné na zabezpečenie správnej transpozície článku 13 tejto smernice;
4. poukazuje na neúspech európskeho družstva (SCE), čo dokazuje skutočnosť, že do 8. mája 2010 bolo založených len sedemnásť SCE; konštatuje, že tento neúspech je obzvlášť zarážajúci v členských štátoch s dlhou družstevnou tradíciou;
5. víta závery štúdie o vykonávaní nariadenia (ES) č. 1435/2003 o stanovách európskeho družstva (SCE)
Zmluva č. SI2.ACPROCE029211200 z 8. októbra 2009. , najmä pokiaľ ide o opatrenia navrhnuté na podporu SCE zvyšovaním informovanosti o SCE prostredníctvom vzdelávacích programov určených pre poradcov v oblasti družstevného práva a pre sociálnych činiteľov, ako aj podporou spolupráce medzi družstvami na cezhraničnej úrovni;
6. vyzýva Komisiu, aby zrevidovala nariadenie (ES) č. 1435/2003, ktoré by malo zjednodušiť odkazy na vnútroštátne právne predpisy, obmedziť ich počet a vytvoriť nezávislejšie európske pravidlá; domnieva sa, že pri tejto revízii by sa mali rešpektovať najvyššie existujúce vnútroštátne normy, najmä pokiaľ ide o pracovné právo, a že pri zjednodušení by sa nemali oslabiť základné záruky transparentnosti;
VÝSLEDOK ZÁVEREČNÉHO HLASOVANIA VO VÝBORE
Dátum prijatia
11.10.2011
Výsledok záverečného hlasovania
+:
–:
0:
24
Poslanci prítomní na záverečnom hlasovaní
Raffaele Baldassarre, Luigi Berlinguer, Sebastian Valentin Bodu, Françoise Castex, Christian Engström, Marielle Gallo, Lidia Joanna Geringer de Oedenberg, Sajjad Karim, Klaus-Heiner Lehne, Antonio Masip Hidalgo, Jiří Maštálka, Alajos Mészáros, Bernhard Rapkay, Evelyn Regner, Francesco Enrico Speroni, Dimitar Stoyanov, Diana Wallis, Rainer Wieland, Cecilia Wikström, Tadeusz Zwiefka
Náhradníci prítomní na záverečnom hlasovaní
Kurt Lechner, Eva Lichtenberger, Toine Manders
Náhradník (čl. 187 ods. 2) prítomný na záverečnom hlasovaní
Giuseppe Gargani
23.11.2011
STANOVISKO Výboru pre práva žien a rodovú rovnosť
pre Výbor pre zamestnanosť a sociálne veci
k stanovám európskeho družstva s ohľadom na účasť zamestnancov na riadení
( 2011/2116(INI) )
Spravodajkyňa výboru požiadaného o stanovisko:
Edite Estrela
NÁVRHY
Výbor pre práva žien a rodovú rovnosť vyzýva Výbor pre zamestnanosť a sociálne veci, aby ako gestorský výbor zaradil do návrhu uznesenia, ktorý prijme, tieto návrhy:
A. keďže európske hospodárstvo čelí náročným výzvam a európske družstvo (SCE) môže mnohým ženám poskytnúť cenné príležitosti, čo sa týka podnikania, prístupu k výrobkom a službám alebo účasti na obchode s etickými hodnotami a zásadami, ktorý ponúka zárobkové možnosti;
B. keďže sa odhaduje, že väčšina zamestnancov družstva sú ženy, pričom však prekážky v podobe negatívnych stereotypov týkajúcich sa vodcovského potenciálu žien naďalej príliš často obmedzujú zmenu a pokrok v tejto oblasti; keďže by sa mali podporovať osobitné opatrenia, ktoré povzbudia ženy, aby sa uchádzali o vyššie vedúce pozície a získavali ich;
1. zdôrazňuje potenciál európskeho družstva presadzovať rodovú rovnosť prostredníctvom uplatňovania politík a programov na rôznych úrovniach, s osobitným dôrazom na vzdelávanie, odborné vzdelávanie, podporu podnikania a programy sústavného vzdelávania; konštatuje, že rodová rovnosť v rozhodovaní na rôznych úrovniach je z ekonomického hľadiska prínosná a vytvára tiež priaznivé podmienky na to, aby kvalifikované a talentované osoby mohli vykonávať úlohy v oblasti riadenia a kontroly; okrem toho zdôrazňuje, že niektoré aspekty spolupráce umožňujú flexibilitu, ktorá podporuje zosúladenie rodinného a pracovného života; vyzýva Komisiu, aby navrhla mechanizmus výmeny najlepších postupov v oblasti rodovej rovnosti medzi členskými štátmi;
2. zdôrazňuje, že európske družstvo môže napĺňať potreby žien a zlepšiť ich životnú úroveň tým, že im poskytne prístup k dôstojným pracovným príležitostiam, k sporeniu a úverom, k bývaniu a sociálnym službám, ako aj k vzdelaniu a odbornej príprave;
3. vyjadruje poľutovanie nad tým, že v súčasnosti je počet európskych družstiev obmedzený; vyzýva Komisiu, aby osobitnú pozornosť vo väčšej miere venovala problémom, ku ktorým dochádza pri zakladaní európskych družstiev, a požaduje kampaň, ktorá by bola zacielená na komunikáciu a poskytovanie účinných a úplných informácií rôznym zainteresovaným stranám o európskych družstvách a ktorá by sa na miestnej, regionálnej, národnej a európskej úrovni zameriavala na informovanie žien;
4. vyzýva Komisiu, aby vypracovala štúdiu s aktuálnymi a navzájom porovnateľnými údajmi rozčlenenými podľa rodovej príslušnosti s cieľom sprístupniť lepšie informácie o podiele účasti žien v družstvách v EÚ vrátane vedúcich pozícií a vplyve družstiev na presadzovanie rodovej rovnosti na trhu práce; okrem toho vyzýva na nadviazanie kontaktov medzi európskymi družstvami v záujme vytvorenia sietí, ktoré by podporovali výmenu osvedčených postupov s cieľom presadzovať väčšiu účasť žien; v tejto súvislosti vyzýva Komisiu, aby posilnila komunikáciu medzi rôznymi kontaktnými miestami európskych družstiev v členských štátoch;
5. vyjadruje poľutovanie nad tým, že niektoré členské štáty ešte stále nezabezpečili súlad so smernicou 2003/72/ES, pokiaľ ide o presadzovanie vyváženého zastúpenia mužov a žien v rámci metódy, ktorá sa používa pri nominácii, vymenúvaní alebo voľbe členov osobitného vyjednávacieho orgánu (SNB) európskeho družstva, a preto vyzýva Komisiu, aby prijala potrebné opatrenia s cieľom zabezpečiť čo najrýchlejšiu transpozíciu tejto smernice;
6. vyzýva Komisiu, aby vypracovala hodnotenie týkajúce sa zastúpenia žien v osobitných vyjednávacích orgánoch európskych družstiev, ako aj opatrení prijatých príslušným odvetvím a členskými štátmi v záujme zvýšenia ich zastúpenia;
7. vyzýva Komisiu a členské štáty, aby povzbudzovali družstvá v posilňovaní ich úsilia zvýšiť účasť žien v osobitnom vyjednávacom orgáne a vo vykonávaní politík rozmanitosti, ktoré umožnia zaistiť rovnosť mužov a žien v pracovnom i osobnom živote; poznamenáva, že pružnosť družstva možno posilniť iba tak, že sa budú realizovať programy zamerané na zabezpečenie rovnakých práv a rovnakých príležitostí pre ženy a mužov, aby sa v plnej miere zúčastňovali na hospodárskom a spoločenskom rozvoji, a to najmä na úrovni vyššieho manažmentu;
8. vyzýva Komisiu na zahrnutie európskych družstiev do prípadných európskych predpisov tak, aby sa zabezpečilo väčšie zastúpenie žien na pozíciách vyššieho manažmentu a v správnych radách verejných podnikov či spoločností kótovaných na burze, a to v prípade, keď spoločnosti dobrovoľne nesplnia cieľ 30 % do roku 2015 a 40 % do roku 2020;
9. vyzýva Komisiu, aby počas monitorovania správneho vykonávania smernice, ako aj pri budúcej revízii nariadenia o európskom družstve zohľadnila význam podnikania v sociálnom hospodárstve a rodové hľadisko; okrem toho vyzýva Komisiu, aby prijala usmernenia zamerané na podporu a rozvoj žien v rámci ženských družstiev a osobitných vyjednávacích orgánov.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
22.11.2011
Výsledok záverečného hlasovania:
+:
–:
0:
22
5
Poslanci prítomní na záverečnom hlasovaní
Regina Bastos, Emine Bozkurt, Andrea Češková, Marije Cornelissen, Tadeusz Cymański, Edite Estrela, Ilda Figueiredo, Iratxe García Pérez, Mikael Gustafsson, Mary Honeyball, Lívia Járóka, Rodi Kratsa-Tsagaropoulou, Constance Le Grip, Astrid Lulling, Elisabeth Morin-Chartier, Siiri Oviir, Raül Romeva i Rueda, Joanna Katarzyna Skrzydlewska, Marc Tarabella, Britta Thomsen, Marina Yannakoudakis, Anna Záborská
Náhradníci prítomní na záverečnom hlasovaní
Anne Delvaux, Sylvie Guillaume, Norica Nicolai, Angelika Werthmann
Náhradníci (čl. 187 ods. 2) prítomní na záverečnom hlasovaní
Kinga Gál
VÝSLEDOK ZÁVEREČNÉHO HLASOVANIA VO VÝBORE
Dátum prijatia
23.11.2011
Výsledok záverečného hlasovania:
+:
–:
0:
41
2
Poslanci prítomní na záverečnom hlasovaní
Regina Bastos, Heinz K. Becker, Jean-Luc Bennahmias, Philippe Boulland, Milan Cabrnoch, David Casa, Alejandro Cercas, Derek Roland Clark, Sergio Gaetano Cofferati, Marije Cornelissen, Frédéric Daerden, Karima Delli, Sari Essayah, Ilda Figueiredo, Thomas Händel, Marian Harkin, Liisa Jaakonsaari, Danuta Jazłowiecka, Jean Lambert, Olle Ludvigsson, Elizabeth Lynne, Thomas Mann, Elisabeth Morin-Chartier, Csaba Őry, Konstantinos Poupakis, Sylvana Rapti, Licia Ronzulli, Jutta Steinruck, Traian Ungureanu, Andrea Zanoni
Náhradníci prítomní na záverečnom hlasovaní
Georges Bach, Raffaele Baldassarre, Silvia Costa, Jürgen Creutzmann, Jelko Kacin, Ria Oomen-Ruijten, Evelyn Regner, Csaba Sógor, Emilie Turunen
Náhradníci (čl. 187 ods. 2) prítomní na záverečnom hlasovaní
Leonardo Domenici, Dimitrios Droutsas, Karin Kadenbach, Guido Milana
