Regulovanie telekomunikácií
Informačná spoločnosť
2005-12-01 - 13:17
Plénum Európskeho parlamentu dnes schválilo iniciatívnu správu Patrizie TOIA (ALDE, IT) o európskych trhoch elektronickej komunikácie.
Prijatý text okrem iného zdôrazňuje potrebu zaistiť ochranu a informovanosť spotrebiteľov.
Správa označuje za potrebné, aby operátori spriehľadňovali cenovú politiku.
Spotrebiteľ má byť úplne a jasne informovaný o poskytovaných službách a ich cenách.
Zvláštna pozornosť sa má venovať zabezpečeniu primeraných a transparentných poplatkov za roaming.
Poskytovateľov služieb preto správa vyzýva, aby roamingové poplatky znížili.
Komisiu zas žiada, aby vyvinula nové iniciatívy na zníženie vysokých nákladov medzinárodných hovorov mobilných telefónov, s cieľom čo najskôr vytvoriť skutočný vnútorný trh s prijateľnými poplatkami za mobilné telefóny.
Komisiu a národné regulačné úrady schválená správa znovu vyzýva, aby sa usilovali o ďalší pokrok v oblasti prenosu čísiel pre pevné linky, ako aj pre mobilné telefóny.
Efektívny prenos telefónnych čísiel, pri ktorom si užívateľ v prípade zmeny operátora ponecháva svoje staré číslo, označuje za dôležitú súčasť zdravej konkurencie.
Poplatky za prevedenie čísla by preto mali byť podľa správy vo všetkých členských štátoch EÚ veľmi nízke, alebo dokonca nulové.
Ďalšou témou je zachovanie dôvernosti údajov v súvislosti s rastúcimi požiadavkami na ich uchovávanie.
Správa uznáva, že "povinné uchovávanie údajov by poškodilo občianske slobody a pre operátorov by to predstavovalo značné náklady".
Správa zdôrazňuje aj potrebu chrániť regulované služby, najmä prístup k sieti.
Preto je podľa jej textu dôležité zachovať možnosť poskytnúť alternatívnym operátorom prístup k novej infraštruktúre za rovnakých a primeraných podmienok.
Prijatý text zároveň vyzýva na odstránenie prekážok brániacich plnému rozvoju mobilných telefónov tretej generácie.
Dokument.: A6-0305/2005
Procedúra: Iniciatívna správa
20051128IPR02951
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
