Otázka na písomné zodpovedanie E-012070/2011
Komisii
článok 117 rokovacieho poriadku
Monika Flašíková Beňová (S&D)
(20. decembra 2011)
Vec: Konferencia o modeli flexiistoty
Európska komisia nedávno zorganizovala pre európske inštitúcie, členské štáty a sociálnych partnerov konferenciu o otázke modelu flexiistoty v súvislosti s ekonomickými a inštitucionálnymi aspektmi.
Zúčastnené strany sa mali podeliť o svoje doterajšie skúsenosti a mali preskúmať spôsoby ako model flexiistoty prispôsobiť súčasnej situácii.
Celá konferencia sa niesla v duchu sociálneho dialógu a jej výsledky by sa mali premietnuť do balíčka o zamestnanosti, ktorý Komisia plánuje zverejniť začiatkom roka 2012.
V súvislosti s pripravovanými pravidlami v otázkach sociálnej politiky Európskej únie je neustále pripomínaná potreba väčšej intervencie zo strany organizácií občianskej spoločnosti.
Tieto organizácie však boli na konferencii zastúpené nedostatočne.
—
Akým spôsobom Komisia odôvodňuje nedostatočné zastúpenie organizácií občianskej spoločnosti na konferencii o prispôsobovaní modelu flexiistoty súčasnej situácii z inštitucionálneho a ekonomického hľadiska?
