29.5.2006
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– Pasqualina Napoletano, Panagiotis Beglitis a Elena Valenciano Martínez-Orozco, v mene Socialistickej skupiny v Európskom parlamente
– Elizabeth Lynne v mene Skupiny Aliancie liberálov a demokratov za Európu
– Kathalijne Maria Buitenweg, Jean Lambert, Cem Özdemir, Hélène Flautre, Angelika Beer, Raül Romeva i Rueda, Monica Frassoni a Daniel Marc Cohn-Bendit, v mene Skupiny zelených/Európskej slobodnej aliancie
– Giusto Catania, Vittorio Agnoletto a André Brie, v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– GUE/NGL ( B6‑0296/2006 )
– Verts/ALE ( B6‑0298/2006 )
– ALDE ( B6‑0299/2006 )
– PSE (B6‑0300)
o situácii väzňov v Guantáname
Uznesenie Európskeho parlamentu o situácii väzňov v Guantáname
Európsky parlament ,
–
so zreteľom na uznesenie Parlamentného zhromaždenia Rady Európy z 25. apríla 2005 o legitímnosti zadržiavania osôb Spojenými štátmi v zálive Guantánamo,
–
so zreteľom na správu komisie pre ľudské práva o Guantáname z 15. februára 2006, v ktorej vyzýva na okamžité zatvorenie väzenského zariadenia na základni Guantánamo a následne buď na súdenie zvyšných zadržiavaných alebo ich prepustenie,
–
so zreteľom na závery a odporúčania Výboru OSN proti mučeniu týkajúce sa Spojených štátov amerických, uverejnené 19. mája 2006, v ktorých sa kritizuje zadržiavanie väzňov na základni v Guantánamskom zálive na neurčitý čas a požaduje sa jej zatvorenie,
–
so zreteľom na zoznam 759 minulých a súčasných väzňov na základni Guantánamo, ktorý zverejnil Pentagon 15. mája 2006, z ktorých približne 490 zostalo vo väzbe, pričom sa neuvádza, či zoznam obsahuje mená všetkých zadržiavaných,
–
so zreteľom na svoje predchádzajúce uznesenia o práve zadržaných osôb v Guantáname na spravodlivý súdny proces a najmä na uznesenie zo 7. februára 2002 o situácii zadržaných osôb v zálive Guantánamo Ú. v.
ES C 284 E, 21.
11.2002, s.
353. , so zreteľom na svoje odporúčanie Rade z 10. marca 2004 o práve zadržaných osôb v Guantánamo na spravodlivý súdny proces Ú. v.
EÚ C 102 E, 28.
4.
2004, s.
640. a so zreteľom na svoje uznesenie o Guantánamo zo 16. februára 2006,
–
so zreteľom na svoje uznesenie z 18. mája 2006 o situácii v oblasti ľudských práv vo svete v roku 2005,
–
so zreteľom na Dohovor OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu, ktorý prijalo Valné zhromaždenie OSN 10. decembra 1984,
–
so zreteľom na usmernenia EÚ pre boj proti mučeniu a trestu smrti a pre dialóg o ľudských právach s tretími krajinami, ktoré boli prijaté v roku 2001,
–
so zreteľom na správu o väzenskom zariadení v zálive Guantánamo vypracovanú piatimi odborníkmi z Komisie OSN pre ľudské práva,
–
so zreteľom na neformálne stretnutie ministrov zahraničných vecí EÚ vo Viedni v dňoch 27. až 28. mája 2006,
–
so zreteľom na článok 103 odsek 4 rokovacieho poriadku,
A.
keďže okrem iných nemecká kancelárka, britský premiér a generálny tajomník OSN žiadali o zatvorenie väzenského zariadenia v zálive Guantánamo,
B.
keďže podľa organizácie Human Rights Watch je na základni Guantánamo v súčasnosti zadržiavaných takmer 500 osôb, pričom obvinených bolo zatiaľ iba zopár z nich a nikto nebol súdený pred zákonným súdom,
C.
keďže v americkej väznici v zálive Guantánamo dochádza k rozsiahlemu týraniu zadržiavaných a keďže Spojené štáty podnikli iba nepatrné kroky, aby ho vyšetrili a potrestali personál, ktorý je doň zapletený,
D.
keďže Medzinárodný pakt o občianskych a politických právach stanovuje, že nikto by nemal byť svojvoľne zadržaný, že odňatie slobody musí byť založené na postupoch stanovených zákonom, pričom nabáda všetky strany dodržiavať jeho ustanovenia,
E.
keďže 20. mája zadržiavaní na Guantáname uskutočnili väzenskú vzburu ako reakciu na svoju zúfalú situáciu, pričom niekoľko ľudí bolo zranených, a keďže od otvorenia väzenského tábora údajne došlo k 40 pokusom o samovraždu,
F.
vítajúc skutočnosť, že niektorým zadržiavaným bolo priznané právo na súkromné konzultácie s nezávislými právnikmi,
1.
pripomína svoju výzvu administratíve USA, aby zatvorila väzenské zariadenie v zálive Guantánamo a trvá na tom, aby sa s každým väzňom zaobchádzalo podľa medzinárodného humanitného práva a aby bol čo najskôr súdený kompetentným, nezávislým a nestranným súdom, pričom by mal byť spravodlivo a verejne vypočúvaný;
2.
odsudzuje všetky formy mučenia a nedôstojného zaobchádzania a opätovne vyjadruje potrebu dodržiavať medzinárodné právo,
3.
vyzýva orgány USA, aby implementovali odporúčanie Dohovoru OSN proti mučeniu a aby okamžite prestali používať všetky „špeciálne metódy vypočúvania“ vrátane metód zahŕňajúcich sexuálne ponižovanie, dusenie vodou (waterboarding), spútavanie a priväzovanie k podlahe (short shackling) a využívanie psov na zastrašovanie, pretože predstavujú mučenie alebo kruté, neľudské či ponižujúce zaobchádzanie;
4.
vyzýva orgány USA, aby zabezpečili, že všetky obvinenia z mučenia a iného nedôstojného zaobchádzania zo strany personálu USA budú predmetom okamžitého, dôkladného, nezávislého a nestranného civilného vyšetrovania a že páchatelia budú súdení;
5.
vyzýva vládu USA, aby príslušným orgánom OSN a medzinárodným humanitárnym organizáciám poskytla neobmedzený prístup k zadržiavaným v zálive Guantánamo ;
6.
pripomína svoje presvedčenie, že boj proti terorizmu nemožno viesť na úkor vžitých základných a spoločných hodnôt, akými sú dodržiavanie ľudských práv a právny štát; zdôrazňuje, že súčasný terorizmus, ktorý si nevyberá medzi obrovským množstvom obetí z radov civilistov v dôsledku brutálnych, vražedných a zbabelých útokov, predstavuje jednu z najnebezpečnejších hrozieb pre základné ľudské práva, ktorým čelí naša spoločnosť;
7.
poveruje svojho predsedu, aby postúpil toto uznesenie Rade, Komisii, vysokému predstaviteľovi pre SZBP, parlamentom členských štátov, generálnemu tajomníkovi OSN, generálnemu tajomníkovi a predsedovi Parlamentného zhromaždenia Rady Európy a prezidentovi a Kongresu Spojených štátov amerických.
