16.6.2008
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– José Ignacio Salafranca Sánchez-Neyra, Charles Tannock, Ria Oomen-Ruijten, Christopher Beazley, Tunne Kelam v mene skupiny PPE-DE
– Jan Marinus Wiersma, Hannes Swoboda, Kristian Vigenin, Reino Paasilinna, Adrian Severin v mene skupiny PSE
– István Szent-Iványi v mene skupiny ALDE
– Daniel Cohn-Bendit, Bart Staes, Hélène Flautre, v mene skupiny Verts/ALE
– Wojciech Roszkowski, Adam Bielan, Konrad Szymański, Hanna Foltyn-Kubicka, Ryszard Czarnecki, Inese Vaidere v mene skupiny UEN
a ktorý nahrádza návrhy týchto skupín:
– UEN ( B6‑0235/2008 )
– PPE-DE ( B6‑0298/2008 )
– ALDE ( B6‑0299/2008 )
– PSE ( B6‑0300/2008 )
– Verts/ALE ( B6‑0301/2008 )
o samite EÚ – Rusko, ktorý sa uskutoční 26. – 27. júna 2008 v Chantyjsku-Mansijsku
Uznesenie Európskeho parlamentu o samite EÚ – Rusko, ktorý sa uskutoční 26. – 27. júna 2008 v Chantyjsku-Mansijsku
Európsky parlament ,
–
so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej Ú. v.
ES L 327, 28.11.1997, s.
1. , ktorá nadobudla platnosť v roku 1997 a ktorej platnosť sa končí v roku 2007,
–
so zreteľom na rozhodnutia Rady pre všeobecné záležitosti z 26. mája 2008, v ktorých schválila smernice týkajúce sa rokovania o dohode, ktorá ustanoví nový komplexný rámec vzťahov EÚ s Ruskom,
–
so zreteľom na cieľ EÚ a Ruska stanovený v spoločnom vyhlásení vydanom po samite v Petrohrade, ktorý sa uskutočnil 31. marca 2003, o vytvorení spoločného hospodárskeho priestoru, spoločného priestoru slobody, bezpečnosti a spravodlivosti, spoločného priestoru spolupráce v oblasti vonkajšej bezpečnosti a spoločného priestoru výskumu a vzdelávania vrátane kultúrnych aspektov,
–
so zreteľom na svoje predchádzajúce uznesenia o vzťahoch EÚ a Ruska, a najmä na uznesenie zo 14. novembra 2007 P6_TA(2007)0528 . o samite EÚ – Rusko v Mafre,
–
so zreteľom na konzultácie EÚ a Ruska o ľudských právach, a najmä na ich siedme kolo, ktoré sa konalo 17. apríla 2008 a ktoré bolo venované slobode médií, vyjadrovania a zhromažďovania, najmä vzhľadom na nedávne parlamentné a prezidentské voľby, fungovaniu občianskej spoločnosti, právam príslušníkov menšín, boju proti rasizmu a xenofóbii a právam detí,
–
so zreteľom na správu o pokroku v realizácii spoločného priestoru v roku 2007 pripravenú Komisiou,
–
so zreteľom na výsledok ôsmej schôdze Stálej rady pre partnerstvo EÚ – Rusko v oblasti slobody, bezpečnosti a spravodlivosti, ktorá sa konala v dňoch 24. – 25. apríla 2008 v Petrohrade,
–
so zreteľom na vyhlásenie predsedu delegácie EP pri Stálej rade pre partnerstvo a spoluprácu EÚ a Ruska, ktoré nasledovalo po návšteve pracovnej skupiny EÚ – Rusko v dňoch 17. až 18. marca 2008 v Moskve,
–
so zreteľom na článok 103 ods. 4 rokovacieho poriadku,
A.
keďže vzťahy medzi EÚ a Ruskom sa za posledných desať rokov stabilne vyvíjajú smerom k hlbšej a komplexnejšej hospodárskej integrácii a previazanosti, ktorá sa má v blízkej budúcnosti ešte zintenzívniť,
B.
keďže Európska únia a Rusko, ktoré je členom Bezpečnostnej rady OSN, nesú spoločnú zodpovednosť za globálnu stabilitu a bezpečnosť a keďže posilnená spolupráca a dobré susedské vzťahy medzi EÚ a Ruskom majú osobitný význam pre stabilitu, bezpečnosť a prosperitu v Európe,
C.
keďže uzavretie dohody o strategickom partnerstve medzi EÚ a Ruskou federáciou má naďalej zásadný význam pre ďalší vývoj a zintenzívnenie spolupráce medzi oboma partnermi,
D.
keďže rokovania o takejto novej dohode o strategickom partnerstve by sa mali začať čo najskôr na základe pokroku, ktorý sa už dosiahol na ceste k vytvoreniu štyroch spoločných priestorov, a to spoločného hospodárskeho priestoru, priestoru slobody, bezpečnosti a spravodlivosti, priestoru vonkajšej bezpečnosti a priestoru pre výskum, vzdelávanie a kultúru; keďže rýchle zavedenie týchto štyroch spoločných priestorov by malo byť hlavnou témou rokovaní o novej dohode o strategickom partnerstve,
E.
keďže po značnom pokroku v otázke ruského embarga na dovoz mäsa a iných poľnohospodárskych produktov z Poľska a po zárukách v súvislosti s uzatvorením ropovodu Družba, ktoré Litva chápala ako odvetné politické opatrenie, sa napokon podarilo dosiahnuť dohodu medzi členskými štátmi o ukončení nového rokovacieho mandátu týkajúceho sa novej dohody nahrádzajúcej súčasnú dohodu o partnerstve a spolupráci, ktorej platnosť sa skončila koncom minulého roka,
F.
keďže 7. mája Dimitrij Medvedev zložil slávnostnú prísahu a stal sa prezidentom Ruskej federácie; keďže nový prezident menoval bývalého prezidenta Vladimíra Putina za nového predsedu vlády, ktorý bol potvrdený v úrade prevažnou väčšinou hlasov v Dume,
G.
keďže zmeny vo vedení Ruska po minuloročných voľbách do Dumy a po prezidentských voľbách začiatkom tohto roka môžu byť novým podnetom pre vzťahy EÚ s Ruskom, na zlepšenie vzťahov Ruska s niektorými jeho susedmi a na rozvoj demokracie a zásad právneho štátu v Rusku,
H.
keďže nový ruský prezident Dmitrij Medvedev, ktorý nastúpil do funkcie 7. mája 2008, vo svojom inauguračnom prejave potvrdil záväzok vytvoriť vyspelý a účinný právny systém ako základnú podmienku hospodárskeho a sociálneho rozvoja v Rusku, ako aj zvýšiť vplyv Ruska na medzinárodnej scéne, otvoriť Rusko viac svetu a napomáhať rovnoprávny dialóg s ostatnými národmi; keďže prezident Medvedev ako prvý krok nariadil vytvorenie protikorupčnej rady, ktorej bude sám predsedať,
I.
keďže vstup Ruskej federácie do Svetovej obchodnej organizácie (WTO) by pod podmienkou úplného dodržiavania a uplatňovania záväzkov a povinností WTO predstavoval výrazný prínos k ďalšiemu zlepšeniu hospodárskych vzťahov medzi Ruskom a EÚ,
J.
keďže bezpečnosť dodávok energie je jednou z najväčších výziev pre Európu a jednou z hlavných oblastí spolupráce s Ruskom; keďže je potrebné spoločne sa usilovať o úplné a účinné využitie systémov prepravy energie, a to tak existujúcich systémov, ako aj tých, ktoré je potrebné ďalej rozvíjať, keďže veľká závislosť EÚ od fosílnych palív bráni vytvoreniu vyrovnaného, jednotného a hodnotovo zameraného postoja Európy k Rusku,
K.
keďže Rusko v nedávnom čase zapojilo niekoľko najväčších energetických spoločností EÚ do úlohy strategického partnerstva v niekoľkých dôležitých energetických projektov alebo umožnilo spoločnostiam EÚ v obmedzenej miere kúpiť strategický podiel v ruských spoločnostiach; keďže udržanie právnej istoty a vlastníckych práv má podstatný význam pre zachovanie súčasnej úrovne zahraničných investícií v Rusku;
L.
keďže spory o podmienkach dodávok a prepravy energie by sa mali riešiť na základe rokovaní nediskriminačným a transparentným spôsobom a nesmú sa nikdy použiť ako nástroj politického nátlaku na členské štáty EÚ a krajiny v spoločnom susedstve,
M.
keďže budúca dohoda medzi Európskou úniou a Ruskou federáciou by preto mala zahŕňať zásady Zmluvy o energetickej charte,
N.
keďže Európska únia a Ruská federácia by spolu mohli a mali zohrávať aktívnu úlohu pri nastolení mieru a stability na európskom kontinente, predovšetkým v spoločnom susedstve, ako aj v ďalších častiach sveta,
O.
keďže Európska únia a Ruská federácia by mali osobitne spolupracovať na nájdení konečného riešenia medzinárodného postavenia Kosova a mierového urovnania pretrvávajúcich konfliktov v Abcházsku, Južnom Osetsku, Náhornom Karabachu a Podnestersku,
P.
keďže po rozhodnutí ruských orgánov nadviazať právne vzťahy s odpadlíckymi republikami Abcházsko a Južné Osetsko sa situácia v týchto gruzínskych regiónoch naďalej zhoršuje, čo spochybňuje úlohu ruských síl ako neutrálnych mierových jednotiek a oslabuje územnú integritu Gruzínska,
Q.
keďže Rusko pozastavilo svoju účasť na Zmluve o konvenčných ozbrojených silách v Európe a vyhlásilo, že ukončí inšpekcie a kontroly svojich vojenských zariadení zo strany krajín NATO a že prestane obmedzovať počet svojich konvenčných zbraní,
R.
keďže ruský minister zahraničných vecí Sergej Lavrov potvrdil po svojom stretnutí s ministerskou trojkou EÚ v utorok 29. apríla v Luxemburgu účasť Ruska na vojenských operáciách EÚ v Čade a v Stredoafrickej republike (EUFOR Chad/RCA),
S.
keďže pretrváva vážne znepokojenie nad vývojom v Ruskej federácii v súvislosti s rešpektovaním a ochranou ľudských práv a s dodržiavaním spoločne dohodnutých demokratických zásad, pravidiel a postupov; keďže Ruská federácia je plnoprávnym členom Rady Európy a Organizácie pre bezpečnosť a spoluprácu v Európe, a preto sa hlási k zásadám demokracie a dodržiavania základných ľudských práv,
T.
keďže je dôležité, aby EÚ vystupovala ako celok, preukazovala solidaritu a jednotnosť vo vzťahoch s Ruskou federáciou a aby tieto vzťahy boli založené na vzájomných záujmoch a spoločných hodnotách,
1.
zdôrazňuje, že nadchádzajúci samit bude prvým sumitom EÚ – Rusko, na ktorom sa zúčastní novozvolený ruský prezident Dimitrij Medvedev, a vyjadruje nádej, že toto stretnutie bude príležitosťou na zlepšenie vzťahov medzi EÚ a Ruskom;
2.
opätovne potvrdzuje svoje presvedčenie, že Rusko zostáva dôležitým partnerom pri budovaní strategickej spolupráce, s ktorým má EÚ spoločné nielen hospodárske a obchodné záujmy, ale aj cieľ úzkej spolupráce na medzinárodnej scéne i v rámci spoločného susedstva;
3.
zdôrazňuje význam jednoty členských štátov EÚ v ich vzťahu s Ruskom a vyzýva členské štáty, aby uprednostňovali dlhodobý prínos spoločnej pozície v rokovaniach s Ruskou federáciou pred možnými krátkodobými výhodami dvojstranných dohovorov o individuálnych otázkach;
4.
vyjadruje podporu myšlienke, aby sa budúce vzťahy s Ruskom rozvíjali pragmatickejším spôsobom, pričom pozornosť sa bude naďalej sústreďovať na oblasti v rámci štyroch spoločných priestorov a na potrebu novej dohody o partnerstve a spolupráci, a aby sa tieto vzťahy zameriavali na konkrétnu spoluprácu, spoločné projekty a realizáciu záväzkov a dohôd, ktoré sa doteraz uzavreli;
5.
vyjadruje spokojnosť, že napokon bolo možné prekonať prekážky a dosiahnuť dohodu o mandáte na rokovanie s Ruskou federáciou o novej dohode o partnerstve;
6.
vyzýva Radu, Komisiu a členské štáty – spoločne s vládou Ruskej federácie – aby využili 21. samit EÚ – Rusko v Chantyjsku-Mansijsku ako skutočne nový východiskový bod ďalšieho prehlbovania vzťahov medzi EÚ a Ruskom tým, že začnú rokovania o novej dohode o partnerstve a spolupráci a vytvoria tak platformu pre ďalšie konkrétne výsledky v blízkej budúcnosti;
7.
víta slová nového prezidenta pána Medvedeva počas jeho inauguračného prejavu o význame občianskych práv, pričom prezident pripomenul, že verejne podporuje zásadu právneho štátu a dôležitosť ľudských práv; očakáva, že po týchto slovách budú nasledovať skutky a že Rusko uskutoční potrebné reformy, ktoré vytvoria podmienky pre plnohodnotný demokratický systém;
8.
vyjadruje hlboké znepokojenie nad neustálymi správami ruských a medzinárodných organizácií činných v oblasti ľudských práv o používaní mučenia a o neľudskom a ponižujúcom konaní vo väzeniach, policajných staniciach a tajných väzniciach v Čečensku; vyjadruje ďalej svoje hlboké znepokojenie nad čoraz častejšími útokmi na etnické, rasové a náboženské menšiny v Rusku;
9.
opakovane vyzýva na zintenzívnenie konzultácie medzi EÚ a Ruskom o ľudských právach, aby boli účinnejšie, zameriavali sa viac na výsledky, umožňovali účasť iných ruských ministerstiev ako ministerstva zahraničných vecí a aby sa na nich mohol v plnom rozsahu a na všetkých úrovniach zúčastňovať Európsky parlament; domnieva sa v tejto súvislosti, že brífingy organizované Komisiou s aktérmi občianskej spoločnosti pred oficiálnymi konzultáciami predstavujú významný nástroj, ktorý by mali ruské orgány náležite posilňovať a zohľadňovať s cieľom vytvoriť z nich plnohodnotný právny seminár za účasti akademickej obce, zástupcov občianskej spoločnosti a úradníkov oboch strán;
10.
zdôrazňuje, že silná a nezávislá občianska spoločnosť je základnou a nenahraditeľnou zložkou skutočnej a vyspelej demokracie; v tejto súvislosti je hlboko znepokojený zhoršujúcou sa situáciou ochrancov ľudských práv a problémami, ktorým čelia mimovládne inštitúcie pôsobiace v oblasti presadzovania ľudských práv, ochrany životného prostredia a ekologických otázok, pokiaľ ide o ich registráciu a vykonávanie činnosti; je mimoriadne znepokojený práve novelizovanými právnymi predpismi o extrémizme, ktoré by mohli mať vplyv na voľný tok informácií a mohli by viesť k tomu, že ruské orgány budú naďalej obmedzovať právo na slobodu prejavu nezávislým novinárom a politickým oponentom;
11.
vyzýva Ruskú federáciu, aby preukázala svoj záväzok k spoločným hodnotám ratifikáciou Dodatkového protokolu č. 14 k Európskemu dohovoru o ľudských právach, čo by umožnilo realizáciu významných reforiem na Európskom súde pre ľudské práva, ktorý je zaťažený desaťtisícmi nevyriešených prípadov; vyzýva ruské orgány, aby dodržiavali všetky rozsudky Európskeho súdu pre ľudské práva;
12.
víta skutočnosť, že samit EÚ a Ruska sa uskutoční v administratívnom centre autonómnej oblasti Chantyjska-Mansijska, vyzýva úradujúce predsedníctvo, aby využilo príležitosť ponúkanú samitom, po ktorom sa uskutoční 5. svetový kongres ugro-fínskych národov, aby diskutovali o snahách o riešenie ťažkostí, ktoré majú ugrofínske menšiny v Rusku v súvislosti s politickým zastúpením, ako aj ochranou a rozvojom ich kultúrnej a jazykovej identity;
13.
okrem toho zdôrazňuje dôležitosť vytvorenia spoločného hospodárskeho priestoru (SHP) a ďalšieho rozvoja cieľov dohodnutých v rámci plánu SHP, najmä v súvislosti s vytvorením otvoreného a integrovaného trhu medzi EÚ a Ruskom;
14.
víta pokrok dosiahnutý od posledného samitu v Mafre v otázke vstupu Ruska do WTO, ktorého dôsledkom bude vytvorenie rovnakých podmienok pre podnikateľské spoločenstvá na oboch stranách a ktorý značne pomôže Rusku v jeho úsilí vybudovať moderné a diverzifikované hospodárstvo založené na vyspelých technológiách; vyzýva Rusko, aby urobilo potrebné kroky na odstránenie zostávajúcich prekážok v procese pristúpenia do WTO, najmä v oblasti vývozných daní a ciel, a aby v plnej miere dodržiavalo a realizovalo záväzky a povinnosti súvisiace so vstupom do WTO, po splnení ktorých by EÚ mala následne začať diskusiu o uzatvorení dohody o voľnom obchode s Ruskou federáciou;
15.
ďalej v tejto súvislosti trvá na tom, aby sa dosiahla dohoda o úrovni ciel na vývoz nespracovaného úžitkového dreva z Ruskej federácie do Európskej únie; s poľutovaním vníma skutočnosť, že Rusko nedodržalo svoj záväzok postupne zrušiť poplatky za prelety nad Sibírou, a vyzýva Rusko, aby podpísalo dohodu týkajúcu sa tejto otázky dosiahnutú na samite v Samare;
16.
zdôrazňuje význam zlepšovania podmienok pre európske investície v Rusku, ktoré možno dosiahnuť iba presadzovaním a napomáhaním nediskriminačných a transparentných podmienok podnikania, znížením administratívneho zaťaženia a obojstranným investovaním; vyjadruje znepokojenie nad nedostatočnou predvídateľnosťou v uplatňovaní pravidiel zo strany orgánov;
17.
víta zintenzívnenie dialógu medzi EÚ a Ruskom o energetických otázkach a ochrane životného prostredia; zdôrazňuje dôležitosť dovozu energie pre európske hospodárstva, pretože predstavujú potenciálnu príležitosť pre ďalšiu obchodnú a hospodársku spoluprácu medzi EÚ a Ruskom; zdôrazňuje, že základom takejto spolupráce by mali byť zásady vzájomnej prepojenosti a transparentnosti, ako aj rovnaký prístup k trhom, infraštruktúre a investíciám; víta pristúpenie Ruska ku Kjótskemu protokolu a zdôrazňuje potrebu, aby Rusko v plnej miere podporovalo záväzné ciele v oblasti zmeny klímy vyplývajúce z Kjótskeho protokolu; vyzýva Radu a Komisiu, aby zabezpečili, že sa do novej dohody o partnerstve a spolupráci medzi EÚ a Ruskom zahrnú zásady Zmluvy o energetickej charte, jej príloha Protokol o tranzite a závery zo stretnutia G8 vrátane ďalšej spolupráce v oblasti energetickej účinnosti, úspory energie a obnoviteľných zdrojov energie so zahrnutím využívania bioenergie; poukazuje na to, že tieto zásady by sa mali uplatňovať na dôležité projekty energetickej infraštruktúry; vyzýva Európsku úniu, aby v rozhovoroch s Ruskom o týchto citlivých otázkach z oblasti energetiky vystupovala jednotne; vyzýva partnerské strany dialógu EÚ a Ruska o energetických otázkach, aby preskúmali možnosť používania eura ako budúceho základu pre úhradu dodávok energie s cieľom dosiahnuť väčšiu nezávislosť od mien tretích krajín;
18.
vyjadruje znepokojenie nad bezpečnosťou jadrového sektora v Ruskej federácii a jej plánmi na vývoz jadrovej technológie a materiálu do iných krajín, ako aj nad hrozbami, ktoré to môže priniesť v oblasti jadrovej bezpečnosti a šírenia jadrových zbraní;
19.
vyzýva Ruskú federáciu, aby podporila rozvoj odvetvia obnoviteľnej energie trvalo udržateľným spôsobom, ktorý zohľadňuje ochranu životného prostredia; vyzýva Ruskú federáciu, aby zaručila dodržiavanie najmodernejších environmentálnych noriem pri realizácii všetkých projektov súvisiacich s ropou a so zemným plynom, ktoré prebiehajú alebo sa plánujú na jej území;
20.
víta pokrok, ktorý dosiahli EÚ a Rusko v realizácii spoločného priestoru slobody, bezpečnosti a spravodlivosti, a úsilie doteraz zamerané na zjednodušenie dohôd týkajúcich sa zjednodušenia vízovej povinnosti a readmisných dohôd, ktoré potvrdzujú, že z hľadiska dlhodobej perspektívy sú významným krokom k bezvízovému cestovaniu; vyzýva na ďalšiu spoluprácu v oblasti nelegálneho prisťahovalectva, zlepšenia kontrol dokladov totožnosti a lepšej výmeny informácií o terorizme a organizovanom zločine; zdôrazňuje, že Rada a Komisia musia zabezpečiť, aby Rusko dodržiavalo všetky podmienky stanovené vo všetkých dosiahnutých dohodách o zrušení víz medzi oboma stranami, a zabrániť tak narušeniu bezpečnosti v Európe;
21.
poukazuje na to, že Rusko, ktoré minulý rok zmenilo vízový režim a prestalo vydávať ročné podnikateľské víza na opakovaný vstup, ktoré predtým používali mnohí európski pracovníci, by mohlo čeliť hromadnému odchodu manažérov a pracovníkov EÚ, ak nezmení nové pravidlá a nezredukuje komplikovanú byrokraciu pri získavaní víz a pracovných povolení;
22.
víta posilnenie spolupráce medzi EÚ a Ruskom v oblasti vesmíru v rámci trojstranného dialógu o vesmíre, ktorý sa začal v marci 2006 medzi Komisiou, Európskou vesmírnou agentúrou a agentúrou Roscosmos a ktorý sa týka vesmírnych aplikácií (satelitná navigácia, satelitné komunikačné technológie a komunikačné technológie na sledovanie Zeme), prístupu do vesmíru (odpaľovacie zariadenia a budúce systémy vesmírnej dopravy), vedy o vesmíre a vývoja vesmírnych technológií; berie na vedomie, že spolupráca vo vesmíre bola určená ako prioritná oblasť Spoločného hospodárskeho priestoru;
23.
vyzýva Ruskú federáciu, aby sa zúčastnila na procese budovania európskych infraštruktúr výskumu podporovaných rámcovými programami Európskeho spoločenstva; domnieva sa, že takýto podnet by umožnil efektívne využitie a ďalší rozvoj veľkých ruských ľudských a finančných zdrojov v oblasti výskumu, rozvoja a inovácie, a bol by tak prospešný pre Európu a Rusko;
24.
vyzýva vlády Ruska a Spojených štátov, aby zintenzívnili diskusie o otázkach obrany a bezpečnosti, ktoré sa priamo alebo nepriamo týkajú členských štátov Európskej únie; naliehavo žiada vlády oboch štátov, aby do týchto diskusií plne zapojili Európsku úniu a jej členské štáty a aby upustili od akýchkoľvek krokov a rozhodnutí, ktoré by sa mohli považovať za ohrozenie mieru a stability na európskom kontinente;
25.
vyzýva ruskú vládu – spoločne s Európskou úniou a ostatnými členmi kontaktnej skupiny pre Kosovo – aby pozitívne prispeli k nájdeniu trvalo udržateľného politického riešenia pre budúcnosť Kosova a k ďalšiemu posilneniu stability západného Balkánu;
26.
vyzýva Rusko, aby nezaujímalo odmietavý postoj k nasadeniu misie EULEX a aby plne podporilo OBSE a potvrdilo svoj mandát s cieľom umožniť úplné vykonávanie všetkých záruk stanovených v ústave Kosova a vykonávanie záväzkov kosovskými orgánmi, pokiaľ ide o inštitucionálnu decentralizáciu a ochranu menšinových komunít a obrovského kultúrneho dedičstva;
27.
vyzýva Radu a Komisiu, aby s ruskou vládou zrealizovali spoločné iniciatívy zamerané na posilnenie bezpečnosti a stability v oblasti spoločného susedstva, najmä prostredníctvom posilneného dialógu o vytvorení demokracie v Bielorusku a spoločného úsilia vyriešiť s konečnou platnosťou konflikty v Abcházsku, Južnom Osetsku, Náhornom Karabachu a v Podnestersku;
28.
vyjadruje vážne obavy v súvislosti s rozhodnutím Ruska posilniť vzťahy s gruzínskymi regiónmi Abcházsko a Južné Osetsko a opakovane vyjadruje plnú podporu územnej celistvosti Gruzínska; vyzýva Rusko, aby upustilo od ďalších krokov, ktoré by mohli zhoršiť napätie, a aby prijalo opatrenia na zlepšenie vzťahov s Gruzínskom; dúfa, že nedávne stretnutie prezidenta Medvedeva s prezidentom Saakašvilim v Petrohrade povedie k zlepšeniu vzťahov medzi Ruskom a Gruzínskom;
29.
vyzýva úradujúce predsedníctvo, aby počas samitu EÚ a Ruska nastolilo problém zostrelenia gruzínskych bezpilotných lietadiel ruským lietadlom, ako aj nedávneho výrazného zvýšenia počtu ruských jednotiek v Abcházsku, a aby zabezpečilo intenzívnejšiu účasť EÚ v procese urovnania konfliktu;
30.
vyzýva EÚ a Rusko, ktoré je členom Bezpečnostnej rady OSN a kvarteta, aby pokračovali vo svojom úsilí pokročiť v mierovom procese na Blízkom východe; zároveň zdôrazňuje potrebu ďalšej spolupráce s Ruskom, aby sa zamedzilo šírenie zbraní hromadného ničenia a vyzýva obidve strany, aby prijali svoju zodpovednosť, najmä v súvislosti s problematikou jadrových zbraní Severnej Kórey a Iránu;
31.
vyzýva Rusko aby prehodnotilo svoje jednostranné odstúpenie od Zmluvy o konvenčných ozbrojených silách (ZKOS) v Európe, využilo možnosť rokovania na ochranu svojich legitímnych záujmov a zabránilo oslabovaniu ZKOS; vyzýva členské štáty NATO, aby ratifikovali zmenené a doplnené znenie zmluvy z roku 1999;
32.
víta rozhodnutie Ruska o pomoci Európskej únii v uskutočňovaní mierových operácií v Čade a Stredoafrickej republike a podporuje vyhlásenie ruského ministra zahraničných vecí Sergeja Lavrova a vysokého predstaviteľa EÚ Javiera Solanu, v ktorom sa uvádza, že spolupráca medzi Ruskom a EÚ v oblasti krízového manažmentu sa neobmedzí na účasť Ruska v operáciách EUFOR Chad/RCA a že obidve strany sú pripravené podpísať o tom rámcovú dohodu na základe spravodlivého partnerstva a spolupráce;
33.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Ruskej federácie, Rade Európy a Organizácii pre bezpečnosť a spoluprácu v Európe.
