22.12.2006
NÁVRH ODPORÚČANIA PRE RADU
ktorý v súlade s článkom 114 ods. 1 rokovacieho poriadku
predkladá Michał Tomasz Kamiński
v mene Skupiny Únie za Európu národov
o rokovacom mandáte pre novú rozšírenú dohodu medzi Európskym spoločenstvom a jeho členskými štátmi na jednej strane a Ukrajinou na strane druhej
Odporúčanie Európskeho parlamentu pre Radu o rokovacom mandáte pre novú rozšírenú dohodu medzi Európskym spoločenstvom a jeho členskými štátmi na jednej strane a Ukrajinou na strane druhej
Európsky parlament ,
–
so zreteľom na svoje predchádzajúce uznesenia o Ukrajine, predovšetkým na uznesenie z 13. januára 2005 o výsledkoch prezidentských volieb a na uznesenie zo 6. apríla 2006 o parlamentných voľbách,
–
so zreteľom na to, že Komisia 13. septembra 2006 oznámila, že navrhla vyjednávacie smernice o rozšírenej dohode s Ukrajinou, ktoré teraz čakajú na schválenie Radou,
–
so zreteľom na Spoločné vyhlásenie zo samitu Európska únia - Ukrajina, ktorý sa uskutočnil 27. októbra 2006 v Helsinkách,
–
so zreteľom na oznámenie Komisie z 12. mája 2004 o Európskej politike susedských vzťahov (KOM(2004)0373) ako aj na nedávne oznámenie Komisie zo 4. decembra 2006 o posilňovaní Európskej politiky susedských vzťahov (KOM(2004)726),
–
so zreteľom na akčný plán Európskej politiky susedských vzťahov medzi EÚ a Ukrajinou z februára 2005,
–
so zreteľom na článok 49 Zmluvy o ES,
–
so zreteľom na článok 114 ods. 1 rokovacieho poriadku,
A.
keďže Ukrajina je historicky, kultúrne a hospodársky úzko spätá s členskými štátmi EÚ a keďže je kľúčovým partnerom Únie v jej bezprostrednom východoeurópskom susedstve,
B.
keďže je treba oceniť úsilie krajiny o praktické uplatňovanie zásad európskej integrácie; keďže spolupráca s Európskou úniou, vychádzajúca z Dohody o partnerstve a spolupráci, bola jedným z kľúčových činiteľov, ktorý spôsobil, že si Ukrajina stanovila vstup do Európskej únie ako hlavný cieľ svojej zahraničnej a vnútornej politiky,
C.
keďže Ukrajina sa v súčasnosti nachádza v prechodnom období, ktoré je rozhodujúce pre dlhodobú stabilizáciu krajiny, pre zabezpečenie demokracie, pluralizmu a právneho štátu, ako aj pre ukotvenie Ukrajiny v európskom demokratickom spoločenstve,
D.
keďže nová rozšírená dohoda môže vytvoriť nový základ pre vzťahy medzi Európskou úniou a Ukrajinou, ktoré sú reakciou na potrebu povzbudiť Ukrajinu k uskutočňovaniu ďalších politických, ekonomických a sociálnych reforiem a posilniť spoluprácu medzi oboma partnermi,
1.
žiada Radu, aby pri schvaľovaní rokovacieho mandátu vzala na vedomie nasledujúce odporúčania:
a) vziať do úvahy skutočnosť, že Parlament vyzval Radu, aby zvážila udelenie jasnej európskej perspektívy pre Ukrajinu; nová rozšírená dohoda by mala v tejto súvislosti vytvoriť vhodný a účinný rámec pre postupnú integráciu Ukrajiny s EÚ a otvoriť cestu k jej členstvu v EÚ;
b) zabezpečiť, aby jedným z hlavných cieľov rozšírenej dohody bolo založenie vzťahu medzi Európskou úniou a Ukrajinou na spoločnom rešpektovaní základných európskych hodnôt;
(c) zabezpečiť, aby zóna voľného obchodu, ktorá sa stane súčasťou rozšírenej dohody po vstupe Ukrajiny do Svetovej obchodnej organizácie, bola sprevádzaná úsilím o čo možno najužšie zosúladenie Ukrajiny s acquis communautaire;
(d) venovať náležitú pozornosť úlohe Ukrajiny pri zabezpečovaní prepravy dodávok energie na významnú časť energetického trhu Európskej únie a podporovať postupnú integráciu ukrajinského energetického trhu s trhom EÚ;
2.
žiada Radu a Komisiu, aby pravidelne a dôkladne informovali príslušné výbory o pokroku v rokovaniach;
3.
poveruje svojho predsedu, aby toto odporúčanie predložil Rade a pre informáciu Komisii, ukrajinskému parlamentu (Verchovnej rade) a ukrajinskej vláde.
