30.4.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Marie Anne Isler Béguin a Elisabeth Schroedter
v mene skupiny Verts/ALE
o situácii v Moldavsku
Uznesenie Európskeho parlamentu o situácii v Moldavsku
Európsky parlament ,
–
so zreteľom na svoje predchádzajúce uznesenia o situácii v Moldavsku, a najmä na svoje uznesenie z 24. februára 2005,
–
so zreteľom na Dohodu o partnerstve a spolupráci medzi Moldavskom a EÚ, ktorá nadobudla platnosť 1. júla 1998,
–
so zreteľom na Akčný plán pre Moldavskú republiku, ktorý bol prijatý na siedmom zasadnutí Rady pre spoluprácu medzi EÚ a Moldavskou republikou 22. februára 2005,
–
so zreteľom na oznámenie Komisie Európskemu parlamentu a Rade o Východnom partnerstve (KOM(2008) 823) z 3. decembra 2008,
–
so zreteľom na vyhlásenia predsedníctva v mene Európskej únie, vysokého predstaviteľa EÚ pre SZBP Javiera Solanu a komisárky pre vonkajšie vzťahy Benity Ferrerovej-Waldnerovej k situácii v Moldavskej republike,
–
so zreteľom na vyhlásenie o predbežných zisteniach a záveroch medzinárodnej misie volebných pozorovateľov na parlamentných voľbách v Moldavskej republike z 5. apríla 2009 a so zreteľom na povolebnú správu OBSE/ODIHR za obdobie 6. – 17. apríla 2009,
–
so zreteľom na memorandum o Moldavsku, ktoré vypracovala organizácia Amnesty International 17. apríla 2009 a ktoré sa týka situácie v Moldavsku počas udalostí zo 7. apríla 2009 a potom,
–
so zreteľom na rozhodnutie ústavného súdu Moldavska z 22. apríla 2009, v ktorom potvrdzuje konečné výsledky parlamentných volieb z 5. apríla 2009,
–
so zreteľom na správu svojej delegácie ad hoc v Moldavsku, ktorej návšteva sa uskutočnila 26. až 29. apríla 2009,
–
so zreteľom na článok 103 ods. 2 rokovacieho poriadku,
A.
keďže európska susedská politika a Východné partnerstvo, ktoré sa má čoskoro zaviesť, uznáva európske snahy Moldavska a dôležitosť Moldavska ako krajiny s hlbokými historickými, kultúrnymi a hospodárskymi väzbami s členskými štátmi Európskej únie,
B.
keďže v rámci európskej susedskej politiky sa prijal akčný plán obsahujúci návrhy zamerané na podporu politických a inštitučných reforiem, ktoré umožnia, aby sa Moldavsko postupne začlenilo do politík a programov EÚ,
C.
keďže skutočné a vyvážené partnerstvo sa môže rozvinúť len na základe spoločných hodnôt, a to najmä so zreteľom na demokraciu, zásady právneho štátu a dodržiavanie ľudských a občianskych práv,
D.
keďže 5. apríla 2009 sa v Moldavsku konali parlamentné voľby, ktoré sledovala medzinárodná misia volebných pozorovateľov zložená zo zástupcov OBSE/ODIHR, Európskeho parlamentu, Parlamentného zhromaždenia OBSE a Parlamentného zhromaždenia Rady Európy,
E.
keďže medzinárodná misia volebných pozorovateľov vo svojich predbežných zisteniach dospela k záveru, že voľby boli v súlade s mnohými medzinárodnými normami a záväzkami, ale že na zabezpečenie volebného procesu bez neprimeraných administratívnych zásahov a na zvýšenie dôvery verejnosti sú potrebné ďalšie zlepšenia,
F.
keďže však opozičné strany a moldavské a medzinárodné mimovládne organizácie upozornili na mnohé nezrovnalosti, a najmä na údajné prípady podvodných volebných postupov na základe chybných zoznamov voličov, pričom OBSE/ODIHR tieto prípady vo svojej povolebnej predbežnej správe označila za vierohodné, ale rozsahom obmedzené,
G.
keďže po novom sčítaní hlasov ústredná volebná komisia 21. apríla 2009 zverejnila konečné výsledky volieb a ústavný súd ich potvrdil 22. apríla 2009,
H.
keďže odmietnutie výsledkov volieb časťou moldavskej spoločnosti ukazuje, že medzi rôznymi politickými silami v Moldavsku existuje zásadný nedostatok dôvery a že je potrebný dialóg, ako aj väčšia miera súhlasu s demokratickým procesom v krajine a zodpovednosti za tento proces,
I.
keďže 6. apríla sa na hlavných námestiach Kišiňova spontánne zhromaždili tisíce ľudí, aby pokojne protestovali proti priebehu a výsledkom volieb; keďže 7. apríla skupina demonštrantov vtrhla do viacerých vládnych budov, vyplienila ich a ukradla z nich materiály a dokumenty a založila oheň v budove moldavského parlamentu a prezidentskom paláci; keďže tieto akcie vyústili do násilných zrážok medzi moldavskou políciou a demonštrantami, pri ktorých boli traja ľudia zabití, mnohí boli zranení a niekoľko sto ľudí bolo zatknutých,
J.
keďže moldavská polícia a bezpečnostné sily pri potláčaní demonštrácií a zatýkaní demonštrantov na policajných staniciach a vo väzniciach postupovali brutálnym a násilným spôsobom a keďže mnohých z týchto ľudí zatkli policajných dôstojníci v civilnom oblečení, ktorí sa nelegitimovali; keďže mnohým zatknutým ľuďom nebol umožnený kontakt s ich príbuznými a právnikmi a neposkytla sa im ani iná forma pomoci,
K.
keďže moldavskí a zahraniční novinári boli tiež zastrašovaní, obťažovaní a zatýkaní, alebo im nebol umožnený vstup do krajiny, aby sa im zabránilo vo vykonávaní ich práce, a tak sa obmedzila možnosť šíriť informácie a podávať správy o tragických udalostiach,
L.
keďže moldavské orgány po voľbách vystupňovali tlak na mimovládne organizácie, pričom niektoré z nich obvinili z organizovania demonštrácií a žiadali od nich, aby v krátkom čase predložili dokumenty týkajúce sa ich daňovej situácie a bankových účtov,
M.
keďže moldavská vláda obvinila Rumunsko zo zapájania sa do povolebných demonštrácií a vykázala rumunského veľvyslanca; keďže moldavská vláda tiež obnovila vízovú povinnosť pre občanov tohto členského štátu EÚ;
N.
keďže Európska únia sa prostredníctvom programu pre Východné partnerstvo usiluje o väčšiu stabilitu, lepšie riadenie a hospodársky rozvoj v Moldavsku a ostatných krajinách na svojich východných hraniciach,
O.
keďže približne jedna štvrtina občanov Moldavska žije v zahraničí; keďže volebná účasť Moldavcov žijúcich v zahraničí bola veľmi nízka v dôsledku nedostatočných informácií a obmedzeného počtu dostupných volebných miestností,
P.
keďže súčasný režim zjednodušenia vydávania víz medzi EÚ a Moldavskom je zdrojom znepokojenia a rozčarovania moldavských občanov, ktorých žiadosti o víza členské štáty neposudzujú dostatočne starostlivo,
1.
dôrazne odsudzuje všetky prejavy násilia a vandalizmu počas demonštrácií, ako aj násilný, neprimeraný a svojvoľný zásah polície a bezpečnostných síl proti demonštrantom a okolostojacim osobám, pričom ľudí podľa náhodného výberu zatýkali, bili, zle s nimi zaobchádzali a podrobovali ich praktikám podobným mučeniu;
2.
v tejto súvislosti naliehavo žiada príslušné ministerstvá moldavskej vlády, aby vyvodili potrebné závery týkajúce sa závažného a pretrvávajúceho porušovania ľudských práv a porušovania právnych postupov voči osobám zadržaným počas demonštrácií a po ich skončení, aby prevzali politickú zodpovednosť za tieto udalosti a aby v prípade potreby zodpovedné osoby odstúpili z funkcie;
3.
vyjadruje uspokojenie nad skutočnosťou, že všetky osoby zatknuté počas týchto demonštrácií už boli prepustené, naliehavo však vyzýva moldavské orgány, aby tiež zastavili všetky ďalšie súdne konania voči osobám zatknutým z dôvodu účasti na demonštráciách;
4.
požaduje zriadenie nezávislého a nestranného výboru na vyšetrenie násilných udalostí zo 6. – 7. apríla 2009, na ktorom sa v plnej miere zúčastnia zástupcovia vlády, opozície a moldavskej občianskej spoločnosti, ako aj medzinárodní experti z Rady Európy a z EÚ;
5.
v tejto súvislosti zastáva názor, že zriadenie tohto výboru má kľúčovú úlohu pri obnove dôvery medzi dotknutými stranami, čo umožní položiť základy vnútroštátneho dialógu medzi vládou, opozičnými stranami a zástupcami občianskej spoločnosti; domnieva sa, že v rámci tohto dialógu je potrebné dôsledne sa usilovať o podstatné zlepšenie demokratických postupov a fungovania demokratických inštitúcií v Moldavsku a bezodkladne odstraňovať nedostatky uvedené v zisteniach medzinárodnej misie volebných pozorovateľov;
6.
trvá na tom, aby všetci tí, ktorí sú zodpovední za brutálne násilie voči zadržaným osobám, boli riadne stíhaní a postavení pred súd; okrem toho trvá na tom, aby zistenia tohto vyšetrovacieho výboru viedli k skutočnej reforme právneho systému a policajných síl v Moldavsku;
7.
vyjadruje vážne obavy z nedávnych opatrení ministerstva spravodlivosti proti niekoľkým organizáciám občianskej spoločnosti po udalostiach zo 7. a 8. apríla; zdôrazňuje, že administratívne a fiškálne kontroly by sa nemali zneužívať na umlčanie kritikov vlády;
8.
zdôrazňuje, že úplný súlad s medzinárodnými demokratickými normami pred volebným procesom, počas neho a po ňom má mimoriadny význam pre ďalší rozvoj vzťahov medzi Moldavskom a Európskou úniou;
9.
berie na vedomie vyhlásenie o predbežných zisteniach a záveroch medzinárodnej misie volebných pozorovateľov, v ktorom sa uvádza, že voľby boli v súlade s mnohými medzinárodnými normami a záväzkami, ale upozorňuje na skutočnosť, že na zabezpečenie volebného procesu bez neprimeraných administratívnych zásahov a na zvýšenie dôvery verejnosti sú potrebné ďalšie zlepšenia,
10.
zároveň konštatuje, že opozičné strany a moldavské a medzinárodné mimovládne organizácie vzniesli vážne obvinenia týkajúce sa mnohých nezrovnalostí, a najmä údajných prípadov podvodných volebných postupov na základe chybných zoznamov voličov v kontexte nevyváženého alebo obmedzeného prístupu opozičných síl k médiám;
11.
ďalej konštatuje, že ústavný súd Moldavskej republiky potvrdil konečné výsledky parlamentných volieb v Moldavsku, ako ich predložila ústredná volebná komisia, a že proti tomuto rozhodnutiu ústavného súdu už nie je možné odvolať sa;
12.
ľutuje, že moldavská vláda sa neusilovala o to, aby moldavským občanom žijúcim v zahraničí v súlade odporúčaniami Benátskej komisie uľahčila účasť na voľbách; vyzýva moldavské orgány, aby prijali potrebné opatrenia na to, aby sa tak v primeranom čase stalo;
13.
nalieha na Radu a Komisiu, aby preskúmali vízový režim EÚ voči Moldavsku s cieľom umožniť prijatie lepšie regulovaného režimu v oblasti cestovania; vyjadruje však nádej, že moldavskí občania nebudú lepší vízový a cestovný režim využívať na hromadné opúšťanie krajiny, ale budú motivovaní k tomu, aby aktívne prispievali k ďalšiemu rozvoju svojej domoviny;
14.
víta počiatočné úsilie rumunskej vlády o pokojnú reakciu na jednostranné opatrenia moldavskej vlády voči rumunskému veľvyslancovi a rumunským občanom a o obnovenie dobrých susedských vzťahov medzi oboma krajinami; vyjadruje však hlboké poľutovanie nad iniciatívami prezidenta Basescu zameranými na urýchlenie postupov pre moldavských občanov, ktorí požiadali o rumunské občianstvo, a domnieva sa, že tieto iniciatívy sú v rozpore s úsilím o zníženie napätí;
15.
zdôrazňuje, že Komisia, Rada a členské štáty musia plne využiť program európskeho susedstva, a najmä program pre Východné partnerstvo, na dosiahnutie väčšej stability, lepšieho riadenia a vyváženého hospodárskeho rozvoja v Moldavsku a ostatných krajinách na východných hraniciach EÚ;
16.
trvá však na tom, že úplné dodržiavanie demokratických postupov a dobrého fungovania demokratických inštitúcií, plné rešpektovanie zásad právneho štátu, ľudských práv a práv menšín a súhlas s konštruktívnym dialógom na riešenie existujúcich konfliktov musí byť prvoradou témou samitu o Východnom partnerstve, ktorý sa bude konať 7. mája 2009 v Prahe, a všeobecnejšie musí byť aj zásadnou súčasťou úspešného uplatňovania programu pre Východné partnerstvo;
17.
opätovne zdôrazňuje, že Európska únia musí urobiť všetko pre to, aby občanom Moldavska ponúkla skutočne európsku budúcnosť; naliehavo žiada všetky politické sily v Moldavsku a jej partnerských krajinách, aby nezneužívali súčasnú nestabilnú situáciu na odklonenie Moldavska od jeho európskeho smerovania;
18.
opäť zdôrazňuje svoju podporu územnej celistvosti a zvrchovanosti Moldavskej republiky a požaduje väčšie zapojenie a vedúcu úlohu EÚ v rámci procesu rokovaní o konflikte v Podnestersku;
19.
poveruje svojho predsedu, aby toto uznesenie postúpil Komisii, Rade, Parlamentným zhromaždeniam Rady Európy a OBSE, ako aj vláde a parlamentu Moldavska.
