15.
11.
2006
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano a Ana Maria Gomes v mene Socialistickej skupiny v Európskom parlamente
– Marios Matsakis v mene Skupiny Aliancie liberálov a demokratov za Európu
– Marie-Hélène Aubert, Margrete Auken a Raül Romeva i Rueda v mene Skupiny zelených/Európskej slobodnej aliancie
– Luisa Morgantini v mene Konfederatívnej skupiny Európskej zjednotenej ľavice - Nordickej zelenej ľavice
– Eoin Ryan, Roberts Zīle, Michał Tomasz Kamiński, Adam Jerzy Bielan a Romano Maria La Russa v mene Skupiny Únie za Európu národov
a ktorý nahrádza návrhy týchto skupín:
– GUE/NGL ( B6‑0596/2006 )
– UEN ( B6‑00598/2006 )
– ALDE ( B6‑0600/2006 )
– PSE ( B6‑0603/2006 )
– PPE-DE ( B6‑0606/2006 )
– Verts/ALE ( B6‑0613/2006 )
o Etiópii
Uznesenie Európskeho parlamentu o Etiópii
Európsky parlament ,
–
so zreteľom na svoje predchádzajúce uznesenia o povolebnej kríze a o vážnom porušovaní ľudských práv, predovšetkým na uznesenie zo 7. júla o situácii v oblasti ľudských práv, uznesenie z 13. októbra 2005 o situácii v Etiópii a uznesenie z 15. decembra 2005 o situácii v Etiópii a o novom hraničnom konflikte,
–
so zreteľom na článok 115 rokovacieho poriadku,
A. znepokojený nad zatknutím a vypovedaním dvoch úradníkov Európskej komisie z krajiny na základe nepodloženého obvinenia, že sa pokúšali pomôcť dostať sa von z krajiny pani Yalemzewd Bekeleovej, právničke a bojovníčke za ženské práva, pracujúcej pre Európsku komisiu v Addis Abebe;
B. keďže existujú správy o pokračujúcich zatknutiach, prenasledovaní, svojvoľnom zadržiavaní, ponižovaní a zastrašovaní opozičných politikov, aktivistov občianskej spoločnosti, študentov a ďalších bežných občanov;
C. keďže pani Yalemzewd Bekeleová bola po niekoľkodňovom zadržiavaní in communicado prepustená 27. októbra po zásahu EÚ na vysokej úrovni v jej prospech;
D. keďže národný parlament vytvoril koncom novembra 2005 vládou podporovaný vyšetrovací výbor poverený vyšetrovaním júnového a novembrového vraždenia;
E. keďže vláda Etiópie vyvíjala na členov vyšetrovacieho výboru nátlak, aby zmenili závery svojho vyšetrovania, a traja z členov vrátane predsedu a podpredsedu opustili krajinu potom, čo odmietli splniť príkazy vlády zmeniť zistenia v záverečnej správe;
F. keďže týmto úradníkom sa podarilo opustiť krajinu so záverečnou správou a keďže tento dokument plne odsudzuje spôsob vládneho riešenia krízy, ktorej následkom prišlo pri júnových a novembrových demonštráciách o život 193 občanov;
G. keďže po masovom zatýkaní oponentov vlády, aktivistov za ľudské práva a novinárov počas demonštrácií v júni a novembri 2005 ostáva zadržaných 111 vodcov opozičných politických strán, novinárov a obrancov ľudských práv, ktorých čaká súdne konanie na základe obvinení okrem iného z „urážky ústavy“, „podnecovania, organizovania alebo vedenia ozbrojeného povstania“ a „pokusu o genocídu“;
H. vzhľadom na to, že medzi povolebnými politickými väzňami je aj Hailu Shawel, predseda Koalície za jednotu a demokraciu, profesor Mesfin Woldemariam, bývalý predseda Etiópskej rady pre ľudské práva, Dr. Yacob Hailemariam, bývalý osobitný vyslanec OSN a bývalý štátny zástupca na Medzinárodnom trestnom tribunáli pre Rwandu, pán Birtukan Mideksa, bývalý sudca, Dr. Birhanu Nega, práve zvolený starosta Addis Abeby, Netsanet Demissie, riaditeľ Organizácie pre sociálnu spravodlivosť v Etiópii a Daniel Bekele z organizácie Action Aid Ethiopia;
I. znepokojený nad nedávnym zadržaním členov Etiópskeho združenia učiteľov Wassihuna Meleseho a Anteneha Getneho a nad tým, že tieto nové zatknutia sa zdajú byť reakciou na sťažnosti Etiópskeho združenia učiteľov na zásahy vlády do činnosti združenia a na zastrašovanie čelných predstaviteľov;
J. keďže ministerský predseda Meles Zenawi je jedným z hosťov Komisie EÚ na Dňoch európskeho rozvoja, usporiadaných od 13. do 17. novembra 2006 v Bruseli;
K. keďže Etiópia je signatárom Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (Dohoda z Cotonou), ktorej článok 96 stanovuje, že uznávanie ľudských práv a základných slobôd je najdôležitejším prvkom spolupráce AKT – EÚ;
1.
víta úsilie EÚ o prepustenie pani Yalemzewd Bekeleovej a hlboko ľutuje vypovedanie dvoch úradníkov EÚ, pánov Bjorna Jonssona a Enrica Sborgiho, z Etiópie;
2.
vyzýva vládu Etiópie, aby bez úpravy a neodkladne zverejnila celú záverečnú správu vyšetrovacej komisie; žiada, aby sa táto správa poskytla príslušným súdom, ktoré naliehavo vyzýva, aby ju zohľadňovali s cieľom viesť spravodlivé súdne procesy;
3.
vyzýva etiópske orgány, aby upustili od zastrašovania a obťažovania národných lídrov vrátane sudcov a členov Združenia učiteľov pri výkone ich pracovných povinností;
4.
vyzýva vládu Etiópie, aby okamžite a bezpodmienečne prepustila všetkých politických väzňov, či už novinárov, odborových aktivistov, ochrancov ľudských práv alebo bežných občanov, a splnila svoje úlohy s ohľadom na ľudské práva, demokratické zásady a právny štát;
5.
žiada vládu Etiópie, aby uverejnila úplný počet väznených osôb na celom území krajiny, aby umožnila členom Medzinárodného výboru Červeného kríža navštevovať ich, ako aj aby všetkým zadržaným umožnila stretávať sa s ich rodinami, s právnym zástupcom a aby im umožnila dostať zdravotnícku starostlivosť, ktorú si môže vyžiadať ich zdravotná situácia;
6.
vyzýva vládu Etiópie, aby dodržiavala Všeobecnú deklaráciu ľudských práv a Chartu ľudských práv a národov Africkej únie vrátane práva na slobodu pokojného zhromažďovania a na slobodu názoru a aby zabezpečila nezávislosť súdneho systému;
7.
hlboko ľutuje, že Európska komisia vyzvala predsedu vlády Melesa Zenawiho, aby predniesol prejav v súvislosti s Európskymi dňami rozvoja, najmä o otázkach vládnutia, keďže toto rozhodnutie je negatívnym znamením vzhľadom na európsku politiku dodržiavania ľudských práv, demokratických zásad, právneho štátu a dobrej správy;
8.
žiada Komisiu a Radu, aby pozorne sledovali situáciu v Etiópii, a domnieva sa, že programy rozvojovej spolupráce podľa Dohody z Cotonou by mali byť podmienené dodržiavaním ľudských práv a dobrej správy, ako je jasne definované v doložke o základnom prvku;
9.
vyzýva Komisiu a Radu, aby preskúmali spôsoby a prostriedky na usporiadanie všestranného dialógu v Etiópii, na ktorom by sa zúčastnili politické strany, organizácie občianskej spoločnosti a všetky zúčastnené strany s cieľom nájsť trvalé riešenie súčasnej politickej krízy;
10.
poveruje svojho predsedu, aby postúpil toto uznesenie Rade, Komisii, vláde Etiópie, generálnemu tajomníkovi OSN a Africkej únii.
