18.11.2009 B7-0154/2009 NÁVRH UZNESENIA predložený na základe otázky na ústne zodpovedanie B7‑0210/2009
v súlade s článkom 115 ods. 5 rokovacieho poriadku
o odškodnení cestujúcich v prípade bankrotu leteckej spoločnosti
Roberts Zīle
,
Jacqueline Foster
v mene skupiny ECR
PE428.772v01-00 B7‑0154/2009 uznesenie Európskeho parlamentu o odškodnení cestujúcich v prípade bankrotu leteckej spoločnosti
Európsky parlament ,
– so zreteľom na otázku na ústne zodpovedanie Komisii z 15. októbra o odškodnení cestujúcich v prípade bankrotu leteckej spoločnosti ( O-0089/09 – B7-0210/2009 ),
– so zreteľom na smernicu Rady 90/314/EHS z 13. júna 1990 o balíku cestovných, dovolenkových a výletných služieb,
– so zreteľom na nariadenie Rady (ES) č. 2027/97 z 9. októbra 1997 o zodpovednosti leteckého dopravcu v prípade nehôd,
– so zreteľom na nariadenie Európskeho parlamentu a Rady (ES) č. 785/2004 z 21. apríla 2004 o požiadavkách na poistenie leteckých dopravcov a prevádzkovateľov lietadiel,
– so zreteľom na nariadenie Európskeho parlamentu a Rady (ES) č. 261/2004 z 11. februára 2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov a ktorým sa zrušuje nariadenie (EHS) č. 295/91,
– so zreteľom na nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve,
– so zreteľom na článok 115 ods. 5 a článok 110 ods. 2 rokovacieho poriadku
A. keďže smernica Rady 90/314/EHS upravuje podnikanie v oblasti balíkov cestovných služieb a stanovuje primerané odškodnenie a podmienky návratu do vlasti v prípade bankrotu spoločností ponúkajúcich balíky cestovných služieb,
B. keďže nariadenie (ES) č. 2027/97 stanovuje povahu zodpovednosti leteckých prepravcov v prípade nehôd a podmienky odškodnenia cestujúcich,
C. keďže nariadenie (ES) č. 785/2004 stanovuje poistné podmienky, ktoré musia leteckí prepravcovia a prevádzkovatelia spĺňať,
D. keďže nariadenie (ES) č. 261/2004 stanovuje systém náhrady a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov,
E. keďže nariadenie (ES) č. 1008/2008 stanovuje prísne finančné pravidlá pre prevádzkovateľov lietadiel,
F. keďže v poslednej dekáde dochádza k výraznému rastu počtu relatívne malých nízkonákladových prepravcov lietajúcich do známych dovolenkových destinácií a rastu počtu prepravovaných cestujúcich,
G. keďže v ostatných rokoch došlo k viacerým úpadkom v leteckom odvetví a v niektorých prípadoch boli cestujúci v dôsledku toho ponechaní bez pomoci v mieste dovolenky a bez možnosti návratu, ktorú im zabezpečovala letenka,
1. pripomína, že Komisia vypracovala rozsiahlu štúdiu o problémoch súvisiacich s bankrotom leteckej spoločnosti a jeho vplyvom na cestujúcich;
2. berie na vedomie zistenia tejto štúdie a škálu možností, ktoré hodnotí;
3. konštatuje, že komisár Tajani dal počas plenárneho zasadnutia 7. októbra prísľub Parlamentu, že sa pokročí s hodnotením vplyvu;
4. žiada Komisiu, aby zabezpečila plnenie povinností vnútroštátnych leteckých/regulačných orgánov tým, že budú pravidelne hodnotiť finančnú situáciu u nich registrovaných leteckých spoločností a uplatňovať svoju právomoc pozastaviť a/alebo odobrať prevádzkové licencie pred nútenou likvidáciou prepravcov;
5. v tejto súvislosti pripomína, že popri kontrole vnútroštátnym regulačným orgánom existuje viacero možností, ktoré by Komisia mala uplatniť s cieľom chrániť postavenie cestujúcich v prípade bankrotu leteckej spoločnosti a ktoré by mali zahŕňať povinné informácie poskytované cestujúcim o rizikách, možnostiach poistenia a iných ochranných mechanizmoch;
6. vyzýva Komisiu, aby v prípade, ak vnútroštátne regulačné orgány nesplnia tieto požiadavky do 1. júla 2010, preskúmala možnosť legislatívneho návrhu, ktorého cieľom by bolo vypracovanie ustanovení o odškodňovaní cestujúcich leteckých spoločností, ktoré sa dostanú do likvidácie, a ktorý by stanovil finančné a administratívne opatrenia zabezpečujúce návrat cestujúcich, ktorí v prípade vyhlásenia bankrotu leteckej spoločnosti ostanú bez pomoci na letisku mimo domova;
7. konštatuje, že prípadné legislatívne opatrenia by mali byť primerané a vyvážené a nemali by predstavovať dodatočné neprimerané administratívne a inštitucionálne bremeno pre aerolínie a príslušné štátne orgány/orgány Spoločenstva a nemali by ani narúšať hospodársku súťaž, čo by viedlo k rastu cien leteniek;
8. žiada Komisiu, aby preskúmala možnosť „rýchleho uvoľňovania“ lietadiel, ktoré zadržiavajú vnútroštátne letecké/regulačné orgány, aby sa dali použiť na dopravu cestujúcich ponechaných bez pomoci domov;
9. poveruje svojho predsedu, aby toto uznesenie postúpil Rade, Komisii a vládam a parlamentom členských štátov.
